
	คำนำ

	หลักการแบ่งแยกอำนาจ และการถ่วงดุลอำนาจเป็นหลักที่มีความสำคัญในการศึกษากฎหมายรัฐธรรมนูญ และกฎหมายปกครอง ซึ่งกฎหมายปกครองถือเป็นสาขาหนึ่งของกฎหมายรัฐธรรมนูญเช่นกัน ทั้งนี้ ในรัฐธรรมนูญของทุกประเทศได้นำหลักการแบ่งแยกอำนาจ และถ่วงดุลอำนาจหรือเรียกว่าการตรวจสอบการใช้อำนาจรัฐ มาใช้ในการปกครองประเทศ โดยได้กำหนดหลักการทั้งสองไว้ในโครงสร้างพื้นฐานในการจัดองค์กรบริหารของรัฐ ตลอดจนหลักการคุ้มครองสิทธิเสรีภาพของประชาชน

	ดังนั้น ในการศึกษากฎหมายรัฐธรรมนูญ และกฎหมายปกครองจะต้องเข้าใจถึงหลักการแบ่งแยกอำนาจ และการถ่วงดุลอำนาจว่ามีความเป็นมาและแนวคิดอย่างไร สำนักวิจัยและวิชาการจึงได้รวบรวมข้อมูลจากแหล่งต่างๆ มาไว้ในเอกสารฉบับนี้ โดยนอกจากจะเป็นการสรุปหลักกฎหมายดังกล่าวแล้ว ยังได้รวบรวมข้อมูลไว้ในภาคผนวกสำหรับการค้นคว้าและอ้างอิงได้สะดวกยิ่งขึ้น จึงหวังอย่างยิ่งว่าจะเป็นประโยชน์แก่ผู้ที่สนใจทั่วไป ในการศึกษาค้นคว้าข้อมูลเพิ่มเติม และหากมีข้อมูลผิดพลาดประการใด ต้องขออภัยมา ณ ที่นี้ด้วย

	สำนักวิจัยและวิชาการ

	หลักการแบ่งแยกอำนาจและการถ่วงดุลอำนาจ

	บทนำ

	รัฐธรรมนูญเป็นกฎหมายสูงสุดที่เป็นตัวกำหนดแนวทางในการบริหารประเทศ เนื่องจากรัฐธรรมนูญจัดตั้งองค์กรทางการเมืองขึ้น และจัดการแบ่งแยกการใช้อำนาจอธิปไตย อีกทั้ง ยังรับรองและคุ้มครองสิทธิและเสรีภาพของบุคคล กำหนดขอบเขตในการจำกัดสิทธิเสรีภาพของบุคคลดังมีคำกล่าวว่า “สังคมใดไม่มีการประกันสิทธิเสรีภาพของประชาชน และไม่มีการแบ่งแยกการใช้อำนาจอธิปไตย สังคมนั้นไม่มีรัฐธรรมนูญ๑” ดังนั้น ในทุกประเทศไม่ว่าจะมีการปกครองในระบอบประชาธิปไตย เผด็จการ หรือระบอบการปกครองอื่น ต่างก็มีรัฐธรรมนูญด้วยกันทั้งสิ้น แต่จะมีความแตกต่างกันเพียงแค่รายละเอียดของที่มาของอำนาจ การใช้อำนาจ และการควบคุมการใช้อำนาจเท่านั้น เช่น

	การปกครองในระบอบประชาธิปไตย ที่มาของอำนาจจะมาจากประชาชนโดยผ่านตัวแทนหรือประเทศไทย เรียกว่า สมาชิกสภาผู้แทนราษฎร (ส.ส.) และตัวแทนจะเข้าไปทำหน้าที่บริหารบ้านเมืองแทนประชาชน ตามแนวทางที่บัญญัติในรัฐธรรมนูญของประเทศนั้น

	ในทางตรงกันข้าม การปกครองในระบอบคอมมิวนิสต์ หรือระบอบเผด็จการที่มาของอำนาจจะไม่ได้มาจากประชาชนอย่างแท้จริง แต่จะได้อำนาจการบริหารประเทศมาโดยวิธีการปฏิวัติรัฐประหารด้วยกำลังอาวุธ หรืออาจจะได้มาโดยการเลือกตั้งแต่การเลือกตั้งนั้น เป็นการเลือกตั้งที่ไม่มีอิสระ เช่น ประเทศจีน พรรคคอมมิวนิสต์ ส่งสมาชิกพรรคคอมมิวนิสต์ มาให้ประชาชนเลือกเพียงพรรคการเมืองเดียว เป็นต้น๒

	ทั้งนี้ รัฐธรรมนูญอาจอยู่ในรูปของกฎหมายลายลักษณ์อักษร หรือจารีตประเพณีและจะใช้ชื่อว่า “รัฐธรรมนูญ” หรือ “กฎหมาย” ก็ได้ เช่น ประเทศอังกฤษมีรัฐธรรมนูญที่เป็นจารีตประเพณี โดยกฎหมายที่มีบทบัญญัติของรัฐธรรมนูญ เรียกชื่อว่า “พระราชบัญญัติ” เพราะความสำคัญมิได้อยู่ที่ชื่อ แต่อยู่ที่ว่ากฎหมายนั้นๆ มีข้อความกำหนดระเบียบแห่งอำนาจสูงสุด และความสัมพันธ์ระหว่างอำนาจเหล่านี้ต่อกันและกันหรือไม่ ๓ ทั้งนี้ เพราะรัฐทุกรัฐจะต้องมีกฎหมายสูงสุดกำหนดระเบียบแห่งอำนาจสูงสุด เพื่อเป็นแนวทางสำหรับการที่รัฐจะใช้อำนาจปกครองราษฎร

	__________________
๑ บวรศักดิ์ อุวรรณโณ, กฎหมายมหาชน เล่ม ๓ ที่มาและนิติวิธี, (กรุงเทพฯ : นิติธรรม), ๒๕๓๘, หน้า ๑๘-๒๒

	๒ วิชัย สังข์ประไพ, กฎหมายรัฐธรรมนูญและสถาบันการเมือง, (กรุงเทพฯ : สำนักพิมพ์มหาวิทยาลัยรามคำแหง), ๒๕๔๕ หน้า ๒๒๖-๒๒๘

	๓ หยุด แสงอุทัย, หลักรัฐธรรมนูญทั่วไป, (กรุงเทพฯ : วิญญูชน), ๒๕๓๘, หน้า ๓๙

	การที่รัฐมีหน้าที่ในการดำเนินการปกครองประเทศ๔ เนื่องจากรัฐเป็นเจ้าของอำนาจอธิปไตยอันเป็นอำนาจสูงสุดในการปกครองประเทศ แต่การที่รัฐมีฐานะเป็นเพียงบุคคลในแง่นามธรรม หรือนิติบุคคลเท่านั้น ดังนั้น ในการดำเนินการใช้อำนาจอธิปไตยจำต้องมีบุคคลธรรมดาเป็นผู้ใช้อำนาจอธิปไตยกระทำการต่างๆ แทนตนและในนามของรัฐ ซึ่งเรียกว่า “องค์กรของรัฐ” หรือ “เจ้าหน้าที่ของรัฐ” โดยกฎหมายให้ถือว่าการกระทำของเจ้าหน้าที่ของรัฐนั้นเป็นการกระทำของรัฐ หมายความว่า หากการกระทำนั้นก่อให้เกิดหน้าที่บางประการ หน้าที่ดังกล่าวก็ตกเป็นหน้าที่ของรัฐมิใช่หน้าที่อันเป็นการส่วนตัวของบุคคลผู้กระทำแทนรัฐ

	การกระทำที่จะถือว่าเป็นการกระทำของรัฐมีลักษณะสำคัญ ๓ ประการ คือ

	ก) การกระทำของรัฐต้องเป็นการกระทำของบุคคลธรรมดาซึ่งได้รับแต่งตั้งให้ดำรงตำแหน่งเป็นองค์กรของรัฐ

	ข) ต้องเป็นการกระทำของบุคคลธรรมดา ซึ่งดำรงตำแหน่งหน้าที่เป็นองค์กรของรัฐ อันได้ทำลงในฐานะที่เป็นองค์กรของรัฐ กล่าวคือ เป็นการกระทำที่เกี่ยวเนื่องกับตำแหน่งหน้าที่ที่ตนดำรงอยู่ และ

	ค) การกระทำที่เกี่ยวเนื่องกับหน้าที่นั้นจะต้องกระทำลง เพื่อรักษาไว้ซึ่งประโยชน์ส่วนรวม

	โดยที่การกระทำของรัฐหรือการใช้อำนาจของรัฐ เป็นการใช้อำนาจมหาชนโดยผ่านปัจเจกชน ซึ่งเข้ามาทำหน้าที่แทนรัฐ ด้วยเหตุนี้เองการใช้อำนาจรัฐดังกล่าว จึงอาจมิได้กระทำการอยู่ภายในขอบเขต เงื่อนไข หรือวิธีการตามที่กฎหมายกำหนดไว้ หรือการใช้อำนาจรัฐโดยผ่านปัจเจกชนนั้น อาจจะกระทำโดยมีเจตนาที่จะทุจริตต่อหน้าที่ หรือมีมูลเหตุจูงใจในการกระทำที่ไม่เป็นไปตามวัตถุประสงค์ของกฎหมาย หรือพยายามบิดเบือนการใช้อำนาจรัฐเพื่อตนเองหรือกลุ่มของตนเอง การใช้อำนาจรัฐในลักษณะดังกล่าว ล้วนแต่เป็นการกระทำที่มีความบกพร่องทั้งสิ้น ด้วยเหตุนี้ จึงจำเป็นต้องมีการควบคุมและตรวจสอบการใช้อำนาจรัฐ ในแง่หนึ่งเพื่อควบคุมให้การใช้อำนาจรัฐดำเนินไปเพื่อบรรลุภารกิจของรัฐทั้งหลาย ในอีกแง่หนึ่งก็เพื่อป้องกันการใช้อำนาจอย่างบิดเบือน การใช้อำนาจตามอำเภอใจ ทั้งนี้ก็เพื่อเป็นการคุ้มครองสิทธิของประชาชนที่เกี่ยวข้องกับการใช้อำนาจรัฐดังกล่าว

	__________________
๔ ณวัฒนต์ ศรีปัดถา, ความเป็นไปได้ในการนำหลักการนำระบบอิมพีชเมนต์ ของประเทศสหรัฐอเมริกามาปรับใช้กับการถอดถอนบุคคลออกจากตำแหน่ง ตามรัฐธรรมนูญแห่งราชอาณาจักรไทย, (กรุงเทพฯ : คณะนิติศาสตร์ จุฬาลงกรณ์มหาวิทยาลัย) ๒๕๔๔, หน้า ๕-๗

	๑. หลักการพื้นฐานของการตรวจสอบการใช้อำนาจรัฐ

	ในการตรวจสอบการใช้อำนาจรัฐ มีทรษฎีที่สนับสนุนความชอบธรรม ในการมีกระบวนการควบคุมตรวจสอบการใช้อำนาจรัฐ เพื่อป้องกันเจ้าหน้าที่ของรัฐใช้อำนาจดังกล่าวโดยมิชอบ ทฤษฎีดังกล่าวนั้นคือ ทฤษฎีหลักนิติรัฐ อันเป็นรากฐานความชอบธรรมในการใช้อำนาจรัฐโดยมีกฎหมายเป็นหลัก หลักรัฐธรรมนูญนิยม ซึ่งเป็นกฎหมายพื้นฐานสูงสุดที่ตอบรับหลักการภายใต้หลักนิติรัฐ และหลักธรรมาภิบาล ซึ่งนำการจัดกระบวนการบริหารการใช้อำนาจรัฐที่ถูกต้องเหมาะสม รวมทั้งกระบวนการตรวจสอบการใช้อำนาจรัฐด้วย

	๒. หลักการแบ่งแยกอำนาจ (Separation of Power)

	แนวคิดเรื่องการแบ่งแยกอำนาจได้รับอิทธิพลมาจาก มองเตสกิเออ โดยมองเตสกิเออได้อธิบายไว้ในหนังสือเจตนารมณ์ของกฎหมาย (DE L’ ESPRIT DES LOIS) ว่าในรัฐทุกรัฐมีอำนาจอยู่ 3 อำนาจ คือ

	๑. อำนาจนิติบัญญัติ คือ อำนาจเกี่ยวกับการวางระเบียบบังคับทั่วไปในรัฐ

	๒. อำนาจบริหาร คือ อำนาจในการใช้หรือบังคับให้เป็นไปตามกฎหมาย

	๓. อำนาจตุลาการ คือ อำนาจในการวินิจฉัยชี้ขาดข้อโต้แย้ง ในกรณีที่มีความขัดแย้งอันเกิดจากการปฏิบัติตามกฎข้อบังคับ

	และรัฐที่ดีที่สุดจะต้องเป็นรัฐที่อำนาจแต่ละอำนาจใช้ โดยองค์กรแต่ละองค์กรที่ต่างกันเมื่อบุคคลคนเดียว หรือองค์กรเดียวมีการรวมอำนาจนิติบัญญัติ และอำนาจบริหารไว้ด้วยกันเสรีภาพจะเกิดขึ้นไม่ได้ และไม่มีเสรีภาพอีกเช่นกัน ถ้าอำนาจตัดสินคดี (อำนาจตุลาการ) ไม่ได้แยกออกจากอำนาจนิติบัญญัติหรืออำนาจบริหาร๕

	หลักการแบ่งแยกอำนาจ ไม่ใช่การแบ่งแยกอำนาจอธิปไตยออกเป็น ๓ อำนาจ แต่เป็นการแบ่งแยกองค์กรที่ใช้อำนาจอธิปไตย หรือ อาจเรียกว่าเป็นการแบ่งแยกหน้าที่ให้องค์กรต่างๆ ใช้อำนาจอธิปไตย เพื่อไม่ให้องค์กรใดองค์กรหนึ่งใช้อำนาจเพียงองค์กรเดียว ความมุ่งหมายของมองเตสกิเออในการแยกอำนาจก็เพื่อคุ้มครองและให้หลักประกันสิทธิและเสรีภาพแก่ประชาชน๖

	มองเตสกิเออใช้ คำว่า “จำแนกการใช้อำนาจ” โดยเฉพาะฝ่ายนิติบัญญัติกับฝ่ายบริหารเพื่อให้มีการควบคุม ในลักษณะการคานอำนาจซึ่งกันและกัน

	______________________
๕ มานิตย์ จุมปา, คำอธิบายรัฐธรรมนูญแห่งราชอาณาจักรไทย (พ.ศ. ๒๕๔๐), (กรุงเทพฯ : นิติธรรม), ๒๕๔๗ หน้า ๒๒

	๖ เรื่องเดียวกัน, หน้าเดียวกัน

	และใช้คำว่า “แยก” เฉพาะอำนาจที่เกี่ยวกับการตัดสินใจ คือ อำนาจตุลาการ หรือศาลเท่านั้น โดยยืนยันว่าอำนาจในการตัดสินใจหรือตุลาการนั้นต้องเป็นอิสระต่างหากจากอำนาจในการออกกฎหมาย (นิติบัญญัติ) และอำนาจปฏิบัติให้เป็นไปตามกฎหมาย โดยยกเหตุผลขึ้นสนับสนุนว่า “ถ้าอำนาจทางตุลาการรวมอยู่กับฝ่ายออกกฎหมาย (ฝ่ายนิติบัญญัติ) และอำนาจทางปฏิบัติการ (ฝ่ายบริหาร) แล้ว ผู้พิพากษาก็จะใช้อำนาจอย่างทารุณและกดขี่ประชาชน” ดังนั้น อำนาจทางตุลาการจึงควรจะอยู่เคียงคู่ไปกับอำนาจทางนิติบัญญัติและอำนาจทางบริหาร เพราะว่าถ้าอำนาจทางตุลาการต้องตกอยู่ในอำนาจฝ่ายบริหารเสยแล้ว ฝ่ายบริหารก็จะทำการขดขี่เสรีภาพของประชาชน และการตัดสินคดีในศาลก็จะให้มีความเที่ยงธรรมไม่ได้ จึงจะต้องแยกไม่ให้ฝ่ายบริหารเข้าไปเกี่ยวข้องกับฝ่ายตุลาการ อำนาจทางตุลาการจึงควรเป็นอิสระและมีอยู่เช่นเดียว เหมือนฝ่ายนิติบัญญัติและฝ่ายบริหารฝ่ายตุลาการ หรือศาลมีหน้าที่แต่เพียงวินิจฉัยว่าในกรณีนั้นๆ จะใช้กฎหมายบังคับได้หรือไม่๗

	ถึงแม้ว่าแนวคิดเรื่องการแบ่งแยกการใช้อำนาจอธิปไตยของมองเตสกิเออ เกิดจากการมองการปกครองของอังกฤษผิดไปว่า มีการแบ่งแยกการใช้อำนาจโดยการแบ่งแยกองค์กรปฏิบัติการ แต่ก็เป็นการมองการปกครองของอังกฤษในอุดมคติที่มีลักษณะกลางๆ คือ อำนาจทางการเมืองไม่มีลักษณะมีอำนาจมากจนเกินไป๘ อย่างไรก็ตาม แนวคิดเรื่องดังกล่าวได้มีอิทธิพลต่อการบัญญัติรัฐธรรมนูญประเทศต่างๆ มาก เช่น ประเทศสหรัฐอเมริกา ประเทศไทย และอีกหลายประเทศ

	ปัจจุบันประเทศต่างๆ มีระบอบการปกครองที่มีทั้งการแบ่งแยกอำนาจโดยเด็ดขาดซึ่งใช้อยู่ในประเทสสหรัฐอเมริกา และในประเทศต่างๆ ในทวีปอเมริกา ระบบนี้ คือ ระบบประธานาธิบดี และแบบแบ่งแยกอำนาจออกไปแต่ไม่เด็ดขาด หรือการแบ่งแยกอำนาจที่มีลักษณะเป็นการแบ่งแยกหน้าที่ โดยยอมให้อำนาจบริหารและอำนาจนิติบัญญัติเข้าไปเกี่ยวข้องซึ่งกันและกันได้บ้าง เช่น ให้ฝ่ายบริหารมีอำนาจยุบฝ่ายนิติบัญญัติและให้ฝ่ายนิติบัญญัติมีอำนาจไม่ไว้วางใจฝ่ายบริหาร เพื่อให้ฝ่ายบริหารต้องออกจากตำแหน่งได้ ระบบนี้คือ ระบบรัฐสภา ซึ่งใช้อยู่ในประเทศอังกฤษ

	_________________
๗ ไพโรจน์ ชัยนาม, รัฐธรรมนูญเปรียบเทียบ เล่ม ๑ หน้า ๒๓๒-๒๓๓

	อ้างใน ปรีชา จำรัสศรี, การคานอำนาจระบบรัฐสภาไทย, (กรุงเทพฯ : คณะนิติศาสตร์มหาวิทยาลัยธุรกิจบัณฑิตย์), ๒๕๓๗, หน้า ๒๒

	๘ ปรีชา จำรัสศรี, การคานอำนาจระบบรัฐสภาไทย, (กรุงเทพฯ : คณะนิติศาสตร์มหาวิทยาลัยธุรกิจบัณฑิตย์), ๒๕๓๗, หน้า ๒๕

	๒.๑ การแบ่งแยกการใช้อำนาจโดยเด็ดขาด

	หลักการแบ่งแยกอำนาจอย่างเด็ดขาด หมายความว่า ไม่ให้อำนาจนิติบัญญัติอำนาจบริหาร และอำนาจตุลาการมาเกี่ยวข้องซึ่งกันและกันเลย โดยพิจารณาจากการที่คณะรัฐมนตรีไม่มีหน้าที่ต้องรับนโยบายจากสภามาปฏิบัติ และรัฐมนตรีไม่ต้องรับผิดชอบในนโยบายเป็นส่วนรวม หรือโดยเฉพาะตัวต่อสภา นั่นคือ รัฐสภาไม่มีสิทธิลงมติไม่ไว้วางใจ หรือตั้งกระทู้ถามแก่คณะรัฐมนตรีได้ ขณะเดียวกันฝ่ายบริหารก็ไม่สามารถที่จะใช้สิทธิยุบสภาได้ โดยที่มาของฝ่ายบริหารและที่มาฝ่ายนิติบัญญัตินั้นแยกกัน คือ ประชาชนเลือกตั้งทั้งสองประเภท สำหรับการปกครองในรูปแบบนี้ประเทศสหรัฐอเมริกาได้นำมาใช้ โดยเรียกการปกครองในระบบนี้ว่าการปกครองระบบประธานาธิบดี๙

	อย่างไรก็ตาม การนำหลักการแบ่งแยกอำนาจอย่างเด็ดขาดมาใช้ปกครองประเทศ ในทางปฏิบัติย่อมจะเป็นไปไม่ได้ แม้แต่รัฐธรรมนูญของสหรัฐอเมริกา ซึ่งถือหลักการแบ่งแยกอำนาจเด็ดขาด หรือค่อนข้างเด็ดขาดก็ยังยอมให้มีการเกี่ยวข้องกันบ้าง เนื่องจากบางครั้งการแบ่งแยกอำนาจโดยเด็ดขาด ทำให้เกิดปัญหาบางกรณีว่าควรจะเป็นของอำนาจใด ดังนั้น สหรัฐอเมริกาจึงได้หาวิธีแก้ไขโดยให้พรรคการเมืองเป็นสื่อกลาง หรืออาจใช้วิธีให้มีการตั้งคณะกรรมมาธิการของสภาขึ้น โดยให้คณะกรรมาธิการนี้มีหน้าที่ควบคุมฝ่ายบริหารโดยทางอ้อม และฝ่ายบริหารก็มีโอกาสติดต่อกับฝ่ายนิติบัญญัติได้ โดยการติดต่อกับคณะกรรมาธิการนี้ได้เช่นเดียวกัน

	ในการแบ่งแยกอำนาจนี้ ศาสตราจารย์ ดร.หยุด แสงอุทัย ได้แบ่งแยกหัวข้อของการแบ่งแยกอำนาจเด็ดขาดออกเป็น ๖ ข้อ ดังนี้ ๑๐ คือ

	ก. วิธีการที่ไม่ให้อำนาจนิติบัญญัติเกี่ยวข้องกับอำนาจบริหาร

	ข. วิธีการที่ไม่ให้อำนาจบริหารเกี่ยวข้องกับอำนาจนิติบัญญัติ

	ค. วิธีการที่ไม่ให้อำนาจนิติบัญญัติเกี่ยวข้องกับอำนาจตุลาการ

	ง. วิธีการที่ไม่ให้อำนาจบริหารมาเกี่ยวข้องกับอำนาจตุลาการ

	จ. วิธีการที่ไม่ให้อำนาจตุลาการเกี่ยวข้องกับอำนาจนิติบัญญัติ

	ฉ. วิธีการที่ไม่ให้อำนาจตุลาการเกี่ยวข้องกับอำนาจบริหาร

	ดังที่จะได้อธิบายต่อไปตามลำดับ

	__________________
๙ ผจญ คงเมือง ปัญหาดุลยภาพแห่งอำนาจระหว่างฝ่ายบริหาร และฝ่ายนิติบัญญัติในระบบรัฐสภาไทย, (กรุงเทพฯ : มหาวิทยาลัยธรรมศาสตร์), ๒๕๔๒, หน้า ๖

	๑๐ หยุด แสงอุทัย, หลักรัฐธรรมนูญทั่วไป, (กรุงเทพฯ : วิญญูชน), ๒๕๐๘, หน้า ๙๕-๑๑๒

	ก. วิธีการที่ไม่ให้ฝ่ายนิติบัญญัติเกี่ยวข้องกับฝ่ายบริหาร

	(๑) ต้องไม่ให้สภานิติบัญญัติเป็นผู้เลือกประมุขของรัฐ วิธีการนี้ใช้ในประเทศที่ไม่มีพระมหากษัตริย์โดยทางสืบราชสันตติวงศ์เป็นประมุข คือ หมายถึงประเทศที่มีการปกครองระบบสาธารณรัฐ (Republic) ประเทศเช่นว่านี้จำเป็นต้องเลือกตั้งประมุขสำหรับประเทศ ที่เรียกว่าประธานาธิบดี ส่วนจะให้ผู้ใดเป็นผู้เลือกประธานาธิบดีนั้น ย่อมแล้วแต่รัฐธรรมนูญของประเทศนั้นๆ ว่าจะใช้หลักการแบ่งแยกอำนาจอย่างเด็ดขาดหรือไม่ ถ้าใช้หลักการแบ่งแยกอำนาจอย่างเด็ดขาด ต้องไม่ให้สภานิติบัญญัติเป็นผู้เลือกตั้งประธานาธิบดี แต่ให้ราษฎรเป็นผู้เลือกตั้งซึ่งอาจเป็นโดยตรงหรือโดยทางอ้อมก็ได้ เพราะต้องถือว่าหน้าที่สำคัญของประมุขก็คือการบริหารประเทศ รัฐธรรมนูญสหรัฐอเมริกาซึ่งใช้หลักการแบ่งแยกอำนาจเด็ดขาด จึงให้ราษฎรเลือกตั้งประธานาธิบดีโดยทางอ้อม แต่รัฐธรรมนูญฝรั่งเศสไม่ได้ใช้หลักการแบ่งแยกอำนาจอย่างเด็ดขาด จึงได้ให้รัฐสภาเป็นผู้เลือกตั้งประธานาธิบดี ข้อควรสังเกตมีว่า ประธานาธิบดีที่ราษฎรเป็นผู้เลือกตั้ง ย่อมมีอำนาจตามรัฐธรรมนูญมากกว่าประธานาธิบดี ที่สภานิติบัญญัติเป็นผู้เลือกตั้ง กล่าวคือ ประธานาธิบดีที่ราษฎรเลือกตั้งเข้ามาเอง ย่อมทำหน้าที่บริหารประเทศทีเดียว แต่ประธานาธิบดีที่สภานิติบัญญัติเลือกตั้งนั้น ย่อมทำหน้าที่เหมือนพระมหากษัตริย์ในระบอบประชาธิปไตย คือทำหน้าที่เป็นคนกลาง จัดการให้อำนาจนิติบัญญัติ อำนาจบริหาร และอำนาจตุลาการดำเนินการไปโดยเรียบร้อยถูกต้อง ตามบทบัญญัติของรัฐธรรมนูญเท่านั้น อย่างไรก็ดี การที่นำมากล่าวในที่นี้มีความประสงค์แต่เพียงว่า ถ้าให้ฝ่ายนิติบัญญัติเป็นผู้เลือกประมุขของรัฐ ก็จะเป็นการไม่ใช้หลักการแบ่งแยกอำนาจอย่างเด็ดขาดเท่านั้น

	(๒) ต้องไม่ให้ฝ่ายนิติบัญญัติมีอำนาจออกกฎหมาย ห้ามการกระทำบางอย่างของฝ่ายบริหารเป็นการทั่วไป วิธีการนี้มีในสมัยโบราณเนื่องจากเกรง ว่าฝ่ายบริหารจะกระทำการที่ฝ่ายนิติบัญญัติไม่พึงประสงค์ เช่น การจัดกองทัพมีทหารมากเกินไป เป็นต้น แต่วิธีการนี้เวลานี้ไม่มีแล้วเพราะรัฐธรรมนูญได้ให้สภานิติบัญญัติเป็นผู้อนุมัติงบประมาณ โดยเหตุนี้ถ้าสภานิติบัญญัติเห็นว่า ไม่ควรให้ฝ่ายบริหารดำเนินการอย่างใด ก็อาจไม่อนุมัติงบประมาณได้ อย่างไรก็ดี ถ้ารัฐธรรมนูญยอมให้ฝ่ายนิติบัญญัติ ออกกฎหมายห้ามการกระทำของฝ่ายบริหารได้ ก็เป็นกรณีไม่แบ่งแยกอำนาจอย่างเด็ดขาด

	(๓) ต้องไม่ให้ฝ่ายนิติบัญญัติมีอำนาจฟ้องร้องฝ่ายบริหาร หรือเป็นศาลพิจารณาการกระทำของฝ่ายบริหาร รัฐธรรมนูญของบางประเทศได้กำหนดให้สภาผู้แทนราษฎร เป็นผู้ฟ้องร้องฝ่ายบริหารและให้สภาสูงทำหน้าที่เป็นศาล (เช่น รัฐธรรมนูญฝรั่งเศสฉบับ ค.ศ. ๑๘๗๕ มาตรา ๙) บางรัฐธรรมนูญก็ให้ฝ่ายนิติบัญญัติเป็นแต่ผู้ฟ้อง แต่ให้มีศาลประกอบด้วยคนกลางเป็นผู้พิจารณา (เช่น รัฐธรรมนูญไวมาร์เยอรมัน ค.ศ. ๑๙๑๘ มาตรา ๕๙) แต่การที่ยอมให้ฝ่ายนิติบัญญัติแม้เพียงแต่ฟ้องร้องฝ่ายบริหาร ก็เป็นการแบ่งแยกอำนาจอย่างไม่เด็ดขาด

	(สำหรับรัฐธรรมนูญในสมัยปัจจุบันย่อมจะไม่มีบทบัญญัติ ให้สภานิติบัญญัติฟ้องร้องฝ่ายบริหาร เพราะเห็นว่าถ้าฝ่ายบริหารทำผิดกฎหมายอาญา พนักงานอัยการก็ฟ้องร้องยังศาลยุตธรรมได้ แต่ถ้าเป็นความรับผิดในทางการเมือง ก็จะต้องใช้วิธีแก้ตามวิถีทางรัฐธรรมนูญ ซึ่งอาจเป็นการลงมติไม่ไว้วางใจ ในกรณีที่ไม่มีการแบ่งแยกอำนาจอย่างเด็ดขาด)

	(๔) การแต่งตั้งรัฐมนตรีฝ่ายบริหารจะต้องแต่งตั้งได้ โดยไม่ต้องรับความเห็นชอบของฝ่ายนิติบัญญัติ เพราะถ้ายอมให้ฝ่ายนิติบัญญัติ เป็นผู้ให้ความเห็นชอบในการแต่งตั้งรัฐมนตรี ก็เป็นการบังคับทางอ้อมให้เลือกบุคคลที่ฝ่ายนิติบัญญัติเต็มใจให้เป็นรัฐมนตรี ซึ่งเท่ากับยอมให้ฝ่ายนิติบัญญัติมาก้าวก่ายแก่ฝ่ายบริหารนั่นเอง

	(๕) ในการบริหารราชการแผ่นดินฝ่ายนิติบัญญัติ จะต้องไม่มีอำนาจให้หรือไม่ให้ความไว้วางใจแก่ฝ่ายบริหาร ทั้งนี้ เพราะถ้าจะใช้หลักการแบ่งแยกอำนาจเด็ดขาดแล้ว เมื่อได้มีการแต่งตั้งคณะรัฐมนตรีแล้วคณะรัฐมนตรี ซึ่งเป็นฝ่ายบริหารจะต้องเป็นฝ่ายอิสระในการบริหารราชการแผ่นดิน คือ บริหารราชการแผ่นดินได้ โดยไม่ต้องให้ฝ่ายนิติบัญญัติให้ความไว้วางใจ และไม่ต้องออกจากตำแหน่งในเมื่อฝ่ายบัญญัติไม่ให้ความไว้วางใจ กล่าวคือ จะต้องไม่มีบทบัญญัติเรื่องการลงมติให้ความไว้วางใจฝ่ายบริหารทีเดียว มีตัวอย่างเช่นรัฐธรรมนูญสหรัฐอเมริกา ซึ่งประธานาธิบดีหรือรัฐมนตรีของประธานาธิบดี ย่อมบริหารราชการแผ่นดินได้โดยฝ่ายนิติบัญญัติไม่ได้มาเกี่ยวข้อง เว้นแต่ในบางกรณีซึ่งต้องรับความเห็นชอบจากสภาสูงส่วนประเทศ ที่ไม่ใช้หลักการแบ่งแยกอำนาจอย่างเด็ดขาด เช่น รัฐธรรมนูญแห่งราชอาณาจักรไทย คณะรัฐมนตรีต้องบริหารราชการแผ่นดิน ด้วยความไว้วางใจของสภาผู้แทนราษฎร

	(๖) ฝ่ายนิติบัญญัติต้องไม่มีอำนาจลงมติติเตียนการกระทำของฝ่ายบริหาร นอกจากไม่มีอำนาจลงมติไม่ไว้วางใจแล้ว ฝ่ายนิติบัญญัติจะต้องไม่มีอำนาจลงมติ ติเตียนการกระทำของฝ่ายบริหารด้วย มิฉะนั้น จะเป็นการบังคับทางอ้อมให้ฝ่ายบริหารต้องปฏิบัติตามที่ฝ่ายนิติบัญญัติต้องการ

	(๗) ฝ่ายนิติบัญญัติต้องไม่มีอำนาจขอให้ราษฎร ออกเสียงเป็นประชามติถอดถอนประมุขได้ สำหรับข้อนี้ย่อมมีวิธีการเฉพาะในประเทศที่มีประธานาธิบดีเป็นประมุขเท่านั้น ทั้งนี้ เพราะในประเทศที่มีพระมหากษัตริย์เป็นประมุข พระมหากษัตริย์ ทรงครองราชย์โดยทางสืบราชสันตติวงศ์ และทรงราชย์อยู่ตลอดพระชนม์ชีพโดยไม่มีการถอดถอน อนึ่งวิถีทางที่ให้ฝ่ายนิติบัญญัติขอให้ประชาชน ลงประชามติถอดถอนประธานาธิบดีนั้น ย่อมมีอยู่เฉพาะกรณีที่ประชาชนเป็นผู้เลือกตั้งประธานาธิบดีขึ้นมา และมีตัวอย่างอยู่ในรัฐธรรมนุญไวมาร์ของเยอรมันที่ให้สภานิติบัญญัติ ขอให้ประชาชนออกเสียงเป็นประชามติถอดถอนได้ ถ้าประชาชนปฏิเสธไม่ยอมถอดถอน ให้ถือว่าประชาชนได้เลือกตั้งประธานาธิบดีใหม่ และในเวลาเดียวกันให้ถือว่าสภานิติบัญญัติได้ถูกยุบไป

	ข้อยกเว้น กรณีที่ฝ่ายนิติบัญญัติเป็นฝ่ายอนุมัติงบประมาณ ไม่ถือว่าเป็นกรณีที่ฝ่ายนิติบัญญัติเข้ามาเกี่ยวข้องกับฝ่ายบริหาร และรัฐธรรมนุญของประเทศทุกประเทศที่มีการปกครองระบอบประชาธิปไตย ไม่ว่าจะมีการแบ่งแยกอำนาจเด็ดขาดหรือไม่ ย่อมจะต้องให้ฝ่ายนิติบัญญัติเป็นฝ่ายอนุมัติงบประมาณทั้งนั้น รวมทั้ง การเก็บภาษีก็ต้องได้รับความยินยอมของฝ่ายนิติบัญญัติด้วย

	การที่ฝ่ายนิติบัญญัติตั้งคณะกรรมาธิการวิสามัญ (Select Committee) ไปสอบสวนกิจการของฝ่ายบริหารได้นั้น ถือว่าไม่เป็นกรณีที่ฝ่ายนิติบัญญัติเข้ามาเกี่ยวข้องกับฝ่ายบริหาร เพราะเมื่อฝ่ายนิติบัญญัติเป็นฝ่ายออกกฎหมาย ก็ย่อมจะตั้งคณะกรรมาธิการของตนเองไปสำรวจตรวจดูได้ว่า ผลของการปฏิบัติการให้เป็นไปตามกฎหมายนั้นมีอย่างไร เช่น กิจการไม่เป็นไปอย่างมีระเบียบ หรือกิจการได้เป็นไปโดยมีผู้กระทำทุจริตขึ้น เป็นต้น ในต่างประเทศ เช่น ฝรั่งเศสและสหรัฐอเมริกา รัฐสภาได้ตั้งคณะกรรมาธิการวิสามัญไปสอบสวนกิจการต่างๆ บ่อยๆ โดยเฉพาะอย่างยิ่ง เพื่อสอบสวนว่าได้มีการใช้จ่ายโดยประหยัดหรือไม่ อย่างไรก็ดี ถ้าจะกล่าวถึงการแบ่งแยกอำนาจอย่างเด็ดขาด การตั้งกรรมาธิการไปสอบสวน ก็ต้องถือว่าเป็นกรณีที่ฝ่ายนิติบัญญัติเข้าไปก้าวก่ายฝ่ายบริหาร เพื่อเมื่อสอบสวนแล้ว สภานิติบัญญัติก็จะต้องลงมติรับรองหรือไม่รับรองรายงานของคณะกรรมาธิการ ซึ่งเท่ากับเป็นการติเตียนหรือไม่ติเตียนฝ่ายบริหารนั่นเอง

	ข. วิธีการที่ไม่ให้ฝ่ายบริหารเกี่ยวข้องกับฝ่ายนิติบัญญัติ

	(๑) ฝ่ายบริหารจะต้องไม่มีสิทธิริเริ่มเสนอกฎหมาย ทั้งนี้ ฝ่ายบริหารจะเสนอร่างพระราชบัญญัติต่อสภาผู้แทนราษฎรไม่ได้ เพราะถ้าจะยอมให้ทำเช่นนั้นได้ก็จะต้องเป็นการที่ให้ฝ่ายบริหาร เข้าไปก้าวก่ายแก่ฝ่ายนิติบัญญัติ แต่ในทางปฏิบัติแม้ประเทศที่มีรัฐธรรมนูญ ซึ่งใช้หลักการแบ่งแยกอำนาจอย่างเด็ดขาดก็ต้องยอมรับหลักความจริงที่ว่า ในการบริหารราชการแผ่นดินฝ่ายบริหารต้องการกฎหมาย เพื่อปฏิบัติการให้เป็นไปตามนโยบาย ในสหรัฐอเมริกาก็ได้มีวิธีที่ยอมให้ฝ่ายบริหารส่งสาสน์ไปยังฝ่ายนิติบัญญัติ เพื่อแสดงว่าประธานาธิบดีมีความประสงค์ที่จะให้ออกกฎหมายอย่างใดบ้าง โดยถือว่าเป็นแต่แสดงความประสงค์ และเป็นอำนาจของฝ่ายนิติบัญญัติที่จะพิจารณาออกกฎหมาย เท่าที่ฝ่ายนิติบัญญัติเห็นสมควรเท่านั้น

	(๒) ฝ่ายบริหารจะต้องไม่มีสิทธิเรียกประชุมสภาผู้แทนราษฎร ทั้งนี้ เพราะถ้าการที่จะเรียกประชุมสภาผู้แทนราษฎรหรือไม่ อยู่ที่การกระทำของฝ่ายบริหารแล้ว ถ้าฝ่ายบริหารไม่ประสงค์จะให้มีการประชุมสภาผู้แทนราษฎรก็จะไม่เรียกประชุมสภา ในเรื่องนี้แม้ประเทศที่ไม่ใช้หลักการแบ่งแยกอำนาจอย่างเด็ดขาดก็ได้มีวิธีการเช่นนี้ และแบ่งแยกออกไปเป็น ๒ ระบบ

	ระบบที่ ๑ ไม่ให้ฝ่ายบริหารแตะต้องการเรียกประชุมสภานิติบัญญัติเลยทีเดียว ทั้งนี้ โดยกำหนดวันเวลาที่สภานิติบัญญัติ จะต้องมาประชุมกันไว้ในรัฐธรรมนูญนั้นเอง เว้นแต่สมาชิกสภานิติบัญญัติจำนวนหนึ่งจะขอร้องให้มีการประชุมก่อนหน้านั้น เป็นการประชุมวิสามัญซึ่งมีตัวอย่างอยู่ในรัฐธรรมนูญไวมาร์ของเยอรมัน

	ระบบที่ ๒ ให้ประมุขแห่งรัฐเรียกประชุมสภานิติบัญญัติได้ แต่มีบทบัญญัติในรัฐธรรมนูญ กำหนดให้สภานิติบัญญัติกำหนดสมัยประชุมสามัญของตนเอง ซึ่งเป็นการบังคับประมุขแห่งรัฐโดยทางอ้อม ให้เรียกประชุมตามที่สภานิติบัญญัติได้กำหนด ส่วนในกรณีการประชุมครั้งแรก หลังจากการเลือกตั้งทั่วไปก็มีบทบังคับฝ่ายบริหารไว้ว่า ต้องเรียกประชุมภายในเท่านั้นเท่านี้ วันหลังจากการเลือกตั้งทั่วไป เพราะก่อนที่จะมีการประชุมครั้งแรกนี้ ฝ่ายนิติบัญญัติย่อมไม่มีโอกาสกำหนดสมัยประชุมสามัญเป็นประจำของตนเองได้

	ระบบที่ ๒ นี้รัฐธรรมนูญแห่งราชอาณาจักรไทยได้นำมาใช้

	ข้อควรสังเกต มีว่าแม้ประเทศที่ใช้หลักการแบ่งแยกอำนาจเด็ดขาดอย่างเช่น สหรัฐอเมริกา ก็ยังมีบทบัญญัติยอมให้ประธานาธิบดีเรียกประชุมในกรณีผิดปกติ

	(๓) จะต้องไม่มีบทบัญญัติให้ฝ่ายบริหารและฝ่ายนิติบัญญัติ ทำความตกลงกันในการที่จะตรากฎหมาย สำหรับประเทศที่มีรัฐธรรมนูญระบอบปริมิตาญาสิทธิราชย์ ซึ่งพระมหากษัตริย์ทรงมีพระราชอำนาจยับยั้งร่างกฎหมายได้เด็ดขาด กล่าวคือ ถ้าพระมหากษัตริย์ไม่ทรงเห็นชอบด้วยกฎหมายใด ร่างกฎหมายนั้นก็เป็นอันตกไป นั่นจะเห็นได้ว่าการบัญญัติกฎหมายแต่ละฉบับ ย่อมมีลักษณะเป็นความตกลงกันระหว่างพระมหากษัตริย์ ซึ่งเป็นหัวหน้าของฝ่ายบริหารและฝ่ายนิติบัญญัติ รัฐธรรมนูญระบอบปริมิตาญาสิทธิราชย์นี้ มีตัวอย่างเช่น รัฐธรรมนูญมลรัฐปรัสเซียในเยอรมัน การปกครองระบอบนี้ในเวลานี้ไม่มีแล้ว จะเห็นได้ว่าการที่ให้ฝ่ายบริหารและฝ่ายนิติบบัญญัติ ทำความตกลงกันในการบัญญัติกฎหมายนั้น ย่อมเป็นกรณีแบ่งแยกอำนาจอย่างไม่เด็ดขาด ในปัจจุบันนี้แม้ประเทศที่ใช้หลักการแบ่งแยกอย่างเด็ดขาด เช่น สหรัฐอเมริกาก็มีบทบัญญัติให้ฝ่ายบริหารยับยั้งกฎหมายได้ ในสหรัฐอเมริกาในกรณีที่ประธานาธิบดียับยั้งกฎหมายสภานิติบัญญัติ ที่เป็นผู้ริเริ่มกฎหมายนั้นจะต้องลงมติยืนยัน ด้วยคะแนนเสียงสองในสามจึงจะประกาศใช้เป็นกฎหมายได้

	(๔) ฝ่ายบริหารต้องไม่มีอำนาจยับยั้งกฎหมาย ในขณะนี้มีรัฐธรรมนูญของบางประเทศที่ไม่บัญญัติให้ฝ่ายบริหาร มีอำนาจยับยั้งกฎหมายเลย แต่ได้มีวิธีการอย่างอื่น เช่น เอาร่างกฎหมายไปให้ประชาชนออกเสียงเป็นประชามติได้ เช่น รัฐธรรมนูญไวมาร์ของเยอรมันในประเทศอังกฤษเอง พระมหากษัตริย์ก็ไม่ได้ทรงใช้พระราชอำนาจยับยั้งกฎหมายมาหลายร้อยปีแล้ว จนนักเขียนตำราอังกฤษถือว่าเป็นการล้าสมัย (Obsolete) เสียแล้ว อำนาจยับยั้งกฎหมายมีสองอย่าง คือ

	(ก) อำนาจยับยั้งอย่างเด็ดขาด ซึ่งมีลักษณะเป็นการตกลงระหว่างฝ่ายนิติบัญญัติกับประมุขของรัฐ ดังกล่าวใน (๓)

	(ข) เป็นอำนาจยับยั้งเพียงทำให้หยุดชะงักชั่วคราว คือ ให้มีระยะเวลาสำหรับสภานิติบัญญัติที่ได้กลั่นกรองบรรเทาอารมณ์อันร้อนแรง และสืบเสาะมติประชาชนในเหตุผลที่ร่างกฎหมายถูกยับยั้งไว้นั้น และรัฐธรรมนูญโดยมากมักจะกำหนดให้ คะแนนเสียงที่ฝ่ายนิติบัญญัติจะต้องยืนยันให้บัญญัติกฎหมาย ไว้สูงกว่าคะแนนเสียงที่กฎหมายในชั้นแรก เช่น คะแนนเสียงที่ผ่านกฎหมายในชั้นแรกเพียงข้างมากธรรมดา (Simple Majority) เวลาจะยืนยันร่างกฎหมายอาจกำหนดให้มีคะแนนเสียงข้างมากอย่างเด็ดขาด คือ กึ่งหนึ่งของจำนวนเสียงทั้งหมด (Absolute Majority) ก็ได้ หรือจะกำหนดให้ต้องมีคะแนนเสียงสองในสามอย่างสหรัฐอเมริกาก็ได้

	ในกรณีที่รัฐธรรมนูญกำหนดให้ฝ่ายบริหารมีอำนาจยับยั้งกฎหมาย ไม่ว่าจะเป็นอำนาจยับยั้งเด็ดขาดหรือยับยั้งเพื่อทำให้หยุดชะงักชั่วคราว ก็ต้องถือว่ามิได้มีการแบ่งแยกอำนาจเด็ดขาด

	(๕) ฝ่ายบริหารต้องไม่มีอำนาจประกาศใช้กฎหมาย ถ้าถือหลักการแบ่งแยกอำนาจอย่างเด็ดขาด กล่าวคือ เมื่อฝ่ายนิติบัญญัติจะลงมติให้ใช้บังคับร่างกฎหมายใดแล้ว ฝ่ายนิติบัญญัติควรจะมีอำนาจประกาศใช้กฎหมายนั้นได้เอง บทบัญญัตินี้เคยมีบัญญัติอยู่แต่ในธรรมนูญสมัยเก่าๆ แต่ในปัจจุบันนี้บทบัญญัติเช่นว่านี้ไม่มีแล้ว แต่มีบทบัญญัติบังคับให้ฝ่ายบริหารต้องประกาศใช้กฎหมายในเท่านั้นเท่านี้วัน ซึ่งเป็นการบังคับอยู่ในตัวให้ประกาศใช้กฎหมายตามที่ฝ่ายนิติบัญญัติลงมติให้ใช้บังคับ ตามรัฐธรรมนูญแห่งราชอาณาจักรไทยไม่มีบทบังคับว่า ภายในระยะเวลากี่วันให้คณะรัฐมนตรีจะต้องนำร่างพระราชบัญญัติ ซึ่งพระมหากษัตริย์พระราชทานพระปรมาภิไธยมาแล้วออกประกาศใช้ จึงเป็นเรื่องอยู่ในดุลยพินิจของฝ่ายบริหาร แต่สภานิติบัญญัติอาจใช้วิถีทางแห่งรัฐธรรมนูญบีบบังคับให้คณะรัฐมนตรี ต้องนำร่างกฎหมายออกประกาศใช้ เช่น โดยการตั้งกระทู้และโดยการเปิดอภิปรายทั่วไป เป็นต้น

	(๖) ฝ่ายบริหารต้องไม่มีอำนาจนำร่างกฎหมายที่ฝ่ายนิติบัญญัติได้ลงมติให้ประกาศใช้ ไปให้ราษฎรออกเสียงเป็นประชามติ เพื่อวินิจฉัยชี้ขาดอีกครั้งหนึ่ง รัฐธรรมนูญของบางประเทศได้ยอมให้ประมุขแห่งรัฐ มีอำนาจนำร่างกฎหมายที่ผ่านสภานิติบัญญัติแล้วไปให้ราษฎรออกเสียงเป็นประชามติได้ ทั้งนี้ เพื่อให้ราษฎรชี้ขาดว่าควรจะบัญญัติกฎหมายที่ฝ่ายนิติบัญญัติลงมติแล้วหรือไม่ ถ้ารัฐธรรมนูญใดมีบทบัญญัติเช่นนี้ ก็ถือว่ารัฐธรรมนูญนั้นไม่ได้ใช้หลักการแบ่งแยกอำนาจอย่างเด็ดขาด

	(๗) ฝ่ายบริหารต้องไม่มีอำนาจยุบสภานิติบัญญัติ ถ้าถือหลักการแบ่งแยกอำนาจอย่างเด็ดขาด ฝ่ายบริหารต้องไม่มีอำนาจยุบสภานิติบัญญัติได้ เพราะการยุบสภานิติบัญญัติย่อมทำให้ผู้แทนราษฎรขยาด โดยเกรงว่าจะไม่ได้รับเลือกตั้งซ้ำอีก อำนาจในการยุบสภานิติบัญญัติของฝ่ายบริหารจึ งเป็นเครื่องมืออันกระทำให้ฝ่ายบริหารบังคับฝ่ายนิติบัญญัติ ให้ผ่อนผันยอมตามความต้องการของฝ่ายบริหาร

	(แต่นอกจากนั้นยังเป็นการบังคับอยู่ในตัวให้มีพรรคการเมืองน้อยพรรค เพราะสมาชิกสภาผู้แทนราษฎรไม่กล้าแตกแยกไปตั้งพรรคใหม่ เพราะเกรงจะถูกยุบสภาอีกด้วย) แต่ที่ว่าอำนาจยุบสภาอาจเป็นเครื่องมือของฝ่ายบริหารที่ จะบีบบังคับฝ่ายนิติบัญญัติให้ยินยอมผ่อนปรน ให้เป็นไปตามความประสงค์ของฝ่ายบริหารนั้น อาจไม่เป็นความจริงเสมอไป เพราะปรากฏว่าในฝรั่งเศสตั้งแต่ ค.ศ. ๑๘๗๗ เป็นต้นมา ประธานาธิบดีฝรั่งเศสไม่เคยยุบสภาผู้แทนราษฎรเลย ทั้งนี้ เพราะปรากฏว่าประธานาธิบดีฝรั่งเศสคนหนึ่งใช้อำนาจยุบสภาผู้แทนราษฎร ด้วยความเห็นชอบของสภาสูง แต่สภาผู้แทนราษฎรที่ได้รับเลือกตั้งมาใหม่กลับเป็นปรปักษ์กับประธานาธิบดียิ่งขึ้น จนผลที่สุดประธานาธิบดีก็ต้องลาออกจากตำแหน่ง และตั้งแต่นั้นเป็นต้นมา ไม่ปรากฏว่าประธานาธิบดีคนใดใช้อำนาจยุบสภานิติบัญญัติอีก

	(๘) ฝ่ายบริหารต้องไม่มีอำนาจให้อภัยโทษ ถ้าถือหลักการแบ่งแยกอำนาจอย่างเด็ดขาด ฝ่ายบริหารจะต้องไม่มีอำนาจให้อภัยโทษ ทั้งนี้ เพราะการให้อภัยโทษเป็นการทำให้ผลแห่งคำพิพากษาสิ้นสุดลง ซึ่งคำพิพากษานั้นเป็นการปฏิบัติให้เป็นไปตามกฎหมาย ฉะนั้น ถ้าจะพิจารณาในแง่นี้การให้อภัยโทษย่อมมีลักษณะเป็นการขัดขวางความประสงค์ของฝ่ายนิติบัญญัติ ที่ประสงค์จะเอาผิดและลงโทษผู้ฝ่าฝืนกฎหมายนั่นเอง แต่ในทางปฏิบัติรัฐธรรมนูญของทุกประเทศไม่ว่าจะใช้หลักการแบ่งแยกอำนาจอย่างเด็ดขาดหรือไม่ ย่อมจะให้อำนาจประมุขแห่งรัฐที่จะให้อภัยโทษได้ ทั้งนี้ เพื่อให้ผู้ต้องคำพิพากษาได้รับความยุติธรรมยิ่งขึ้น เป็นการบรรเทาความเคร่งเครียดของศาลยุติธรรมที่ถูกบังคับให้พิพากษาคดี ตามตัวบทกฎหมายโดยเคร่งครัด เพราะอาจเป็นได้ว่าในกรณีพิเศษบางกรณีซึ่งผู้ต้องคำพิพากษา ควรได้รับความลดหย่อนโทษหรือควรได้รับการยกเว้นโทษ เพราะมีเหตุที่ควรเห็นใจผู้ต้องคำพิพากษาเป็นส่วนตัว

	(๙) สมาชิกสภานิติบัญญัติต้องได้รับเอกสิทธิ์ในการแถลงข้อเท็จจริง แสดงความคิดเห็น หรือออกเสียงลงคะแนน การที่จะไม่ให้ฝ่ายบริหารเข้ามาเกี่ยวข้องกับฝ่ายนิติบัญญัติ สมาชิกสภาบัญญัติต้องแถลงข้อเท็จจริงแสดงความคิดเห็น หรือออกเสียงลงคะแนนได้ โดยไม่ต้องเกรงกลัวว่าจะเป็นความผิด อันฝ่ายบริหารจะถือเอาเป็นเหตุจับกุมตนได้ เพราะถ้ายอมให้ถือว่า เป็นความผิดแล้วฝ่ายบริหารก็มีอำนาจเหนือฝ่ายนิติบัญญัติ (นอกจากนั้นการให้สมาชิกสภานิติบัญญัติ กล่าวถ้อยคำในสภาได้โดยไม่มีความผิด ยังทำให้สภาได้ข้อเท็จจริงที่ถูกต้องอีกด้วย) รัฐธรรมนูญของทุกประเทศที่มีการปกครองระบอบประชาธิปไตย ย่อมจะให้หลักประกันฝ่ายนิติบัญญัติในทำนองเช่นว่านี้

	(๑๐) สมาชิกสภานิติบัญญัติจะต้องไม่ถูกจับกุมฟ้องร้องคดีอาญา ในสมัยประชุมนอกจากสภานิติบัญญัติเองจะอนุมัติ ทั้งนี้ เพื่อมิให้ฝ่ายบริหารมีอำนาจเข้ามาเกี่ยวข้องกับฝ่ายนิติบัญญัติ โดยแกล้งจับกุมสมาชิกที่เป็นฝ่ายค้านรัฐบาล เพื่อมิให้สมาชิกนั้นๆ ไปปฏิบัติเป็นฝ่ายค้านในสภา ซึ่งรัฐธรรมนูญของทุกประเทศได้มีบทบัญญัติทำนองนี้

	(๑๑) สมาชิกสภานิติบัญญัติจะรับแต่งตั้งให้เป็นข้าราชการไม่ได้ ถ้าจะถือหลักการแบ่งแยกอำนาจอย่างเด็ดขาด ก็ต้องไม่ยอมให้สมาชิกสภานิติบัญญัติเป็นข้าราชการ เพราะข้าราชการต้องฟังคำบังคับบัญชาจากฝ่ายบริหาร และทำให้ฝ่ายบริหารสามารถบีบบังคับทางอ้อมให้สมาชิกสภานิติบัญญัติ ลงคะแนนเสียงเป็นประโยชน์แก่ฝ่ายบริหารได้ แต่มีรัฐธรรมนูญของบางประเทศ เช่น รัฐธรรมนูญไวมาร์เยอรมันก่อนสงครามโลกครั้งที่สองที่ ยอมให้สมาชิกสภานิติบัญญัติเป็นข้าราชการได้ โดยถือว่าเป็นคนละหน้าที่และข้าราชการผู้เป็นสมาชิกสภานิติบัญญัติ ควรจะมีใจกล้าพอที่กล่าวถ้อยคำในสภาได้ โดยไม่ต้องเกรงกลัวฝ่ายบริหารซึ่งเป็นผู้บังคับบัญชา

	(๑๒) ฝ่ายบริหารจะเข้าไปในที่ประชุมสภานิติบัญญัติไม่ได้ เพราะถ้ายอมให้ฝ่ายบริหารเข้าไปในสภานิติบัญญัติฝ่ายบริหารก็จะทราบว่า สมาชิกสภานิติบัญญัติปฏิบัติการในสภาอย่างไร และฝ่ายบริหารอาจมีทางใช้อิทธิพลได้

	ค. วิธีการที่จะไม่ให้ฝ่ายนิติบัญญัติเข้าไปเกี่ยวข้องกับฝ่ายตุลาการ

	(๑) รัฐธรรมนูญต้องให้หลักประกันความอิสระของผู้พิพากษา กล่าวคือ จะต้องไม่ให้ฝ่ายนิติบัญญัติเข้าไปแทรกแซงการพิพากษาคดีของศาล

	(๒) รัฐธรรมนูญจะต้องไม่ให้ฝ่ายนิติบัญญัติออกกฎหมายเฉพาะกรณีได้ มิฉะนั้น ถ้าฝ่ายนิติบัญญัติไม่พอใจคำพิพากษาของศาลในกรณีใด ก็อาจออกกฎหมายกรณีนั้นไปในทางที่ฝ่ายนิติบัญญัติมีความประสงค์

	(๓) รัฐธรรมนูญจะต้องไม่ยอมให้ฝ่ายนิติบัญญัติออกกฎหมาย ซึ่งจะมีลักษณะเป็นการวินิจฉัยคดีได้ เช่น ถ้ายอมให้ฝ่ายนิติบัญญัติออกกฎหมายเป็นกรณีๆ ไป ก็เท่ากับไปแย่งหน้าที่ของศาลยุติธรรม รัฐธรรมนูญที่ใช้หลักการแบ่งแยกอำนาจอย่างเด็ดขาดย่อมจะบัญญัติไว้ว่า การพิจารณาอรรถคดีเป็นอำนาจของศาลโดยเฉพาะ

	(๔) สภานิติบัญญัติจะตั้งคณะกรรมาธิการไปสอบสวนกิจการ อันเป็นหน้าที่ของฝ่ายตุลาการไม่ได้ ในเรื่องนี้รัฐธรรมนูญบางประเทศได้บัญญัติห้ามไว้โดยตรง โดยกำหนดว่าคณะกรรมาธิการของสภาจะไปไต่สวนคดีที่ยังไม่ถึงที่สุดไม่ได้ อย่างไรก็ดี รัฐธรรมนูญของบางประเทศได้ยอมให้คณะกรรมาธิการของสภานิติบัญญัติ ขอร้องให้ศาลยุติธรรมช่วยเหลือในการสืบพยานให้คณะกรรมาธิการได้ โดยถือว่าไม่ใช่เป็นการเข้าไปก้าวก่ายในกิจการของศาลยุติธรรม

	(๕) สภานิติบัญญัติจะต้องไม่มีอำนาจหน้าที่เป็นศาลยุติธรรม รัฐธรรมนูญของบางประเทศได้กำหนดให้ฟ้องรัฐมนตรีต่อสภานิติบัญญัติได้ ซึ่งเท่ากับไปก้าวก่ายกิจการของศาลยุติธรรม เพราะการพิจารณาพิพากษาคดีเป็นอำนาจหน้าที่ของศาล

	(๖) รัฐธรรมนูญจะต้องไม่มีบทบัญญัติให้สภานิติบัญญัติ ออกกฎหมายให้การพิจารณาพิพากษาอรรถคดี เป็นอำนาจหน้าที่ขององค์การอื่นนอกจากศาล เช่น ให้เป็นอำนาจหน้าที่ของคณะกรรมการของฝ่ายบริหาร เป็นต้น

	ง. วิธีการไม่ให้อำนาจบริหารเข้ามาเกี่ยวข้องอำนาจตุลาการ

	(๑) การแต่งตั้งผู้พิพากษาควรเป็นการแต่งตั้งให้ดำรงตำแหน่งตลอดชีวิต ทั้งนี้ เพราะถ้าให้ฝ่ายบริหารถอดถอนผู้พิพากษาได้แล้วก็ อาจใช้อิทธิพลบีบบังคับฝ่ายตุลาการในทางอ้อม ให้ตัดสินคดีไปตามทางที่ฝ่ายบริหารมีความประสงค์ ทั้งนี้ เว้นแต่ผู้พิพากษาจะลาออกหรือหย่อนความสามารถลงเอง สำหรับรัฐธรรมนูญแห่งราชอาณาจักรไทยไม่ได้ไปไกลถึงแค่นั้น โดยได้เดินสายกลางแต่ก็มีหลักประกันโดยมีคณะกรรมการตุลาการ ซึ่งเป็นผู้ที่ให้ขึ้นต่อฝ่ายบริหาร เป็นผู้พิจารณาให้ความเห็นชอบในการแต่งตั้งและถอดถอนผู้พิพากษา สำหรับรัฐธรรมนูญของประเทศที่กำหนดให้แต่งตั้งผู้พิพากษาไว้ตลอดชีวิตนั้น ก็ได้มีบทบัญญัติให้ออกกฎหมายกำหนดเกษียณอายุไว้ได้

	(๒) ฝ่ายบริหารจะต้องไม่มีอำนาจโยกย้ายผู้พิพากษา นอกจากจะมิให้ฝ่ายบริหารมีอำนาจถอดถอนผู้พิพากษาดังกล่าวแล้ว รัฐธรรมนูญของบางประเทศยังกำหนดห้ามมิให้ฝ่ายบริหาร โยกย้ายผู้พิพากษาโดยผู้พิพากษาไม่สมัครใจอีกด้วย ทั้งนี้ เพราะในบางกรณีผู้พิพากษาก็กลัวการโยกย้าย เพราะทำให้ต้องจากไปจากที่อยู่เดิมและขาดความสะดวกไปมากในเรื่องนี้ รัฐธรรมนูญแห่งราชอาณาจักรไทยก็เดินสายกลางเช่นเดียวกัน โดยกำหนดให้โยกย้ายได้ ต่อเมื่อได้รับความเห็นชอบจากคณะกรรมการตุลาการแล้ว แม้ผู้พิพากษาเองจะไม่มีความสมัครใจที่จะโยกย้าย

	(๓) ฝ่ายบริหารต้องไม่มีอำนาจขึ้นเงินเดือนผู้พิพากษา เงินเดือนผู้พิพากษาควรจะกำหนดให้ตายตัวมากน้อยตามตำแหน่งผู้พิพากษา การที่จะให้ฝ่ายบริหารมีอำนาจขึ้นเงินเดือนผู้พิพากษา ก็เท่ากับให้ฝ่ายบริหารมีอิทธิพลเหนือผู้พิพากษา ในเรื่องนี้รัฐธรรมนูญแห่งราชอาณาจักรไทยก็เดินสายกลางเช่นเดียวกัน โดยการเลื่อนเงินเดือนผู้พิพากษาจะต้องให้ได้รับความเห็นชอบจากคณะกรรมการตุลาการก่อน

	(๔) ฝ่ายบริหารจะต้องไม่มีอำนาจให้เครื่องราชอิสริยาภรณ์แก่ผู้พิพากษา ผู้พิพากษาไม่ควรจะได้รับเครื่องอิสริยาภรณ์เหมือนข้าราชการฝ่ายบริหาร เพราะการให้เครื่องราชอิสริยาภรณ์อาจเป็นเครื่องมืออันหนึ่ง ที่ฝ่ายบริหารอาจใช้เพื่อให้ผู้พิพากษาปฏิบัติการตามความประสงค์ของฝ่ายบริหารได้

	ที่จริงผู้พิพากษาไม่ควรมีเครื่องแบบ หรือถ้าจะมีเครื่องแบบก็ควรเป็นเครื่องแบบพิเศษไปจากข้าราชการฝ่ายบริหาร ถ้าจะมีการให้เครื่องราชอิสริยาภรณ์ ซึ่งสำหรับผู้พิพากษาดูไม่จำเป็น ก็ควรจะต้องได้รับการพิจารณาจากคณะกรรมการตุลาการ ซึ่งเป็นอิสระจากฝ่ายบริหาร

	(๕) ควรจะตั้งศาลปกครองขึ้นเป็นส่วนหนึ่งต่างหาก ถ้าจะให้ฝ่ายบริหารไม่เข้ามาเกี่ยวข้องกับฝ่ายตุลาการ ก็ไม่ควรให้ศาลยุติธรรมพิจารณาพิพากษาคดีปกครอง เพราะถ้ายอมให้ศาลยุติธรรมพิจารณาพิพากษาคดีปกครองฝ่ายบริหาร จะต้องเข้ามาเกี่ยวข้องในฐานเป็นคู่ความ และอาจใช้อิทธิพลบีบบังคับแก่ฝ่ายตุลาการ ไม่ว่าทางตรงหรือทางอ้อมได้

	จ. วิธีการไม่ให้ฝ่ายตุลาการเข้ามาเกี่ยวข้องกับอำนาจบริหาร

	(๑) ควรจัดตั้งศาลปกครองขึ้นเป็นส่วนหนึ่งต่างหาก การจัดตั้งศาลปกครองนอกจากจะเป็นวิธีการป้องกัน มิให้ฝ่ายบริหารเข้ามาเกี่ยวข้องกับฝ่ายตุลาการดังกล่าวมาแล้ว ยังเป็นวิธีการที่ป้องกันฝ่ายตุลาการมิให้มาเกี่ยวข้องกับฝ่ายบริหารเช่นเดียวกัน ทั้งนี้ เพราะถ้าจะให้ศาลยุติธรรมพิจารณาพิพากษาคดีปกครอง ก็เท่ากับให้ศาลยุติธรรมมีอำนาจควบคุมการกระทำในทางปกครองของฝ่ายบริหาร ทางที่ถูกควรจะตั้งศาลปกครองโดยเฉพาะขึ้น เพื่อให้พิจารณาคดีปกครองโดยผู้พิพากษาศาลปกครองนี้ ประกอบด้วยข้าราชการฝ่ายบริหารและคนกลางบ้าง แต่ให้เป็นอิสระในการพิจารณาพิพากษาคดี ซึ่งจะเป็นหลักประกันว่าคดีปกครองจะได้รับการพิจารณาพิพากษา จากผู้มีความรู้ความชำนาญในทางปกครอง โดยฝ่ายตุลาการไม่ได้เข้ามาเกี่ยวข้องด้วย

	(๒) จะต้องจัดการตั้งศาลพิเศษขึ้นเพื่อชี้ขาดว่า คดีใดเป็นคดีปกครองอันควรขึ้นศาลปกครอง คดีใดเป็นอรรถคดีอันควรขึ้นศาลยุติธรรม ทั้งนี้ เพราะถ้าจะให้ศาลปกครองวินิจฉัยชี้ขาดว่าคดีใด มีลักษณะเป็นคดีปกครองหรือไม่ ศาลปกครองก็อาจวินิจฉัยเอนเอียงไปว่า เป็นคดีอยู่ในอำนาจหน้าที่ของตน และถ้าจะให้ศาลยุติธรรมวินิจฉัยว่าคดีใด มีลักษณะเป็นคดีปกครองศาลยุติธรรมก็อาจวินิจฉัยเอนเอียงไปว่า เป็นคดีอยู่ในอำนาจหน้าที่ของตน ฉะนั้น จึงควรให้มีศาลพิเศษชี้ขาด โดยมีบทบัญญัติกำหนดให้ศาลปกครองหรือศาลยุติธรรมรอการพิจารณาคดีไว้ ในกรณีที่คู่ความโต้แย้งว่าไม่ใช่คดีที่อยู่ในอำนาจหน้าที่ของศาลนั้นๆ แล้วส่งคดีไปยังศาลพิเศษนี้ เมื่อศาลพิเศษชี้ขาดว่าคดีอยู่ในอำนาจของศาลใด ก็ถือว่าศาลนั้นมีอำนาจพิจารณาคดีนั้น

	อนึ่ง ในกรณีที่มีปัญหาเกี่ยวกับการปกครอง เช่น เจ้าพนักงานกระทำเกินขอบเขตอำนาจหน้าที่หรือไม่ ศาลยุติธรรมควรจะส่งประเด็นนี้ไปให้ศาลปกครองวินิจฉัยเสียก่อน เพราะศาลปกครองอยู่ในฐานะที่จะวินิจฉัยอำนาจเจ้าพนักงานได้ดีกว่าศาลยุติธรรม ต่อเมื่อศาลปกครองวินิจฉัยปัญหาล่วงหน้านี้แล้ว ศาลยุติธรรมจึงควรชี้ขาดคดีนั้นๆ ต่อไป

	ฉ. วิธีการที่จะไม่ให้ฝ่ายตุลาการเจ้ามาเกี่ยวข้องกับฝ่ายนิติบัญญัติ

	(๑) ศาลยุติธรรมจะต้องไม่มีอำนาจวินิจฉัยว่ากฎหมายเป็นโมฆะ เพราะมีข้อความขัดแย้งกับรัฐธรรมนูญ ในเรื่องนี้เป็นข้อที่ทุ่มเถียงกันมากในสหรัฐอเมริกาเอง ซึ่งรัฐธรรมนูญใช้เป็นหลักแบ่งแยกอำนาจเด็ดขาดมากกว่ารัฐธรรมนูญประเทศอื่นๆ ศาลยุติธรรมก็ได้วินิจฉัยว่ากฎหมายเป็นโมฆะเพราะขัดแย้งกับรัฐธรรมนูญ ในประเทศไทยในสมัยใช้รัฐธรรมนูญฉบับ พ.ศ. ๒๔๗๕ ศาลฎีกาก็ได้เคยวินิจฉัยว่า ศาลมีอำนาจที่จะชี้ขาดว่ากฎหมายใดเป็นโมฆะได้ และชี้ขาดว่าพระราชบัญญัติอาชญากรสงคราม เท่าที่บัญญัติให้มีผลย้อนหลังนั้นเป็นโมฆะ เพราะมีข้อความขัดแย้งกับรัฐธรรมนูญ ในประเทศฝรั่งเศส ศาลยุติธรรมไม่เคยวินิจฉัยว่า กฎหมายเป็นโมฆะเพราะขัดแย้งกับรัฐธรรมนูญ ทั้งนี้เพราะศาลฝรั่งเศสยอมรับอำนาจของรัฐสภา ในประเทศอังกฤษไม่มีทางวินิจฉัยว่ากฎหมายเป็นโมฆะขัด หรือแย้งกับรัฐธรรมนูญ เพราะประเทศอังกฤษไม่มีรัฐธรรมนูญเป็นลายลักษณ์อักษร และในทางปฏิบัติกฎหมายซึ่งมีลักษณะเป็นรัฐธรรมนูญ หรือกฎหมายธรรมดาได้บัญญัติโดยวิธีเดียวกัน ทั้งนี้ พระมหากษัตริย์ในรัฐสภา (King in Parliament) ก็เป็นองค์รัฏฐาธิปัตย์ (Sovereign) มีอำนาจสูงสุดในรัฐ กล่าวคือ การกระทำร่วมกันของพระมหากษัตริย์ และรัฐสภาเป็นการกระทำที่ไม่มีผู้ใดจะโต้แย้งได้ โดยถือว่ามีอำนาจสูงสุดและแท้จริงในรัฐ

	(๒) จะต้องจัดให้มีคณะตุลาการรัฐธรรมนูญสำหรับชี้ขาดว่า กฎหมายใดเป็นโมฆะเพราะขัดแย้งกับรัฐธรรมนูญ ทั้งนี้ เพราะถ้าให้ศาลยุติธรรมวินิจฉัย ก็เท่ากับให้ฝ่ายตุลาการมีอำนาจเหนือฝ่ายนิติบัญญัติ โดยศาลยุติธรรมจะปฏิเสธการใช้บังคับกฎหมาย ซึ่งฝ่ายนิติบัญญัติประสงค์ให้ใช้บังคับได้ตามใจชอบ ครั้นจะให้ฝ่ายนิติบัญญัติวินิจฉัยเสียเองฝ่ายนิติบัญญัติก็จะวินิจฉัยเข้าข้างตนเอง วิธีที่ดีที่สุดก็คือให้คณะตุลาการรัฐธรรมนูญซึ่งเป็นคนกลางวินิจฉัย แต่เพื่อจะไม่ให้คณะตุลาการรัฐธรรมนูญมีอำนาจมากรัฐธรรมนูญ จึงไม่กำหนดให้คณะตุลาการรัฐธรรมนูญเป็นฝ่ายริเริ่มพิจารณา หรือไม่พิจารณาความเป็นโมฆะของกฎหมายได้เอง แต่กำหนดให้มีอำนาจพิจารณาต่อเมื่อศาลยุติธรรมเห็นแล้วว่า กฎหมายนั้นจะมีข้อความแย้งหรือขัดกับรัฐธรรมนูญ ซึ่งหมายความว่าถ้าฝ่ายนิติบัญญัติและฝ่ายตุลาการเห็นชอบพร้อมกันว่า กฎหมายใดมีข้อความไม่แย้งหรือขัดกับรัฐธรรมนูญแล้ว กฎหมายนั้นก็เป็นอันใช้บังคับได้ และคณะตุลาการรัฐธรรมนูญก็ไม่มีอำนาจวินิจฉัยชี้ขาดอย่างใดได้

	๒.๒ การแบ่งแยกอำนาจในลักษณะที่เป็นการแบ่งแยกหน้าที่

	สำหรับในประเทศที่ไม่มีการปกครองระบบประธานาธิบดี เป็นต้นว่าในระบบรัฐสภาของบางประเทศ เช่น ฝรั่งเศส วิวัฒนาการของสถาบันการเมืองต่างๆ ในปัจจุบันก็เห็นได้ว่าถ้าแบ่งอำนาจโดยเด็ดขาดแล้ว ก็ไม่สามารถที่จะปฏิบัติหน้าที่ของรัฐได้อย่างมีประสิทธิภาพ เพราะฉะนั้นจะเห็นได้ว่า ปัจจุบันฝ่ายบริหารของประเทศที่มีการปกครองระบบรัฐสภาทุกประเทศ ก็มีอำนาจที่จะออกกฎหมายได้เอง โดยที่ฝ่ายนิติบัญญัติไม่มีอำนาจที่จะไปโต้แย้ง เช่น รัฐธรรมนูญของประเทศก็ให้กำหนดขอบเขตของฝ่ายนิติบัญญัติ ว่าจะสามารถออกกฎหมายได้เฉพาะเรื่องอะไร เรื่องที่สำคัญๆ ก็กำหนดเอาไว้อย่างแจ้งชัด นอกจากนั้น ยังให้ฝ่ายบริหารมีอำนาจที่จะออกกฎหมาย ที่ไม่อยู่ในขอบเขตของเรื่องเหล่านี้ได้อีกด้วย ส่วนในประเทศอังกฤษที่เป็นประเทศต้นแบบของระบบรัฐสภา จะเห็นได้ว่าอำนาจทั้งสามสามารถที่เข้ามาเกี่ยวข้อง หรือก้าวก่ายการใช้อำนาจซึ่งกันและกันได้บางประการในทางปฏิบัติ ดังนั้น จะเห็นได้ว่าวิวัฒนาการของการปกครองจริงๆ แล้วไม่ได้มีลักษณะที่จะไปแบ่งแยกอำนาจกันเด็ดขาด แต่อย่างไร อำนาจต่างๆ ก็ย่อมมีการสัมพันธ์กันได้บางประการ เพื่อประสิทธิภาพในการหน้าที่ของรัฐ

	๒.๓ การศึกษาหลักการแบ่งแยกอำนาจในกฎหมายรัฐธรรมนูญ ๑๑

	หลักการแบ่งแยกอำนาจโดยทั่วไป หมายถึง “ทฤษฎีการแบ่งแยกอำนาจ” ซึ่งสาระโดยแท้จริงนั้นการแบ่งแยกอำนาจไม่ใช่ “ทฤษฎี” แต่อย่างใด และเป็นที่ยอมรับกันว่าการใช้อำนาจก็มิใช่เป็นหลักกฎหมายด้วย ความจริงการแบ่งแยกอำนาจเป็นศิลปทางรัฐศาสตร์ ศิลปทางการเมือง (Political art) ดังนั้น การเข้าใจหลักการแบ่งแยกอำนาจโดยเคร่งครัด จึงมองหลักการแบ่งแยกอำนาจเป็นเพียงหลักเกณฑ์ (maxim) ที่อยู่บนรางฐานของประสบการณ์ และอาจมีการปรับปรุงหลักการแบ่งแยกอำนาจ ให้สอดคล้องกับเงื่อนไขต่างๆ ได้ ทั้งนี้ มีจุดมุ่งหมายว่ามิให้องค์กรใดองค์กรหนึ่งของรัฐ มีอำนาจมากจนเกิดการผูกขาดอำนาจเท่านั้น

	อย่างไรก็ดี การแบ่งแยกอำนาจย่อมหมายถึงการแบ่งแยกองค์กรที่ใช้อำนาจด้วย ถ้าการแบ่งแยกอำนาจไม่บรรลุผล คือให้องค์กรใดองค์กรหนึ่งมีอำนาจมากกว่าปกติ เช่น ถ้าคณะรัฐบาลมีฐานะที่ตกอยู่ภายใต้อิทธิพลของสภานิติบัญญัติ จนไม่สามารถใช้อำนาจของตนได้โดยอิสระ หรือผู้พิพากษาตกอยู่ภายใต้อิทธิพลของคณะรัฐบาลก็ถือว่า ได้หลักการแบ่งแยกอำนาจถูกละเมิดก้าวก่าย โดยหลักการและทฤษฎีนั้น หลักการแบ่งแยกอำนาจไม่จำเป็นเสมอไป ที่จะต้องให้องค์กรผู้ใช้อำนาจทั้งสามอำนาจ มีความเท่าเทียมกัน อำนาจใดอำนาจหนึ่ง อาจอยู่เหนืออำนาจอีกอำนาจหนึ่ง ก็ได้

	____________________
๑๑ อมร จันทรสมบูรณ์, กฎหมายปกครอง, (กรุงเทพฯ : สำนักพิมพ์มหาวิทยาลัยรามคำแหง), ๒๕๓๘, หน้า ๖๖-๖๘

	แต่เพื่อที่จะให้มีการแบ่งแยกอำนาจอยู่ อำนาจที่อยู่เหนือกว่านั้นต้องมิใช่อยู่เหนือกว่า ในลักษณะที่เด็ดขาดโดยสมบูรณ์ และอำนาจที่อยู่ภายใต้ก็จะต้องมีมาตรการ ที่เป็นหลักประกันในการดำเนินการตามอำนาจหน้าที่ของตนได้พอสมควร เช่น มีการถ่วงอำนาจระหว่างอำนาจนิติบัญญัติกับอำนาจบริหารในระบบรัฐสภา ซึ่งอำนาจนิติบัญญัติมีอำนาจลงมติไม่ไว้วางใจ และทำให้ฝ่ายบริหารต้องพ้นจากตำแหน่งได้ และในขณะเดียวกัน ฝ่ายบริหารก็มีอำนาจในการขอให้ประมุขของรัฐยุบสภานิติบัญญัติ ซึ่งกฎหมายรัฐธรรมนูญให้อำนาจไว้ เป็นต้น

	๒.๓.๑ ระบบการปกครองที่ไม่มีการแบ่งแยกอำนาจและแบ่งแยกหน้าที่ ๑๒

	หลักการแบ่งแยกอำนาจมิได้เป็นหลักการที่ยอมรับกันทั่วไปตามที่เข้าใจกัน ในทางการปกครองมีระบบการปกครองหลายระบบ ที่ทำให้หลักการแบ่งแยกอำนาจไม่เป็นผล ในทางปฏิบัติระบบการปกครองที่ไม่มีการแบ่งแยกอำนาจ หรือแบ่งแยกหน้าที่อาจมีได้สองทาง คือ อำนาจทั้งหมดไปรวมอยู่กับฝ่ายบริหาร หรืออำนาจทั้งหมดไปรวมอยู่กับฝ่ายนิติบัญญัติอย่างใดอย่างหนึ่ง หรือทั้งสองอย่าง

	ระบบการปกครองที่อำนาจทั้งหมดไปรวมอยู่กับฝ่ายบริหาร ได้แก่ ระบบเผด็จการ ทั้งนี้ โดยไม่คำนึงว่าการรวมอำนาจนั้น จะเกิดขึ้นโดยทางตรงหรือทางอ้อม การรวมอำนาจมาอยู่กับฝ่ายบริหารอาจเกิดขึ้น โดยลักษณะภายนอกปรากฏว่าเป็นประชาธิปไตยก็ได้ เช่น การเผด็จการโดยให้ประชาชนทั้งประเทศออกเสียงสนับสนุนตัวบุคคลเพียงคนเดียว ในการใช้อำนาจ มีข้อสังเกตอีกประการหนึ่งก็คือ ระบบการปกครองที่อำนาจทั้งหมด ไปรวมอยู่กับฝ่ายบริหารนั้นอาจเกิดขึ้นได้ ทั้งๆ ที่มีสภานิติบัญญัติอยู่ ถ้าสภานิติบัญญัตินั้นไม่สามารถใช้อำนาจส่วนของตน ได้ตามความเป็นจริง (de facto) แต่ในทางกฎหมายอำนาจนั้นยังมีอยู่

	ระบบการปกครองที่อำนาจไปรวมอยู่กับฝ่ายนิติบัญญัติ ได้แก่ ระบบการปกครองแบบรัฐบาลของรัฐสภา ซึ่งในระบบนี้ฝ่ายบริหารเป็นเพียงองค์กร หรือเครื่องมือของฝ่ายนิติบัญญัติเท่านั้น ฝ่ายนิติบัญญัติเป็นผู้แต่งตั้งและถอดถอนฝ่ายบริหาร โดยฝ่ายบริหารไม่มีมาตรการโต้ตอบ คือ ไม่มีอำนาจยุบสภา

	___________________
๑๒ อ้างแล้ว, หน้า ๖๘-๗๑

	๒.๓.๒ ระบบการปกครองที่มีการแบ่งแยกอำนาจ ๑๓

	ระบบการปกครองที่ไม่มีการแบ่งแยกอำนาจนั้น คือ อำนาจทั้งมวลไปรวมอยู่กับองค์กรใดองค์กรหนึ่ง ไม่ว่าจะเป็นองค์กรฝ่ายบริหารหรือองค์การนิติบัญญัติตามที่กล่าวมาแล้ว ก็ยังมีระบบการปกครองที่ใช้หลักการแบ่งแยกอำนาจ โดยให้อำนาจแต่ละอำนาจที่แบ่งแยกมีความสัมพันธ์กันอยู่ วิธีการที่ใช้อำนาจแต่ละอำนาจมีความสัมพันธ์กันแตกต่างกันไปหลายประการ ระบบเหล่านี้ ได้แก่ ระบบประธานาธิบดีและระบบรัฐสภา ในระบอบการปกครองแบบประชาธิปไตย ซึ่งการแบ่งแยกอำนาจไม่จำเป็นจะต้องแบ่งเป็นสามอำนาจ ซึ่งอาจจะมีการแบ่งแยกอำนาจมากกว่านี้ก็ได้

	แม้แต่ในประเทศที่ใช้หลักแบ่งแยกอำนาจโดยแบ่งออกเป็น ๓ อำนาจ ก็เป็นปัญหาว่าอำนาจแต่ละอำนาจจะให้มีขอบเขตกว้างเพียงใด เราทราบแล้วว่าถ้าอำนาจนิติบัญญัติคืออำนาจออกกฎหมาย อำนาจบริหารคืออำนาจที่ปฏิบัติตามกฎหมาย แต่ถ้าฝ่ายนิติบัญญัติออกกฎหมายทุกเรื่องทุกราว และกำหนดในรายละเอียดโดยเคร่งครัดแล้ว อำนาจนิติบัญญัติก็จะก้าวก่ายเข้าไปในอำนาจบริหาร เพราะไม่เปิดโอกาสให้ฝ่ายบริหารใช้ดุลยพินิจปฏิบัติการได้ตามความเหมาะสม

	๓. การถ่วงดุลอำนาจ (Check and balance)

	เมื่ออำนาจอธิปไตยควรจะแยกใช้เป็นสามส่วน คือ อำนาจนิติบัญญัติ อำนาจบริหาร อำนาจตุลาการ ตามทฤษฎีการแยกใช้อำนาจ (Separation of powers) ของมองเตสกิเออโดยมีสาระสำคัญว่า แต่ละอำนาจนั้นจะต้องมีการควบคุมซึ่งกันและกัน หรือเรียกว่าทฤษฎีควบคุมและสมดุล (Check and balance) โดยเฉพาะองค์กรนิติบัญญัติองค์กรบริหาร มีความจำเป็นที่จะต้องมีการคานอำนาจด้วยการควบคุมตรวจสอบถ่วงดุลซึ่งกันและกัน เพื่อป้องกันไม่ให้องค์กรใดองค์กรหนึ่งใช้อำนาจอธิปไตยเหนือกว่ากัน แต่ในความเป็นจริงแล้วเป็นการยากที่จะให้ทั้งสององค์กรมีดุลยภาพ หรือมีอำนาจเท่ากัน โดยไม่มีองค์กรใดองค์กรหนึ่งใช้อำนาจอธิปไตยที่เหนือกว่า ซึ่งจะเห็นได้ว่าอำนาจนิติบัญญัติควรจะมีอำนาจที่เหนือกว่าอำนาจบริหาร เพราะว่ารัฐสภาประกอบด้วยผู้แทนราษฎรที่ราษฎร ได้เลือกตั้งให้มาบัญญัติกฎหมายแทนราษฎร และการที่ฝ่ายบริหารจะบริหารราชการแผ่นดินได้ ก็ต้องอาศัยอำนาจของกฎหมาย

	__________________
๑๓ อ้างแล้ว, หน้า ๗๐-๗๑

	หลักเกณฑ์ในการถ่วงดุลอำนาจ

	การที่จะให้อำนาจต่างๆ สมดุลกันต้องให้อำนาจหนึ่งมีอำนาจถ่วงหรือยับยั้งอำนาจหนึ่งได้ การถ่วงดุลอำนาจมีหลักเกณฑ์ ดังนี้

	๓.๑ ฝ่ายบริหารถ่วงดุลอำนาจฝ่ายนิติบัญญัติ

	เพื่อปกป้องมิให้อำนาจนิติบัญญัติมีอำนาจมากเกินไป รัฐธรรมนูญบางประเทศได้มีวิธีการดังต่อไปนี้

	(ก) ให้ฝ่ายบริหารยุบสภานิติบัญญัติได้ เพื่อให้มีการเลือกตั้งใหม่

	วัตถุประสงค์ของการยุบสภานั้น๑๔ เดิมถือว่าเป็นเครื่องมือของรัฐบาลหรือเป็นการคานอำนาจกัน ระหว่างรัฐบาลกับรัฐสภา เพราะสภามีอำนาจควบคุมการทำงานของรัฐบาล จนถึงขั้นอาจเอารัฐบาลออกได้ โดยการลงมติไม่ไว้วางใจ การยุบสภาจึงเป็นเครื่องมือทางฝ่ายรัฐบาล ที่จะถ่วงดุลหรือคานอำนาจของสภา แต่เนื่องจากสภาได้รับเลือกมาจากประชาชน ส่วนรัฐบาลได้รับความไว้วางใจมาจากสภา การที่จะให้รัฐสภายุบสภาเสียเองย่อมขาดเหตุผลสนับสนุน จึงกำหนดให้อิงประมุขของรัฐ เพื่อประมุขของรัฐจะได้เป็นฝ่ายชั่งน้ำหนักความเหมาะสม และใช้อำนาจในฐานะประมุขยุบสภาให้ อีกทั้ง การยุบสภามีขึ้นเพื่ออุทธรณ์ข้อขัดแย้งต่อประชาชน (Appeal of the people) โดยให้ประชาชนใช้การเลือกตั้งเป็นเครื่องมือชี้ขาดว่า ฝ่ายนิติบัญญัติหรือฝ่ายบริหารเป็นผู้ปฏิบัติกิจการ ตรงต่อเจตจำนงของราษฎร

	แม้ดั้งเดิมการยุบสภาจะเป็นไปเพื่อวัตถุประสงค์ในการถ่วงดุล หรือควบคุมฝ่ายนิติบัญญัติโดยฝ่ายบริหาร แต่ต่อมาสถานการณ์เปลี่ยนแปลงไป แม้จะไม่มีกรณีเป็นการถ่วงดุลกัน แต่การดำเนินงานในระบบรัฐสภาอาจเกิดความขัดแย้งขึ้น จนเกิดความไม่สงบเรียบร้อย รัฐบาลและรัฐสภาไม่อาจตัดสินใจกับปัญหาที่เกิดขึ้นได้ จึงสมควรให้ประชาชนเป็นผู้ตัดสินใจจากการเลือกตั้ง เหตุผลในข้อนี้เป็นการสร้างความชอบธรรม และทางเลือกในการแก้ปัญหาให้มากขึ้น แทนที่จะเป็นการตอบโต้กันระหว่างสภากับรัฐบาล แต่ให้การยุบสภาเป็นวิถีทางแก้ไขความขัดแย้ง ไม่ว่าจะเกิดจากฝ่ายนิติบัญญัติด้วยกันเอง หรือฝ่ายนิติบัญญัติกับฝ่ายบริหารการยุบสภา แม้จะเป็นเครื่องมือของฝ่ายบริหารก็ตาม แต่มิใช่ว่าฝ่ายบริหารจะนิยมใช้วิธีการนี้นัก เพราะการยุบสภาส่งผลให้คณะรัฐมนตรี พ้นจากตำแหน่งด้วยเช่นกัน ด้วยเหตุว่าคณะรัฐมนตรีบริหารประเทศ ด้วยความไว้วางใจของรัฐสภา เมื่อยุบสภาแล้วก็ไม่มีผู้ที่จะให้ความไว้วางใจ คณะรัฐมนตรีก็อยู่ไม่ได้ ทำได้เพียงรักษาการอยู่ต่อไป จนกว่าคณะรัฐมนตรีชุดใหม่จะเข้าสู่ตำแหน่ง

	____________________
๑๔ วิษณุ เครืองาม, กฎหมายรัฐธรรมนูญ, (กรุงเทพฯ : นิติบรรณการ), ๒๕๓๐, หน้า ๖๑๐

	อ้างใน มานิตย์ จุมปา, รัฐธรรมนูญแห่งราชอาณาจักรไทย (๒๕๔๐), (กรุงเทพฯ : นิติธรรม), ๒๕๔๗ หน้า ๓๗๗-๓๗๘

	หลังจากมีการเลือกตั้งแล้ว ถ้าประชาชนเลือกตั้งแล้วถ้าประชาชนเลือกสมาชิกสภาผู้แทนราษฎรชุดเดิม กลับเข้ามาเป็นเสียงข้างมาก ก็แสดงว่าประชาชนเห็นด้วยกับฝ่ายนิติบัญญัติ ถ้าประชาชนเลือกสมาชิกรัฐสภาฝ่ายรัฐบาลเข้าไปมาก ก็แสดงว่าประชาชนเห็นด้วยกับรัฐบาล การยุบสภาจะทำให้ข้อขัดแย้งเป็นอันยุติได้โดยประชาชน๑๕

	(ข) ให้ฝ่ายบริหารมีอำนาจนำร่างกฎหมาย ที่ฝ่ายนิติบัญญัติลงมติให้ใช้เป็นกฎหมายแล้ว ไปให้ราษฎรออกเสียงลงประชามติได้ ทั้งนี้เพื่อให้ราษฎรยืนยันหรือปฏิเสธร่างกฎหมายของฝ่ายนิติบัญญัติ และในกรณีเช่นว่านี้อาจมีบทบัญญัติไว้ด้วยว่า ถ้าราษฎรออกเสียงเป็นประชามติปฏิเสธร่างกฎหมาย ที่ฝ่ายนิติบัญญัติลงมติให้ใช้แล้ว ให้ถือว่าเป็นการยุบสภาสภานิติบัญญัติไปในตัว

	(ค) ให้ฝ่ายบริหารมีอำนาจเสนอกฎหมายต่อสภานิติบัญญัติได้ เช่นเดียวกับสมาชิกของสภานิติบัญญัติเอง ทั้งนี้ เพื่อให้ฝ่ายบริหารมีทางร่วมมือในการบัญญัติกฎหมาย และสามารถแสดงความประสงค์ของตนได้ว่า ฝ่ายบริหารต้องการกฎหมายอย่างใด

	(ง) ฝ่ายบริหารมีอำนาจเข้าร่วมประชุมกับฝ่ายนิติบัญญัติ เพื่อจะได้ชี้แจงข้อเท็จจริงและแสดงความคิดเห็นได้ ทั้งนี้ เพราะฝ่ายบริหารย่อมอยู่ในฐานะที่ทราบข้อเท็จจริงได้ดีกว่าฝ่ายนิติบัญญัติ เพราะฝ่ายบริหารบังคับบัญชาข้าราชการประจำ ซึ่งเป็นผู้ทราบข้อเท็จจริงอย่างดี การที่ยอมให้ฝ่ายบริหารสอดเข้าชี้แจงข้อเท็จจริงในจังหวะอันเหมาะ ย่อมทำให้สภานิติบัญญัติดำเนินการโดยถูกต้อง และตรงต่อความจริง ดีกว่าที่จะให้ฝ่ายนิติบัญญัติอภิปรายโดยอาศัยข้อเท็จจริงที่เข้าใจผิดพลาด เนื่องจากไม่ทราบข้อเท็จจริงที่ถูกต้อง และเมื่อข้อเท็จจริงไม่ถูกต้องแล้วการลงมติ โดยอาศัยข้อเท็จจริงที่ไม่ถูกต้อง ก็ย่อมจะถูกต้องไม่ได้เช่นเดียวกัน โดยเหตุนี้ข้อบังคับการประชุมสภา จึงให้รัฐบาลขออภิปรายได้ทุกโอกาส

	(จ) ให้ฝ่ายบริหารมีอำนาจยับยั้งร่างกฎมาย ที่ฝ่ายนิติบัญญัติเสนอ ไม่ว่าจะเป็นการยับยั้งร่างกฎหมายอย่างเด็ดขาด หรือการยับยั้งร่างกฎหมายโดยถ่วงเวลาให้ล่าช้า เพราะการกระทำเช่นนั้นเป็นการทำให้อำนาจนิติบัญญัติ ในการบัญญัติกฎหมายลดน้อยลง ประโยชน์ของการยับยั้งร่างกฎหมายให้ล่าช้ามี 3 ประการ คือ (๑) ป้องกันการออกกฎหมายด้วยอารมณ์อันร้อนแรง หุนหันพลันแล่น โดยไม่คิดให้รอบคอบ ถ้ามีการยับยั้งให้ล่าช้าแล้วส่งกลับไปพิจารณาใหม่ ร่างกฎหมายนั้นก็จะได้รับการพิจารณาในบรรยากาศอันสงบ (๒) ในระหว่างที่ร่างกฎหมายถูกยับยั้ง ย่อมจะเป็นโอกาสได้หยั่งทราบสาธารณมติเกี่ยวกับกฎหมายนั้นๆ และ (๓) เป็นการให้โอกาสแก่อำนาจนิติบัญญัติที่จะแก้ไขข้อผิดพลาด หรือขาดตกบกพร่องของตนเอง๑๖

	____________________
๑๕ มานิตย์ จุมปา, รัฐธรรมนูญแห่งราชอาณาจักรไทย, (กรุงเทพฯ : นิติธรรม), ๒๕๔๗, หน้า ๓๗๘

	๑๖ หยุด แสงอุทัย, หลักรัฐธรรมนูญทั่วไป, (กรุงเทพฯ : วิญญูชน), ๒๕๐๘, หน้า ๑๑๕-๑๑๗

	๓.๒ ฝ่ายนิติบัญญัติถ่วงดุลอำนาจฝ่ายบริหาร

	ปัจจุบันฝ่ายบริหารมีอำนาจเหนือกว่าฝ่ายอื่นๆ เนื่องจากกิจกรรมของฝ่ายบริหารมีการขยายตัวอย่างกว้างขวางมากขึ้น ในขณะเดียวกันอำนาจของฝ่ายบริหารก็เพิ่มมากขึ้นโดยลำดับ ดังนั้น เมื่ออำนาจของฝ่ายบริหารมีมากขึ้น จึงมีความจำเป็นที่จะต้องควบคุมการใช้อำนาจหน้าที่ของฝ่ายบริหาร เพื่อให้ฝ่ายบริหารปฏิบัติงานภายในขอบเขตของกฎหมาย ที่ตราโดยสภานิติบัญญัติและบริหาราชการแผ่นดิน ตามแนวนโยบายแห่งรัฐ หรือนโยบายแถลงต่อสภา

	“ฝ่ายบริหาร” คือ องค์กรที่ใช้อำนาจอธิปไตย ในส่วนที่เกี่ยวกับการบริหารกิจการสาธารณะ และบังคับใช้กฎหมายที่ออกโดยสภานิติบัญญัติ

	อำนาจหน้าที่ขอวฝ่ายบริหาร๑๗ มีดังนี้ คือ

	๑) อำนาจหน้าที่ในฐานะรัฐบาล

	๒) อำนาจหน้าที่ในฐานะฝ่ายปกครอง

	อำนาจโดยทั่วไปของฝ่ายบริหารปัจจุบันนี้ ได้แก่ ๑๘

	๑. อำนาจในการกำหนดแนวนโยบายในการบริหารงาน ซึ่งกำหนดโดยมติของคณะรัฐมนตรี

	๒. อำนาจในการตรวจสอบของคณะกรรมการต่างๆ ที่ตั้งขึ้นโดยฝ่ายบริหาร

	๓. อำนาจสอบสวนของคณะกรรมการที่ตั้งขึ้นโดยฝ่ายบริหาร

	___________________
๑๗ กิจกรรมที่ฝ่ายบริหารปฏิบัติไปในฐานะรัฐบาล เป็นกิจกรรมที่มีลักษณะสำคัญๆ ที่ปฏิบัติไปก็เพื่อความเป็นอยู่และความมั่งคงของรัฐ และความเจริญก้าวหน้าของประเทศ เช่น การดำเนินกิจกรรมระหว่างรัฐมนตรีกับรัฐสภา การยุบสภาผู้แทนราษฎร การทำสนธิสัญญาระหว่างประเทศ เป็นต้น โดยคณะรัฐมนตรีเป็นผู้วินิจฉัยสั่งการการวางนโยบายการบริหารประเทศ และรับผิดชอบร่วมกัน จะมอบหมายให้องค์กรใดรับไปวินิจฉัยและปฏิบัติการแทน เหมือนกิจการทางปกครองหาได้ไม่ อย่างไรก็ดี กิจกรรมที่ฝ่ายบริหารกระทำไปในฐานะรัฐบาล ต้องอยู่ในขอบเขตของกฎหมายรัฐธรรมนูญที่กำหนดอำนาจของรัฐบาลไว้

	กิจกรรมที่ฝ่ายบริหารปฏิบัติในฐานะฝ่ายปกครอง ก็คือ การรักษาความสงบเรียบร้อยของประชาชนการคมนาคม กิจกรรมอื่นๆ ที่เกี่ยวกับการบริการสาธารณประโยชน์ การปฏิบัติหน้าที่ในฐานะฝ่ายปกครองนั้น ต้องอยู่ภายในขอบเขตของกฎหมายปกครอง และกิจกรรมที่อยู่ในอำนาจหน้าที่ของฝ่ายปกครองอาจมอบอำนาจให้องค์กรอื่นๆ รับไปจัดทำแทนได้

	๑๘ วัชรินทร์ ปัจเจกวิญญูสกุล, การควบคุมฝ่ายบริหาร, (กรุงเทพฯ : คณะนิติศาสตร์จุฬาลงกรณ์มหาวิทยาลัย), ๒๕๒๐, หน้า ๒๔-๒๖

	๔. อำนาจในการอนุญาต ให้เอกชนทำกิจการต่างๆ เช่น การให้สัมปทานแก่เอกชนจัดทำบริการสาธารณูปโภคอื่นๆ และอำนาจการควบคุมกิจการของเอกชน หรือกิจการระหว่างเอกชนกับเจ้าหน้าที่ฝ่ายปกครอง

	๕. อำนาจในการกำหนดมาตรฐาน องค์การของฝ่ายบริหารบางหน่วยงาน มีอำนาจในการกำหนดมาตรฐานต่างๆ เพื่อประโยชน์สาธารณะ เช่น กำหนดมาตรฐานสินค้า กำหนดมาตรฐานในการบริโภค กำหนดราคาสินค้าเหล่านี้ เป็นต้น

	๖. อำนาจในการออกกฎข้อบังคับต่างๆ

	๗. อำนาจในการพิจารณาวินิจฉัยเรื่องราวร้องทุกข์จากราษฎรที่ร้องทุกข์ เกี่ยวกับการปฏิบัติหน้าที่ของฝ่ายปกครอง

	ลักษณะวิธีการควบคุมฝ่ายบริหาร

	๑. การควบคุมฝ่ายบริหารที่กระทำในฐานะรัฐบาล สามารถควบคุมโดยวิถีทางการเมือง หรือโดยสภานิติบัญญัติ

	๒. การควบคุมฝ่ายบริหารที่กระทำในฐานะฝ่ายปกครอง อาจกระทำได้โดยศาลยุติธรรมสำหรับประเทศที่มีระบบศาลเดี่ยว หรือศาลปกครองสำหรับประเทศที่ใช้ระบบศาลคู่ นอกจากนี้ ยังมีองค์กรพิเศษที่ใช้ในการควบคุมฝ่ายบริหารเฉพาะกรณี เช่น ออมบุดสแมนของประเทศกลุ่มสแกนดิเนเวีย เป็นต้น

	๓.๒.๑ ทฤษฎีที่สนับสนุนแนวความคิดในการควบคุมฝ่ายบริหาร แบ่งออกเป็น ๒ ทฤษฎี ๑๙

	(๑) ทฤษฎีแห่งดุลยภาพ

	นักนิติศาสตร์ชาวฝรั่งเศสหลายท่าน เช่น ศาสตราจารย์ดูกุย และ ศาสตราจารย์เอสแม็ง เป็นผู้คิดค้นขึ้นเมื่อประมาณคริสต์ศตวรรษที่ ๑๙ จากข้อสังเกตที่ว่าระบบรัฐสภาเป็นระบบที่เกิดดุลยภาพในการปกครองมากที่สุด คือ การถ่วงดุลระหว่างอำนาจนิติบัญญัติ กับอำนาจฝ่ายบริหารเป็นไปอย่างเหมาะสมที่สุด และก่อให้เกิดเสถียรภาพในทางการปกครองด้วย ถ้าอำนาจฝ่ายใดมากกว่าอีกฝ่ายหนึ่ง ก็จะก่อให้เกิดความล้มเหลวในการปกครอง ซึ่งนักนิติศาสตร์ก็พยายามหาจุดกึ่งกลางที่เหมาะสมที่สุด ในการถ่วงดุลระหว่างอำนาจนิติบัญญัติและอำนาจบริหาร

	__________________
๑๙ โกสินทร์ วงศ์สุรวัฒน์, ความเป็นมาของการปกครองในระบอบรัฐสภาและระบบรัฐสภาในประเทศไทย, (กรุงเทพฯ : สำนักพิมพ์แพร่พิทยา), ๒๕๑๘, หน้า ๒๔

	อ้างใน วัชรินทร์ ปัจเจกวิญญูสกุล, การควบคุมฝ่ายบริหาร, (กรุงเทพฯ : คณะนิติศาสตร์จุฬาลงกรณ์มหาวิทยาลัย), ๒๕๒๐, หน้า ๒๕-๒๙

	แต่ในทางปฏิบัติแล้วไม่มีประเทศใดที่ก้าวไปถึงอุดมคติแห่งทฤษฎีดุลยภาพแห่งอำนาจ ได้อย่างแท้จริง เพราะปัจจัยแวดล้อมทางการเมืองไม่อำนวย เช่น เกี่ยวกับระบบพรรคการเมืองของประชาชนในแต่ละประเทศ

	สาระสำคัญของทฤษฎีดุลย์แห่งอำนาจมีอยู่ ๒ ประการ คือ

	๑. ดุลยภาพแห่งอำนาจระหว่างฝ่ายนิติบัญญัติและฝ่ายบริหารประการหนึ่ง

	๒. ความร่วมมือถ้อยทีถ้อยอาศัยกันระหว่างฝ่ายนิติบัญญัติ และฝ่ายบริหารอีกประการหนึ่ง

	ในเรื่องที่เกี่ยวกับดุลยภาพแห่งอำนาจนั้นจะเห็นได้ว่า ทั้งฝ่ายนิติบัญญัติและฝ่ายบริหารต่างก็มีมาตรการที่จะใช้อำนาจของตน ถ่วงดุลกับอำนาจฝ่ายอื่นๆ อย่างได้ผล เช่น สภานิติบัญญัติอาจจะตั้งกระทู้ถามเกี่ยวกับนโยบาย หรือการบริหารราชการแผ่นดินของฝ่ายบริหารได้ ในทางกลับกันฝ่ายบริหารก็มีสิทธิที่จะเข้าไปแถลงชี้แจงปัญหาต่างๆ ในการบริหารประเทศในรัฐสภาได้ หรือถ้าฝ่ายบริหารเห็นว่าปัญหาที่ถูกตั้งกระทู้ถามนั้น เป็นความลับหรือเกี่ยวกับความมั่นคงแห่งรัฐ ฝ่ายบริหารก็ไม่จำเป็นต้องตอบก็ได้ หรือฝ่ายบริหารอาจยุบสภาเสียก็ได้ ซึ่งเป็นอำนาจที่ทำได้โดยชอบด้วยรัฐธรรมนูญ

	ศาสตราจารย์ดูกุย เชื่อว่า “การที่ฝ่ายบริหารมีสิทธิในการยุบสภานั้นเป็นสาเหตุให้ฝ่ายนิติบัญญัติต้องไตร่ตรองให้รอบคอบเสียก่อน ก่อนที่จะดำเนินมาตรการรุนแรงใดๆ ต่อฝ่ายบริหาร” แนวความคิดดังกล่าวเป็นแนวความคิดที่มองเห็นได้ไม่ยาก เพราะมีปรากฏการณ์ที่เกี่ยวกับดุลยภาพแห่งอำนาจเกิดขึ้น แต่ในปัจจุบันนี้สถานการณ์ทางการเมืองได้เปลี่ยนแปลงวิวัฒนาการไปมาก รัฐสภาเป็นสภาที่ได้รับเลือกมากจากประชาชนโดยตรง การยุบสภาในบางกรณีจึงไม่เกี่ยวกับดุลยภาพแห่งอำนาจแต่อย่างใด หากมีเหตุขัดแย้งหรือความลังเลใจในการบริหารประเทศเกิดขึ้น ฝ่ายบริหารอาจหาคำตอบด้วยการยุบสภา เพื่อให้ประชาชนเป็นผู้ตัดสินด้วยการเลือกสมาชิกสภาผู้แทนราษฎร ที่มีแนวความคิดสนับสนุนการดำเนินงาน หรือนโยบายใดนโยบายหนึ่งเข้ามาในรัฐสภา เป็นการบีบบังคับให้รัฐบาลต้องคำนึงถึงการปฏิบัติตามความต้องการของประชาชน

	นอกจากดุลย์แห่งอำนาจในลักษณะดังกล่าวมาแล้ว ในทางทฤษฎียังมีดุลยภาพระหว่างองค์การต่างๆ อย่างได้สัดส่วน เช่น รัฐสภา ส่วนมากมักจะประกอบไปด้วย ๒ สภา คือ สภาผู้แทนราษฎรซึ่งประชาชนเป็นผู้เลือกมา และวุฒิสภาหรือสภาสูงซึ่งสมาชิกอาจได้รับเลือกมาจากประชาชนโดยทางอ้อม เช่น ประเทศฝรั่งเศส หรือโดยการแต่งตั้งเช่นของประเทศไทยในสมัยที่มีสองสภา หรือโดยชาติกำเนิด เช่น สภาขุนนางของอังกฤษ เป็นต้น ในทำนองเดียวกันทางฝ่ายบริหารก็มีการแบ่งแยกออกเป็นสองส่วนเช่นกัน ได้แก่ ประมุขของประเทศซึ่งอาจเป็นพระมหากษัตริย์หรือประธานาธิบดีส่วนหนึ่ง และรัฐบาลหรือฝ่ายบริหาร ซึ่งประกอบไปด้วยคณะรัฐมนตรีทำหน้าที่ในการบริหารประเทศ นับว่าองค์กรของแต่ละอำนาจ มีการแบ่งแยกออกไปอย่างมีดุลยภาพ

	สำหรับแนวความคิดเกี่ยวกับความร่วมมือ ถือถ้อยทีถ้อยอาศัยซึ่งกันและกัน ระหว่างอำนาจนิติบัญญัติและอำนาจบริหารนั้น ทั้งรัฐสภาและฝ่ายบริหารต่างๆ ก็พึ่งพาอาศัยซึ่งกันและกัน และฝ่ายบริหารอาจเป็นผู้เสนอร่างพระราชบัญญัติต่อรัฐสภา เพราะกฎหมายบางฉบับก็เกี่ยวกับเทคนิคการบริหาร ก็จำเป็นจะต้องให้ฝ่ายบริหารเสนอ เพราะถ้าให้ฝ่ายนิติบัญญัติเป็นผู้ออกพระราชบัญญัติดังกล่าว อาจจะไม่เหมาะ หรือฝ่ายบริหารไม่สามารถนำเอาไปปฏิบัติให้เกิดผลต่อประเทศชาติ ฝ่ายบริหารนั่นเองที่เป็นผู้ใช้กฎหมาย ซึ่งผ่านการพิจารณามาจากสภานิติบัญญัติแล้ว นอกจากนั้น ฝ่ายบริหารยังมีอำนาจในการออกกฎระเบียบข้อบังคับ หรือเป็นผู้ประกาศพระราชกฤษฎีกา เพื่อปฏิบัติการให้เป็นไปตามกฎหมายอีกด้วย ในทำนองเดียวกัน สภานิติบัญญัติก็มีส่วนเกี่ยวข้องกับการดำเนินงานของฝ่ายบริหาร เป็นต้นว่า สภานิติบัญญัติเป็นผู้อนุมัติพระราชบัญญัติงบประมาณ ในบางกรณี เช่น การเจรจาทำความตกลงเกี่ยวกับความสัมพันธ์กับประเทศต่างๆ ซึ่งได้กระทำไปโดยฝ่ายบริหารนั้น จะมีผลผูกพันประเทศและใช้บังคับได้ ก็ต้องได้รับการรับรองให้สัตยาบันจากรัฐสภาแล้วเท่านั้น

	(๒) ทฤษฎีว่าด้วยความรับผิดชอบทางการเมือง

	ในทางทฤษฎีว่าด้วยความรับผิดชอบทางการเมืองนี้ นักรัฐศาสตร์กล่าวกันว่า เมื่อใดก็ตามที่ฝ่ายบริหารจำเป็นต้องรับผิดชอบทางการเมืองด้วยการลาออกจากตำแหน่ง สืบเนื่องมาจากการที่รัฐสภาไม่ให้ความไว้วางใจ ซึ่งก็นับว่าเป็นการควบคุมฝ่ายบริหารวิธีหนึ่ง การลงมติไม่ไว้วางใจจะมีเฉพาะในระบบรัฐสภาเท่านั้น ในระบบประธานาธิบดีสภาผู้แทนราษฎรจะลงมติไม่ไว้วางใจฝ่ายบริหารไม่ได้ เพราะถือระบบการแยกใช้อำนาจโดยเด็ดขาด ที่มาของทฤษฎีความรับผิดชอบทางการเมืองเกิดขึ้น จากปรากฏการณ์ทางการเมืองในสมัยเก่า ได้แก่ การลาออกจากตำแหน่งของฝ่ายบริหารโดยการนำของลอร์ดนอร์ธ ในประเทศอังกฤษ ในปีคริสต์ศักราช ๑๗๘๒ ของ Depretis และ Crispi ในประเทศอิตาลี ในปีคริสต์ศักราช ๑๘๗๖ และ ๑๘๘๖ เป็นต้น ประเทศที่นำเอาระบบรัฐสภาไปประยุกต์ใช้ก็จะระบุไว้ในรัฐธรรมนูญเลยว่า รัฐบาลหรือฝ่ายบริหารจะต้องได้รับความไว้วางใจจากรัฐสภา จึงเป็นการระบุอำนาจการควบคุมฝ่ายบริหาร โดยรัฐสภาไปในตัวบทกฎหมายรัฐธรรมนูญ

	จากทฤษฎีว่าด้วยความรับผิดชอบทางการเมือง เป็นเหตุให้ประมุขของประเทศ ไม่ว่าจะเป็นพระมหากษัตริย์หรือประธานาธิบดี ต่างก็มีบทบาททางการเมืองน้อยลง เนื่องจากไม่ต้องรับผิดชอบทางการเมือง ฝ่ายบริหารเป็นผู้รับผิดชอบทางการเมืองเองทั้งหมด

	แต่อย่างไรก็ตาม ทั้งทฤษฎีดุลยภาพแห่งอำนาจ และทฤษฎีว่าด้วยความรับผิดชอบทางการเมือง ต่างก็มีจุดอ่อนอยู่ด้วยกันทั้งนั้น

	เช่น การยุบสภาของฝ่ายบริหาร อาจจะเนื่องจากขาดเสียงสนับสนุนในสภา หรือในกรณีรัฐบาลผสมเสียงในการสนับสนุนกระจาย หรือในกรณีลงมติไม่ไว้วางใจฝ่ายบริหาร ถ้าสมาชิกส่วนใหญ่มาจากพรรคการเมืองเดียวกับรัฐบาล ก็จะยากที่ฝ่ายข้างน้อยจะสามารถลงมติไม่ไว้วางใจ จนฝ่ายบริหารต้องลาออกไป ปัญหาเหล่านี้เป็นปัญหาที่ทุกประเทศกำลังประสบ แม้แต่ในประเทศอังกฤษที่ระบบรัฐสภาฝังรากลึก นับเวลาเป็นร้อยๆ ปี แล้วก็ตาม

	๓.๒.๒ การควบคุมและตรวจสอบการใช้อำนาจของฝ่ายบริหาร แบ่งออกเป็น

	ก) การควบคุมฝ่ายบริหารที่กระทำการในฐานะรัฐบาลโดยสภานิติบัญญัติ

	ข) การควบคุมฝ่ายบริหารโดยวิธีการทางนิติบัญญัติ

	ค) การควบคุมฝ่ายบริหารในด้านตัวบุคคล

	ง) การควบคุมฝ่ายบริหารโดยศาล

	ก) การควบคุมฝ่ายบริหารที่กระทำการในฐานะรัฐบาลโดยสภานิติบัญญัติ

	การควบคุมฝ่ายบริหารที่กระทำการในฐานะรัฐบาล โดยสภานิติบัญญัติสามารถกระทำได้ ๒ กรณี คือ

	กรณีที่ ๑ ควบคุมฝ่ายบริหารในด้านนโยบาย

	กรณีที่ ๒ ควบคุมฝ่ายบริหารในด้านตัวบุคคลที่อยู่ในคณะรัฐบาล

	การควบคุมทั้งสองกรณีนี้มีความแตกต่างกัน ในระบบรัฐสภากับระบบประธานาธิบดีแบบสหรัฐอเมริกา โดยที่ “ระบบรัฐสภา” ฝ่ายนิติบัญญัติควบคุมฝ่ายบริหารได้เฉพาะในด้านนโยบายเท่านั้น ฝ่ายนิติบัญญัติไม่มีอำนาจใดๆ ที่จะควบคุมฝ่ายบริหารในด้านตัวบุคคลได้ เช่น ระบบรัฐสภาในประเทศไทย เป็นต้น สภานิติบัญญัติไม่มีอำนาจสอบสวนความผิด “impeachment” ฝ่ายบริหารได้ เป็นหน้าที่ของศาลยุติธรรมที่จะต้องพิจารณา ตามกระบวนการยุติธรรม ซึ่งอยู่นอกอำนาจของสภานิติบัญญัติ

	> “ประเทศที่ปกครองโดยระบบรัฐสภา” คณะรัฐมนตรีซึ่งเป็นฝ่ายบริหารและฝ่ายนิติบัญญัติไม่ได้แยกออกจากกันโดยเด็ดขาด ในระบบรัฐสภานั้นซึ่งมีเสียงข้างมากในรัฐสภา โดยคัดจากผู้ซึ่งได้รับเลือกตั้งให้เป็นสมาชิกสภาผู้แทนราษฎรอยู่แล้ว สมาชิกของคณะรัฐมนตรีนอกจากจะมีความรับผิดชอบร่วมกัน ในฐานะรัฐบาลในการบริหารประเทศแล้ว รัฐมนตรีแต่ละคนยังรับผิดเป็นส่วนตัว ดังนั้น ประเทศที่ปกครองโดยระบบรัฐสภา จึงไม่มีการแยกฝ่ายบริหารออกจากฝ่ายนิติบัญญัติโดยเด็ดขาด

	ทั้งนี้ เพราะคณะรัฐมนตรีหรือฝ่ายบริหารอยู่ในตำแหน่งได้ ย่อมขึ้นอยู่กับการให้ความสนับสนุนของสภาผู้แทนราษฎร ฝ่ายบริหารจะสามารถปฏิบัติงานได้อย่างเข้มแข็งรวดเร็วได้ ก็ต่อเมื่อได้รับความไว้วางใจ และได้รับความสนับสนุนจากสภาฯ

	ในระบบรัฐสภามีวิธีการตรวจสอบถ่วงดุลอำนาจฝ่ายบริหาร ดังต่อไปนี้๒๐

	(ก) ให้การแต่งตั้งผู้เป็นฝ่ายบริหาร ต้องได้รับความเห็นชอบจากฝ่ายนิติบัญญัติ โดยกำหนดให้ฝ่ายบริหารต้องแถลงนโยบาย และได้รับความไว้วางใจจากฝ่ายนิติบัญญัติเสียก่อน จึงจะบริการราชการแผ่นดินตามนโยบายนั้นได้

	(ข) ให้ฝ่ายนิติบัญญัติมีอำนาจ บังคับให้ฝ่ายบริหารต้องออกจากตำแหน่งได้ ทั้งนี้ โดยการเปิดอภิปรายทั่วไป แล้วลงมติไม่ไว้วางใจฝ่ายบริหารได้

	(ค) ให้สมาชิกสภานิติบัญญัติมีสิทธิตั้งกระทู้ถาม ซึ่งเป็นการบังคับให้ฝ่ายบริหารต้องแถลงข้อเท็จจริง และแสดงความคิดเห็นในสภาโดยเปิดเผย ทำให้ฝ่ายบริหารต้องระมัดระวังตัว ไม่บริหารราชการแผ่นดินฝ่าฝืนกฎหมาย หรือปฏิบัติการโดยไม่เที่ยงธรรม เพราะจำต้องให้เหตุผลประกอบการกระทำของตน หรือของข้าราชการภายใต้บังคับบัญชาชั้นรองๆ ลงมาในสภา ภายใต้การวิจารณ์ของประชาชน

	(ง) ให้ฝ่ายนิติบัญญัติมีอำนาจอนุมัติเงินงบประมาณ เพื่อมิให้ฝ่ายบริหารใช้จ่ายเงินแผ่นดินตามชอบใจ และนอกจากนั้นก็ให้มีศาลหรือคณะกรรมการตรวจเงินแผ่นดิน สำหรับตรวจสอบและรายงานฝ่ายนิติบัญญัติว่า ได้มีการใช้จ่ายเงินไปโดยถูกต้องกับงบประมาณ

	(จ) ให้ฝ่ายนิติบัญญัติมีอำนาจฟ้องฝ่ายบริหารต่อสภาสูงหรือศาลซึ่งจัดตั้งขึ้น โดยเฉพาะในเมื่อฝ่ายบริหารละเมิดบทบัญญัติของรัฐธรรมนูญ

	(ฉ) ให้ฝ่ายนิติบัญญัติมีอำนาจตั้งคณะกรรมาธิการวิสามัญ ไปตรวจสอบการกระทำของฝ่ายบริหาร ว่าเป็นไปตามบทบัญญัติของกฎหมายหรือไม่

	(ช) การแต่งตั้งข้าราชการชั้นสูง จะต้องได้รับความเห็นชอบจากฝ่ายนิติบัญญัติ เช่น การแต่งตั้งผู้ดำรงตำแหน่งอัครราชทูต เป็นต้น

	(ซ) ให้ศาลยุติธรรมหรือศาลปกครองซึ่งประกอบด้วย ผู้พิพากษาที่เป็นอิสระวินิจฉัยการกระทำของฝ่ายบริหาร ในทางอาญาหรือในทางปกครองว่าเป็นการฝ่าฝืนกฎหมายหรือไม่ ในทางอาญาถ้าเป็นเจ้าพนักงานของฝ่ายบริหาร กระทำผิดก็ต้องรับโทษตามกฎหมาย ในทางปกครองศาลปกครองอาจชี้ขาดว่า กระทำในทางปกครองขัดต่อกฎหมายหรือเป็นการใช้อำนาจเกินขอบเขตที่กฎหมายให้ หรือนำเอากฎหมายไปใช้ในทางที่ผิดหรือใช้ดุลพินิจ นอกเหนือเหลือเกิน ซึ่งจะทำให้การกระทำในทางปกครองใช้บังคับไม่ได้

	__________________
๒๐ หยุด แสงอุทัย, หลักรัฐธรรมนูญทั่วไป, (กรุงเทพฯ : วิญญูชน), ๒๕๐๘, หน้า ๑๑๕-๑๑๗

	> “ระบบประธานาธิบดีแบบสหรัฐอเมริกา” หัวหน้าฝ่ายบริหารได้รับเลือกตั้งโดยตรงจากประชาชนฝ่ายบริหาร จึงเป็นอิสระไม่ขึ้นตรงต่อรัฐสภา ทั้งนี้ เพราะฝ่ายบริหารไม่ต้องรับผิดในการปฏิบัติงานต่อรัฐสภา แต่รัฐมนตรีเจ้ากระทรวงมีความรับผิดชอบโดยตรงต่อประธานาธิบดี ซึ่งเป็นหัวหน้าฝ่ายบริหาร ไม่ขึ้นตรงต่อรัฐสภาและไม่อาจจะถูกเรียกไปตอบข้อซักถามของสมาชิกรัฐสภา แม้ว่าในทางปฏิบัติบางครั้งคณะกรรมการของสภา จะเรียกให้รัฐมนตรีไปให้คำชี้แจงเพิ่มเติมในข้อราชการบางเรื่องได้ก็ตาม แต่ก็ไม่เหมือนกับการตั้งกระทู้ถามในระบอบรัฐสภา ด้วยเหตุนี้ในประเทศที่มีการปกครอง โดยระบบประธานาธิบดีแบบสหรัฐอเมริการัฐสภาควบคุมฝ่ายบริหารโดย

	๑. โดยการอนุมัติงบประมาณแผ่นดินซึ่งระบุรายการต่างๆ ไว้โดยละเอียด แต่อย่างไรก็ตาม ในปัจจุบันรัฐสภาก็ไม่สามารถควบคุมการอนุมัติงบประมาณแผ่นดิน ได้อย่างจริงจัง ทั้งนี้ เพราะการทำงบประมาณจะต้องใช้ความรู้ทางวิชาการและเทคนิคมาก ฝ่ายนิติบัญญัติไม่สามารถตรวจสอบ ร่างพระราชบัญญัติงบประมาณได้อย่างลึกซึ้ง จึงมีลักษณะเป็นเพียงฝ่ายร่างพระราชบัญญัติงบประมาณแผ่นดินเท่านั้น

	๒. การออกกฎหมายกำหนดระเบียบข้อบังคับ เกี่ยวกับการปฏิบัติของกระทรวงต่างๆ อย่างละเอียด แต่อย่างไรก็ตาม ในการบริหารบางครั้งจำเป็นต้องให้อำนาจในการใช้ดุลพินิจแก่ฝ่ายบริหารบ้าง เพื่อให้เกิดความคล่องตัวในการบริหารราชการแผ่นดิน โดยมีการกำหนดว่ากรณีใดบ้างที่ฝ่ายบริหารมีอำนาจ ที่จะออกกฎหมายลำดับรองและออกกฎหมายลำดับรองชนิดใดได้บ้าง เช่น ออกเป็นพระราชกฤษฎีกา กระทรวง ประกาศกระทรวง เป็นต้น

	๓. การอภิปรายถกเถียงและผ่านร่างข้อมติเสนอแนะ เกี่ยวกับนโยบายบางอย่างของฝ่ายบริหาร

	๔. การตั้งคณะกรรมการสืบสวน เมื่อมีการปฏิบัติไม่ดีไม่งามเกิดขึ้น เรียกว่า impeachment

	ระบบประธานาธิบดีแบบสหรัฐอเมริกานั้นรัฐสภา ไม่มีอำนาจควบคุมนโยบายของฝ่ายบริหารได้โดยตรง ทั้งนี้ เพราะระบบการปกครองดังกล่าว ยึดถือแนวความคิดในการแยกใช้อำนาจอย่างเด็ดขาด ฝ่ายบริหารและฝ่ายนิติบัญญัติมีความเป็นอิสระต่อกัน กล่าวคือ ฝ่ายบริหารไม่ต้องแถลงนโยบายต่อสภานิติบัญญัติ แต่อย่างไรก็ตาม ฝ่ายนิติบัญญัติก็พยายามที่จะเข้าไปแทรกแซงและควบคุมนโยบายฝ่ายบริหาร ซึ่งกระทำได้โดยทางอ้อมเท่านั้น๒๑

	___________________
๒๑ วัชรินทร์ ปัจเจกวิญญูชน, การควบคุมฝ่ายบริหาร, (กรุงเทพฯ : คณะนิติศาสตร์จุฬาลงกรณ์มหาวิทยาลัย), ๒๕๒๐, หน้า ๓๔-๗๙

	ข) การควบคุมฝ่ายบริหารโดยวิธีการทางนิติบัญญัติ ๒๒

	การควบคุมฝ่ายบริหารโดยวิธีการทางนิติบัญญัติ หรือการตรากฎหมายของฝ่ายบริหาร กล่าวคือ การบริหารประเทศนั้นฝ่ายบริหารจะเป็นผู้วางนโยบายในการบริหารประเทศก่อนแล้ว จึงตรากฎหมายหรือระเบียบเพื่อปฏิบัติตามนโยบายที่วางไว้แล้ว ทั้งนี้ ก็เพราะการกระทำกิจกรรมของฝ่ายบริหารทุกอย่าง จะต้องชอบด้วยกฎหมายหรือมีกฎหมายรองรับเสมอ ฝ่ายนิติบัญญัติก็สามารถควบคุมฝ่ายบริหารให้ปฏิบัติตามกฎหมาย โดยการอนุมัติร่างพระราชบัญญัติธรรมดาทั่วไป หรือร่างพระราชบัญญัติที่เกี่ยวด้วยการเงินที่เสนอโดยฝ่ายบริหาร หรือการอนุมัติหรือไม่อนุมัติพระราชกำหนดที่ตราโดยฝ่ายบริหาร นอกจากนี้ ฝ่ายนิติบัญญัติยังสามารถควบคุมฝ่ายบริหารในการตรากฎหมายลำดับรอง คือพระราชกฤษฎีกา กฎกระทรวง ประกาศกระทรวงเหล่านี้ เป็นต้น กล่าวคือ ฝ่ายนิติบัญญัติอาจจะกำหนดเงื่อนไขหรือหลักเกณฑ์ไว้ในพระราชบัญญัติ เพื่อให้ฝ่ายบริหารถือเป็นหลักในการตรากฎหมายลำดับรอง

	ค) การควบคุมฝ่ายบริหารในด้านตัวบุคคล ๒๓

	การควบคุมฝ่ายบริหารในด้านตัวบุคคลนั้น หมายถึงสภานิติบัญญัติควบคุมพฤติกรรมของฝ่ายบริหารเป็นรายบุคคลไป ซึ่งไม่เกี่ยวกับนโยบายของฝ่ายบริหารในระบบรัฐสภาของไทยเรา สภานิติบัญญัติไม่มีอำนาจควบคุมฝ่ายบริหารในด้านตัวบุคคล เป็นอำนาจของศาลยุติธรรมและอำนาจของฝ่ายบริหารเอง ที่จะทำการควบคุมเจ้าหน้าที่ของฝ่ายบริหารโดยกำหนดออกมาในรูปวินัยต่างๆ แต่ระบบประธานาธิบดีแบบสหรัฐอเมริกา หรือระบบรัฐสภาของประเทศอังกฤษนั้น สภานิติบัญญัติมีอำนาจควบคุมฝ่ายบริหารในด้านตัวบุคคล ซึ่งเรียกว่าวิธีการอิมพีชเมนต์

	(๑) วิธีการอิมพีชเมนต์

	วิธีการอิมพีชเมนต์ เป็นระบบควบคุมผู้ดำรงตำแหน่งในฝ่ายบริหารระดับสูง วิธีการดังกล่าวมีประเทศต่างๆ ใช้เป็นจำนวนมาก แต่ละประเทศก็มีขอบเขตและองค์ประกอบแตกต่างกันไป รัฐธรรมนูญของบางประเทศก็บัญญัติไว้เป็นการแน่นอนว่า ถ้าการกระทำหรือการละเว้นการกระทำของผู้ดำรงตำแหน่งในฝ่ายบริหาร ซึ่งเป็นการฝ่าฝืนต่อบทบัญญัติของกฎหมาย ผู้นั้นก็จะต้องรับผิดชอบทางอิมพีชเมนต์ต่อสภานิติบัญญัติ ความรับผิดชอบในลักษณะนี้ รัฐธรรมนูญบางประเทศเรียกว่า Crime of responsibility ซึ่งมีลักษณะแตกต่างกับความผิดอาญาตามปกติ

	______________________
๒๒ อ้างแล้ว, หน้า ๖๔

	๒๓ อ้างแล้ว, หน้า ๗๓-๗๗

	 

	34

	วิธีการอิมพีชเมนต์ หรือการสอบสวนความผิด ในระบบรัฐสภาและวิธีการพิจารณาโดยศาลสูงทางการเมือง ในกลุ่มประเทศทางภาคพื้นยุโรปก็มีขอบเขตแตกต่างกัน บางกรณีก็มีลักษณะเพียงเป็นการลงโทษทางวินัย คือ ให้พ้นจากตำแหน่งทางการเมืองโดยมีความผิด ซึ่งแตกต่างกับการลงมติไม่ไว้วางใจทางการเมืองของสภานิติบัญญัติ ซึ่งเป็นผลให้คณะรัฐมนตรีหรือรัฐมนตรีต้องพ้นจากตำแหน่ง ซึ่งกรณีนี้อาจเป็นเพราะสภานิติบัญญัติเห็นว่า นโยบายของรัฐบาลไม่ถูกต้องเหมาะสม หรือรัฐบาลไม่มีความสามารถในการปฏิบัติตามนโยบายที่กำหนดหรือที่ได้แถลงต่อสภาฯ แต่มิใช่เนื่องจากการกระทำผิดทางการเมือง ส่วนการพิจารณาคดีอาญาเพื่อลงโทษทางอาญา จะอยู่ในขอบเขตอำนาจของ “ศาลยุติธรม” แต่โดยทั่วๆ ไปศาลสูงสุดทางการเมืองจะมีอำนาจในการลงโทษทางอาญาด้วย

	ส่วนวิธีการใช้ วิธีการอิมพีชเมนต์ในระบบประธานาธิบดี มีลักษณะเป็นการควบคุมทางวินัย โดยให้สภานิติบัญญัติมีอำนาจลงโทษฝ่ายบริหาร พ้นจากตำแหน่งก่อนครบวาระที่รัฐธรรมนูญกำหนดไว้ ทั้งนี้ เพราะในระบบประธานาธิบดีสภานิติบัญญัติ ไม่มีอำนาจลงมติไม่ไว้วางใจเพื่อให้ฝ่ายบริหารพ้นจากตำแหน่ง และถ้าการกระทำของฝ่ายบริหารเป็นผิดอาญาด้วย ก็จะต้องดำเนินการให้ศาลยุติธรรมพิจารณาพิพากษาลงโทษทางอาญา กับเจ้าหน้าที่ฝ่ายบริหาร จึงเป็นเครื่องประกันสิทธิเสรีภาพของประชาชน จะไม่ถูกฝ่ายบริหารละเมิด ประกอบกับสภาผู้แทนราษฎรหรือวุฒิสภาคอยสอดส่องพฤติกรรมของฝ่ายบริหาร ก็ยิ่งเป็นหลักประกันแก่สิทธิเสรีภาพของประชาชนมากยิ่งขึ้น

	การควบคุมฝ่ายบริหารโดยการฟ้องร้องกล่าวโทษ หรืออิมพีชเมนต์ ตามรัฐธรรมนูญของสหรัฐอเมริกา

	การฟ้องร้องกล่าวโทษเจ้าหน้าที่ของรัฐบาลหรืออิมพีชเมนต์ เป็นหน้าที่พิเศษของรัฐสภาในระบบประธานาธิบดีแบบสหรัฐอเมริกา ทั้งนี้ เพราะเจ้าหน้าที่ของรัฐบาลทุกคนรวมตลอดถึงตัวประธานาธิบดี อาจถูกกล่าวโทษโดยสภาผู้แทนราษฎรได้ด้วยคะแนนเสียงข้างมากของสภา เมื่อมีการกล่าวโทษแล้วก็ส่งเรื่องให้วุฒิสภาพิจารณาลงโทษ การลงโทษขั้นหนักที่สุดก็คือปลดเจ้าหน้าที่ผู้นั้นออกจากตำแหน่ง แต่ถ้าเป็นกรณีประธานาธิบดีแห่งสหรัฐอเมริกาถูกกล่าวโทษประธานศาลฎีกา (ศาลสูงสุด) จะต้องมานั่งเป็นประธานในการพิจารณาคดีในวุฒิสภา การกล่าวโทษเจ้าหน้าที่ฝ่ายบริหาร ของรัฐบาลสหรัฐอเมริกาโดยสภาผู้แนราษฎรนั้น จำเป็นต้องได้รับการพิจารณาโดยสภานิติบัญญัติ และต้องปรากฏว่าสภาฯ ได้ตัดสินลงโทษว่าผิดจริง โดยการลงคะแนนเสียง ๒ ใน ๓ จากจำนวนสมาชิกวุฒิสภาทั้งหมด จึงจะสามารถปลดเจ้าหน้าที่ผู้นั้นออกจากตำแหน่งได้

	การร่างรัฐธรรมนูญของสหรัฐอเมริกา ได้รับอิทธิพลมาจากแนวความคิดเรื่องการแยกใช้อำนาจของมองเสกิเออ โดยในรัฐธรรมนูญได้มีการแยกใช้อำนาจอธิปไตยออกเป็น ๓ ฝ่าย และมีการนำระบบการคานอำนาจมาใช้ เพื่อป้องกันไม่ให้ฝ่ายใดฝ่ายหนึ่งมีอำนาจมากเกินไป ตัวอย่างเช่น

	> การแต่งตั้งคณะรัฐมนตรีหรือข้าราชการชั้นสูงตลอดจนผู้พิพากษาศาลสูง เป็นอำนาจของประธานาธิบดี แต่จะต้องได้รับความเห็นชอบจากวุฒิสภาเสียก่อน

	> ข้าราชการทุกคนรวมทั้งประธานาธิบดีของสหรัฐอเมริกาและผู้พิพากษา อาจถูกสภาผู้แทนราษฎรกล่าวโทษและฟ้องร้องในการกระทำผิดในหน้าที่ได้ และวุฒิสภามีหน้าที่พิจารณาโทษปลดออกได้ ซึ่งเป็นกรณีของประธานาธิบดีถูกกล่าวโทษ อิมพีชเมนต์ต่อวุฒิสภาและนอกจากสมาชิกวุฒิสภาจะทำหน้าที่เป็นลูกขุนแล้ว ยังต้องมีประธานศาลฎีกามาเป็นประธานในการตัดสินด้วย

	(๒) การควบคุมฝ่ายบริหารโดยองค์กรอิงสภานิติบัญญัติหรือองค์กร “ออมบุดสแมน”

	เมื่ออำนาจของฝ่ายบริหารมีมากขึ้น การควบคุมด้วยวิถีทางการเมืองหรือรัฐสภา จึงไม่เพียงพอจะต้องมีการควบคุมอำนาจของฝ่ายบริหารนี้ ในลักษณะพิเศษตลอดไปอีก ซึ่งเรียกว่า ออมบุดสแมน ผู้ที่มาทำหน้าที่ออมบุดสแมนนั้น มาจากการแต่งตั้งโดยสภานิติบัญญัติ อยู่ในตำแหน่งตามวาระของสภานิติบัญญัติตามปกติ คือ ๔ ปี ผู้ดำรงตำแหน่งนี้จะต้องมีความรู้ความเชี่ยวชาญในทางกฎหมาย และมีความซื่อสัตย์สุจริตเป็นสำคัญ

	ออมบุดสแมน คือ ผู้ควบคุมฝ่ายบริหาร เป็นการควบคุมในด้านตัวบุคคลมากกว่าการควบคุมในด้านนโยบาย ซึ่งเป็นหน้าที่ของสภานิติบัญญัติ ออมบุดสแมนมีหน้าที่รับเรื่องราวที่ราษฎรฟ้องร้องมา และมีหน้าที่สืบสวนหาข้อเท็จจริงโดยความเป็นธรรม และเสนอให้สภาผู้แทนราษฎรพิจารณาอีกชั้นหนึ่ง ฉะนั้น จะเห็นได้ว่าอำนาจของออมบุดสแมนในทางปฏิบัติมีไม่มากนัก เพราะไม่สามารถตัดสินพิพากษาเรื่องใดๆ ด้วยตนเองได้ เป็นเพียงแต่ที่ปรึกษาให้คำแนะนำข้อคิดเห็นแก่สภาผู้แทนราษฎรเท่านั้น ข้อดีของการมีสถาบันออมบุดสแมนนั้นอยู่ที่ว่า สถาบันนี้อาจเป็นเครื่องป้องกันการใช้อำนาจเกินขอบเขตโดยมิชอบของเจ้าหน้าที่ฝ่ายบริหาร และยังเป็นเครื่องถ่วงอำนาจของฝ่ายบริหารไปในตัวอีกด้วย

	ประเทศสวีเดนเป็นประเทศแรกที่นำระบบการควบคุมฝ่ายบริหาร โดยองค์กรออมบุดสแมนมาใช้ ต่อมากลุ่มประเทศสแกนดิเนเวียอื่นๆ ก็มีการนำระบบดังกล่าวมาใช้เช่นกัน

	อย่างไรก็ดี แม้ออมบุดสแมนจะไม่ใช่เจ้าหน้าที่ที่มีอำนาจหน้าที่ในการช่วยเหลือประชาชน ให้พ้นจากอำนาจทุจริตของข้าราชการโดยตรง แต่ก็มีอำนาจหน้าที่ในการตรวจสอบการปฏิบัติงาน ของข้าราชการฝ่ายบริหารโดยทั่วไปเท่านั้น ต่อมาในระยะหลังๆ นี้ ออมบุดสแมนกลายเป็นผู้รับดำเนินการ สืบสวนข้าราชการฝ่ายบริหารใช้อำนาจโดยมิชอบด้วย

	ในปัจจุบันประเทศต่างๆ ที่อยู่นอกกลุ่มประเทศสแกนดิเนเวีย ได้นำระบบการควบคุมฝ่ายบริหารโดยองค์กรออมบุดสแมนไปใช้ โดยดัดแปลงให้เข้ากับสภาพแวดล้อมของประเทศ ทั้งนี้ เนื่องจากศาลยุติธรรมในกลุ่มประเทศที่นิยมระบบกฎหมายจารีตประเพณี ไม่สามารถให้ความเป็นธรรมและให้ความคุ้มครองแก่เอกชน ในกรณีที่ฝ่ายบริหารใช้อำนาจโดยมิชอบได้เท่าศาลปกครองในประเทศที่ใช้ระบบกฎหมายลายลักษณ์อักษร

	ง) การควบคุมฝ่ายบริหารโดยศาล

	เนื่องจากการกระทำของฝ่ายบริหาร แบ่งออกเป็นการกระทำในฐานะรัฐบาลและการกระทำในฐานะฝ่ายปกครอง หรือเรียกว่าการกระทำในทางปกครอง ดังนั้นการควบคุมฝ่ายบริหารที่กระทำการในแต่ละฐานะจึงแตกต่างกัน ดังนี้

	▪ การควบคุมฝ่ายบริหารที่กระทำการในฐานะรัฐบาล ทำได้โดยวิธีทางการเมืองหรือรัฐสภา

	▪ การควบคุมฝ่ายบริหารที่กระทำการในฐานะฝ่ายปกครอง ในกรณีที่การกระทำในทางปกครองไม่ชอบด้วยกฎหมายสามารถควบคุมได้สองกรณี คือ

	๑. การควบคุมภายในระบบบริหารเอง

	๒. การควบคุมภายนอกโดยศาล

	สำหรับการควบคุมฝ่ายบริหารที่กระทำการในทางปกครอง ประเทศที่ใช้ระบบกฎหมายจารีตประเพณีและระบบกฎหมายลายลักษณ์อักษร จะมีการควบคุมฝ่ายบริหารโดยศาลที่แตกต่างกัน กล่าวคือ

	๑. ประเทศที่ใช้ระบบกฎหมายจารีตประเพณี ให้ศาลยุติธรรมเป็นผู้ควบคุมฝ่ายบริหารที่กระทำการในทางปกครอง เนื่องจากระบบกฎหมายดังกล่าวไม่ถือว่าการแบ่งแยกกฎหมายเอกชน และกฎหมายมหาชนเป็นสาระสำคัญเท่าใดนัก จึงทำให้ไม่มีหลักกฎหมายปกครอง ดังนั้น เมื่อเกิดคดีปกครองขึ้นก็เป็นอำนาจของศาลยุติธรรมที่จะพิจารณาคดี ไม่ว่าคดีนั้นจะเป็นคดีเกี่ยวกับฝ่ายบริหารหรือไม่ เห็นได้ว่าศาลยุติธรรมมีอำนาจพิจารณาพิพากษาคดีทั้งคดีธรรมดาทั่วไปและคดีปกครอง

	๒. ประเทศที่ใช้ระบบกฎหมายลายลักษณ์อักษร จะมีการจัดองค์กรตุลาการในระบบศาลคู่ ได้แก่ ศาลยุติธรรมและศาลปกครอง ซึ่งเป็นไปตามหลักการแบ่งแยกอำนาจโดยที่องค์กรแต่ละองค์กร ไม่อาจเข้าทำหน้าที่ล่วงเข้ามาในอีกองค์กรหนึ่งได้ ดังนั้น องค์กรศาลจึงไม่อาจก้าวล่วงมาตัดสินคดีความ ในฝ่ายบริหารที่กระทำการในทางปกครอง ซึ่งมีลักษณะเป็นคดีปกครองอันเป็นการแทรกแซงฝ่ายบริหาร ทำให้ฝ่ายบริหารจำต้องมีองค์กรที่ทำหน้าที่ตุลาการในฝ่ายบริหารเอง จึงจำเป็นต้องมีศาลปกครองเพื่อให้ศาลปกครอง เป็นผู้ควบคุมฝ่ายบริหารที่กระทำการในฐานะฝ่ายปกครอง นอกจากนี้ ประเทศที่ใช้ระบบกฎหมายดังกล่าวถือว่าหลักกฎหมายเอกชนกับหลักกฎหมายมหาชน ต้องแยกออกจากกันโดยเด็ดขาด เนื่องจากกฎหมายทั้งสองมีวัตถุประสงค์ที่แตกต่างกัน อย่างไรก็ตาม ศาลปกครองมีความเป็นอิสระไม่ขึ้นอยู่ในบังคับบัญชาของฝ่ายบริหารโดยตรง

	การควบคุมฝ่ายบริหารที่กระทำการในทางปกครองที่ไม่ชอบด้วยกฎหมาย มีทั้งวิธีการควบคุมภายในองค์กรและวิธีการควบคุมภายนอกองค์การฝ่ายบริหาร

	> การควบคุมและตรวจสอบโดยองค์กรภายในฝ่ายบริหาร มีขั้นตอนในการดำเนินการ ๒ ขั้นตอนดังต่อไปนี้

	๑. การร้องเรียนต่อเจ้าหน้าที่ฝ่ายบริหารผู้ที่ก่อให้เกิดความเสียหายนั้นเอง กล่าวคือ ในกรณีที่เอกชนได้รับความเสียหายเนื่องจากคำสั่งหรือการกระทำของเจ้าหน้าที่ผู้ที่ก่อให้เกิดความเสียหาย ให้ร้องเรียนต่อเจ้าหน้าที่ผู้นั้นได้โดยตรง เพื่อให้เจ้าหน้าที่ผู้ทบทวนคำสั่งหรือการกระทำของตนอีกครั้งหนึ่ง ถ้าเจ้าหน้าที่ยอมแก้ไขคำสั่งหรือดำเนินการบางอย่างไปแล้วเป็นที่พอใจก็จะยุติ

	๒. การอุทธรณ์คำสั่งต่อผู้บังคับบัญชาระดับสูงขึ้นไป โดยเอกชนร้องเรียนหรืออุทธรณ์คำสั่งเจ้าหน้าที่ฝ่ายบริหาร ต่อผู้บังคับบัญชาของเจ้าหน้าที่ฝ่ายบริหารนั้น เพื่อให้วินิจฉัยชี้ขาดหรือเพิกถอนหรือแก้ไขคำสั่งนั้น โดยต้องยื่นภายในกำหนดตามระเบียบที่กฎหมายกำหนดไว้

	> ส่วนการควบคุมและตรวจสอบภายนอกองค์กรฝ่ายบริหารนั้น ศาลจะเป็นผู้พิจารณาคดีปกครองที่ฝ่ายบริหารกระทำการในทางปกครอง ทั้งนี้ จะให้ศาลปกครองหรือศาลยุติธรรมตรวจสอบ การกระทำทางปกครองขององค์กรฝ่ายบริหารนั้น ขึ้นอยู่กับว่าประเทศนั้นๆ จะใช้ระบบกฎหมายใด

	๓.๓ การถ่วงดุลอำนาจตุลาการ ๒๔

	เพื่อมิให้ศาลยุติธรรมมีอำนาจมากเกินไป มีวิธีถ่วงอำนาจตุลาการดังนี้

	(ก) การจัดตั้งศาลและอำนาจของศาลต้องเป็นไปตามกฎหมายซึ่งหมายความว่า ต้องเป็นกรณีที่อำนาจนิติบัญญัติเห็นว่าสมควรจะมีศาลใดบ้าง และศาลนั้นๆ ควรมีอำนาจพิจารณาพิพากษาเพียงใด

	(ข) ให้มีคณะตุลาการรัฐธรรมนูญเป็นผู้วินิจฉัยว่ากฎหมายใด ขัดหรือแย้งรัฐธรรมนูญ และใช้บังคับไม่ได้ซึ่งมีผลทำให้ศาลยุติธรรมไม่มีอำนาจที่จะวินิจฉัยปัญหานี้ได้

	๓.๔ การถ่วงดุลอำนาจระหว่างฝ่ายนิติบัญญัติด้วยกันเอง ๒๕

	รัฐธรรมนูญของประเทศที่ใช้ระบบสภานิติบัญญัติสองสภา ย่อมจะต้องมีการถ่วงอำนาจระหว่างสภาทั้งสอง ฉะนั้น จึงต้องแยกพิจารณาเป็นสองกรณี คือ

	๓.๔.๑ การถ่วงดุลอำนาจในสภานิติบัญญัติที่หนึ่ง (คือ สภาผู้แทนราษฎร)

	(ก) รัฐธรรมนูญของบางประเทศกำหนดว่า กฎหมายจะบัญญัติขึ้นได้ต่อเมื่อสภาที่ ๑ และสภาที่ ๒ เห็นชอบพร้อมกับให้ใช้เป็นกฎหมาย แต่รัฐธรรมนูญจะกำหนดเช่นนี้ได้ต่อเมื่อสภาที่ ๑ และสภาที่ ๒ เป็นสภาที่ราษฎรเลือกตั้งขึ้นมา

	(ข) ให้สภานิติบัญญัติที่ ๒ มีอำนาจริเริ่มเสนอกฎหมายได้ รัฐธรรมนูญบางประเทศก็ยอมให้สภานิติบัญญัติที่ ๒ มีส่วนลงมติในร่างกฎหมายเลยทีเดียว ซึ่งเมื่อสภาที่ ๑ เห็นชอบด้วยก็ประกาศใช้เป็นกฎหมายได้ รัฐธรรมนูญของบางประเทศ เช่น ฝรั่งเศสและรัฐธรรมนูญแห่งราชอาณาจักรไทยฉบับชั่วคราวของคณะรัฐประหาร ได้กำหนดให้สภาที่ ๑ พิจารณากฎหมายในลำดับแรกแต่ยอมให้สมาชิกสภาที่ ๒ เสนอร่างกฎหมายไปให้สภาที่ ๑ พิจารณาได้เช่นเดียวกับสมาชิกของสภาที่ ๑

	(ค) ให้สภาที่ ๒ มีอำนาจหน่วงเหนี่ยว (หรือยับยั้ง) ร่างกฎหมายที่ผ่านสภาที่ ๑ มาแล้ว โดยให้มีกำหนดเวลาพอสมควร สภาที่ ๑ จึงจะลงมติยืนยันร่างกฎหมายที่สภาที่ ๒ ไม่เห็นชอบด้วยได้แต่ร่างกฎหมายที่ยอมให้สภาที่ ๒ หน่วงเหนี่ยวเช่นว่านี้ต้องไม่ใช่ร่างกฎหมายที่เกี่ยวกับการเงิน ในประเทศอังกฤษเดิมมีกำหนดเวลาที่สภาขุนนางจะหน่วงเหนี่ยวร่างกฎหมาย ซึ่งไม่ใช่ร่างกฎหมายการเงินได้ ๒ ปี แต่เวลานี้ลดลงเหลือเพียง ๑ ปี ประเทศไทยในสมัยที่ใช้รัฐธรรมนูญฉบับ พ.ศ. ๒๔๙๒ วุฒิสภาก็หน่วงเหนี่ยวร่างกฎหมายที่ไม่ใช่การเงินได้ ๑ ปี

	____________________
๒๔ หยุด แสงอุทัย, หลักรัฐธรรมนูญ, (กรุงเทพฯ : วิญญูชน), ๒๕๐๘ หน้า ๑๑๘-๑๑๙

	๒๕ อ้างแล้ว, หน้า ๑๑๙-๑๒๐

	(ง) ให้การยืนยันร่างกฎหมายที่สภาที่ ๒ ไม่เห็นชอบด้วยต้องได้รับคะแนนเสียงข้างมาก เป็นพิเศษของสภานิติบัญญัติสภาที่ ๑ เช่น กึ่งหนึ่งของจำนวนคะแนนเสียงทั้งหมด (เช่น รัฐธรรมนูญแห่งราชอาณาจักรไทยฉบับ ๒๔๙๒) หรือสองในสามของจำนวนคะแนนเสียงทั้งหมด

	(จ) ให้นำร่างกฎหมายที่สภาที่ ๒ ไม่เห็นชอบด้วยไปให้ราษฎรออกเสียงเป็นประชามติว่า จะให้ใช้บังคับร่างกฎหมายนั้นเป็นกฎหมายหรือไม่

	๓.๔.๒ การถ่วงดุลอำนาจสภานิติบัญญัติที่ ๒ (คือสภาสูง)

	(ก) ไม่ให้สภานิติบัญญัติที่ ๒ มีอำนาจยับยั้งร่างกฎหมายเด็ดขาดเป็นแต่เพียงมีอำนาจหน่วงเหนี่ยว ชั่วกำหนดเวลาหนึ่ง แล้วให้สภาที่ ๑ ยืนยันร่างกฎหมายเพื่อให้ใช้บังคับเป็นกฎหมายได้

	(ข) ให้สภาที่ ๒ มีการประชุมได้เฉพาะในสมัยประชุมของสภาที่ ๑ ทั้งนี้ โดยกำหนดให้สมัยประชุมของสภาทั้งสอง ได้เริ่มต้นและสิ้นสุดลงพร้อมกัน

	มีข้อสังเกตว่า เพื่อเป็นการประสานงานและอะลุ้มอล่วยให้สภานิติบัญญัติทั้งสอง มีทางปรึกษาหารือถึงข้อขัดแย้งเกี่ยวกับร่างกฎหมายได้ รัฐธรรมนูญบางฉบับได้กำหนดให้สภาทั้งสองตั้งคณะกรรมาธิการร่วมกัน เพื่อหาความปรองดองข้อขัดแย้งในระหว่างสภาทั้งสอง

	
๓.๕ การถ่วงดุลอำนาจระหว่างฝ่ายบริหารด้วยกัน

	ในกรณีนี้หมายถึงอำนาจของประมุขแห่งรัฐกับอำนาจของคณะรัฐมนตรี จึงต้องแยกพิจารณาออกเป็นสองกรณี กล่าวคือ

	๓.๕.๑ การถ่วงอำนาจประมุขแห่งรัฐ

	ประมุขแห่งรัฐกระทำรัฐกิจอย่างไรต้องมีรัฐมนตรีนายหนึ่งลงชื่อกำกับจึงจะใช้ได้ ซึ่งหมายความว่าประมุขแห่งรัฐจะกระทำรัฐกิจอย่างใดโดยคณะรัฐมนตรีไม่เห็นชอบด้วยไม่ได้

	๓.๕.๒ การถ่วงอำนาจคณะรัฐมนตรี

	ก) ให้ประมุขรัฐเป็นผู้แต่งตั้งนายกรัฐมนตรีและรัฐมนตรี ซึ่งทำให้คณะรัฐมนตรีต้องระลึกถึงอำนาจแต่งตั้งนี้ โดยเฉพาะอย่างยิ่งในกรณีที่ในสภานิติบัญญัติ ประกอบไปด้วยพรรคการเมืองหลายพรรค ซึ่งสามารถประกอบกันเป็นเสียงข้างมากในลักษณะแตกต่างกันได้ เช่น ฝ่ายซ้ายกับฝ่ายกลางหรือฝ่ายกลางกับฝ่ายขวา อำนาจของประมุขแห่งรัฐที่จะเลือกคณะรัฐมนตรีย่อมมีอยู่ข้อเท็จจริงในกรณีที่มีพรรคการเมืองใหญ่ๆ เพียงสองพรรคอำนาจแต่งตั้งของประมุขแห่งรัฐก็เป็นเพียงแบบพิธี

	ข) การกระทำที่สำคัญต่างๆ เช่น การแต่งตั้งข้าราชการชั้นสูง การประกาศใช้กฎอัยการศึก การออกกฤษฎีกาต้องให้ประมุขแห่งรัฐลงนาม และในทางรัฐธรรมนูญย่อมไม่มีทางบังคับให้ประมุขแห่งรัฐลงนามได้ นอกจากคณะรัฐมนตรีจะลาออกไปเอง และเฉพาะในกรณีที่ประมุขแห่งรัฐไม่สามารถที่จะแต่งตั้งคณะรัฐมนตรีอื่น ที่จะมีเสียงข้างมากในสภานิติบัญญัติสนับสนุนเท่านั้น จึงจะทำให้ประมุขแห่งรัฐต้องยอมลงนามในการกระทำนั้นๆ

	ค) ประมุขแห่งรัฐเองอาจแจ้งให้คณะรัฐมนตรีทราบว่า ถ้าคณะรัฐมนตรียืนยันให้ประมุขแห่งรัฐลงนามในการกระทำที่สำคัญๆ ที่ประมุขแห่งรัฐไม่เห็นชอบด้วยว่า ประมุขแห่งรัฐจะลาออกแต่การถ่วงอำนาจในข้อนี้จะมีผลอย่างไร เพียงใด ย่อมแล้วแต่ประชาชนจะนิยมหรือจงรักภักดีต่อประมุขแห่งรัฐเพียงใด ในกรณีที่ประชาชนมีความจงรักภักดีมาก คณะรัฐมนตรีก็อาจเป็นฝ่ายยอมประมุขได้มาก แต่ถ้าคณะรัฐมนตรีมีเหตุผลที่จะอธิบายแก่ราษฎรว่าทำไม่จึงไม่ยอม เช่น เป็นเพราะข้อเรียกร้องของประมุขแห่งรัฐขัดแย้งกับรัฐธรรมนูญ หรือไม่ยุติธรรมคณะรัฐมนตรีก็อาจไม่ยอม

	มีข้อสังเกตว่าในทางปฏิบัติประมุขแห่งรัฐและคณะรัฐมนตรี ควรจะใช้หลักพึ่งพาอาศัยซึ่งกันและกัน ไม่ควรจะแสวงหาอำนาจเพื่ออำนาจ แต่ควรจะพิจารณาในแง่ที่ว่าจะทำอย่างไรราษฎรจึงจะได้รับความสมบูรณ์พูนสุข

	๔. การตรวจสอบการใช้อำนาจรัฐ ตามรัฐธรรมนูญแห่งราชอาณาจักรไทย

	การควบคุมและตรวจสอบการใช้อำนาจรัฐทั้งฝ่ายนิติบัญญัติ ฝ่ายบริหารและฝ่ายตุลาการ โดยองค์กรภายนอก เป็นการถ่วงดุลการใช้อำนาจขององค์กรต่างๆ ตามหลักการแบ่งแยกอำนาจ ซึ่งในรัฐธรรมนูญแห่งราชอาณาจักรไทย พุทธศักราช ๒๕๔๐ ได้มีการเพิ่มระบบและองค์กรตรวจสอบการใช้อำนาจให้ครอบคลุมทุกด้านและให้การควบคุมแต่ละด้านมีอิสระอย่างแท้จริง ไม่ซ้ำซ้อนกันและมีประสิทธิภาพ ดังนี้ ๒๖

	๑) การแยกการตรวจสอบการทุจริตทางการเมือง ออกจากการตรวจสอบทางกฎหมาย

	แต่เดิมการตรวจสอบรัฐบาลมีเพียงทางเดียว คือ การอภิปรายไม่ไว้วางใจรัฐบาลซึ่งเป็นการตรวจสอบทางการเมือง แต่มีปัญหามาโดยตลอดอย่างน้อย ๒ ประการ คือ

	______________________
๒๖ บวรศักดิ์ อุวรรณโณ, สารานุกรมรัฐธรรมนูญแห่งราชอาณาจักรไทย (พ.ศ. ๒๕๔๐) : เจตนารมณ์รัฐธรรมนูญ, กรุงเทพฯ : องค์การค้าของคุรุสภา, ๒๕๔๕, หน้า ๑๙-๒๓

	การพยายามทำให้การไม่ไว้วางใจทางการเมืองซึ่งไม่ต้องมีหลักฐานแน่ชัด กลายเป็นการต้องพิสูจน์พยานหลักฐาน (“ใบเสร็จ”) ที่แน่ชัดกลางสภา ซึ่งกระทำให้ยากหรือไม่ได้เลย เป็นเหตุให้ผู้ไม่สมควรไว้วางใจให้บริหารต่อไป ยังคงอ้างความไม่มีหลักฐานทำให้อยู่ในตำแหน่งต่อไปได้ประการหนึ่ง และในการไม่ไว้วางใจนั้นมีการกล่าวหาว่าทุจริตและคนใหญ่คล้อยตาม แต่รัฐบาลยังคงชนะเสียงไม่ไว้วางใจโดยไม่มีการพิสูจน์ถูกผิดให้กระจ่าง เป็นผลให้คนที่ประชาชนไม่ไว้วางใจอยู่ในตำแหน่งต่อไป และคนที่อาจบริสุทธิ์ก็มีมลทินโดยไม่มีโอกาสพิสูจน์

	รัฐธรรมนูญฉบับใหม่ จึงพยายามแยกการไม่ไว้วางใจทางการเมือง และการพิสูจน์ถูกผิดทางกฎหมายออกจากกัน โดย

	ก. การตรวจสอบทางนโยบายและเรื่องอื่นๆ ด้วยการอภิปรายไม่ไว้วางใจนายกรัฐมนตรีหรือรัฐมนตรี (มาตรา ๑๘๕ และมาตรา ๑๘๖)

	โดยหากมีการระบุพฤติการณ์ส่อทุจริต หรือร่ำรวยผิดปกติต้องดำเนินการส่งเรื่องให้คณะกรรมการป้องกันและปราบปรามการทุจริตแห่งชาติ หรือที่เรียกย่อๆ ว่า ป.ป.ช. พิจารณาก่อน เมื่อส่งไปแล้วก็อภิปรายพฤติการณ์ทุจริตหรือร่ำรวยผิดปกติต่อไป และลงมติไม่ไว้วางใจได้ไม่ว่าผลการไต่ส่วนของ ป.ป.ช. จะเสร็จหรือไม่ หรือสรุปว่ามีมูลหรือไม่ก็ตาม เพื่อให้มีการพิสูจน์ถูกผิดทางกฎหมายกันให้แน่ชัด แต่ถ้าอภิปรายไม่ไว้วางใจเรื่องอื่นๆ ก็อภิปรายได้โดยไม่มีข้อจำกัด เมื่ออภิปรายเสร็จแล้ว แม้รัฐบาลจะชนะในการไม่ไว้วางใจ กระบวนการสอบสวนการทุจริตโดย ป.ป.ช. ก็จะดำเนินการต่อไปเพื่อพิสูจน์ถูกผิดให้ได้จริง

	ข. การพิสูจน์ทางกฎหมายถึงพฤติการณ์ทุจริตหรือร่ำรวยผิดปกติ

	การพิสูจน์ดังกล่าวเกิดได้ ๔ ทาง คือ ฝ่ายด้านขออภิปรายไม่ไว้วางใจนายกรัฐมนตรี หรือรัฐมนตรี โดยกล่าวหาว่ามีพฤติการณ์ทุจริต หรือร่ำรวยผิดปกติดังกล่าว หลังจากยื่นเรื่องให้ ป.ป.ช. แล้ว (มาตรา ๑๘๕ วรรคสอง) หรือ ส.ส. ๑ ใน ๔ ของจำนวน ส.ส. ทั้งหมด หรือประชาชนผู้มีสิทธิเลือกตั้ง ๕๐,๐๐๐ คน (มาตรา ๓๐๔) หรือผู้เสียหายจากการทุจริต (มาตรา ๓๐๙) ร้องขอให้ ป.ป.ช. ไต่สวนว่า นายกรัฐมนตรี รัฐมนตรี ส.ส. ส.ว. ประธานศาลทั้งหลายผู้พิพากษาหรือตุลาการ บุคคลในองค์กรตรวจสอบทั้งหลาย อัยการสูงสุดหรือข้าราชการระดับสูงมีพฤติการณ์ส่อทุจริตหรือร่ำรวยผิดปกติ ต้องดำเนินการดังนี้ คือ

	▪ ป.ป.ช. ไต่สวน ถ้าชี้ว่าไม่มีมูลก็ยุติเรื่องและจะกล่าวหาเรื่องนี้อีกไม่ได้ แต่ถ้าชี้ว่ามีมูล ผู้ถูกกล่าวหาต้องหยุดปฏิบัติหน้าที่ชั่วคราว เพื่อมิให้ใช้อำนาจในตำแหน่งไปแทรกแซงการสอบสวนดำเนินคดี (มาตรา ๓๐๕)

	▪ ถ้าชี้ว่ามีมูล ป.ป.ช. ต้องส่งเรื่องไปให้ ๒ องค์กรพิจารณา คือ

	(๑) ให้วุฒิสภาลงมติถอดถอนด้วยคะแนนเสียง ๓ ใน ๕ โดยการลงคะแนนลับ (มาตรา ๓๐๗)

	(๒) ให้ศาลฎีกาแผนกคดีอาญาของผู้ดำรงตำแหน่งทางการเมืองพิจารณาความผิดอาญา ในกรณีเป็นนายกรัฐมนตรี รัฐมนตรี ส.ส. หรือ ส.ว. หรือข้าราชการประจำหรือประธานศาลทั้งหลาย ผู้พิพากษา หรือตุลาการอื่นก็ดำเนินคดีอาญาในศาลปกติ [มาตรา ๓๓๑ (๙)]

	กระบวนการทั้งสองนี้ต่างเป็นอิสระต่อกันไม่ต้องรอผลซึ่งกันและกัน กระบวนการเช่นนี้เป็นกระบวนการที่กำหนดไว้ล่วงหน้า สำหรับผู้ที่รู้กติกาล่วงหน้าและยังอาสาเข้ามาใช้อำนาจรัฐระดับสูง ให้คุณให้โทษได้มาก จึงไม่เป็นการขัดต่อหลักความเสมอภาค และยังเป็นวิธีพิจารณาที่รวดเร็ว ทำให้คนไม่ผิดไม่มีมลทินติดตัวนาน ทำให้คนผิดต้องพ้นจากการเมืองไปโดยเร็ว

	๒) การเพิ่มองค์กรอิสระในการตรวจสอบทุกระดับ คือ

	ก. ศาลรัฐธรรมนูญ ซึ่งควบคุมกฎหมายที่รัฐสภาตราไม่ให้ขัดรัฐธรรมนูญ (มาตรา ๒๖๒-๒๖๔) และอำนาจอื่นๆ การชี้ขาดอำนาจหน้าที่องค์กรต่างๆ ไม่ให้ซ้ำซ้อนกัน (มาตรา ๒๖๖) การควบคุมพรรคการเมืองให้เป็นประชาธิปไตย [มาตรา ๔๗ วรรคสาม และมาตรา ๑๑๘(๘)] โดยศาลนี้จะเป็นศาลยกเว้น กล่าวคือ ประชาชนจะฟ้องโดยตรงไม่ได้ ต้องไปฟ้องที่ศาลยุติธรรมหรือศาลปกครองหรือองค์กรอื่นดังกล่าวมาแล้วข้างต้น แล้วให้ศาลหรือองค์กรอื่นเป็นผู้กรองเรื่องส่งมาให้ศาลรัฐธรรมนูญ

	ข. ศาลยุติธรรม ซึ่งเป็นศาลหลักทั่วไป ในกรณีที่ไม่อยู่ในเขตอำนาจของศาลอื่น (มาตรา ๒๗๑-๒๗๕) และพิจารณาคดีแพ่งและคดีอาญา

	ค. ศาลปกครอง ซึ่งควบคุมการใช้อำนาจของฝ่ายบริหาร (นายกรัฐมนตรี คณะรัฐมนตรี) และข้าราชการทั้งส่วนกลาง ภูมิภาค ท้องถิ่น และเจ้าหน้าที่อื่น (มาตรา ๒๗๖-๒๘๐) ให้ชอบด้วยกฎหมาย

	ง. ผู้ตรวจการแผ่นดินของรัฐสภา รับเรื่องร้องทุกข์ของราษฎรที่ไม่ได้รับความเป็นธรรม (มาตรา ๑๙๖-๑๙๘) ถึงแม้ว่าการใช้อำนาจรัฐนั้นอาจจะชอบด้วยกฎหมายก็ตาม

	จ. คณะกรรมการสิทธิมนุษยชนแห่งชาติ ตรวจสอบและส่งเสริมสิทธิมนุษยชน (มาตรา ๑๙๙-๒๐๐)

	ฉ. คณะกรรมการตรวจเงินแผ่นดิน (มาตรา ๓๑๒) เพื่อป้องกันการประพฤติมิชอบเกี่ยวกับการใช้เงินแผ่นดิน

	องค์กรตรวจสอบนี้แต่งตั้งโดยเชื่อมโยงกับวุฒิสภา แต่มีลักษณะเป็นการฝักฝ่ายทางการเมืองน้อย (มีการกลั่นกรองชื่อโดยคณะกรรมการสรรหา ที่องค์ประกอบข้างมากไม่ใช่ฝ่ายการเมือง เสนอให้วุฒิสภาลงมติเลือก) มีอิสระ (ดำรงตำแหน่งยาว เช่น ๙ ปี เป็นวาระเดียวมีสำนักงานฝ่ายธุรการที่เป็นอิสระ) แต่ถูกถอดถอนและตรวจสอบได้

	๓) องค์กรทุกองค์กรต้องถูกตรวจสอบได้เสมอ

	องค์การใดไม่ถูกตรวจสอบแต่มีอำนาจมากก็อาจใช้อำนาจโดยไม่ชอบ ดังนั้นทุกองค์กรจึงต้องถูกตรวจสอบ ดังนี้

	ก. ผู้ดำรงตำแหน่งทางการเมืองอาจถูกไม่ไว้วางใจ ถูกถอดถอนและถูกดำเนินคดีอาญาดังกล่าวแล้ว

	ข. ข้าราชการและองค์กรตรวจสอบอื่น อาทิ คณะกรรมการเลือกตั้ง ผู้พิพากษาตุลาการในทุกศาล อัยการสูงสุด กรรมการสิทธิมนุษยชนแห่งชาติ (มาตรา ๑๙๙ วรรคสาม) ผู้ตรวจการแผ่นดินของรัฐสภา กรรมการตรวจเงินแผ่นดินอาจถูกถอดถอน (มาตรา ๓๐๓) และถูกดำเนินคดีอาญาได้ [มาตรา ๓๓๑ (๓) (๔) (๘) (๙)]

	ค. ป.ป.ช. เองก็ถูกถอดถอนได้ (มาตรา ๒๙๙) ถูกดำเนินคดีอาญาได้ (มาตรา ๓๐๐) และต้องรับโทษหนักกว่าผู้อื่น ๒ เท่า [มาตรา ๓๓๑ (๑๓)]

	ง. ตำรวจและอัยการก็ถูกตรวจสอบ โดยให้ผู้เสียหายหรือจำเลยคัดสำเนาคำให้การ และขอทราบสรุปพยานหลักฐานและความเห็นกรณีสั่งไม่ฟ้อง (มาตรา ๒๔๑ วรรคสามและวรรคสี่)

	ผู้จัดทำ นางสาว ผการัตน์ มุสิกเจียรนันท์
เจ้าหน้าที่ศาลปกครอง (ด้านงานกฎหมาย)

	ผู้ตรวจ นางสาวกิ่งกาญจน์ คุณสุทธิ์
เจ้าหน้าที่ศาลปกครอง 6 ว

	ผู้ตรวจ นายอนุชา ฮุนสวัสดิกุล
ผู้อำนวยการสำนักวิจัยและวิชาการ

	๕. บรรณานุกรม

	ณวัฒน์ ศรีปัดถา. ความเป็นไปได้ในการนำหลักการในระบบอิมพีชเมนต์ของประเทศสหรัฐอเมริกา มาปรับใช้กับการถอดถอนบุคคลออกจากตำแหน่ง ตามรัฐธรรมนูญแห่งราชอาณาจักรไทย, กรุงเทพฯ : คณะนิติศาสตร์ จุฬาลงกรณ์มหาวิทยาลัย, ๒๕๔๔

	บวร อุวรรณโณ. สารานุกรมแห่งราชอาณาจักรไทย (พ.ศ. ๒๕๔๐) : เจตนารมณ์รัฐธรรมนูญ, กรุงเทพฯ : องค์การค้าคุรุสภา, ๒๕๔๕

	ปรีชา จำรัสศรี. อำนาจระบบรัฐสภาไทย, กรุงเทพฯ : คณะนิติศาสตร์ มหาวิทยาลัยธุรกิจบัณฑิตย์, ๒๕๓๗

	ผจญ คงเมือง. ปัญหาดุลยภาพแห่งอำนาจระหว่างฝ่ายบริหาร และฝ่ายนิติบัญญัติในระบบรัฐสภาไทย, กรุงเทพฯ : คณะนิติศาสตร์ มหาวิทยาลัยธรรมศาสตร์, ๒๕๔๒

	มานิตย์ จุมปา. คำอธิบายรัฐธรรมนูญแห่งราชอาณาจักรไทย (พ.ศ. ๒๕๔๐), กรุงเทพฯ : นิติธรรม, ๒๕๔๗

	วัชรินทร์ ปัจเจกวิญญูชน. การควบคุมฝ่ายบริหาร, กรุงเทพฯ : คณะนิติศาสตร์ จุฬาลงกรณ์มหาวิทยาลัย, ๒๕๒๐

	วิชัย สังข์ประไพ. กฎหมายรัฐธรรมนูญและสภาบันการเมือง, กรุงเทพฯ : สำนักพิมพ์มหาวิทยาลัยรามคำแหง, ๒๕๔๓

	หยุด แสงอุทัย. หลักรัฐธรรมนูญทั่วไป, กรุงเทพฯ : วิญญูชน, ๒๕๐๘

	อมร จันทรสมบูรณ์. กฎหมายปกครอง, กรุงเทพฯ : สำนักพิมพ์มหาวิทยาลัยรามคำแหง, ๒๕๓๘

	๖. ภาคผนวก

	รัฐธรรมนูญและการแบ่งแยกอำนาจ

	(หน้า ๒๒๖-๒๓๑)

	โดย วิชัย สังข์ประไพ

	2. ความหมายของรัฐธรรมนูญในระบอบประชาธิปไตย 

	จากกำเนิดของรัฐธรรมนูญดังกล่าวมาแล้วนั้น สามารถกล่าวได้ว่าแต่เดิมก่อนปี ค.ศ. 1788 ประเทศต่างๆ ยังไม่มีรัฐธรรมนูญใช้เป็นแนวทางในการปกครองประเทศ แต่แนวทางในการปกครองในยุคก่อนนั้นขึ้นอยู่กับผู้ปกครองแต่เพียงผู้เดียว จนเป็นต้นเหตุของการใช้อำนาจเกินขอบเขตของความพอเหมาะพอดี จนกลายเป็นการกดขี่และเอาเปรียบประชาชน และทำให้เกิดวิธีการแก้ไขโดยหลักการแบ่งแยกอำนาจ และเกิดระบอบประชาธิปไตยในเวลาต่อมา เพื่อแก้ไขการใช้อำนาจของผู้ปกครองที่ขาดความเป็นธรรม โดยกระบวนการของระบอบประชาธิปไตย ที่บัญญัติไว้ในรัฐธรรมนูญ

	ฉะนั้น ความหมายของรัฐธรรมนูญในระบอบประชาธิปไตยคือ เป็นกฎหมายสูงสุดที่ใช้เป็นแนวทางในการปกครองประเทศ ที่บัญญัติขึ้นโดยประชาชนหรือตัวแทนของประชาชน ตามความต้องการของประชาชน โดยยึดหลักความเท่าเทียมกันเสมอภาคกัน และผู้ที่จะมาใช้อำนาจในการปกครองประเทศ จะต้องได้รับความเห็นชอบจากประชาชนส่วนใหญ่ และการใช้อำนาจปกครองจะต้องเพื่อคุ้มครองป้องกันสิทธิเสรีภาพ และผลประโยชน์ของประชาชนโดยที่การใช้อำนาจของผู้ปกครอง จะต้องสามารถตรวจสอบควบคุมให้อยู่ในความพอเหมาะพอดีได้

	ในปัจจุบันนักวิชาการหลายท่านทั้งชาวไทย และชาวต่างประเทศได้ให้ความหมายของรัฐธรรมนูญไว้หลากหลายความหมาย ซึ่อพอสรุปได้ว่า

	รัฐธรรมนูญเป็นกฎหมายสูงสุดที่ใช้เป็นแนวทางในการบริหารประเทศ เพราะเนื้อหาสาระของรัฐธรรมนูญทุกประเทศ ต่างบัญญัติเรื่องของอำนาจการบริหารประเทศไว้ทั้งสิ้น ไม่ว่าประเทศนั้นปกครองด้วยระบอบประชาธิปไตย ระบอบคอมมิวนิสต์ หรือระบอบการปกครองอื่น ต่างบัญญัติไว้ในรัฐธรรมนูญเรื่องเดียวกัน คือเรื่องของอำนาจการบริหารประเทศ

	รัฐธรรมนูญเป็นกฎหมายที่มีความสำคัญที่สุด เพราะเป็นตัวกำหนดแนวทางในการบริหารประเทศ เนื่องจากเนื้อหาสาระของรัฐธรรมนูญทุกฉบับ ไม่ว่าจะบัญญัติไว้สั้นหรือยาวอย่างใดก็ตาม แท้จริงแล้วเป็นการบัญญัติเกี่ยวกับอำนาจในการบริหารประเทศ ซึ่งประกอบไปด้วยที่มาของอำนาจ การใช้อำนาจและการควบคุมการใช้อำนาจ ฯลฯ และสิ่งที่แตกต่างกันในรัฐธรรมนูญแต่ละฉบับ หรือในรัฐธรรมนูญที่มีระบอบการปกครองแตกต่างกันก็คือที่มาของอำนาจ การใช้อำนาจและการควบคุมการใช้อำนาจจะมีรายละเอียดแตกต่างกัน เช่น

	การปกครองในระบอบประชาธิปไตย ที่มาของอำนาจจะมาจากประชาชนโดยผ่านตัวแทน หรือ ที่ประเทศไทยเรียกว่า สมาชิกสภาผู้แทนราษฎร (ส.ส.) และตัวแทนจะเข้าไปทำหน้าที่บริหารบ้านเมืองแทนประชาชน ตามแนวทางที่บัญญัติไว้ในรัฐธรรมนูญของประเทศนั้น

	ในทางตรงกันข้าม การปกครองในระบอบคอมมิวนิสต์ หรือระบอบเผด็จการที่มาของอำนาจ จะไม่ได้มาจากประชาชนอย่างแท้จริง แต่จะได้อำนาจการบริหารประเทศ มาโดยวิธีการปฎิวัติรัฐประหารด้วยกำลังอาวุธ หรืออาจจะได้มาโดยการเลือกตั้งแต่การเลือกตั้งนั้นเป็นการเลือกตั้งที่ไม่มีอิสระ เช่น ประเทศจีน พรรคคอมมิวนิสต์ ส่งสมาชิกพรรคคอมมิวนิสต์ มาให้ประชาชนเลือกเพียงพรรคการเมืองเดียว เป็นต้น

	จึงสรุปได้ว่าทุกประเทศไม่ว่า จะมีการปกครองในระบอบใดต่างมีรัฐธรรมนูญ เพราะรัฐธรรมนูญคือกฎหมายสูงสุด ที่กำหนดถึงที่มาของอำนาจการใช้อำนาจ การควบคุมการใช้อำนาจฯ เพื่อเป็นแนวทางในการบริหารประเทศ

	รัฐธรรมนูญที่มีใช้อยู่ในประเทศต่างๆ ในปัจจุบันมีอยู่ 2 ประเภทด้วยกันคือ

	1. รัฐธรรมนูญลายลักษณ์อักษร

	2. รัฐธรรมนูญที่ไม่เป็นลายลักษณ์อักษร

	รัฐธรรมนูญลายลักษณ์อักษร คือรัฐธรรมนูญที่ถูกร่างขึ้นมาเป็นลายลักษณ์อักษร มีความชัดเจน แบ่งเป็นหมวดหมู่เป็นมาตรา และบัญญัติข้อความต่างๆ เกี่ยวกับอำนาจการบริหารประเทศ อย่างเช่นรัฐธรรมนูญของไทย ของฝรั่งเศส เป็นต้น

	รัฐธรรมนูญไม่เป็นลายลักษณ์อักษร หรือที่เรียกว่า รัฐธรรมนูญจารีตประเพณี ในปัจจุบันมีใช้อยู่น้อยมาก รัฐธรรมนูญจารีตประเพณีนี้จะไม่บัญญัติไว้เป็นลายลักษณ์อักษร แต่จะยึดถือแนวทางที่เคยปฏิบัติมาเป็นเวลายาวนาน ในเรื่องอำนาจต่างๆ ในการบริหารประเทศถึงแม้จะไม่ได้บัญญัติรัฐธรรมนูญไว้เป็นลายลักษณ์อักษรก็ตาม แต่จะมีบทบัญญัติของกฎหมายอื่นที่เป็นส่วนประกอบของรัฐธรรมนูญ ทำให้รัฐธรรมนูญจารีตประเพณีสมบูรณ์ขึ้น รัฐธรรมนูญจารีตประเพณีนี้ยังมีใช้อยู่ในประเทศอังกฤษ

	 

	49

	3. หลักการแบ่งแยกอำนาจ

	หลักการแบ่งแยกอำนาจเป็นหลักการสำคัญของระบอบประชาธิปไตย ที่จะใช้แก้ไขปัญหาการใช้อำนาจของผู้ปกครอง โดยมีเป้าหมายสำคัญก็คือ รักษาไว้ซึ่งสิทธิเสรีภาพและผลประโยชน์ของประชาชน การแบ่งแยกอำนาจในระบอบประชาธิปไตยได้แบ่งอำนาจออกเป็น 3 อำนาจคือ อำนาจนิติบัญญัติ อำนาจบริหาร และอำนาจตุลาการ

	อำนาจนิติบัญญัติ มีหน้าที่ในการบัญญัติกฎหมายให้เป็นไปตามความต้องการของประชาชน

	อำนาจบริหาร มีหน้าที่ในการบริหารราชการแผ่นดินให้เป็นไปตามนโยบายและกฎหมาย

	อำนาจตุลาการ มีหน้าที่ในการใช้กฎหมายให้เป็นไปตามเจตนารมณ์ของประชาชน

	ระบอบประชาธิปไตยของประเทศต่างในปัจจุบัน มีเป้าหมายเหมือนกันทุกประเทศคือ รักษาไว้ซึ่งสิทธิเสรีภาพและผลประโยชน์ของประชาชน

	ในระบอบประชาธิปไตยระบบประธานาธิบดี อย่างเช่นสหรัฐอเมริกาจะมีที่มาของอำนาจ วิธีการใช้อำนาจและกระบวนการควบคุมการใช้อำนาจ ในการปกครองประเทศในระดับต่างๆ แตกต่างไปจากประเทศฝรั่งเศส ทั้งนี้ เพราะประเทศเป็นการปกครองในระบอบประชาธิปไตย ระบบกึ่งประธานาธิบดีกึ่งรัฐสภา จึงทำให้มีที่มาของอำนาจ กระบวนการใช้อำนาจ

	รวมทั้งการควบคุมการใช้อำนาจ ทั้งอำนาจนิติบัญญัติ อำนาจบริหาร และอำนาจตุลาการแตกต่างออกไป ตามความเหมาะสมของแต่ละประเทศ แต่อย่างไรก็ตาม เป้าหมายสุดท้ายเป็นเป้าหมายเดียวกันคือรักษาไว้ซึ่งสิทธิเสรีภาพ และผลประโยชน์ของประชาชน

	ส่วนประเทศอังกฤษจะยิ่งแตกต่างออกไปอีก ถึงแม้จะมีการปกครองในระบอบประชาธิปไตยเช่นเดียวกันก็ตาม ทั้งนี้เพราะองค์ประกอบทางสังคมที่แตกต่างกัน ทั้งในอดีตและปัจจุบันของแต่ละประเทศ เป็นผลทำให้ระบบการเมืองการปกครองมีความแตกต่างกัน ทั้งนี้ เพราะสภาพปัญหาของสังคมที่แตกต่างกันนั่นเอง

	อังกฤษปกครองในระบอบประชาธิปไตยในระบบรัฐสภา โดยมีพระมหากษัตริย์เป็นประมุขอีกทั้งมีองค์กรทางการเมืองที่แตกต่างออกไปจากประเทศฝรั่งเศสและประเทศสหรัฐอเมริกา ที่มาของอำนาจ กระบวนการใช้อำนาจ และวิธีการควบคุมการใช้อำนาจ ทั้งอำนาจนิติบัญญัติ อำนาจบริหาร และอำนาจตุลาการแตกต่างออกไป รวมทั้งรัฐธรรมนูญของอังกฤษเป็นรัฐธรรมนูญจารีตประเพณี ที่สามารถปรับปรุงแก้ไขเกี่ยวกับที่มาของอำนาจ การใช้อำนาจ และการควบคุมการใช้อำนาจปกครองได้ตามความเหมาะสมของสังคม และปัญหาที่เปลี่ยนแปลงไปด้วย แต่ขณะที่ประเทศสหรัฐอเมริกา ประเทศฝรั่งเศส รัฐธรรมนูญเป็นรัฐธรรมนูญลายลักษณ์อักษร การเปลี่ยนแปลงแก้ไขกระทำได้ยากกว่า

	ฉะนั้น จึงเห็นว่าในแต่ละประเทศที่ปกครองในระบอบประชาธิปไตย มีองค์กรทางการเมือง หรือมีสถาบันทางการเมือง ที่ทำหน้าที่ในการใช้อำนาจแตกต่างกัน ถึงแม้จะมีการแบ่งแยกอำนาจอธิปไตย ออกเป็นอำนาจนิติบัญญัติ อำนาจบริหาร และอำนาจตุลาการ เช่นเดียวกันก็ตาม แต่ที่สำคัญก็คือจุดมุ่งหมายเดียวกันคือ รักษาไว้ซึ่งสิทธิเสรีภพาและผลประโยชน์ของประชาชน

	บทที่ 2 
การควบคุมตรวจสอบการใช้อำนาจรัฐ ของผู้ดำรงตำแหน่งทางการเมืองและเจ้าหน้าที่ของรัฐ

	แนวความคิดในการดำเนินการปกครองประเทศ เพื่อความผาสุกของประชาชนหรือ “รัฐ” ในปัจจุบัน มองว่า “รัฐ” มีฐานะเป็นบุคคลอีกคนหนึ่ง แยกต่างหากจากปัจเจกแต่ละคน ซึ่งเป็นราษฎรหรือเป็นพลเมืองของตน และเห็นว่ารัฐเป็นเจ้าของที่เรียกว่า “อำนาจอธิปไตย” อันเป็นอำนาจสูงสุดในการปกครองแผ่นดิน

	แต่ “รัฐ” ซึ่งมีฐานะบุคคลนั้น เป็นเพียงบุคคลในแง่นามธรรมหรือนิติบุคคลเท่านั้น มิได้มีตนและชีวิตจิตใจดังเช่นบุคคลธรรมดา รัฐจึงไม่สามารถกระทำการใดๆ ด้วยตนเองได้ ดังนั้น ในการดำเนินการใช้อำนาจอธิปไตย กระทำการต่างๆ ทั้งสามประเภทที่กล่าวมานั้น จำต้องมีบุคคลธรรมดาเป็นผู้ใช้อำนาจอธิปไตยกระทำการต่างๆ แทนตนและในนามของรัฐ ซึ่งเรียกว่า “องค์กรของรัฐ” หรือ “เจ้าหน้าที่ของรัฐ”1 โดยกฎหมายให้ถือว่าการกระทำของเจ้าหน้าที่ของรัฐนั้น เป็นการกระทำของรัฐ หมายความว่า หากการกระทำนั้นก่อสิทธิใดๆ สิทธิดังกล่าวนั้นย่อมตกได้แก่รัฐ และในขณะเดียวกันหากการกระทำนั้นก่อให้เกิดหน้าที่บางประการ หน้าที่ดังกล่าวก็ตกเป็นหน้าที่ของรัฐมิใช่หน้าที่ อันเป็นการส่วนตัวของบุคคลผู้กระทำการแทนรัฐ2

	กระบวนการจัดรูปแบบองค์การของรัฐ เพื่อดำเนินการใช้อำนาจอธิปไตยนั้น อาจมีได้ในลักษณะเป็นองค์กรเดียวก็ได้ ดังเช่นในการปกครองระบอบสมบูรณาญาสิทธิราชย์ พระมหากษัตริย์ทรงใช้อำนาจอธิปไตยกระทำการ ทั้งนิติบัญญัติ บริหาร ตุลาการ แต่ลำพังเพียงพระองค์เดียว

	ส่วนในการปกครองในระบอบประชาธิปไตย ซึ่งมุ่งให้ความสำคัญกับการคุ้มครองสิทธิและเสรีภาพของประชาชน เพื่อปกป้องประชาชนจากการใช้อำนาจตามอำเภอใจขององค์กรของรัฐ จึงมีการจัดรูปแบบการใช้อำนาจอธิปไตย โดยแยกการกระทำการทางนิติบัญญัติ บริหาร และตุลาการ ไว้กับองค์กรต่างองค์กรกัน แต่ละองค์กรต่างก็ใช้อำนาจอธิปไตยในส่วนของตนเอง

	______________________
1 วรพจน์ วิศรุตพิชย์, “ ‘ศาลปกครอง’ กับหลักการแบ่งแยกอำนาจ”, วารสารกฎหมายปกครอง (เล่ม 13 ตอน 2 พ.ศ. 2538), หน้า 45-46

	2 บรรเจิด สิงคะเนติ, “การควบคุมและตรวจสอบการใช้อำนาจรัฐ” แหล่งที่มา : www.pub-law.net/article/ac241044_1.html. เมื่อวันที่ 1 พฤศจิกายน 2544

	การกระทำที่จะถือว่าเป็นการกระทำของรัฐมีลักษณะสำคัญ 3 3 ประการ คือ

	ก. การกระทำของรัฐต้องเป็นการกระทำของบุคคลธรรมดา ซึ่งได้รับแต่งตั้งให้ดำรงตำแหน่ง เป็นองค์กรของรัฐ

	ข. ต้องเป็นการกระทำของบุคคลธรรมดาซึ่งดำรงตำแหน่งหน้าที่เป็นองค์กรของรัฐ อันได้ทำลงในฐานะที่เป็นองค์กรของรัฐ กล่าวคือ เป็นการกระทำที่เกี่ยวเนื่องกับตำแหน่งหน้าที่ที่ตนดำรงอยู่ และ

	ค. การกระทำที่เกี่ยวเนื่องกับหน้าที่นั้นจะต้องกระทำลง เพื่อรักษาไว้ซึ่งประโยชน์ส่วนรวม

	โดยที่การกระทำของรัฐหรือการใช้อำนาจของรัฐ เป็นการใช้อำนาจมหาชนโดยผ่านปัจเจกชน ซึ่งเข้ามาทำหน้าที่แทนรัฐ ด้วยเหตุนี้เองการใช้อำนาจรัฐดังกล่าว จึงอาจมิได้กระทำการอยู่ภายในขอบเขต เงื่อนไข หรือวิธีการตามที่กฎหมายกำหนดไว้ หรือการใช้อำนาจรัฐโดยผ่านปัจเจกชนนั้น อาจจะกระทำโดยมีเจตนาที่จะทุจริตต่อหน้าที่ หรือมีมูลเหตุจูงใจในการกระทำที่ไม่เป็นไปตามวัตถุประสงค์ของกฎหมาย หรือพยายามบิดเบือนการใช้อำนาจรัฐเพื่อตนเองหรือกลุ่มของตนเอง การใช้อำนาจรัฐในลักษณะดังกล่าว ล้วนแต่เป็นการกระทำที่มีความบกพร่องทั้งสิ้น ด้วยเหตุนี้ จึงจำเป็นต้องมีการควบคุมและตรวจสอบการใช้อำนาจรัฐ ในแง่หนึ่งเพื่อควบคุมให้การใช้อำนาจรัฐดำเนินไปเพื่อบรรลุภารกิจของรัฐทั้งหลาย ในอีกแง่หนึ่งก็เพื่อป้องกันการใช้อำนาจอย่างบิดเบือน การใช้อำนาจตามอำเภอใจ ทั้งนี้ ก็เพื่อเป็นการคุ้มครองสิทธิของประชาชน ที่เกี่ยวข้องกับการใช้อำนาจรัฐดังกล่าว

วิทยานิพนธ์ 
เรื่อง ความเป็นไปได้ในการนำหลักการในระบบอิมพีชเมนต์ ของประเทศสหรัฐอเมริกา
 มาปรับใช้กับการถอดถอนบุคคลออกจากตำแหน่ง ตามรัฐธรรมนูญแห่งราชอาณาจักรไทย

	คณะนิติศาสตร์ จุฬาลงกรณ์มหาวิทยาลัย (หน้า ๕-๗)

	โดย ณวัฒน์ ศรีปัดถา

	 

	54

	Title บทนำ

	ในความเป็นไปได้ในการนำหลักการในระบบอิมพีชเมนต์ของประเทศสหรัฐอเมริกา มาปรับใช้กับการถอดถอนบุคคลออกจากตำแหน่ง ตามรัฐธรรมนูญแห่งราชอาณาจักรไทย/

	Author ณวัฒน์ ศรีปัดถา.

	Imprint กรุงเทพฯ : คณะนิติศาสตร์ จุฬาลงกรณ์มหาวิทยาลัย, 2544.

	Contents รัฐธรรมนูญแห่งราชอาณาจักรไทย พุทธศักราช 2540 ได้จัดกระบวนการปกครองประเทศให้มีลักษณะธรรมาภิบาล ดังนั้น การควบคุมผู้ใช้และการใช้อำนาจให้เกิดความชอบธรรมถูกตรวจสอบได้ จึงเป็นสิ่งจำเป็นอย่างยิ่ง ซึ่งการถอดถอนจากตำแหน่งก็ถือเป็นกระบวนการควบคุมผู้ใช้อำนาจรัฐ ให้ระมัดระวังการใช้อำนาจที่ตนมีอยู่ในตำแหน่ง ให้เป็นไปโดยถูกต้องและชอบธรรม เนื่องจากอำนาจนั้นมิใช่ของตน แต่เป็นอำนาจที่ได้มาเพื่อปฏิบัติหน้าที่ในตำแหน่งนั้น หากใช้ไปโดยไม่เป็นธรรมก็ย่อมจะถูกเรียกคืนได้ โดยการให้พ้นจากตำแหน่งนั้น กระบวนการดังกล่าวนี้คล้ายคลึงกับกระบวนการอิมพีชเมนต์ของประเทศสหรัฐอเมริกา จึงน่าจะมีความเป็นไปได้ในการที่จะนำหลักการในระบบอิมพีชเมนต์ มาปรับใช้กับกระบวนการถอดถอนออกจากตำแหน่งของประเทศไทย ให้มีประสิทธิภาพมากยิ่งขึ้น.

	Descr. หน้า 1-4.

	Subjects ธรรมาภิบาล อิมพีชเมนต์.

	ISBN 9741703902.

	Source ศป.

	Title การควบคุมตรวจสอบการใช้อำนาจรัฐของผู้ดำรงตำแหน่งการเมือง และเจ้าหน้าที่ของรัฐ ในความเป็นไปได้ในการนำหลักการในระบบอิมพีชเมนต์ของประเทศสหรัฐอเมริกา มาปรับใช้กับการถอดถอนบุคคลออกจากตำแหน่ง ตามรัฐธรรมนูญแห่งราชอาณาจักรไทย/

	Author ณวัฒน์ ศรีปัดถา.

	Imprint กรุงเทพฯ : คณะนิติศาสตร์ จุฬาลงกรณ์มหาวิทยาลัย, 2544.

	Contents การกระทำของรัฐหรือการใช้อำนาจของรัฐเป็นการใช้อำนาจมหาชน โดยผ่านปัจเจกชนซึ่งเข้ามาทำหน้าที่แทนรัฐ ด้วยเหตุนี้เองการใช้อำนาจรัฐดังกล่าว จึงอาจมิได้กระทำการอยู่ภายใต้ขอบเขต เงื่อนไข หรือวิธีการตามที่กฎหมายกำหนดไว้ ดังนั้น จึงจำเป็นต้องการควบคุมและตรวจสอบการใช้อำนาจรัฐ เพื่อควบคุมให้การใช้อำนาจรัฐดำเนินไป เพื่อบรรลุภารกิจของรัฐทั้งหลาย และเพื่อป้องกันการใช้อำนาจอย่างบิดเบือนการใช้อำนาจตามอำเภอใจ ซึ่งหลักพื้นฐานของการตรวจสอบการใช้อำนาจรัฐนั้น ได้แก่ หลักนิติรัฐ หลักการแบ่งแยกอำนาจ หลักความชอบด้วยกฎหมาย หลักรัฐธรรมนูญนิยม หลักธรรมาภิบาล การจัดระบบการบริหารจัดการรัฐที่ดี และวิธีการควบคุมตรวจสอบการใช้อำนาจรัฐดังกล่าวนั้น สามารถทำได้ทั้งการควบคุมและตรวจสอบภายในองค์กร และการควบคุมตรวจสอบโดยองค์กรภายนอก นอกจากนั้น ยังการควบคุมการใช้อำนาจรัฐโดยการถอดถอนจากตำแหน่ง หรือวิธีการอิมพีชเมนต์ (impeachment) ซึ่งทั้งหมดนี้ก็เพื่อเป็นการคุ้มครองสิทธิของประชาชน ที่เกี่ยวข้องกับการใช้อำนาจรัฐดังกล่าวนั่นเอง.

	Descr. หน้า 5-37.

	Subject รัฐ การตรวจสอบและถ่วงดุลอำนาจรัฐ

	ISBN 9741703902.

	Source ศป.

	Title การควบคุมการใช้อำนาจรัฐของฝ่ายบริหารและเจ้าหน้าที่ของรัฐ โดยการถอดถอนออกจากตำแหน่งในประเทศสหรัฐอเมริกา : ระบบอิมพีชเมนต์ ในความเป็นไปได้ในการนำหลักการในระบบอิมพีชเมนต์ ของประเทศสหรัฐอเมริกามาปรับใช้กับการถอดถอนบุคคลออกจากตำแหน่ง ตามรัฐธรรมนูญแห่งราชอาณาจักรไทย/

	Author ณวัฒน์ ศรีปัดถา.

	Imprint กรุงเทพฯ : คณะนิติศาสตร์ จุฬาลงกรณ์มหาวิทยาลัย, 2544.

	Contents การควบคุมการใช้อำนาจรัฐโดยการถอดถอนออกจากตำแหน่งหรืออิมพีชเมนต์นั้น มีการนำมาใช้ในหลายประเทศ ซึ่งในประเทศสหรัฐอเมริกานั้นถือได้ว่าสามารถใช้กระบวนการดังกล่าว ในการควบคุมการใช้อำนาจของฝ่ายบริหารและเจ้าหน้าที่ของรัฐได้อย่างมีประสิทธิภาพ สอดคล้องกับหลักการตรวจสอบและถ่วงดุลอำนาจมากที่สุด ซึ่งควรศึกษาการดำเนินกระบวนการอิมพีชเมนต์ เพื่อมาปรับใช้กับการถอดถอนบุคคลออกจากตำแหน่ง ตามรัฐธรรมนูญแห่งราชอาณาจักรไทยต่อไป.

	Descr. หน้า 38-81.

	Subjects อิมพีชเมนต์

	ISBN 9741703902

	Source ศป.

	Title การควบคุมการใช้อำนาจรัฐของผู้ดำรงตำแหน่งทางการเมืองและเจ้าหน้าที่ของรัฐ โดยการถอดถอนออกจากตำแหน่งในประเทศไทยและสภาพปัญหา ในความเป็นไปได้ในการนำหลักการในระบบอิมพีชเมนต์ของประเทศสหรัฐอเมริกา มาปรับใช้กับการถอดถอนบุคคลออกจากตำแหน่ง ตามรัฐธรรมนูญแห่งราชอาณาจักรไทย/

	Author ณวัฒน์ ศรีปัดถา.

	Imprint กรุงเทพฯ : คณะนิติศาสตร์ จุฬาลงกรณ์มหาวิทยาลัย, 2544.

	Contents กล่าวถึงกระบวนการถอดถอนจากตำแน่งในอดีตและสภาพปัญหา อันมาซึ่งการจัดระบบการถอดถอนจากตำแหน่งตามรัฐธรรมนูญฉบับปัจจุบัน ทั้งนี้ จะเสนอเฉพาะบางควบคุมตรวจสอบที่มีผลเป็นการถอดถอนจากตำแหน่งในอดีต ที่บางอย่างยังมีผลอยู่ในปัจจุบัน และกระบวนการถอดถอนจากตำแหน่งที่กำหนดไว้ ในรัฐธรรมนูญแห่งราชอาณาจักรไทย พุทธศักราช 2540 ซึ่งก่อตั้งระบบการถอดถอนจากตำแหน่ง ที่มีเอกลักษณ์เฉพาะของประเทศไทย พร้อมทั้งวิเคราะห์ถึงสภาพของระบบที่เป็นอยู่ในปัจจุบันว่า มีจุดใดที่ยังบกพร่องหรือน่าจะก่อให้เกิดปัญหาเพื่อนำไปสู่วัตถุประสงค์ คือความเป็นไปได้ในการปรับใช้ระบบอิมพีชเมนต์ของประเทศสหรัฐอเมริกา กับระบบถอดถอนจากตำแหน่งที่มีอยู่ในประเทศไทยในปัจจุบัน

	Descr. หน้า 82-130.

	Subject การตรวจสอบและถ่วงดุลอำนาจรัฐ อิมพีชเมนต์

	ISBN 9741703902.

	Source ศป.

	Title วิเคราะห์ความเป็นไปได้ในการนำหลักการในระบบอิมพีชเมนต์ ของประเทศสหรัฐอเมริกา มาปรับใช้กับการถอดถอนบุคคลออกจากตำแหน่ง ในความเป็นไปได้ในการนำหลักการในระบบอิมพีชเมนต์ของประเทศสหรัฐอเมริกา มาปรับใช้กับการถอดถอนบุคคลออกจากตำแหน่ง ตามรัฐธรรมนูญแห่งราชอาณาจักรไทย/

	Author ณวัฒน์ ศรีปัดถา.

	Imprint กรุงเทพฯ : คณะนิติศาสตร์ จุฬาลงกรณ์มหาวิทยาลัย, 2544.

	Contents หากจะพิจารณาถึงความเหมาะสมที่จะเลือกเอา ระบบอิมพีชเมนต์ของประเทศสหรัฐอเมริกามา เป็นแนวทางในการปรับปรุงระบบ การถอดถอนออกจากตำแหน่งของไทยนั้น จะเห็นได้ว่าระบบของทั้งสองประเทศมีความคล้ายคลึงกันอยู่หลายประการ ที่อาจมีความเป็นไปได้ในการนำหลักการและรายละเอียดบางประการ ที่มีอยู่ในระบบอิมพีชเมนต์มาปรับใช้กับระบบการถอดถอนจากตำแหน่ง อย่างไรก็ตาม ก็ยังมีข้อจำกัดอยู่บางประการเพราะระบบรัฐบาล ของประเทศสหรัฐอเมริกากับประเทศไทยต่างกัน แนวคิดอันเป็นที่มาในการจัดสรรอำนาจในองค์กร ที่มีบทบาทในการปกครองรัฐก็ย่อมจะแตกต่างกัน ตลอดจนข้อจำกัดในด้านความแตกต่างทางด้านสังคม ความตื่นตัวของประชาชนและองค์กรที่มีความเกี่ยวข้อง และความเชื่อมั่นในระบบการควบคุมการใช้อำนาจรัฐ ก็มีความแตกต่างกัน ดังนั้น จึงควรวิเคราะห์ความเป็นไปได้ในการดำเนินการดังกล่าวด้วย.

	Descr. หน้า 131-137.

	Subjects อิมพีชเมนต์

	ISBN 9741703902.

	Source ศป.

	 

	59

	Title บทสรุปและข้อเสนอแนะ ในความเป็นไปได้ในการนำหลักการในระบบอิมพีชเมนต์ ของประเทศสหรัฐอเมริกามา ปรับใช้กับการถอดถอนบุคคลออกจากตำแหน่ง ตามรัฐธรรมนูญแห่งราชอาณาจักรไทย/

	Author ณวัฒน์ ศรีปัดถา.

	Imprint กรุงเทพฯ : คณะนิติศาสตร์ จุฬาลงกรณ์มหาวิทยาลัย, 2544.

	Contents การควบคุมการใช้อำนาจรัฐโดยการถอดถอนออกจากตำแหน่งหรือวิธีการอิมพีชเมนต์นั้น เป็นวิธีการควบคุมการใช้อำนาจรัฐเพื่อประกันความชอบธรรม และชอบด้วยกฎหมายของการดำเนินการ ตามอำนาจที่กำหนดไว้ของเจ้าหน้าที่ของรัฐ ซึ่งระบบอิมพีชเมนต์ของประเทศสหรัฐอเมริกา มีความคล้ายคลึงกับระบบถอดถอนออกจากตำแหน่งของไทยหลายประการ ไม่ว่าจะเป็นการแยกองค์กรที่ทำหน้าที่ในส่วนต่างๆ ออกจากกัน การให้มีองค์กรอิสระทำหน้าที่ในการไต่สวนข้อเท็จจริง การให้สภาสูงเป็นผู้พิจารณาวินิจฉัยลงมติ รวมไปถึงผลของการถอดถอนจากตำแหน่ง เมื่อพิจารณาถึงปัญหาของกระบวนการถอดถอนออกจากตำแหน่งของไทย ที่ยังขาดรายละเอียดในการดำเนินกระบวนการในขั้นของการตัดสินลงมติโดยวุฒิสภา ประกอบกับความคล้ายคลึงกันของระบบถอดถอนของไทยและอิมพีชเมนต์ของสหรัฐอเมริกา จึงน่าจะนำรายละเอียดในการดำเนินการอิมพีชเมนต์ของสหรัฐอเมริกา ในขั้นการพิจารณาของวุฒิสภามาปรับใช้กับประเทศไทย.

	Descr. หน้า 138-141.

	Subjects อิมพีชเมนต์ กฎหมายรัฐธรรมนูญ

	ISBN 9741703902.

	Source ศป.

	คำอธิบายรัฐธรรมนูญแห่งราชอาณาจักรไทย (พ.ศ. ๒๕๔๐)

	(หน้า ๒๒-๒๓, หน้า ๓๗๗-๓๗๘)

	โดย มานิตย์ จุมปา

	๔. การแบ่งแยกอำนาจ

	หลักการแบ่งแยกอำนาจ (separation of power) เป็นหลักการในการปกครอง ซึ่งนักปรัชญาที่มีอิทธิพลในเรื่องนี้ คือ มองเตสกิเออ ซึ่งได้อธิบายไว้ในหนังสือเจตนารมณ์แห่งกฎหมาย ๑๔ ในบทที่ ๖ ของหมวดที่ ๑๑ ความตอนหนึ่งว่า ในรัฐทุกรัฐจะมีอำนาจอยู่ ๓ อย่าง คือ

	(๑) อำนาจนิติบัญญัติ คือ อำนาจเกี่ยวกับการวางระเบียบบังคับทั่วไปในรัฐ

	(๒) อำนาจปฏิบัติการซึ่งขึ้นอยู่กับกฎหมายมหาชน คือ อำนาจในการใช้หรือบังคับการให้เป็นไปตามกฎหมาย (อำนาจบริหาร)

	(๓) อำนาจปฏิบัติการต่างๆ ซึ่งขึ้นอยู่กับกฎหมายแพ่ง คือ อำนาจในการวินิจฉัยอรรถคดี (อำนาจตุลาการ)

	มองเตสกิเออ เห็นว่า รัฐบาลที่ดีที่สุดจะต้องเป็นรัฐบาลที่อำนาจแต่ละอำนาจใช้โดยองค์กรแต่ละองค์กรที่ต่างกัน เมื่อบุคคลคนเดียวหรือองค์กรเดียว มีการรวมอำนาจนิติบัญญัติและอำนาจบริหารไว้ด้วยกัน เสรีภาพจะเกิดขึ้นไม่ได้ และไม่มีเสรีภาพอีกเช่นกัน ถ้าอำนาจตัดสินคดีไม่ได้แยกออกจากอำนาจนิติบัญญัติหรือบริหาร

	ความมุ่งหมายของมองเตสกิเออ ในการแยกอำนาจก็เพื่อจะคุ้มครองและให้หลักประกันสิทธิเสรีภาพแก่ประชาชน เจตนาแท้จริงของมองเตสกิเออ ไม่ใช่บอกว่าอำนาจอธิปไตยแบ่งออกเป็น ๓ อำนาจ หากแต่ที่แบ่งแยกอำนาจอธิปไตยให้องค์กรต่างๆ ใช้ก็เพื่อไม่ให้องค์กรใดองค์กรหนึ่งใช้อำนาจเพียงองค์กรเดียว เพราะอำนาจเป็นสิ่งยั่วยวนใจ ผู้ใช้อำนาจอาจใช้อำนาจโดยมิชอบได้ ผู้เขียนจึงเห็นว่าเพื่อความเข้าใจ น่าจะเรียกหลักการแบ่งแยกอำนาจนี้เสียใหม่ว่า “หลักการแบ่งแยกองค์กรที่ใช้อำนาจอธิปไตย”

	สำหรับประเทศไทยเดิมรัฐธรรมนูญรับรองการแบ่งแยกอำนาจอธิปไตยออกเป็น ๓ อำนาจดังที่รัฐธรรมนูญหลายฉบับ จะบัญญัติไว้ในทำนองเดียวกันว่า “พระมหากษัตริย์ทรงใช้อำนาจนิติบัญญัติโดยคำแนะนำ และยินยอมของสภาผู้แทนราษฎร” “พระมหากษัตริย์ทรงใช้อำนาจบริหารทางคณะรัฐมนตรี” และ “พระมหากษัตริย์ทรงใช้อำนาจตุลาการทางศาลที่ได้ตั้งขึ้นตามกฎหมาย”

	อย่างไรก็ตาม ปัจจุบันรัฐธรรมนูญมิได้บัญญัติดังเดิม แต่ใช้ถ้อยคำใหม่ดังที่ปรากฏในรัฐธรรมนูญแห่งราชอาณาจักรไทย (พ.ศ. ๒๕๔๐) มาตรา ๓ บัญญัติว่า “อำนาจอธิปไตยเป็นของปวงชนชาวไทย พระมหากษัตริย์ผู้ทรงเป็นประมุขทรงใช้อำนาจนั้นทางรัฐสภา คณะรัฐมนตรี และศาล” ตามบทบัญญัติแห่งรัฐธรรมนูญนี้ ทำให้เห็นว่ามิได้ยึดถือว่าอำนาจอธิปไตยแบ่งออกเป็นเพียง ๓ อำนาจดังเดิม หากแต่แบ่งแยกองค์กรหรือสถาบันออกไปเป็น ๓ องค์กรในฐานะผู้ใช้อำนาจอธิปไตย คือ รัฐสภา คณะรัฐมนตรี ศาล ทั้งนี้ เพราะในรัฐธรรมนูญฉบับปัจจุบันมีองค์กรที่จัดตั้งขึ้นใหม่หลายองค์กร ที่รัฐธรรมนูญกำหนดให้เป็นองค์กรของรัฐที่เป็นอิสระ (Independent Regulatory Agency) ไม่อยู่ภายใต้สังกัดของรัฐสภา คณะรัฐมนตรี หรือศาล เช่น คณะกรรมการการเลือกตั้ง คณะกรรมการป้องกันและปราบปรามการทุจริตแห่งชาติ ผู้ตรวจการแผ่นดินของรัฐสภา เป็นต้น โดยองค์กรเหล่านี้ต่างก็เป็นผู้ใช้อำนาจอธิปไตยเช่นเดียวกัน

	___________________
๑๔ ผู้สนใจโปรดดู มงเตสกิเออ (เขียน), วิภาวรรณ ตุวยานนท์ (แปล) เจตนารมณ์แห่งกฎหมาย, (กรุงเทพฯ : สำนักพิมพ์จุฬาลงกรณ์มหาวิทยาลัย, ๒๕๒๘), ๖๑๑ หน้า; เดือน บุญนาค, การแยกอำนาจ, (พระนคร : มหาวิทยาลัยธรรมศาสตร์และการเมือง, ๒๔๘๗), และชัยวัฒน์ วงศ์วัฒนศานต์, “การแบ่งแยกอำนาจ (separation of power)” วารสารกฎหมายปกครอง ฉบับที่ ๒ สิงหาคม ๒๕๒๖ หน้า ๒๕-๕๐

	๒. ฝ่ายบริหารถ่วงดุลอำนาจฝ่ายนิติบัญญัติ : ยุบสภา

	๒.๑ ความหมายของการยุบสภา

	การยุบสภา (Dissolution of Parliament) หมายถึง การที่ประมุขของรัฐในระบบรัฐสภาประกาศให้สมาชิกภาพของสมาชิกสิ้นสุดลง พร้อมกันทุกคนก่อนครบวาระการดำรงตำแหน่ง เพื่อจัดให้มีการเลือกตั้งใหม่เร็วขึ้นกว่าวาระปกติของสภา

	ในการปกครองระบอบประชาธิปไตยในระบบรัฐสภา รัฐสภาเป็นสถาบันที่สำคัญที่สุด เพราะเป็นสถาบันของผู้ที่เป็นตัวแทนของประชาชนผู้เป็นเจ้าของอำนาจอธิปไตย รัฐสภามีอำนาจทั้งนิติบัญญัติและควบคุมฝ่ายบริหาร กล่าวคือ มีอำนาจออกกฎหมายในการปกครองประเทศ และควบคุมการทำงานของฝ่ายบริหาร จากการที่ฝ่ายนิติบัญญัติมีอำนาจหน้าที่อย่างกว้างขวางในการควบคุมฝ่ายบริหาร เช่นนี้ จึงได้มีการกำหนดอำนาจหน้าที่ให้ความเป็นธรรมแก่ฝ่ายบริหารเพื่อเป็นการถ่วงดุล โดยให้ฝ่ายบริหารมีสิทธิที่จะยุบสภาได้ ด้วยการถวายคำแนะนำพระมหากษัตริย์ให้ทรงยุบสภาผู้แทนราษฎร เพื่อให้มีการเลือกตั้งใหม่

	รัฐธรรมนูญแห่งราชอาณาจักรไทย (พ.ศ. ๒๕๔๐) บัญญัติถึงเรื่องการยุบสภาไว้ในมาตรา ๑๑๖ ว่า

	“มาตรา ๑๑๖ พระมหากษัตริย์ทรงไว้ซึ่งพระราชอำนาจที่จะยุบสภาผู้แทนราษฎรให้มีการเลือกตั้งสมาชิกสภาผู้แทนราษฎรใหม่

	การยุบสภาผู้แทนราษฎรให้กระทำโดยพระราชกฤษฎีกา ซึ่งต้องกำหนดวันเลือกตั้งสมาชิกสภาผู้แทนราษฎรใหม่ เป็นการเลือกตั้งทั่วไปภายในหกสิบวัน และวันเลือกตั้งนั้นต้องกำหนดเป็นวันเดียวกัน ทั่วราชอาณาจักร

	การยุบสภาผู้แทนราษฎรจะกระทำได้เพียงครั้งเดียวในเหตุการณ์เดียวกัน”

	การยุบสภาก่อให้เกิดผลกระทบโดยตรงต่อสถาบันทางการเมือง ทั้งฝ่ายนิติบัญญัติและฝ่ายบริหารเอง กล่าวคือ ในเบื้องต้นรัฐสภาจะสิ้นสุดวาร ะก่อนครบกำหนดวาระตามรัฐธรรมนูญกำหนด และไม่สามารถทำหน้าที่ได้ต่อไป ส่วนรัฐมนตรีนั้นต้องพ้นจากตำแหน่ง แต่ยังต้องอยู่ในตำแหน่งเพื่อรักษาการณ์ไป จนกว่าคณะรัฐมนตรีที่จัดตั้งขึ้นใหม่จะเข้ารับหน้าที่

	๒.๒ วัตถุประสงค์ในการยุบสภา

	วัตถุประสงค์ในการยุบสภานั้น เดิมถือว่าเป็นเครื่องมือของรัฐบาลหรือเป็นการคานอำนาจกัน ระหว่างรัฐบาลของสภา เพราะสภามีอำนาจควบคุมการทำงานของรัฐบาล จนถึงอาจเอารัฐบาลออกได้ โดยการลงมติไม่ไว้วางใจ การยุบสภาจึงเป็นเครื่องมือทางฝ่ายรัฐบาลที่จะถ่วงดุล หรือคานอำนาจของสภา

	แต่เนื่องจากสภาได้รับเลือกมาจากประชาชน ส่วนรัฐบาลได้รับความไว้วางใจมาจากสภา การที่จะให้รัฐบาลยุบสภาเสียเองย่อมขาดเหตุผลสนับสนุน จึงกำหนดให้อิงประมุขของรัฐเพื่อประมุขของรัฐ จะได้เป็นฝ่ายชั่งน้ำหนักความเหมาะสม และใช้อำนาจในฐานะประมุขยุบสภาให้

	แม้ดั้งเดิมการยุบสภาจะเป็นไปเพื่อวัตถุประสงค์ในการถ่วงดุล หรือควบคุมฝ่ายนิติบัญญัติโดยฝ่ายบริหาร แต่ต่อมาสถานการณ์เปลี่ยนแปลงไป แม้จะไม่มีกรณีเป็นการถ่วงดุลกัน แต่การดำเนินงานในระบบรัฐสภาอาจเกิดความขัดแย้งขึ้น จนเกิดความไม่สงบเรียบร้อย รัฐบาลและรัฐสภาไม่อาจตัดสินใจกับปัญหาที่เกิดขึ้นได้ จึงสมควรให้ประชาชนเป็นผู้ตัดสินใจจากการเลือกตั้ง เหตุผลในข้อนี้เป็นการสร้างความชอบธรรมและทางเลือกในการแก้ปัญหาให้มากขึ้น แทนที่จะเป็นการตอบโต้กันระหว่างสภากับรัฐบาล แต่ให้การยุบสภาเป็นวิถีทางแก้ไขความขัดแย้ง ไม่ว่าจะเกิดจากฝ่ายนิติบัญญัติด้วยกันเอง หรือฝ่ายนิติบัญญัติกับฝ่ายบริหารการยุบสภา แม้จะเป็นเครื่องมือของฝ่ายบริหารก็ตาม แต่มิใช่ว่าฝ่ายบริหารจะนิยมใช้วิธีการนี้นัก เพราะการยุบสภาส่งผลให้คณะรัฐมนตรีพ้นจากตำแหน่งด้วยเช่นกัน ด้วยเหตุว่าคระรัฐมนตรีบริหารประเทศด้วยความไว้วางใจของรัฐสภา เมื่อยุบสภาแล้วก็ไม่มีผู้ที่ให้ความไว้วางใจ คณะรัฐมนตรีก็อยู่ไม่ได้ ทำได้เพียงรักษาการอยู่ต่อไปจนกว่าคณะรัฐมนตรีชุดใหม่ จะกลับเข้ามาเป็นเสียงข้างมาก ก็แสดงว่าประชาชนเห็นด้วยกับฝ่ายนิติบัญญัติ ถ้าประชาชนเลือกสมาชิกรัฐสภาฝ่ายรัฐบาลเข้าไปมาก ก็แสดงว่าประชาชนเห็นด้วยกับรัฐบาล การยุบสภาจะทำให้ข้อขัดแย้งเป็นอันยุติได้โดยประชาชน

	วิทยานิพนธ์ 
เรื่อง การคานอำนาจของระบบรัฐสภาไทย

	คณะนิติศาสตร์ มหาวิทยาลัยธุรกิจบัณฑิตย์ 

	(หน้า ๑๖-๒๗)

	โดย ปรีชา จำรัสศรี

	Title บทนำ ในการคานอำนาจของระบรัฐสภาไทย/

	Author ปรีชา จำรัสศรี.

	Imprint กรุงเทพฯ : คณะนิติศาสตร์ มหาวิทยาลัยธุรกิจบัณฑิตย์, 2537.

	Contents กล่าวถึงความสำคัญและที่มาของการศึกษา เกี่ยวกับเรื่องการคานอำนาจของระบบรัฐสภาไทย ซึ่งในการปกครองระบอบประชาธิปไตยนั้น อำนาจอธิปไตยจะถูกแบ่งแยกใช้โดยองค์กรต่างๆ โดยเฉพาะฝ่ายนิติบัญญัติและฝ่ายบริหาร ซึ่งจะมีการดุลและคานอำนาจซึ่งกันและกัน อย่างไรก็ตาม ในระบบรัฐสภาของไทยการคานอำนาจดังกล่าว ยังขาดความสมดุลทำให้การควบคุมตรวจสอบการทำงานของฝ่ายบริหาร โดยรัฐสภาไม่มีประสิทธิภาพเพียงพอ ดังนั้น จึงจำเป็นต้องมีการศึกษาวิเคราะห์การดำเนินงานของรัฐสภา ว่ามีประสิทธิภาพมากน้อยเพียงใด และการคานอำนาจตามบทบัญญัติของรัฐธรรมนูญนั้น รัฐสภาสามารถควบคุมตรวจสอบฝ่ายบริหารได้จริงหรือไม่ และเป็นไปอย่างมีดุลยภาพหรือไม่ ทั้งนี้ เพื่อแสวงหาแนวทางในการแก้ไขปรับปรุงระบอบรัฐสภา ให้เกิดการคานอำนาจอย่างแท้จริง ซึ่งจะทำให้การควบคุมตรวจสอบการทำงานของฝ่ายบริหารโดยรัฐสภา เป็นไปอย่างมีประสิทธิภาพและเหมาะสมยิ่งขึ้น.

	Descr. หน้า 1-5.

	Subjects กฎหมายรัฐธรรมนูญ รัฐสภา

	Source ศป.

	Title อำนาจอธิปไตย ในการคานอำนาจของระบบรัฐสภาไทย/

	Author ปรีชา จำรัสศรี.

	Imprint กรุงเทพฯ : คณะนิติศาสตร์ มหาวิทยาลัยธุรกิจบัณฑิตย์, 2537.

	Contents อำนาจอธิปไตยนั้นมีสภาพเป็นแนวคิดทางกฎหมาย ซึ่งควบคู่อยู่กับแนวคิดของความเป็นรัฐ โดยอำนาจดังกล่าวจะมีลักษณะที่เด็ดขาดเป็นการทั่วไป มีความถาวรและแบ่งแยกไม่ได้ ที่มาของแนวคิดเรื่องอำนาจอธิปไตย มาจากการอ้างอำนาจสูงสุดเพื่อสร้างความชอบธรรมในการปกครอง ตั้งแต่อ้างอำนาจพระเจ้าจนพัฒนามาสู่อำนาจสูงสุด เป็นของประชาชนและของชาติในที่สุด อย่างไรก็ตาม ก็มีการเสนอแนวคิดเรื่องการแบ่งแยกการใช้อำนาจอธิปไตยควบคู่กันไปด้วย เพื่อป้องกันไม่ให้เกิดการผูกขาดอำนาจโดยองค์กรเดียว อันจะนำไปสู่การใช้อำนาจโดยมิชอบ ซึ่งแนวคิดดังกล่าวก็เป็นที่ยอมรับ และมีการนำไปใช้อย่างกว้างขวางในประเทศต่างๆ ในปัจจุบัน อย่างไรก็ตาม แนวคิดในการนำไปใช้ในประเทศต่างๆ ก็มีความแตกต่างกันไป แยกได้เป็น 2 รูปแบบ คือ รูปแบบการแบ่งแยกองค์กรนิติบัญญัติ บริหาร และตุลาการออกจากกันอย่างเด็ดขาด และรูปแบบที่แยกทั้งสามองค์กรอย่างไม่เด็ดขาด แต่มีความสัมพันธ์ระหว่างกันในรูปการตรวจสอบและถ่วงดุลโดยวิธีการต่างๆ ซึ่งเป็นรูปแบบที่ใช้ในประเทศอังกฤษและประเทศต่างๆ ส่วนใหญ่ในปัจจุบัน.

	Descr. หน้า 6-40.

	Subject กฎหมายรัฐธรรมนูญ รัฐสภา

	Source ศป.

	Title การปกครองตามระบบรัฐสภาต่างประเทศ ในการคานอำนาจของระบบรัฐสภาไทย/

	Author ปรีชา จำรัสศรี.

	Imprint กรุงเทพฯ : คณะนิติศาสตร์ มหาวิทยาลัยธุรกิจบัณฑิตย์, 2537.

	Contents กล่าวถึงรูปแบบ โครงสร้างและระบบวิธีการคานอำนาจของการปกครอง ในระบบรัฐสภาของต่างประเทศที่สำคัญ ได้แก่ ระบบรัฐสภาของอังกฤษซึ่งถือเป็นต้นแบบของการปกครองในระบบนี้ ที่ใช้อยู่ในประเทศต่างๆ ในปัจจุบัน โดยมีการยึดถือหลักการแบ่งแยกการใช้อำนาจอธิปไตย ในรูปแบบที่ฝ่ายนิติบัญญัติและฝ่ายบริหารมีความสัมพันธ์ในลักษณะของการดุล และการคานอำนาจกันโดยกระบวนการต่างๆ นอกจากนี้ ยังได้ศึกษาถึงรูปแบบการคานอำนาจฝ่ายบริหาร ที่สร้างเสถียรภาพให้แก่รัฐสภาของประเทศเยอรมัน ซึ่งมีลักษณะเฉพาะตัว เช่น การสร้างความสัมพันธ์ระหว่างรัฐสภากับรัฐบาลด้วยวิธีการเลือกตั้งแบบผสม เป็นต้น และระบบรัฐสภาของอิตาลีซึ่งมีการคานอำนาจฝ่ายบริหาร ที่มีลักษณะพิเศษโดยให้อำนาจพิเศษแก่สมาชิกรัฐสภา และคณะกรรมาธิการของสภาในบางประการ ตลอดจน ศึกษารูปแบบโครงสร้าง และการคานอำนาจของระบบรัฐสภาญี่ปุ่น ซึ่งมีการปกครองระบบรัฐสภาที่เข้มแข็ง และมีเสถียรภาพด้วย.

	Descr. หน้า 41-76

	Subjects กฎหมายรัฐธรรมนูญ รัฐสภา

	Source ศป.

	Title รัฐสภาไทยและประสิทธิภาพในการคานอำนาจ ในรูปแบบการปกครองของระบบรัฐสภาไทย (ตามรัฐธรรมนูญแห่งราชอาณาจักรไทย พุทธศักราช 2534) ในการคานอำนาจของระบบรัฐสภาไทย/

	Author ปรีชา จำรัสศรี.

	Imprint กรุงเทพฯ : คณะนิติศาสตร์ มหาวิทยาลัยธุรกิจบัณฑิตย์, 2537.

	Contents กล่าวถึงรูปแบบและโครงสร้างการปกครองตามระบบรัฐสภาไทย ตามรัฐธรรมนูญฯ พ.ศ. 2534 ตลอดจนถึงอำนาจหน้าที่ของรัฐสภา ซึ่งอาจจำแนกเป็น 3 ด้านหลัก คือ การตรากฎหมาย การควบคุมตรวจสอบรัฐบาลและการให้ความเห็นชอบในเรื่องสำคัญบางเรื่อง นอกจากนี้ รัฐธรรมนูญฉบับดังกล่าวยังได้กำหนดกลไกการคานอำนาจ ในการคานอำนาจในการปกครองตามระบบรัฐสภา โดยให้มีการคานอำนาจซึ่งกันและกันระหว่างฝ่ายนิติบัญญัติ และฝ่ายบริหารโดยผ่านกระบวนการต่างๆ เช่น การตั้งกระทู้ถาม การอภิปรายไม่ไว้วางใจรัฐบาล เป็นต้น อย่างไรก็ตาม ระบบการคานอำนาจดังกล่าวยังมีความบกพร่องในบางประการ ทำให้ไม่เกิดการคานอำนาจที่มีประสิทธิภาพ จึงควรมีการแก้ไขรัฐธรรมนูญ เพื่อปรับปรุงระบบดังกล่าวในบางประเด็น เช่น ให้มีการลงมติไว้วางใจในการแถลงนโยบายของรัฐบาล ปรับปรุงเรื่องการตั้งกระทู้และการตอบกระทู้เพิ่มสิทธิ หรืออำนาจบางประการให้แก่สมาชิกสภาผู้แทนราษฎร และคณะกรรมาธิการ เป็นต้น ทั้งนี้ เพื่อให้การคานอำนาจระหว่างฝ่ายนิติบัญญัติ และฝ่ายบริหารเป็นไปอย่างมีประสิทธิภาพมากขึ้น.

	Descr. หน้า 77-142.

	Subjects กฎหมายรัฐธรรมนูญ รัฐสภา

	Source ศป.

	Title สรุปและข้อเสนอแนะ ในการคานอำนาจของระบบรัฐสภาไทย/

	Author ปรีชา จำรัสศรี.

	Imprint กรุงเทพฯ : คณะนิติศาสตร์ มหาวิทยาลัยธุรกิจบัณฑิตย์, 2537.

	Contents การจัดรูปแบบการปกครองของไทยตามรัฐธรรมนูญ พ.ศ. 2534 นั้น ใช้รูปแบบของการปกครองในระบบรัฐสภา ซึ่งยึดหลักการแบ่งแยกการใช้อำนาจอธิปไตย โดยฝ่ายนิติบัญญัติมีอำนาจมากกว่าฝ่ายบริหาร และเป็นระบบที่มีการคานอำนาจระหว่างสององค์กรนั้น หากแต่ดังกล่าวมีความบกพร่องบางประการ ทำให้ในทางปฏิบัติแล้วปรากฏว่าฝ่ายบริหารนั้น กลับมีอำนาจมากกว่าและเข้าครอบงำฝ่ายนิติบัญญัติ ซึ่งส่งผลให้การควบคุมตรวจสอบฝ่ายบริหาร ไม่มีประสิทธิภาพเท่าที่ควร ดังนั้น จึงจำเป็นต้องมีการแก้ไขปรับปรุงบทบัญญัติของรัฐธรรมนูญ ตลอดจนระเบียบที่เกี่ยวข้องเพื่อให้เกิดระบบการคานอำนาจที่มีประสิทธิภาพ และนอกจากนั้น ยังจำเป็นต้องปรับปรุงปัจจัยในด้านอื่นๆ ที่มีผลต่อประสิทธิภาพในการทำหน้าที่ตรวจสอบรัฐบาลของรัฐสภา เช่น ความพร้อมทางด้านข้อมูลข่าวสารและงบประมาณ เป็นต้น

	Descr. หน้า 143-146.

	Subjects กฎหมายรัฐธรรมนูญ รัฐสภา

	Source ศป.

	2.5 การแบ่งแยกผู้ใช้อำนาจอธิปไตย

	การแสดงออกซึ่งอำนาจอธิปไตยของปวงชน ตามที่กล่าวมาแล้วนั้นซึ่งเราอาจจะสรุปรวมๆ ว่าเป็นการใช้อำนาจอธิปไตยของปวงชนอาจแบ่งได้ 3 วิธีคือ การที่ราษฎรใช้อำนาจอธิปไตยโดยทางตรงอย่างหนึ่ง การที่ราษฎรใช้อำนาจอธิปไตยโดยทางอ้อมหรือโดยทางผู้แทนอย่างหนึ่ง และอีกวิธีหนึ่งคือการที่ราษฎรใช้อำนาจอธิปไตยโดยวิธีผสม ระหว่างวิธีที่หนึ่งกับวิธีที่สอง คือให้ราษฎรใช้อำนาจอธิปไตยทั้งทางตรงและทางอ้อมหรือทางผู้แทน

	ในระบอบการปกครองชนิดที่ให้ราษฎรใช้อำนาจอธิปไตย โดยตรงนั้นปัญหาเรื่องการแบ่งแยกอำนาจย่อมไม่มี ปัญหาเรื่องการแบ่งแยกอำนาจอธิปไตยจะเกิดขึ้น ก็เพราะในรัฐที่ราษฎรใช้อำนาจอธิปไตย โดยบางผู้แทนหรือรัฐที่ราษฎรใช้อำนาจอธิปไตยโดยวิธีผสมเท่านั้น

	ผู้เป็นเจ้าของทฤษฎีการแบ่งแยกอำนาจ ได้แก่ มองเตสกิเออ ได้เขียนอธิบายไว้ในวรรณกรรมเรื่อง “เจตนารมณ์ของกฎหมาย” (L’ Exprit des lois) บรรพ 11 หมวด 6 ซึ่งว่าด้วย รัฐธรรมนูญของอังกฤษว่า 8 อำนาจอธิปไตย ประกอบด้วยอำนาจ 3 อำนาจ คือ อำนาจนิติบัญญัติดังที่ มองเตสกิเออเรียกว่า อำนาจ “Puissance legislative” อำนาจปฏิบัติกิจกรรมต่างๆ ซึ่งขึ้นอยู่กับกฎหมายมหาชน ดังที่มองเตสกิเออเรียกว่า “Puissance executive des choses qui depend du droll des gens” หรือเรียกกันในเวลาต่อมาว่า “อำนาจบริหาร” (Puissance executive de l’ Etal) และอำนาจปฏิบัติการต่างๆ ซึ่งขึ้นอยู่กับกฎหมายแพ่ง ดังที่มองเตสสกิเออ เรียกว่า “Puissance executive de celles (choses) qui depend du droit civil ซึ่งเรียกกันในเวลาต่อมาว่า “อำนาจตุลาการ” (Puissance de juger)

	__________________
8 วิษณุ เครืองงาม, กฎหมายรัฐธรรมนูญ, กรุงเทพมหานคร : ธีรานุสรณ์การพิมพ์, 2521, หน้า 14

	มองเตสกิเออ ได้อธิบายว่า เมื่อองค์อำนาจย่อมๆ ซึ่งประกอบกันเข้าเป็นอำนาจอธิปไตยแล้ว อำนาจเหล่านี้ต้องแยกกันใช้และเป็นอิสระไม่ขึ้นแก่กัน ถ้าองค์กรณ์ใดใช้อำนาจเกินกว่าหนึ่งอำนาจ ราษฎรก็จะเป็นฝ่ายเดือดร้อน

	ในความคิดเรื่องการแบ่งแยกอำนาจอธิปไตย9 ได้เคยมีนักปรัชญาบางท่านได้กล่าวถึงเรื่องการแบ่งแยกอำนาจมาก่อนมองเตสกิเออ เช่น อะริสโตเติล นักปราชญ์สำคัญของชาวกรีกซึ่งมีชิวิตอยู่ระหว่างปี 382-322 ก่อนคริสต์ศักราช ในหนังสือของท่านผู้นี้มีข้อความบางตอนที่กล่าวถึงเรื่อง การแบ่งแยกอำนาจอธิปไตยโดยกล่าวว่า “ในรัฐทุกรัฐมีส่วนประกอบที่สำคัญอยู่ 3 ส่วน คือ องค์กรที่ปรึกษาซึ่งเป็นองค์กรที่อำนาจการลงมติในกิจการของรัฐหนึ่ง องค์กรข้าราชการซึ่งมีหน้าที่ในการดำเนินการปกครองหนึ่ง และองค์กรข้าราชการซึ่งมีหน้าที่ในการดำเนินการปกครองหนึ่ง และองค์ตุลาการซึ่งมีหน้าที่ในทางพิพากษาคดี อีกอย่างหนึ่ง “มาร์สิออฟ ปาตัว ก็ได้กล่าวถึงเรื่องการแบ่งแยกอำนาจอธิปไตยไว้ในบางตอนของหนังสือ Defensor Pacial ค.ศ. 1324 ท่านผู้นี้ได้กล่าวถึงเรื่องการแบ่งแยกอำนาจอธิปไตย มีข้อความทำนองเดียวกันกับของอริสโตเติล ซึ่งเป็นการสนับสนุนความคิดของอริสโตเติล ยังโบแดง ในหนังสือชื่อ Republic (ค.ศ. 1576) ก็มีข้อความบางตอนที่กล่าวถึงเรื่องการแบ่งแยกอำนาจอธิปไตย โดยมีคำกล่าวว่าอำนาจอธิปไตยนั้น แบ่งเป็นหลายแขนงคือ อำนาจออกกฎหมาย อำนาจทำสงครามและทำสัญญาสงบศึก อำนาจแต่งตั้งเจ้าพนักงานปกครอง อำนาจตัดสินคดี อำนาจอภัยโทษ อำนาจบังคับเก็บภาษีและอำนาจทำเงินตรา ปูเฟนดอฟ นักนิติศาสตร์ชาวเยอรมัน ซึ่งมีชีวิตอยู่ระหว่างปี ค.ศ. 1642-1704 ก็ได้กล่าวถึงเรื่องการแบ่งแยกอำนาจอธิปไตยไว้ว่า อำนาจอธิปไตยแยกออกเป็นแขนงๆ ได้ดังนี้คือ อำนาจนิติบัญญัติ อำนาจที่จะวางโทษในกรณีที่ฝ่าฝืนกฎหมาย อำนาจตุลาการ อำนาจที่จะทำสงครามหรือสงบศึกหรือทำสนธิสัญญาอำนาจ ที่จะแต่งตั้งรัฐมนตรี และข้าราชการ อำนาจที่จะเก็บภาษีและอำนาจที่จะจัดการศึกษา

	____________________
9 ประชิต ประดับสุข, การแบ่งแยกอำนาจอธิปไตย, วิทยานิพนธ์ปริญญาโทมหาบัณฑิต, คณะรัฐศาสตร์ มหาวิทยาลัยธรรมศาสตร์, พ.ศ. ๒๔๙๘, หน้า 8.

	ตามที่นักปรัชญาหลายท่าน ได้กล่าวถึงเรื่องการแบ่งแยกอำนาจว่า อำนาจอธิปไตยแบ่งออกเท่านั้น แต่นักปรัชญาดังกล่าวมิได้กล่าวถึงเหตุผล ว่าทำไมจึงแบ่งออกเช่นนั้น จึงทำให้มองว่าความคิดเห็นในเรื่องการแบ่งแยกอำนาจอธิปไตยในสมัยก่อน ไม่ค่อยจะมีความสำคัญเท่าไร จนต่อมามีนักปรัชญาชาวอังกฤษ คือ จอห์น ล๊อค ได้กล่าวถึงเรื่องการแบ่งแยกอำนาจได้ดีกว่านักปรัชญาคนก่อนๆ โดยกล่าวถึงการแบ่งแยกอำนาจอธิปไตยว่าแบ่งออกเป็น 3 แขนง คือ อำนาจทางด้านนิติบัญญัติ อำนาจทางบริหาร และอำนาจทำสงคราม ทำสัญญาสันติภาพหรือสนธิสัญญา อำนาจทางนิติบัญญัตินั้นเป็นอำนาจตรากฎหมายต่างๆ ขึ้น อำนาจทางบริหาร เป็นอำนาจที่บังคับให้มีการปฏิบัติตามกฎหมาย ส่วนอำนาจสุดท้ายเป็นอำนาจที่รักษาผลประโยชน์ของชุมชน หรือของเอกชนแต่ละคนในชุมชนนั้น อันเนื่องมาจากความสัมพันธ์กับต่างประเทศ

	จอห์น ล๊อค กล่าวว่า อำนาจบัญญัติกฎหมายและอำนาจที่บังคับให้มีการปฏิบัติตามกฎหมายนั้น ควรมีผู้ใช้ต่างกัน อำนาจทางนิติบัญญัตินั้นอาจปฏิบัติหน้าที่ได้สำเร็จภายในเวลาเล็กน้อย แต่อำนาจทางบริหารนั้นต้องมีการปฏิบัติหน้าที่อยู่ตลอดเวลา ดังนั้น อำนาจทั้งสองนี้จึงควรแบ่งแยกให้มีการใช้โดยองค์กรต่างกัน และเป็นการไม่เหมาะสม ที่จะให้บุคคลบัญญัติกฎหมายเป็นผู้ใช้อำนาจ บังคับให้เป็นไปตามกฎหมายนั้น เพราะมิฉะนั้นแล้ว จะเป็นการทำให้กฎหมายเพื่อความประสงค์ส่วนตัวของผู้บัญญัติกฎหมาย ด้วยเหตุนี้ จอห์น ล๊อค จึงมีความเห็นว่าในรัฐที่ดำเนินสายกลาง และในรัฐที่มีระบอบการปกครองที่ดีนั้น อำนาจทางนิติบัญญัติกับอำนาจทางบริหาร หรืออำนาจในการบังคับการใช้มีควรปฏิบัติตามกฎหมาย ควรให้อยู่ในทางบริหารหรืออำนาจในการบังคับการใช้มีควรปฏิบัติตามกฎหมาย ควรให้อยู่องค์กรที่ต่างกัน10 ส่วนอำนาจทางฝ่ายบริหารกับอำนาจทางฝ่ายทำสงครามทำสัญญาสันติภาพ หรือทำสนธิสัญญานั้น ถึงแม้ว่าอำนาจทั้งสองชนิดนี้จะมีหน้าต่างกัน แต่จะให้มีผู้ใช้ต่างกันไม่ได้ เพราะว่าอำนาจทั้งสองนี้ต่างก็ต้องมีกำลังทัพไว้ในมือ เพื่อเป็นเครื่องมือในการปฏิบัติตามหน้าที่ จะเกิดผลร้ายอย่างมาก ถ้าหากว่าให้มีการใช้อำนาจทั้งสองนี้โดยองค์กรที่ต่างกัน11

	_______________________
10 ประชิต ประดับสุข, การแบ่งแยกอำนาจอธิปไตย, วิทยานิพนธ์, ปริญญาโทมหาบัณฑิต, คณะรัฐศาสตร์ มหาวิทยาลัยธรรมศาสตร์, พ.ศ. ๒๔๙๘, หน้า 9.

	11 เรื่องเดียวกัน, หน้า 19

	ส่วนอำนาจทางฝ่ายตุลาการนั้นจอห์นล๊อคไม่ได้กล่าวถึงเลย จอห์น ล๊อค มีความเห็นว่าอำนาจทางฝ่ายนิติบัญญัติ เป็นอำนาจที่จำเป็นและอยู่เหนืออำนาจของฝ่ายอื่น เพราะอำนาจนี้เป็นเครื่องมือที่แสดงเจตจำนงของราษฎรในชุมชนได้แสดงออกมา

	เหตุผลที่จอห์น ล๊อค ยกขึ้นมากล่าวอ้างถึงการแบ่งแยกอำนาจอธิปไตยนั้น เป็นสิ่งทำให้มีการต่อสู้และโต้เถียงกันขึ้นระหว่างกษัตริย์และรัฐสภาในประเทศอังกฤษ อันมีผลต่อมาในภายหลัง ทำให้ฝ่ายบริหารต้องถูกจำกัดอำนาจลงโดยฝ่ายนิติบัญญัติ ต่อมารัฐสภาได้ตรากฎหมายฉบับหนึ่งและบังคับให้กษัตริย์ได้ปฏิบัติ ตามหลักเกณฑ์กฎหมายที่ชื่อว่า Bill of Rights ซึ่งบัญญัติขึ้นเมื่อ ค.ศ. 1689 นับว่าเป็นเอกสารที่สำคัญอย่างหนึ่งในประวัติศาสตร์การปกครองของอังกฤษ โดยเอกสารฉบับนี้ได้วางหลักสำคัญไว้หลายข้อ เช่น รัฐสภามีอำนาจสูงสุดในการออกกฎหมาย กษัตริย์ไม่มีอำนาจเก็บภาษีโดยรัฐสภาไม่ยินยอม ต้องมีการประชุมรัฐสภาบ่อยๆ ฯลฯ เป็นต้น

	ถึงแม้ว่าจอห์น ล๊อค จะได้อธิบายเรื่องการแบ่งแยกอำนาจอธิปไตย พร้อมด้วยเหตุผลได้ดีกว่านักปราชญ์คนก่อนๆ ก็ตาม แต่ทฤษฎีเรื่องการแบ่งแยกอำนาจอธิปไตยที่ยังไม่มีผู้สนใจแต่อย่างใด จนกระทั่งมองเตสกิเออ (Montequiou) นักปรัชญาคนสำคัญของฝรั่งเศสได้กล่าวถึงเรื่องการแบ่งแยกอำนาจอธิปไตย ไว้ในหนังสือเจตนารมณ์แห่งกฎหมาย De L’Esprit des Lois ค.ศ. 1748 จนทำให้เกิดการวิพากษ์วิจารณ์และมีความสนใจ ทฤษฎีเรื่องการแบ่งแยกอำนาจอธิปไตยนี้ขึ้นในศตวรรษที่ 18 แห่งคริสตศักราช ทำให้มองเตสกิเออเป็นที่รู้จักกัน ในฐานะเป็นเจ้าตำหรับของทฤษฎีแยกอำนาจ และถ่วงดุลย์อำนาจโดยแนวความคิด และหลักการเรื่องการจัดแบ่งอำนาจอธิปไตยออกเป็น 3 ฝ่าย คือ ฝ่ายนิติบัญญัติ ฝ่ายบริหาร และฝ่ายตุลาการ มีต้นเค้ามาจาก จอห์น ล๊อค ก่อนแล้วในงานเขียน เรื่อง หนังสือสองเล่มว่าด้วยรัฐบาล (Two Trea-ties of Civil Government 1689) มองเตสกิเออ ได้รับรู้อิทธิพลทางปัญญาความคิดของจอห์น ล๊อค รวมทั้งจากการที่ได้สังเกตเรียนรู้เกี่ยวกับโครงสร้าง สถาบันการเมืองของอังกฤษ

	การแบ่งแยกอำนาจอธิปไตย ดังกล่าวนี้ปัญหาถูกเถียงกันมากในทางทฤษฎี ปัญหาที่โต้เถียงกันมาก คือปัญหาที่ว่า “อำนาจของฝ่ายตุลาการ” เป็นอำนาจที่แยกออกมาจากอำนาจอื่นๆ หรือไม่ ส่วนอำนาจทางฝ่ายนิติบัญญัติกับอำนาจทางฝ่ายบริหารนั้น ส่วนมากเห็นพ้องกันว่าควรแยกเป็นอิสระต่อกัน เช่นเดียวกับความคิดเห็นของมองเตสกิเออ ฉะนั้น ปัญหาที่โต้เถียงกันว่าอำนาจอธิปไตย ควรแบ่งแยกออกเป็นกี่อำนาจนั้น หรือแยกให้ฝ่ายต่างๆ ใช้กันอย่างไร โดยไม่ใช่แบ่งแยกอำนาจอธิปไตย แต่เป็นการแบ่งแยกหน้าที่ให้ฝ่ายต่างๆ ใช้อำนาจอธิปไตยกันอย่างไร โดยสามารถสรุปมาได้เป็น 2 พวกใหญ่ๆ คือ

	พวกที่หนึ่ง เห็นว่าอำนาจอธิปไตย ควรแบ่งแยกออกตามหน้าที่การใช้เป็น 3 ชนิดคือ

	ก. อำนาจฝ่ายนิติบัญญัติ ได้แก่อำนาจที่จะบัญญัติกฎหมายทั้งปวง

	ข. อำนาจฝ่ายบริหาร ได้แก่อำนาจที่จะจัดการหรือบังคับให้เป็นไปตามกฎหมายของฝ่ายนิติบัญญัติ

	ค. อำนาจฝ่ายตุลาการ ได้แก่อำนาจที่จะวินิจฉัยข้อพิพาทต่างๆ ตามกฎหมายในทางแพ่ง และการละเมิดกฎหมายอาญา

	พวกที่สอง เห็นว่าอำนาจอธิปไตยควรแบ่งแยกเป็น 2 ชนิดเท่านั้นคืออำนาจทางนิติบัญญัติกับอำนาจทางบริหาร ส่วนอำนาจทางตุลาการถือว่าเป็นส่วนหนึ่งของอำนาจทางฝ่ายบริหาร เพราะเป็นวิธีการอย่างหนึ่งที่จะบังคับให้เป็นไปตามกฎหมาย

	นอกจากนี้ ยังมีความคิดเห็นที่แปลกประหลาดออกไปอีกคือ ความคิดเห็นที่ว่าอำนาจอธิปไตยนั้นควรแบ่งออก หรือจำแนกหน้าที่การใช้เป็น 6 ชนิดนั้น เป็นความคิดของ ดร.ซุน ยัดเซ็น ซึ่งจะไม่ขอนำมากล่าวในที่นี้

	ก. ความคิดเห็นที่ว่าอำนาจอธิปไตยควรแบ่งแยกเป็น 2 ชนิด มีดังนี้

	นักปรัชญาพวกที่เห็นว่า อำนาจอธิปไตยควรแบ่งแยกหน้าที่การใช้เป็น 2 ชนิด ได้ให้เหตุผลว่า ตุลาการเป็นเพียงตำแหน่งหน้าที่อย่างหนึ่ง ที่จะจัดให้มีการปฏิบัติตามกฎหมาย กล่าวคือมีหน้าที่พิจารณาลงโทษ ผู้ที่ไม่ปฏิบัติตามกฎหมาย

	อันเป็นหน้าที่ต่อเนื่องจากการจัดให้มีการปฏิบัติตามกฎหมาย โดยฝ่ายบริหารหาใช่มีความเป็นอิสระไม่ อีกประการหนึ่งตำแหน่งตุลาการนั้น ฝ่ายบริหารเป็นผู้แต่งตั้ง ตุลาการจึงเป็นสาขาหนึ่งของฝ่ายบริหาร12

	ข. ความคิดเห็นที่ว่าอำนาจอธิปไตย ควรแบ่งแยกตามหน้าที่การใช้เป็น 3 ชนิด ดังนี้

	นักปรัชญาที่มีความเห็นว่า อำนาจอธิปไตยควรแบ่งแยกตามหน้าที่การใช้ออกเป็น 3 ชนิดนั้น ได้ให้เหตุผลประการแรกตามความเห็นของเตสกิเออ กล่าวคือมองเตสกิเออ ได้อธิบายว่าอำนาจอธิปไตยแบ่งหรือจำแนกหน้าที่การใช้ออกเป็น หน่วยอำนาจการออกกฎหมาย หน่วยอำนาจปฏิบัติการตามกฎหมาย และแยกอำนาจให้หน่วยอำนาจในการตัดสิน ซึ่งจะเห็นได้ว่ามองเตสกิเออ มีความเห็นที่ไม่ได้ จะแบ่งแยกอำนาจอธิปไตยออกเป็น 3 อำนาจ แต่ต้องการแยกหน้าที่การใช้อำนาจอธิปไตย เพราะมองเตสกิเออมองเห็นประโยชน์ของประชาชน เพราะจากอดีตอำนาจอธิปไตยไม่เป็นของประชาชนโดยแท้จริง ดังที่ได้กล่าวมาแล้วตอนต้น มองเตสกิเออใช้คำว่าจำแนกการใช้อำนาจโดยเฉพาะฝ่ายนิติบัญญัติกับฝ่ายบริหาร เพื่อให้มีการควบคุมในลักษณะการคานอำนาจซึ่งกัน และกันมองเตสกิเออใช้คำว่า แยกเฉพาะอำนาจที่เกี่ยวกับการตัดสินใจคือตุลาการหรือศาลเท่านั้น และมองเตสกิเออ ได้ยืนยันว่า อำนาจในการตัดสินใจหรือตุลาการนั้น ต้องเป็นอิสระต่างหากจากอำนาจในการออกกฎหมาย (นิติบัญญัติ) และอำนาจปฏิบัติการ (บริหาร) โดยยกเหตุผลชิ้นสนับสนุนว่า “ถ้าอำนาจทางตุลาการรวมอยู่กับฝ่ายออกกฎหมาย (ฝ่ายนิติบัญญัติ) และอำนาจทางปฏิบัติการ (ฝ่ายบริหาร) แล้วผู้พิพากษาก็จะใช้อำนาจอย่างทารุณและกดขี่ประชาชน” เหตุผลอันนี้น่าจะหักล้างข้ออ้างของผู้ที่เห็นว่าอำนาจทางตุลาการเป็นส่วนหนึ่งของฝ่ายบริหารได้เป็นอย่างดี ดังนั้น อำนาจทางตุลาการจึงควรจะอยู่เคียงคู่ไปกับอำนาจทางนิติบัญญัติ และอำนาจทางบริหาร

	_______________________
12 เดือน บุนนาค, การแบ่งแยกอำนาจ, กรุงเทพมหานคร : โรงพิมพ์นิติศาส์น, 2477, หน้า 53.

	เพราะว่าถ้าอำนาจทางตุลาการ ต้องตกอยู่ในอำนาจฝ่ายบริหารเสียแล้ว ฝ่ายบริหารที่จะทำการกดขี่เสรีภาพของประชาชน และการตัดสินคดีในศาลที่จะให้มีความเที่ยงธรรมไม่ได้ จึงจะต้องแยกไม่ให้ฝ่ายบริหารเข้าไปเกี่ยวข้องกับฝ่ายตุลาการ อำนาจทางตุลาการจึงควรเป็นอิสระและมีอยู่เช่นเดียว เหมือนฝ่ายนิติบัญญัติและหน่วยบริหาร ฝ่ายตุลาการหรือศาลมีหน้าที่แต่เพียงวินิจฉัยว่าในกรณีนั้นๆ จะใช้กฎหมายบังคับได้หรือไม่13 พิจารณาเรื่องที่เกิดเป็นคดีและตีความกฎหมายเพื่อใช้บังคับแก่คดีนั้นๆ ส่วนปัญหาที่ว่าฝ่ายบริหารเป็นผู้แต่งตั้งฝ่ายตุลาการ หรือผู้พิพากษานั้นก็ไม่เป็นปัญหาแต่อย่างใด เพราะถึงแม้ว่าฝ่ายบริหารจะเป็นผู้แต่งตั้งก็ตามแต่ ก็มีหลักประกันที่จะให้ฝ่ายตุลาการ เป็นอิสระในการพิจารณาพิพากษาอรรถคดี โดยไม่ให้ฝ่ายบริหารเข้าแทรกแซงได้ การที่ต้องยินยอมให้ฝ่ายบริหารแต่งตั้งฝ่ายตุลาการได้ ก็เพราะตำแหน่งตุลาการเป็นตำแหน่งที่ต้องการผู้ที่มีความรู้ดี และมีความสามารถวินิจฉัยปัญหาข้อกฎหมายและข้อเท็จจริงได้ถูกต้อง ถ้าให้ราษฎรเลือกตุลาการเองแล้ว อาจจะไม่ได้ผู้ที่มีความรู้ความสามารถดี

	จากการที่มีการโต้เถียงกันว่า อำนาจอธิปไตยควรแบ่งแยกออกเป็น 2 หรือ 3 หรือ 5 ชนิดนั้น แต่ความคิดเห็นที่อำนาจอธิปไตยควรแบ่งแยกหน้าที่การใช้ออกเป็น 3 หน่วยอำนาจ (ตามที่มองเตสกิเออเรียก) หรือ 3 ฝ่ายนั้น เป็นความคิดที่มีผู้นำไปบัญญัติในรัฐธรรมนูญของแต่ละประเทศเหมือนทั่วโลก ซึ่งการโต้เถียงเป็นเพียงทฤษฎีเท่านั้น ปัจจุบันนี้รัฐธรรมนูญของประเทศต่างๆ ได้บัญญัติให้อำนาจทางตุลาการเป็นอำนาจของฝ่ายตุลาการ ที่แยกออกเป็นอิสระจากอำนาจของฝ่ายนิติบัญญัติและอำนาจของฝ่ายบริหาร เช่น รัฐธรรมนูญสหรัฐอเมริกา รัฐธรรมนูญฝรั่งเศส รัฐธรรมนูญญี่ปุ่น และรัฐธรรมนูญไทย ฯลฯ เป็นต้น

	จากการแบ่งแยกอำนาจอธิปไตยดังกล่าวแล้วนี้ อาจจะมีความสับสนอยู่บ้างว่าอำนาจอธิปไตยนั้นมี 3 อำนาจคือ อำนาจนิติบัญญัติ อำนาจบริหาร และอำนาจตุลาการ หรืออำนาจอธิปไตยมีอำนาจเดียวเป็นอำนาจสูงสุดของประชาชน เพราะสมัยที่มองเตสกิเออ ยังมีชีวิตอยู่นั้นก็ไม่อาจทราบว่าองค์กร และบุคคลที่จะใช้อำนาจการบัญญัติกฎหมาย (นิติบัญญัติ) อำนาจทางปฏิบัติ (บริหาร) และอำนาจเกี่ยวกับการตัดสินใจ (ตุลาการ) ในสมัยนั้นจะได้แก่ใคร

	__________________
13 ไพโรจน์ ชัยนาม, รัฐธรรมนูญเปรียบเทียบ เล่ม 1, หน้า 232-233

	เพราะยุคของมองเตสกิเออ ยังไม่มีการปกครองในระบอบประชาธิปไตย ไม่มีการเลือกตั้งไม่มีระบบรัฐสภา ระบบประธานาธิบดีอย่างทุกวันนี้ แต่แนวความคิดการแบ่งแยกอำนาจอธิปไตยของมองเตสกิเออ ทำให้ทราบว่าที่มองเตสกิเออ มีความคิดเห็นให้มีการแบ่งแยกอำนาจนั้น14 เกิดจากแนวความคิด ที่จะปกป้องสิทธิเสรีภาพในทางการเมือง และสิทธิและเสรีภาพของประชาชนจะมีอยู่ได้ ก็แต่เฉพาะรัฐบาลที่มีและใช้อำนาจแต่เพียงพอดี พ้นจากนี้แล้วก็คือระบอบทรราชย์

	มองเตสกิเออ ให้เหตุผลว่า รัฐมีกิจกรรมอยู่ 3 ประเภท และมีการใช้อำนาจอยู่ 3 ชนิด คือ อำนาจในการออกกฎหมาย แก้ไขกฎหมายหรือยกเลิกกฎหมาย มีอำนาจปฏิบัติการเป็นอำนาจที่สอง เพื่อปฏิบัติเกี่ยวกับกิจกรรมตามกฎหมายที่ตราขึ้นใช้โดยฝ่ายนิติบัญญัติ อำนาจที่สามเป็นอำนาจปฏิบัติการเกี่ยวกับกิจการตามกฎหมายแพ่ง ซึ่งในเวลาต่อมาเรียกว่าอำนาจตุลาการ การแยกใช้อำนาจนี้มองเตสกิเออ ให้ความเห็นว่า การแยกใช้อำนาจนั้นให้หมายถึงการแบ่งแยกองค์กรปฏิบัติการด้วย

	จากความเห็น ของมองเตสกิเออในเรื่องการแบ่งแยกอำนาจอธิปไตยนี้ มีอิทธิพลต่อการบัญญัติรัฐธรรมนูญของประเทศต่างๆ มาก ประเทศไทยได้มีการบัญญัติไว้ในรัฐธรรมนูญหลายฉบับ เช่น ฉบับปี พ.ศ. 2475, 2489, 2490, 2495, 2517, 2518, 2520 ต่างมีบัญญัติให้อำนาจอธิปไตยมาจากปวงชนชาวไทย พระมหากษัตริย์ทรงใช้อำนาจนิติบัญญัติทางรัฐสภา อำนาจบริหารทางคณะรัฐมนตรีและอำนาจตุลาการทางศาล สำหรับรัฐธรรมนูญฉบับปี 2518 นั้น บัญญัติให้พระมหากษัตริย์ทรงใช้อำนาจนิติบัญญัติ ทางสภาปฏิรูปการปกครองแผ่นดิน รัฐธรรมนูญฉบับต่างๆ ของไทยที่กล่าวมานี้ แสดงว่าได้แบ่งแยกอำนาจอธิปไตยออกเป็น 3 อำนาจ คือ อำนาจนิติบัญญัติ อำนาจบริหารและอำนาจตุลาการซึ่งแสดงว่าอำนาจอธิปไตยมี 3 อำนาจ ไม่ใช่มีอำนาจเดียวคืออำนาจอธิปไตยเท่านั้น

	_________________
14 วิษณุ วรัญญู, ข้อสังเกตบางประการเกี่ยวกับการนำเอาทฤษฎีแบ่งแยกอำนาจ เป็นหลักในการจำแนกรูปแบบการปกครอง ชนิดต่างๆ , วารสารนิติศาสตร์, ปีที่ 19 ฉบับที่ 3, 2535, หน้า 162.

	เป็นการคิดคลาดเคลื่อนไม่ตรงตามเจตนารมณ์ของมองเตสกิเออ ตามที่ได้ศึกษามาแล้ว ต่อมาความคิดเป็นว่าอำนาจอธิปไตยนั้นมีเพียงอำนาจเดียวนั้น แต่แบ่งแยกออกตามหน้าที่ให้องค์กรต่างๆ ใช้และให้มีความสัมพัน์ ควบคุมตรวจสอบถ่วงดุลย์หรือการคานอำนาจ ระหว่างฝ่ายนิติบัญญัติกับฝ่ายบริหาร เป็นส่วนสำคัญที่สุดถึงเหตุผลที่กล่าวมาแล้วข้างต้น แต่สำหรับฝ่ายตุลาการนั้นให้มีการแบ่งแยกให้เป็นอิสระ จากฝ่ายนิติบัญญัติกับฝ่ายบริหาร รัฐธรรมนูญของไทยฉบับต่อมาคือฉบับปี พ.ศ. 2521 และ 2534 (ฉบับปัจจุบัน) ได้บัญญัติไว้ในมาตรา 3 ว่า “อำนาจอธิปไตยมาจากปวงชนชาวไทย พระมหากษัตริย์ผู้เป็นประมุขทรงใช้อำนาจนั้นทางรัฐสภา คณะรัฐมนตรีและศาล ตามบทบัญญัติแห่งรัฐธรรมนูญนี้” จึงเห็นได้ว่ารัฐธรรมนูญสองฉบับต่อมาดังกล่าว ได้บัญญัติให้อำนาจอธิปไตยมีเพียงอำนาจเดียว แต่แบ่งแยกการใช้อำนาจอธิปไตยออกไปให้องค์กรต่างๆ ได้ใช้ตามหน้าที่แห่งบทบัญญัติรัฐธรรมนูญ โดยไม่ได้แยกอำนาจอธิปไตยเป็น 3 อำนาจดังเช่นรัฐธรรรมในอดีตที่กล่าวมาแล้ว เพราะอำนาจอธิปไตยเป็นของปวงชน จึงมีอำนาจเดียวคืออำนาจของประชาชนแต่มีการกำหนดให้มีองค์กรต่างๆ ขึ้นมาทำหน้าที่ใช้อำนาจอธิปไตยหรืออำนาจที่ประชาชนมองให้นั้น ซึ่งมีองค์กรนิติบัญญัติองค์กรบริหารและองค์กรตุลาการ หรือที่เราเรียกว่า ฝ่ายนิติบัญญัติ ฝ่ายบริหารและฝ่ายตุลาการนั่นเอง จึงเป็นการสอดคล้องกับความคิดเห็นของมองเตสกิเออ ที่ว่าการแยกใช้อำนาจนั้น หมายถึงการแบ่งแยกองค์กรปฏิบัติการด้วย

	จุดสำคัญที่สุดที่มองเตสกิเออมองการปกครองของอังกฤษ คือการมีการปกครองหรือรัฐบาลที่มีลักษณะเป็นกลางๆ คือหมายถึงอำนาจที่ไม่มีลักษณะมีอำนาจมากจนเกินไป โดยมองเตสกิเออต้องการชี้ให้เห็นถึงรัฐเสรี เช่น อังกฤษราษฎรได้รับการค้ำประกันเสรีภาพ อันเป็นการมองการปกครองของอังกฤษในแบบอุดมคติ ซึ่งนักกฎหมายอังกฤษจำนวนมากได้มองว่ามองเตสกิเออเข้าใจการปกครองอังกฤษผิด เพราะคิดว่ามีการแบ่งแยกแต่ความจริงแล้วรัฐธรรมนูญอังกฤษนั้นมีองค์กรต่างๆ ของรัฐบาลอังกฤษมักจะมีการซ้อนทับกันของหน้าที่ต่างๆ อยู่เสมอ เช่น สภาขุนนาง (House of Lords) เป็นทั้งสภาที่สองขององค์บัญญัติ และเป็นศาลขั้นสุดท้ายสำหรับการอุทธรณ์สภาองค์มนตรี (Privy Council)

	มีทั้งอำนาจทางนิติบัญญัติ และอำนาจทางตุลาการตลอดทั่วราชอาณาจักรที่อยู่ภาคโพ้นทะเล และอำนาจทั้งสองอย่างเช่นนี้ทั้งสภาขุนนางและสภาองคมนตรี แม้ว่าจะเป็นเรื่องที่เป็นมาแต่อดีต แต่ก็ไม่อาจโต้เถียงได้ว่า กรณีเป็นการขัดกับทฤษฎีมีการแบ่งแยกอำนาจ และเป็นการรวมอำนาจทั้งสามอย่างไว้ในบุคคลตำแหน่งลอร์ด ชานเชลเลอร์ (Lord Chancellor) ผู้ซึ่งเป็นทั้งประธานสภาขุนนาง เป็นทั้งรัฐมนตรีผู้หนึ่งและตุลาการที่มีตำแหน่งสูงสุด

	แต่ถึงแม้ว่า มองเตสกิเออ เข้าใจการปกครองของอังกฤษผิด เพราะคิดว่ามีการแบ่งแยกอำนาจก็ตาม แต่มองเตสกิเออ มองการปกครองของอังกฤษในอุดมคติที่มีลักษณะกลางๆ คืออำนาจทางการเมืองไม่มีลักษณะมีอำนาจมากจนเกินไป และจากอิทธิพลทางความคิดของมองเตสกิเออนี้จะเห็นว่า ผู้ร่างรัฐธรรมนูญของอเมริกาได้นำเอาความคิดในเรื่องการแบ่งแยกอำนาจ ไปแปลค่อนข้างเคร่งครัด กล่าวคือเน้นการคานกันของ “อำนาจ” หรือองค์กรต่างๆ จนออกมาเป็นระบบที่เรียกว่า “ระบบประธานาธิบดี” ทุก “อำนาจ” หรือองค์กรไม่ว่าจะเป็นองค์กรนิติบัญญัติ บริหารหรือตุลาการ ต่างเกี่ยวกันกับการเมืองและมีที่มาจากประชาชนทั้งสิ้น ไม่ทางตรงก็ทางอ้อม ฝ่ายบริหารไม่ต้องรับผิดชอบทางการเมืองต่อฝ่ายนิติบัญญัติ ดังนั้น ฝ่ายนิติบัญญัติจึงไม่มีสิทธิเปิดอภิปรายเพื่อลงมติไม่ไว้วางใจ ส่วนฝ่ายบริหารก็ไม่มีสิทธิยุบสภา ไม่มีสิทธิเสนอร่างกฎหมาย ประธานาธิบดีเป็นหัวหน้าฝ่ายบริหารมีอำนาจมาก เพราะรัฐธรรมนูญมิได้กำหนดของเขตมาจำกัดไว้แน่นอนชัดเจน ดังนั้น การคานอำนาจประธานาธิบดีกระทำได้โดยให้ฝ่ายนิติบัญญัติ ออกกฎหมายมาจำกัดอำนาจประธานาธิบดี จากการมีระบบ Impeachment

	สำหรับการคานอำนาจในระบบรัฐสภา ซึ่งประเทศอังกฤษเป็นแม่แบบนั้นชี้ให้เห็นถึงความร่วมมือกัน ของอำนาจหรือองค์กรต่างๆ มากกว่าจะเป็นการคานกันอย่างเคร่งครัดหรือเด็ดขาด โดยไม่สามารถตรวจสอบซึ่งกันและกัน คือฝ่ายนิติบัญญัติไม่สามารถขอเปิดอภิปราย เพื่อลงมติไม่ไว้วางใจฝ่ายบริหาร ในทางตรงกันข้าม ฝ่ายบริหารที่ไม่มีสิทธิยุบสภา เป็นต้น ความร่วมมือกันขององค์กรต่างๆ ในระบบรัฐสภานั้นจะเห็นได้จากการยอมให้สมาชิกสภาเป็นรัฐมนตรี ในขณะเดียวกันกับที่เป็นสมาชิกสภาผู้แทนราษฎร จึงทำให้คนๆ เดียวสามารถเป็นทั้งฝ่ายนิติบัญญัติและฝ่ายบริหารด้วย การเสนอร่างกฎหมายนั้น กระทำได้ทั้งฝ่ายนิติบัญญัติและฝ่ายบริหาร

	 

	80

	แต่ถ้าเป็นร่างกฎหมายที่เกี่ยวด้วยกับการเงิน ฝ่ายนิติบัญญัติจะเสนอได้ต้องให้หัวหน้าฝ่ายบริหารรับรองก่อน ในระบบรัฐสภาอังกฤษนั้น บางกรณีเป็นความร่วมมือทั้งสามฝากคือตำแหน่ง Lord Chancellor เป็นทั้งประธานสภาขุนนาง เป็นประมุขของฝ่ายตุลาการ และเป็นรัฐมนตรีด้วย

	ในระบบรัฐสภาอังกฤษนั้น ฝากบริหารไม่ได้รับผิดชอบในทางการเมืองต่อประชาชนโดยตรง เช่น ระบบประธานาธิบดี แต่รับผิดชอบต่อฝ่ายนิติบัญญัติ ดังนั้น ฝ่ายนิติบัญญัติจึงสามารถเปิดอภิปรายเพื่อลงมติไม่ไว้วางใจฝ่ายบริหารได้ ขณะเดียวกันฝ่ายบริหารก็มีอำนาจยุบสภา หลักการแบ่งแยกอำนาจของมองเตสกิเออจึงควรมีลักษณะไม่ให้แยกอำนาจอธิปไตยหรือแยกอำนาจหน้าที่ขององค์กรต่างๆ ในการใช้อำนาจอธิปไตยออกจากกัน ในลักษณะที่ให้องค์กรต่างๆ เหล่านั้นมีความสัมพันธ์กันทั้งในแง่ความร่วมมือ และการตรวจสอบซึ่งกันและกันโดยมีประชาชนเป็นผู้ควบคุมในขั้นสุดท้าย ภายใต้ระบบเลือกตั้งและวิธีการอื่นๆ เช่น การออกเสียงลงประชามติ (referendum) แสดงออกของสถาบันอื่นๆ เป็นต้น

	จากการศึกษา การแบ่งแยกอำนาจอธิปไตย และความสัมพันธ์ขององค์กรที่ใช้อำนาจอธิปไตย ตามที่กล่าวมาแล้ว ทั้งในระบบรัฐสภา และระบบประธานาธิบดีนั้น จึงทำให้เกิดปัญหาว่าการแบ่งแยกอำนาจ ควรแบ่งแยกเด็ดขาดหรือไม่เด็ดขาด

	จากการที่ได้ศึกษาจากรัฐธรรมนูญของประเทศต่างๆ ในปัจจุบันและอดีตจะพบว่ามีการแบ่งแยกอำนาจ ในลักษณะคานอำนาจกันเป็น 2 แบบ ดังนี้

	1. แบบที่หนึ่ง มีการคานอำนาจ ในลักษณะแบ่งแยกอำนาจออกไปเด็ดขาดการแบ่งแยกแบบเด็ดขาดนี้ มีอยู่ในรัฐธรรมนูญของอเมริกา และบรรดาประเทศต่างๆ ในละตินอเมริกาคืออเมริกากลาง อเมริกาใต้ และบางประเทศในทะเลคาริเบียน ประเทศในละตินอเมริกาได้เลียนแบบจากรัฐธรรมนูญอเมริกา แต่ก็ไม่เหมือนกับรัฐธรรมนูญของอเมริกาเสียทีเดียวนัก วิธีปฏิบัติในรายละเอียดก็แตกต่างกันไปบ้าง15

	______________________
15 ไพโรจน์ ชัยนาม, รัฐธรรมนูญเปรียบเทียบ เล่ม 1 หน้า 272-273.

	2. แบบที่สอง แยกอำนาจออกไปแต่ไม่เด็ดขาดเหมือนอย่างระบบแรก คือยอมให้ฝ่ายนิติบัญญัติและฝ่ายบริหารมีความสัมพันธ์ซึ่งกันและกัน คานอำนาจโดยการตรวจสอบถ่วงดุลย์

วิทยานิพนธ์ 
เรื่อง ปัญหาดุลยภาพแห่งอำนาจระหว่างฝ่ายบริหาร และฝ่ายนิติบัญญัติในระบบรัฐสภาไทย

	คณะนิติศาสตร์ มหาวิทยาลัยธรรมศาสตร์

	(หน้า ๖)

	โดย ผจญ คงเมือง

	1. หลักการแบ่งแยกอำนาจ : ศึกษาในแง่ความสัมพันธ์

	จากการที่ต้องมีการแบ่งแยกการใช้อำนาจดังที่ได้กล่าวมาแล้วนั้น โดยทั่วไปในรัฐต่างๆ มักแบ่งแยกอำนาจออกเป็นอำนาจนิติบัญญัติ อำนาจบริหาร และอำนาจตุลาการ โดยมีอำนาจต่างๆ จะเป็นอิสระไม่ขึ้นต่อกันเพื่อให้คอยควบคุมซึ่งกันและกัน อันเป็นหลักประกันเสรีภาพของประชาชนนั่นเอง2 แต่อย่างไรก็ตาม อำนาจดังกล่าวก็ยังต้องมีความเกี่ยวพันกันอยู่บ้าง โดยเฉพาะในส่วนของความสัมพันธ์ระหว่างฝ่ายนิติบัญญัติและฝ่ายบริหาร ส่วนความเกี่ยวพันกันจะเป็นไปในลักษณะเช่นใดนั้น ก็ขึ้นอยู่กับว่าเป็นการปกครองในระบบใด ซึ่งจะได้กล่าวต่อไป

	1.1 การแบ่งแยกอำนาจโดยเด็ดขาด

	ในระบบการปกครองที่มีการแบ่งแยกอำนาจกันอย่างเด็ดขาดนั้น อำนาจนิติบัญญัติและอำนาจบริหาร จะมีลักษณะที่เป็นอิสระและไม่ขึ้นแก่กัน ทั้งนี้ โดยพิจารณาจากการที่คณะรัฐมนตรี ไม่มีหน้าที่ต้องรับนโยบายจากสภามาปฏิบัติ และรัฐมนตรีไม่มีสิทธิเข้าไปประชุมในสภาผู้แทนราษฎร และคณะรัฐมนตรีไม่ต้องรับผิดชอบในนโยบายเป็นส่วนรวมหรือโดยเฉพาะตัวต่อสภา นั่นคือ รัฐสภาไม่มีสิทธิลงมติไม่ไว้วางใจหรือตั้งกระทู้ถามแก่คณะรัฐมนตรีได้ ขณะเดียวกันฝ่ายบริหารก็ไม่สามารถที่จะใช้สิทธิยุบสภาได้ สำหรับการปกครองในรูปแบบนี้นั้น ได้ถูกนำมาใช้กับประเทศสหรัฐอเมริกาซึ่งเรียกการปกครองในระบบนี้ว่า การปกครองระบบประธานาธิบดี

	___________________
2 เดือน บุนนาค, “การแยกอำนาจ”, วารสารนิติศาสตร์, ฉบับที่ 3 ปีที่ 9 (ธันวาคม 2520), น. 16.

	หลักรัฐธรรมนูญทั่วไป

	(หน้า ๙๑-๑๒๒)

	โดย หยุด แสงอุทัย

	บทที่ 10 การแบ่งแยกอำนาจ

	การที่จะกล่าวถึงรัฐธรรมนูญใหม่โดยไม่ได้กล่าวถึงเรื่องการแบ่งแยกอำนาจ ย่อมจะไม่เป็นการถูกต้อง และเมื่อพูดถึงการแบ่งแยกอำนาจแล้วจะต้องพูดถึงมองเตสกิเออ (Montesquieu) ซึ่งเป็นผู้ต้นคิดหลักการแบ่งแยกอำนาจนี้ (“มองเตสกิเออ” เป็นนามแฝงแต่เป็นนามที่รู้จักกันแพร่หลาย ตำราต่างๆ จึงใช้คำนี้) ความจริงก่อนมองเตสกิเออก็ได้มีนักปราชญ์อื่นเขียนถึงการแบ่งอำนาจของรัฐ แต่เป็นการจำแนกออกให้เห็นว่า อำนาจของรัฐจัดแบ่งออกไปอย่างไร แต่มองเตสกิเออได้ไปไกลกว่านักปราชย์ทั้งหลายอีกชั้นหนึ่ง กล่าวคือ นอกจากจะได้อธิบายว่าอำนาจในรัฐมีการจัดแบ่งออกไปอย่างไรแล้ว มองเตสกิเออยังเรียกร้องให้มีการจัดแบ่งอำนาจ และแยกบุคคลผู้ใช้อำนาจแต่ละอำนาจนี้เป็นคนละคนกันอีกด้วย ซึ่งการเรียกร้องให้ผู้ใช้อำนาจที่แบ่งแยกนี้ให้เป็นอิสระจากกันนั้น เป็นหลักเกณฑ์สำคัญของรัฐธรรมนูญสมัยใหม่ เพราะเป็นหลักประกันเสรีภาพของราษฎร โดยเหตุนี้ความคิดเห็นของมองเตสกิเออจึงถือว่าเป็นความคิดเห็นที่สำคัญ และมีอิทธิพลเหนือรัฐธรรมนูญของประเทศต่างๆ ที่ใช้ระบอบประชาธิปไตย

	มองเตสกิเออได้เขียนหนังสือชื่อว่า “ว่าด้วยเจตนารมณ์ของกฎหมาย (De I’ esprit des lois) เมื่อ ค.ศ. ๑๗๘๔ กล่าวถึงกฎหมายที่ใช้บังคับอยู่ทั่วๆ ไป และในหนังสือนั้นตอนที่กล่าวถึงรัฐธรรมนูญของประเทศอังกฤษ มองเตสกิเออได้กล่าวว่า ทุกประเทศมีอำนาจอยู่สามอย่าง กล่าวคือ (๑) อำนาจนิติบัญญัติ (Puissance I’ égislative) (๒) อำนาจที่จะปฏิบัติกิจการต่างๆ ซึ่งขึ้นอยู่กับกฎหมายมหาชน (Puissance Exéctrice du droit des gens) อันได้แก่ อำนาจที่พระมหากษัตริย์หรือข้าราชการทำสัญญาสันติภาพ หรือประกาศสงครามส่งหรือรับทูต หรือรักษาความสงบเรียบร้อยหรือป้องกันมิให้มีการรุกราน (ซึ่งเป็นอำนาจบริหาร) (๓) อำนาจที่จะปฏิบัติกิจการต่างๆ ซึ่งขึ้นอยู่กับกฎหมายเอกชน (Puissance exécutrices de celles qui dépendent du droit civil) ซึ่งเป็นอำนาจที่จะพิพากษาคดี (Puissance de juger) ทั้งนี้ เป็นการที่มองเตสกิเออได้เข้าใจรัฐธรรมนูญอังกฤษในสมัยนั้น ผิดไปแต่ในทางรัฐธรรมนูญนั้น ความเข้าใจผิดหรือการปฏิบัติรัฐธรรมนูญอย่างผิดๆ ได้กลายเป็นบทบัญญัติของรัฐธรรมนูญไปมากต่อมาก ความคิดเห็นของมองเตสกิเออจึงเป็นที่นิยมอยู่ในสมัยการปฏิวัติฝรั่งเศส และนอกจากนั้นปฏิญญาสิทธิมนุษยชนและพลเมืองของฝรั่งเศส ซึ่งสมัชชาแห่งชาติได้ลงมติเมื่อวันที่ ๒๗ สิงหาคม ค.ศ. ๑๗๘๙ ข้อ ๑๖ ก็ได้พูดถึงเรื่องการแบ่งแยกอำนาจว่า “สังคมใดไม่มีหลักประชาธิปไตยโดยแท้จริง และไม่มีการแบ่งแยกอำนาจโดยชัดแจ้ง สังคมนั้นไม่มีรัฐธรรมนูญ”

	การที่มองเตสกิเออเห็นว่า ทุกประเทศจะต้องมีหลักเรื่องการแบ่งแยกอำนาจนั้น ก็เพราะเป็นธรรมดาที่เมื่อบุคคลมีอำนาจ บุคคลมักจะใช้อำนาจเกินเลยไปเสมอๆ ฉะนั้น จึงต้องจัดให้อำนาจหนึ่งหยุดยั้งอำนาจอีกอำนาจหนึ่ง (Le pouvoir arrête le pouvoir.) บุคคลจึงจะมีเสรีภาพได้ ทั้งนี้ เพราะถ้าอำนาจนิติบัญญัติและอำนาจบริหารอยู่ในมือบุคคลคนเดียวหรือเจ้าพนักงานคณะเดียวกัน บุคคลจะไม่มีเสรีภาพเพราะเป็นที่น่าหวั่นเกรง ว่าบุคคลคนเดียวหรือเจ้าพนักงานคณะเดียว (คือสภานิติบัญญัติ) นั้นจะออกกฎหมายกดขี่ และใช้กฎหมายนั้นบังคับอย่างกดขี่ และถ้าอำนาจตุลาการจะไม่แยกออกจากอำนาจนิติบัญญัติ และอำนาจบริหารบุคคลก็จะไม่มีเสรีภาพเช่นเดียวกัน กล่าวคือถ้าอำนาจตุลาการมารวมเป็นอำนาจนิติบัญญัติ ชีวิตและเสรีภาพของบุคคล จะอยู่ในมือผู้ใช้อำนาจทั้งสองนี้ เพราะผู้พิพากษาเป็นผู้ออกกฎหมายด้วย และถ้าอำนาจตุลาการมารวมกับอำนาจบริหาร ผู้พิพากษาก็จะมีอำนาจที่จะบังคับราษฎรได้เต็มที่ ดังนั้นมองเตสกิเออจึงเห็นว่าจะต้องไม่ให้อำนาจต่างๆ นี้ขึ้นอยู่ต่อกันคือให้ผู้ใช้อำนาจทั้งสามนี้เป็นอิสระจากกัน

	ในเรื่องการแบ่งแยกอำนาจนี้มีปัญหาที่จะต้องพิจารณาอยู่ ๒ ข้อ คือ

	๑. จะควรแบ่งออกเป็นสามอำนาจหรือสองอำนาจ

	๒. จะควรแบ่งแยกอำนาจออกไปอย่างเด็ดขาด หรือยอมให้อำนาจเหล่านี้เข้ามาเกี่ยวข้องซึ่งกันและกันบ้าง

	ในข้อ ๑ ตำรารัฐธรรมนูญโดยมากได้แยกอำนาจเป็น ๓ คือ (๑) อำนาจนิติบัญญัติ (๒) อำนาจบริหาร และ (๓) อำนาจตุลาการ ทำนองเดียวกับความเห็นของมองเตสกิเออดังกล่าวข้างต้น ตำราบางเล่มก็เห็นว่า ควรแบ่งออกเป็น ๒ อำนาจเท่านั้นคือ (๑) อำนาจที่จะบัญญัติกฎหมาย และ (๒) อำนาจที่จะปฏิบัติการให้เป็นไปตามกฎหมาย ทั้งนี้ โดยเห็นว่าอำนาจตุลาการความจริง สาขาหนึ่งของการปฏิบัติการให้เป็นไปตามกฎหมายนั่นเอง อย่างไรก็ดีปัญหานี้ไม่ใช่อยู่ที่ทางทฤษฎีที่ว่า อำนาจควรจะมีกี่อำนาจแต่อยู่ที่ทางปฏิบัติที่ว่า สมควรจะให้มีผู้ใช้อำนาจเป็นอิสระจากกันหรือไม่

	รัฐธรรมนูญแห่งสาธารณรัฐจีนคณะชาติ (ค.ศ.๑๙๔๗) ได้แยกอำนาจออกไปเป็น ๕ อำนาจ กล่าวคือ นอกจากนิติบัญญัติ อำนาจบริหาร และอำนาจตุลาการแล้ว ยังมี (๔) อำนาจในการสอบไล่ (Examination Yuan) โดยมีสภาทำหน้าที่คล้าย ก.พ. แต่กว้างขวางกว่า และ (๕) อำนาจการควบคุมของสภา (Control Yuan) โดยมีสภาทำหน้าที่เป็นผู้เซ็นเซ่อร์หรือควบคุมฝ่ายบริหารอีกชั้นหนึ่ง

	ในข้อ ๒ ปัญหาที่ว่าจะควรแบ่งแยกอำนาจออกไปเด็ดขาดหรือไม่นั้น ในเวลานี้ประเทศต่างๆ มีระบบอยู่สองระบบ คือ (๑) แยกอำนาจออกไปเด็ดขาด ซึ่งใช้อยู่ในประเทศสหรัฐอเมริกาและประเทศต่างๆ ในทวีปอเมริกา (ซึ่งในทางปฏิบัติต้องใช้พรรคการเมืองเป็นสื่อระหว่างอำนาจนิติบัญญัติและอำนาจบริหาร และต้องหาวิธีให้ฝ่ายบริหารเข้าไปเกี่ยวข้องกับฝ่ายนิติบัญญัติโดยให้เข้าไปชี้แจงต่อคณะกรรมาธิการของสภานิติบัญญัติได้) และ (๒) แยกอำนาจออกไปแต่ไม่เด็ดขาด โดยยอมให้อำนาจบริหารและอำนาจนิติบัญญัติเข้าไปเกี่ยวข้องซึ่งกันและกันได้บ้าง เช่นให้ฝ่ายบริหารมีอำนาจยุบฝ่ายนิติบัญญัติ และให้ฝ่ายนิติบัญญัติมีอำนาจไม่ไว้วางใจฝ่ายบริหาร เพื่อให้ฝ่ายบริหารต้องออกจากตำแหน่งได้ ความจริงมองเตสกิเออก็ยอมให้อำนาจต่างๆ เข้ามาเกี่ยวข้องได้บ้าง เช่นให้ฝ่ายบริหารมีอำนาจยับยั้งการออกกฎหมายของฝ่ายนิติบัญญัติ เพราะมิฉะนั้นอำนาจนิติบัญญัติอาจออกกฎหมายตามอำเภอใจ แต่ตรงกันข้ามมองเตสกิเออไม่เห็นว่าฝ่ายนิติบัญญัติควรจะยับยั้งฝ่ายบริหาร โดยมีปัญหาเรื่องการแบ่งแยกอำนาจว่าควรจะแบ่งแยกอย่างเด็ดขาดหรือไม่ หรือควรจะจัดให้มีอำนาจต่างๆ สมดุลย์กันอย่างไรเป็นเรื่องสำคัญ จึงได้แยกอธิบายไว้ในบทที่ ๑๑ และบทที่ ๑๒ ข้างท้ายนี้โดยละเอียด

	บทที่ ๑๑ วิธีการแบ่งแยกอำนาจโดยเด็ดขาด

	รัฐธรรมนูญเป็นกฎหมายที่กำหนดระเบียบแห่งอำนาจสูงสุดในรัฐ และความสัมพันธ์ระหว่างอำนาจนี้ต่อกันและกัน ฉะนั้น การศึกษาปัญหาที่ว่า ถ้ารัฐจะมีการแบ่งแยกอำนาจอย่างเด็ดขาด จะมีวิธีการอย่างไร จึงเป็นการศึกษาที่สำคัญ เพราะเป็นกุญแจไขให้เราเข้าใจถึงรัฐธรรมนูญของประเทศต่างๆ ไม่ว่ารัฐธรรมนูญนั้นจะใช้วิธีการแบ่งแยกอำนาจอย่างเด็ดขาดหรือไม่ เช่น เมื่อเราเห็นรัฐธรรมนูญฉบับหนึ่ง จำกัดอำนาจยับยั้งกฎหมายของประมุขแห่งรัฐ เราก็สามารถทราบได้ว่า มีเหตุผลอย่างไรที่บัญญัติไว้เช่นนั้น คือเราสามารถทราบได้ว่า การที่บทบัญญัติเช่นนั้นเพราะรัฐธรรมนูญนั้น ไม่ใช่หลักการแบ่งแยกอำนาจอย่างเด็ดขาด และมีบทบัญญัติไว้เป็นการเดินสายกลาง เป็นต้น

	หลักการแบ่งแยกอำนาจอย่างเด็ดขาด หมายความว่าไม่ให้อำนาจนิติบัญญัติ อำนาจบริหาร และอำนาจตุลาการมาเกี่ยวข้องซึ่งกันและกันเลย ซึ่งในทางปฏิบัติย่อมจะเป็นไปไม่ได้

	 

	88

	ตำราอเมริกันได้เขียนภาพล้อเป็นรูปรถคันเดียวมีม้า ๓ ตัว แต่จูงไปคนละทาง ซึ่งแสดงว่าไม่รู้ว่าจะไปทางไหน และผลที่สุดรถก็คงจะหักทั้งคัน ได้กล่าวมาแล้วว่าในสหรัฐอเมริการได้หาวิธีแก้ไข โดยให้พรรคการเมืองเป็นสื่อกลาง แต่นอกจากนั้น ยังมีการตั้งคณะกรรมาธิการของรัฐสภา ตรงกับกระทรวงของฝ่ายบริหาร โดยให้คณะกรรมาธิการนี้ควบคุมกระทรวงของฝ่ายบริหารโดยทางอ้อม และฝ่ายบริหารมีโอกาสติดต่อกับฝ่ายนิติบัญญัติได้โดยติดต่อกับคณะกรรมาธิการนี้ โดยเหตุนี้จึงมีปัญหาเพียงว่าจะให้อำนาจต่างๆ เกี่ยวข้องกันมากหรือน้อยเท่านั้น

	การแบ่งแยกอำนาจนี้ พอจะแบ่งแยกหัวข้อออกเป็นไปได้ ๖ ข้อ ดังต่อไปนี้ คือ

	๑. วิธีการที่ไม่ให้อำนาจนิติบัญญัติเกี่ยวข้องกับอำนาจบริหาร

	๒. วิธีการที่ไม่ให้อำนาจบริหารเกี่ยวข้องกับอำนาจนิติบัญญัติ

	๓. วิธีการที่ไม่ให้อำนาจนิติบัญญัติเกี่ยวข้องกับอำนาจตุลาการ

	๔. วิธีการที่ไม่ให้อำนาจบริหารมาเกี่ยวข้องกับอำนาจตุลาการ

	๕. วิธีการที่ไม่ให้อำนาจตุลาการเกี่ยวข้องกับอำนาจนิติบัญญัติ

	๖. วิธีการที่ไม่ให้อำนาจตุลาการเกี่ยวข้องกับอำนาจบริหาร

	ดังจะได้อธิบายต่อไปตามลำดับ

	๑. วิธีการที่ไม่ให้ฝ่ายนิติบัญญัติเกี่ยวข้องกับฝ่ายบริหาร

	วิธีการนี้

	(๑) ต้องไม่ให้สภานิติบัญญัติเป็นผู้เลือกประมุขของรัฐ วิธีการนี้ใช้ในประเทศที่ไม่มีพระมหากษัตริย์ โดยทางสืบราชสันตติวงศ์เป็นประมุข คือ หมายถึงประเทศที่มีการปกครองระบอบสาธารณัฐ (Republic) ประเทศเช่นว่านี้ จำเป็นต้องเลือกตั้งประมุขสำหรับประเทศที่เรียกว่า ประธานาธิบดี ส่วนจะให้ผู้ใดเป็นผู้เลือกประธานาธิบดีนั้น ย่อมแล้วแต่รัฐธรรมนูญของประเทศนั้นๆ ว่าจะใช้หลักการแบ่งแยกอำนาจอย่างเด็ดขาดหรือไม่ ถ้าใช้หลักการแบ่งแยกอำนาจอย่างเด็ดขาด ต้องไม่ให้สภานิติบัญญัติเป็นผู้เลือกตั้งประธานาธิบดี แต่ให้ราษฎรเป็นผู้เลือกตั้ง ซึ่งอาจเป็นโดยตรงหรือโดยทางอ้อมก็ได้ เพราะต้องถือว่าหน้าที่สำคัญของประมุขก็คือการบริหารประเทศ รัฐธรรมนูญสหรัฐอเมริกาซึ่งใช้หลักการแบ่งแยกอำนาจเด็ดขาด จึงให้ราษฎรเลือกตั้งประธานาธิบดีโดยทางอ้อม แต่รัฐธรรมนูญฝรั่งเศสไม่ได้ใช้หลักการแบ่งแยกอำนาจอย่างเด็ดขาด จึงได้ให้รัฐสภาเป็นผู้เลือกตั้งประธานาธิบดี ข้อควรสังเกตมีว่า ประธานาธิบดีที่ราษฎรเป็นผู้เลือกตั้ง ย่อมมีอำนาจตามรัฐธรรมนูญมากกว่าประธานาธิบดีที่ สภานิติบัญญัติเป็นผู้เลือกตั้ง กล่าวคือ ประธานาธิบดีที่ราษฎรเลือกตั้งเข้ามาเอง ย่อมทำหน้าที่บริหารประเทศทีเดียว แต่ประธานาธิบดีที่สภานิติบัญญัติเลือกตั้งนั้น ย่อมทำหน้าที่เหมือนพระมหากษัตริย์ในระบอบประชาธิปไตย คือ ทำหน้าที่เป็นคนกลาง จัดการให้อำนาจนิติบัญญัติ อำนาจบริหาร และอำนาจตุลาการดำเนินการไปโดยเรียบร้อยถูกต้อง ตามบทบัญญัติของรัฐธรรมนูญเท่านั้น อย่างไรก็ดี การที่นำมากล่าวในที่นี้มีความประสงค์แต่เพียงว่า ถ้าให้ฝ่ายนิติบัญญัติเป็นผู้เลือกประมุขของรัฐ ก็จะเป็นการไม่ใช้หลักการแบ่งแยกอำนาจอย่างเด็ดขาดเท่านั้น

	(๒) ต้องไม่ให้ฝ่ายนิติบัญญัติมีอำนาจออกกฎหมาย ห้ามการกระทำบางอย่างของฝ่ายบริหารเป็นการทั่วไป วิธีการนี้มีในสมัยโบราณ เนื่องจากเกรงว่าฝ่ายบริหารจะกระทำการที่ฝ่ายนิติบัญญัติไม่พึงประสงค์ เช่น การจัดกองทัพมีทหารมากเกินไป เป็นต้น แต่วิธีการนี้เวลานี้ไม่มีแล้ว เพราะรัฐธรรมนูญได้ให้สภานิติบัญญัติเป็นผู้อนุมัติงบประมาณ โดยเหตุนี้ถ้าสภานิติบัญญัติเห็นว่า ไม่ควรให้ฝ่ายบริหารดำเนินการอย่างใด ก็อาจไม่อนุมัติงบประมาณได้

	(จริงอยู่ในเรื่องเล็กๆ น้อยๆ ก็ไม่สามารถจะห้ามโดยการไม่อนุมัติงบประมาณได้ แต่เรื่องเล็กๆ น้อยๆ ฝ่ายนิติบัญญัติก็ไม่ค่อยสนใจ) อย่างไรก็ดี ถ้ารัฐธรรมนูญยอมให้ฝ่ายนิติบัญญัติ ออกกฎหมายห้ามการกระทำของฝ่ายบริหารได้ ก็เป็นกรณีไม่แบ่งแยกอำนาจอย่างเด็ดขาด

	(๓) ต้องไม่ให้ฝ่ายนิติบัญญัติมีอำนาจฟ้องร้องฝ่ายบริหาร หรือเป็นศาลพิจารณาการกระทำของฝ่ายบริหาร รัฐธรรมนูญของบางประเทศได้กำหนดให้สภาผู้แทนราษฎร เป็นผู้ฟ้องร้องฝ่ายบริหารและให้สภาสูงทำหน้าที่เป็นศาล (เช่นรัฐธรรมนูญฝรั่งเศสฉบับ ค.ศ. ๑๘๗๕ มาตรา ๙) บางรัฐธรรมนูญก็ให้ฝ่ายนิติบัญญัติเป็นแต่ผู้ฟ้อง แต่ให้ศาลประกอบด้วยคนกลางเป็นผู้พิจารณา (เช่น รัฐธรรมนูญไวมาร์เยอรมัน ค.ศ. ๑๙๑๘ มาตรา ๕๙) แต่การที่ยอมให้ฝ่ายนิติบัญญัติแม้เพียงแต่ฟ้องร้องฝ่ายบริหาร ก็เป็นการแบ่งแยกอำนาจอย่างไม่เด็ดขาด (สำหรับรัฐธรรมนูญในสมัยปัจจุบันย่อมจะไม่มีบทบัญญัติ ให้สภานิติบัญญัติฟ้องร้องฝ่ายบริหาร เพราะเห็นว่า ถ้าฝ่ายบริหารทำผิดกฎหมายอาญาพนักงานอัยการก็ฟ้องร้องยังศาลยุติธรรมได้ แต่ถ้าเป็นความรับผิดในทางการเมือง ก็จะต้องใช้วิธีแก้ตามวิถีทางรัฐธรรมนูญ ซึ่งอาจเป็นการลงมติไม่ไว้วางใจ ในกรณีที่ไม่มีการแบ่งแยกอำนาจอย่างเด็ดขาด)

	(๔) การแต่งตั้งรัฐมนตรีฝ่ายบริหารจะต้องแต่งตั้งได้ โดยไม่ต้องรับความเห็นชอบของฝ่ายนิติบัญญัติ เพราะถ้ายอมให้ฝ่ายนิติบัญญัติ เป็นผู้ให้ความเห็นชอบในการแต่งตั้งรัฐมนตรี ก็เป็นการบังคับทางอ้อมให้เลือกบุคคล ที่ฝ่ายนิติบัญญัติเต็มใจให้เป็นรัฐมนตรี ซึ่งเท่ากับยอมให้ฝ่ายนิติบัญญัติ มาก้าวก่ายแก่ฝ่ายบริหารนั่นเอง

	(๕) ในการบริหารราชการแผ่นดินฝ่ายนิติบัญญัติ จะต้องไม่มีอำนาจให้หรือไม่ให้ความไว้วางใจแก่ฝ่ายบริหาร ทั้งนี้ เพราะถ้าจะใช้หลักการแบ่งแยกอำนาจเด็ดขาดแล้ว เมื่อได้มีการแต่งตั้งคณะรัฐมนตรีแล้วคณะรัฐมนตรี ซึ่งเป็นฝ่ายบริหารจะต้องเป็นฝ่ายอิสระในการบริหารราชการแผ่นดิน คือ บริหารราชการแผ่นดินได้ โดยไม่ต้องให้ฝ่ายนิติบัญญัติให้ความไว้วางใจ และไม่ต้องออกจากตำแหน่งในเมื่อฝ่ายนิติบัญญัติไม่ให้ความไว้วางใจ กล่าวคือจะต้องไม่มีบทบัญญัติเรื่องการลงมติให้ความไว้วางใจฝ่ายบริหารทีเดียว มีตัวอย่างเช่นรัฐธรรมนูญสหรัฐอเมริกา ซึ่งประธานาธิบดีหรือรัฐมนตรีของประธานาธิบดี ย่อมบริหารราชการแผ่นดินได้ โดยฝ่ายนิติบัญญัติไม่ได้มาเกี่ยวข้อง เว้นแต่ในบางกรณีซึ่งต้องรับความเห็นชอบจากสภาสูง ส่วนประเทศที่ไม่ใช้หลักการแบ่งแยกอำนาจเด็ดขาด เช่นรัฐธรรมนูญแห่งราชอาณาจักรไทย คณะรัฐมนตรีต้องบริหารราชการแผ่นดิน ด้วยความไว้วางใจของสภาผู้แทนราษฎร

	(๖) ฝ่ายนิติบัญญัติต้องไม่มีอำนาจลงมติติเตียนการกระทำของฝ่ายบริหาร นอกจากไม่มีอำนาจลงมติไม่ไว้วางใจแล้ว ฝ่ายนิติบัญญัติจะต้องไม่มีอำนาจลงมติ ติเตียนการกระทำของฝ่ายบริหารด้วย มิฉะนั้น จะเป็นการบังคับทางอ้อมให้ฝ่ายบริหาร ต้องปฏิบัติตามที่ฝ่ายนิติบัญญัติต้องการ

	(๗) ฝ่ายนิติบัญญัติต้องไม่มีอำนาจขอให้ราษฎร ออกเสียงเป็นประชามติถอดถอนประมุขได้ สำหรับข้อนี้ย่อมมีวิธีการเฉพาะในประเทศที่มีประธานาธิบดีเป็นประมุขเท่านั้น ทั้งนี้ เพราะในประเทศที่มีพระมหากษัตริย์เป็นประมุข เพราะพระมหากษัตริย์ทรงราชย์โดยทางสืบราชสันตติวงศ์ และทรงราชย์อยู่ตลอดพระชนม์ชีพ โดยไม่มีการถอดถอน อนึ่งวิถีทางที่ให้ฝ่ายนิติบัญญัติขอให้ประชาชนลงประชามติ ถอดถอนประธานาธิบดีนั้นย่อมมีอยู่ เฉพาะกรณีที่ประชาชนเป็นผู้เลือกตั้งประธานาธิบดีขึ้นมา และมีตัวอย่างอยู่ในรัฐธรรมนูญไวมาร์ของเยอรมัน ที่ให้สภานิติบัญญัติขอให้ประชาชนออกเสียงเป็นประชามติถอดถอนได้ ถ้าประชาชนปฏิเสธไม่ยอมถอดถอนให้ถือว่า ประชาชนได้เลือกตั้งประธานาธิบดีใหม่ และในเวลาเดียวกันให้ถือว่าสภานิติบัญญัติได้ถูกยุบไป

	ข้อยกเว้น กรณีที่ฝ่ายนิติบัญญัติเป็นฝ่ายอนุมัติงบประมาณ ไม่ถือว่าเป็นกรณีที่ฝ่ายนิติบัญญัติเข้ามาเกี่ยวข้องกับฝ่ายบริหาร และรัฐธรรมนูญของประเทศทุกประเทศที่มีการปกครองระบอบประชาธิปไตย ไม่ว่าจะมีการแบ่งแยกอำนาจเด็ดขาดหรือไม่ ย่อมจะต้องให้ฝ่ายนิติบัญญัติเป็นฝ่ายอนุมัติงบประมาณทั้งนั้น รวมทั้งการเก็บภาษีก็จะต้องได้รับความยินยอมของฝ่ายนิติบัญญัติด้วย

	การที่ฝ่ายนิติบัญญัติตั้งคณะกรรมาธิการวิสามัญ (Select Committee) ไปสอบสวนกิจการของฝ่ายบริหารได้นั้น ถือว่าไม่เป็นกรณีที่ฝ่ายนิติบัญญัติเข้ามาเกี่ยวข้องกับฝ่ายบริหาร เพราะเมื่อฝ่ายนิติบัญญัติเป็นฝ่ายออกกฎหมาย ก็ย่อมจะตั้งคณะกรรมาธิการของตนเองไปสำรวจตรวจดูได้ว่า ผลของการปฏิบัติการให้เป็นไปตามกฎหมายนั้น มีอย่างไร เช่น กิจการไม่เป็นไปอย่างมีระเบียบ หรือกิจการได้เป็นไปโดยมีผู้กระทำทุจริตขึ้น เป็นต้น ในต่างประเทศ เช่นฝรั่งเศสและสหรัฐอเมริกา รัฐสภาได้ตั้งคณะกรรมาธิการวิสามัญไปสอบสวนกิจการต่างๆ บ่อยๆ โดยเฉพาะอย่างยิ่ง เพื่อสอบสวนว่าได้มีการใช้จ่ายโดยประหยัดหรือไม่ อย่างไรก็ดี ถ้าจะกล่าวถึงการแบ่งแยกอำนาจอย่างเด็ดขาด การตั้งกรรมาธิการไปสอบสวน ก็ต้องถือว่าเป็นกรณีที่ฝ่ายนิติบัญญัติเข้าไปก้าวก่ายฝ่ายบริหาร เพราะเมื่อสอบสวนแล้ว สภานิติบัญญัติก็จะต้องลงมติรับรองหรือไม่รับรองรายงานของคณะกรรมาธิการ ซึ่งเท่ากับเป็นการติเตียนหรือไม่ติเตียนฝ่ายบริหารนั่นเอง

	๒. วิธีการที่ไม่ให้ฝ่ายบริหารเกี่ยวข้องกับฝ่ายนิติบัญญัติ

	วิธีการมีดังนี้

	(๑) ฝ่ายบริหารจะต้องไม่มีสิทธิริเริ่มเสนอกฎหมาย ทั้งนี้ฝ่ายบริหารจะเสนอร่างพระราชบัญญัติต่อสภาผู้แทนราษฎรไม่ได้ เพราะถ้าจะยอมให้ทำเช่นนั้นได้ ก็จะต้องเป็นการที่ให้ฝ่ายบริหารเข้าไปก้าวก่ายแก่ฝ่ายนิติบัญญัติ แต่ในทางปฏิบัติแม้ประเทศที่มีรัฐธรรมนูญ ซึ่งใช้หลักการแบ่งแยกอำนาจอย่างเด็ดขาด ก็ต้องยอมรับหลักความจริงที่ว่าในการบริหารราชการแผ่นดิน ฝ่ายบริหารต้องการกฎหมายเพื่อปฏิบัติการให้เป็นไปตามนโยบาย ในสหรัฐอเมริกาก็ได้มีวิธีที่ยอมให้ฝ่ายบริหารส่งสาส์นไปยังฝ่ายนิติบัญญัติ เพื่อแสดงว่าประธานาธิบดีมีความประสงค์ที่จะให้ออกกฎหมายอย่างใดบ้าง โดยถือว่าเป็นแต่แสดงความประสงค์ และเป็นอำนาจของฝ่ายนิติบัญญัติที่จะพิจารณาออกกฎหมาย เท่าที่ฝ่ายนิติบัญญัติเห็นสมควรเท่านั้น

	(๒) ฝ่ายบริหารจะต้องไม่มีสิทธิเรียกประชุมสภาผู้แทนราษฎร ทั้งนี้ เพราะถ้าการที่จะเรียกประชุมสภาผู้แทนราษฎรหรือไม่ อยู่ที่การกระทำของฝ่ายบริหารแล้ว ถ้าฝ่ายบริหารไม่ประสงค์จะให้มีการประชุมสภาผู้แทนราษฎร ก็จะไม่เรียกประชุมสภา ในเรื่องนี้แม้ประเทศที่ไม่ใช้หลักการแบ่งแยกอำนาจอย่างเด็ดขาด ก็ได้มีวิธีการเช่นนี้ และแบ่งแยกออกไปเป็น ๒ ระบบ

	ระบบที่ ๑ ไม่ให้ฝ่ายบริหารแตะต้องการเรียกประชุมสภานิติบัญญัติเลยทีเดียว ทั้งนี้ โดยกำหนดวันเวลาที่สภานิติบัญญัติจะต้องมาประชุมกันไว้ไว้ในรัฐธรรมนูญนั้นเอง เว้นแต่สมาชิกสภานิติบัญญัติจำนวนหนึ่ง จะขอร้องให้มีการประชุมก่อนหน้านั้นเป็นการประชุมวิสามัญ ซึ่งมีตัวอย่างอยู่ในรัฐธรรมนูญไวมาร์ของเยอรมัน

	ระบบที่ ๒ ให้ประมุขแห่งรัฐเรียกประชุมสภานิติบัญญัติได้ แต่มีบทบัญญัติในรัฐธรรมนูญกำหนดให้สภานิติบัญญัติกำหนดสมัยประชุมสามัญของตนเอง ซึ่งเป็นการบังคับประมุขแห่งรัฐโดยทางอ้อมให้เรียกประชุม ตามที่สภานิติบัญญัติได้กำหนด ส่วนในกรณีการประชุมครั้งแรกหลักจากการเลือกตั้งทั่วไป ก็มีบทบังคับฝ่ายบริหารไว้ว่า ต้องเรียกประชุมภายในเท่านั้นเท่านี้วัน หลังจากการเลือกตั้งทั่วไป เพราะก่อนที่จะมีการประชุมครั้งแรกนี้ ฝ่ายนิติบัญญัติย่อมไม่มีโอกาสกำหนดสมัยประชุมสามัญเป็นประจำของตนเองได้

	ระบบที่ ๒ นี้รัฐธรรมนูญแห่งราชอาณาจักรไทยได้นำมาใช้

	ข้อควรสังเกต มีว่าแม้ประเทศที่ใช้หลักการแบ่งแยกอำนาจเด็ดขาดอย่างเช่นสหรัฐอเมริกา ก็ยังมีบทบัญญัติยอมให้ประธานาธิบดีเรียกประชุมในกรณีผิดปกติ

	(๓) จะต้องไม่มีบทบัญญัติให้ฝ่ายบริหารและฝ่ายนิติบัญญัติ ทำความตกลงกันในการที่จะตรากฎหมาย สำหรับประเทศที่มีรัฐธรรมนูญระบอบปริมิตาญาสิทธิราชย์ ซึ่งพระมหากษัตริย์ทรงมีพระราชอำนาจยับยั้งร่างกฎหมายได้เด็ดขาด กล่าวคือ ถ้าพระมหากษัตริย์ไม่ทรงเห็นชอบด้วยร่างกฎหมายใด ร่างกฎหมายนั้นก็เป็นอันตกไป นั่นจะเห็นได้ว่าการบัญญัติกฎหมายแต่ละฉบับ ย่อมมีลักษณะเป็นความตกลงกันระหว่างพระมหากษัตริย์ ซึ่งเป็นหัวหน้าของฝ่ายบริหารและฝ่ายนิติบัญญัติ รัฐธรรมนูญระบอบปริมิตาญาสิทธิราชย์นี้มีตัวอย่างเช่นรัฐธรรมนูญมลรัฐปรัสเซียในเยอรมัน การปกครองระบอบนี้ในเวลานี้ไม่มีแล้ว จะเห็นได้ว่าการที่ให้ฝ่ายบริหารและฝ่ายนิติบัญญัติ ทำความตกลงกันในการบัญญัติกฎหมายนั้น ย่อมเป็นกรณีแบ่งแยกอำนาจอย่างไม่เด็ดขาด ในปัจจุบันนี้แม้ประเทศที่ใช้หลักการแบ่งแยกอย่างเด็ดขาด เช่น สหรัฐอเมริกาก็มีบทบัญญัติให้ฝ่ายบริหารยับยั้งกฎหมายได้ ในสหรัฐอเมริกาในกรณีที่ประธานาธิบดียับยั้งกฎหมาย สภานิติบัญญัติที่เป็นผู้ริเริ่มกฎหมายนั้นจะต้องลงมติยืนยัน ด้วยคะแนนเสียงสองในสามจึงจะประกาศใช้เป็นกฎหมายได้

	(๔) ฝ่ายบริหารต้องไม่มีอำนาจยับยั้งกฎหมาย ในขณะนี้มีรัฐธรรมนูญของบางประเทศที่ไม่บัญญัติให้ฝ่ายบริหารมีอำนาจยับยั้งกฎหมายเลย แต่ได้มีวิธีการอย่างอื่น เช่น เอาร่างกฎหมายไปให้ประชาชนออกเสียงเป็นประชามติได้ เช่น รัฐธรรมนูญไวมาร์ของเยอรมัน ในประเทศอังกฤษเองพระมหากษัตริย์ก็ไม่ได้ทรงใช้พระราชอำนาจยับยั้งกฎหมายมาหลายร้อยปีแล้ว จนนักเขียนตำราอังกฤษถือว่าเป็นการล้าสมัย (Obsolete) เสียแล้ว อำนาจยับยั้งกฎหมายมีสองอย่าง คือ

	(ก) อำนาจยับยั้งอย่างเด็ดขาด ซึ่งมีลักษณะเป็นการตกลงระหว่างฝ่ายนิติบัญญัติกับประมุขของรัฐ ดังกล่าวใน (๓)

	(ข) เป็นอำนาจยับยั้งเพียงทำให้หยุดชะงักชั่วคราว คือให้มีระยะเวลาสำหรับสภานิติบัญญัติที่ได้กลั่นกรองบรรเทาอารมณ์อันร้อนแรง และสืบเสาะมติประชาชนในเหตุผลที่ร่างกฎหมายถูกยับยั้งไว้นั้น และรัฐธรรมนูญโดยมากมักจะกำหนดให้คะแนนเสียงที่ฝ่ายนิติบัญญัติ จะต้องยืนยันให้บัญญัติกฎหมายไว้สูงกว่า คะแนนเสียงที่กฎหมายในชั้นแรก เช่น คะแนนเสียงที่ผ่านกฎหมายในชั้นแรกเพียงข้างมากธรรมดา (Simple Majority) เวลาจะยืนยันร่างกฎหมายอาจกำหนดให้มีคะแนนเสียงข้างมาก อย่างเด็ดขาดคือกึ่งหนึ่งของจำนวนเสียงทั้งหมด (Absolute Majority) ก็ได้ หรือจะกำหนดให้ต้องมีคะแนนเสียงสองในสามอย่างสหรัฐอเมริกาก็ได้

	ในกรณีที่รัฐธรรมนูญกำหนดให้ฝ่ายบริหารมีอำนาจยับยั้งกฎหมาย ไม่ว่าจะเป็นอำนาจยับยั้งเด็ดขาดหรือยับยั้งเพื่อทำให้หยุดชะงักชั่วคราว ก็ต้องถือว่ามิได้มีการแบ่งแยกอำนาจเด็ดขาด

	(๕) ฝ่ายบริหารต้องไม่มีอำนาจประกาศใช้กฎหมาย ถ้าถือหลักการแบ่งแยกอำนาจอย่างเด็ดขาด กล่าวคือ เมื่อฝ่ายนิติบัญญัติจะลงมติให้ใช้บังคับร่างกฎหมายใดแล้ว ฝ่ายนิติบัญญัติควรจะมีอำนาจประกาศใช้กฎหมายนั้นได้เอง บทบัญญัตินี้เคยมีบัญญัติอยู่แต่ในธรรมนูญสมัยเก่าๆ แต่ในปัจจุบันนี้บทบัญญัติเช่นว่านี้ไม่มีแล้ว แต่มีบทบัญญัติบังคับให้ฝ่ายบริหาร ต้องประกาศใช้กฎหมายในเท่านั้นเท่านี้วัน ซึ่งเป็นการบังคับอยู่ในตัวให้ประกาศใช้กฎหมาย ตามที่ฝ่ายนิติบัญญัติลงมติให้ใช้บังคับ

	ตามรัฐธรรมนูญแห่งราชอาณาจักรไทยไม่มีบทบังคับว่า ภายในระยะเวลากี่วันให้คณะรัฐมนตรีจะต้องนำร่างพระราชบัญญัติ ซึ่งพระมหากษัตริย์พระราชทานพระปรมาภิไธยมาแล้วออกประกาศใช้ จึงเป็นเรื่องอยู่ในดุลยพินิจของฝ่ายบริหาร แต่สภานิติบัญญัติอาจใช้วิถีทางแห่งรัฐธรรมนูญบีบบังคับให้คณะรัฐมนตรี ต้องนำร่างกฎหมายออกประกาศใช้ เช่นโดยการตั้งกระทู้และโดยการเปิดอภิปรายทั่วไปเป็นต้น

	(๖) ฝ่ายบริหารต้องไม่มีอำนาจนำร่างกฎหมายที่ฝ่ายนิติบัญญัติ ได้ลงมติให้ประกาศใช้ไปให้ราษฎรออกเสียงเป็นประชามติ เพื่อวินิจฉัยชี้ขาดอีกครั้งหนึ่ง รัฐธรรมนูญของบางประเทศได้ยอมให้ประมุขแห่งรัฐ มีอำนาจนำร่างกฎหมายที่ผ่านสภานิติบัญญัติแล้ว ไปให้ราษฎรออกเสียงเป็นประชามติได้ ทั้งนี้ เพื่อให้ราษฎรชี้ขาดว่าจะควรบัญญัติกฎหมายที่ฝ่ายนิติบัญญัติลงมติแล้วหรือไม่ ถ้ารัฐธรรมนูญใดมีบทบัญญัติเช่นนี้ รัฐธรรมนูญนั้นก็ไม่ใช่ใช้หลักการแบ่งแยกอำนาจอย่างเด็ดขาด

	(๗) ฝ่ายบริหารต้องไม่มีอำนาจยุบสภานิติบัญญัติ ถ้าถือหลักการแบ่งแยกอำนาจอย่างเด็ดขาด ฝ่ายบริหารต้องไม่มีอำนาจยุบสภานิติบัญญัติได้ เพราะการยุบสภานิติบัญญัติย่อมทำให้ผู้แทนราษฎรขยาด โดยเกรงว่าจะไม่ได้รับเลือกตั้งซ้ำอีก อำนาจในการยุบสภานิติบัญญัติของฝ่ายบริหาร จึงเป็นเครื่องมืออันกระทำให้ฝ่ายบริหารบังคับฝ่ายนิติบัญญัติ ให้ผ่อนผันยอมตามความต้องการฝ่ายบริหาร (แต่นอกจากนั้น ยังเป็นการบังคับอยู่ในตัวให้มีพรรคการเมืองน้อยพรรค เพราะสมาชิกสภาผู้แทนราษฎรไม่กล้าแตกแยกไปตั้งพรรคใหม่ เพราะเกรงจะถูกยุบสภาอีกด้วย) แต่ที่ว่าอำนาจยุบสภาอาจเป็นเครื่องมือของฝ่ายบริหารที่จะบีบบังคับฝ่ายนิติบัญญัติ ให้ยินยอมผ่อนปรนให้เป็นไปตามความประสงค์ของฝ่ายบริหารนั้น อาจไม่เป็นความจริงเสมอไป เพราะปรากฏว่าในฝรั่งเศสตั้งแต่ ค.ศ. ๑๘๗๗ เป็นต้นมาประธานาธิบดีฝรั่งเศสไม่เคยยุบสภาผู้แทนราษฎรเลย ทั้งนี้ เพราะปรากฏว่าประธานาธิบดีฝรั่งเศสคนหนึ่ง ใช้อำนาจยุบสภาผู้แทนราษฎร ด้วยความเห็นชอบของสภาสูง แต่สภาผู้แทนราษฎรที่ได้รับเลือกตั้งมาใหม่ กลับเป็นปรปักษ์กับประธานาธิบดียิ่งขึ้น จนผลที่สุดประธานาธิบดีก็ต้องลาออกจากตำแหน่ง และตั้งแต่นั้นเป็นต้นมาไม่ปรากฏว่าประธานาธิบดีคนใด ใช้อำนาจยุบสภานิติบัญญัติอีก

	(๘) ฝ่ายบริหารต้องไม่มีอำนาจให้อภัยโทษ ถ้าถือหลักการแบ่งแยกอำนาจอย่างเด็ดขาด ฝ่ายบริหารจะต้องไม่มีอำนาจให้อภัยโทษ ทั้งนี้ เพราะการให้อภัยโทษเป็นการทำให้ผลแห่งคำพิพากษาสิ้นสุดลง ซึ่งคำพิพากษานั้นเป็นการปฏิบัติให้เป็นไปตามกฎหมาย ฉะนั้น ถ้าจะพิจารณาในแง่นี้การให้อภัยโทษ ย่อมมีลักษณะเป็นการขัดขวางความประสงค์ของฝ่ายนิติบัญญัติ ที่ประสงค์จะเอาผิดและลงโทษผู้ฝ่าฝืนกฎหมายนั่นเอง แต่ในทางปฏิบัติรัฐธรรมนูญของทุกประเทศ ไม่ว่าจะใช้หลักการแบ่งแยกอำนาจอย่างเด็ดขาดหรือไม่ ย่อมจะให้อำนาจประมุขแห่งรัฐที่จะให้อภัยโทษได้ ทั้งนี้ เพื่อให้ผู้ต้องคำพิพากษาได้รับความยุติธรรมยิ่งขึ้น เป็นการบรรเทาความเคร่งเครียดของศาลยุติธรรม ที่ถูกบังคับให้พิพากษาคดีตามตัวบทกฎหมายโดยเคร่งครัด เพราะอาจเป็นได้ว่าในกรณีพิเศษบางกรณี ซึ่งผู้ต้องคำพิพากษาควรได้รับความลดหย่อนโทษหรือควรได้รับการยกเว้นโทษ เพราะมีเหตุที่ควรเห็นใจผู้ต้องคำพิพากษาเป็นส่วนตัว

	(๙) สมาชิกสภานิติบัญญัติต้องได้รับเอกสิทธิ์ในการแถลงข้อเท็จจริง แสดงความคิดเห็นหรือออกเสียงลงคะแนน การที่จะไม่ให้ฝ่ายบริหารเข้ามาเกี่ยวข้องกับฝ่ายนิติบัญญัติ สมาชิกสภาบัญญัติต้องแถลงข้อเท็จจริงแสดงความคิดเห็น หรือออกเสียงลงคะแนนได้

	โดยไม่ต้องเกรงกลัวว่าจะเป็นความผิด อันฝ่ายบริหารจะถือเอาเป็นเหตุจับกุมตนได้ เพราะถ้ายอมให้ถือว่าเป็นความผิดแล้วฝ่ายบริหารก็มีอำนาจเหนือฝ่ายนิติบัญญัติ (นอกจากนั้น การให้สมาชิกสภานิติบัญญัติกล่าวถ้อยคำในสภาได้โดยไม่มีความผิด ยังทำให้สภาได้ข้อเท็จจริงที่ถูกต้องอีกด้วย) รัฐธรรมนูญของทุกประเทศที่มีการปกครองระบอบประชาธิปไตย ย่อมจะให้หลักประกันฝ่ายนิติบัญญัติในทำนองเช่นว่านี้

	(๑๐) สมาชิกสภานิติบัญญัติจะต้องไม่ถูกจับกุมฟ้องร้องคดีอาญาในสมัยประชุม นอกจากสภานิติบัญญัติเองจะอนุมัติ ทั้งนี้ เพื่อมิให้ฝ่ายบริหารมีอำนาจเข้ามาเกี่ยวข้องกับฝ่ายนิติบัญญัติ โดยแกล้งจับกุมสมาชิกที่เป็นฝ่ายค้านรัฐบาลเพื่อมิให้สมาชิกนั้นๆ ไปปฏิบัติเป็นฝ่ายค้านในสภารัฐธรรมนูญของทุกประเทศได้มีบทบัญญัติทำนองนี้

	(๑๑) สมาชิกสภานิติบัญญัติจะรับแต่งตั้งให้เป็นข้าราชการไม่ได้ ถ้าจะถือหลักการแบ่งแยกอำนาจอย่างเด็ดขาด ก็ต้องไม่ยอมให้สมาชิกสภานิติบัญญัติเป็นข้าราชการ เพราะข้าราชการต้องฟังคำบังคับบัญชาจากฝ่ายบริหาร และทำให้ฝ่ายบริหารสามารถบีบบังคับทางอ้อม ให้สมาชิกสภานิติบัญญัติลงคะแนนเสียงเป็นประโยชน์แก่ฝ่ายบริหารได้ แต่มีรัฐธรรมนูญของบางประเทศ เช่น รัฐธรรมนูญไวมาร์เยอรมันก่อนสงครามโลกครั้งที่สอง ที่ยอมให้สมาชิกสภานิติบัญญัติเป็นข้าราชการได้ โดยถือว่าเป็นคนละหน้าที่และข้าราชการผู้เป็นสมาชิกสภานิติบัญญัติ ควรจะมีใจกล้าพอที่จะกล่าวถ้อยคำในสภาได้ โดยไม่ต้องเกรงกลัวฝ่ายบริหารซึ่งเป็นผู้บังคับบัญชา

	(๑๒) ฝ่ายบริหารจะเข้าไปในที่ประชุมสภานิติบัญญัติไม่ได้ เพราะถ้ายอมให้ฝ่ายบริหารเข้าไปในสภานิติบัญญัติ ฝ่ายบริหารก็จะทราบว่าสมาชิกสภานิติบัญญัติปฏิบัติการในสภาอย่างไร และฝ่ายบริหารอาจมีทางใช้อิทธิพลได้

	๓. วิธีการที่จะไม่ให้ฝ่ายนิติบัญญัติเข้าไปเกี่ยวข้องกับฝ่ายตุลาการ

	วิธีการมีดังนี้

	(๑) รัฐธรรมนูญต้องให้หลักประกันความอิสระของผู้พิพากษา กล่าวคือ จะต้องไม่ให้ฝ่ายนิติบัญญัติเข้าไปแทรกแซงการพิพากษาคดีของศาล

	(๒) รัฐธรรมนูญจะต้องไม่ให้ฝ่ายนิติบัญญัติออกกฎหมายเฉพาะกรณีได้ มิฉะนั้น ถ้าฝ่ายนิติบัญญัติไม่พอใจคำพิพากษาของศาลในกรณีใด ก็อาจออกกฎหมายสำหรับกรณีนั้น ไปในทางที่ฝ่ายนิติบัญญัติมีความประสงค์

	(๓) รัฐธรรมนูญจะต้องไม่ยอมให้ฝ่ายนิติบัญญัติออกกฎหมาย ซึ่งจะมีลักษณะเป็นการวินิจฉัยคดีได้ เช่น ถ้ายอมให้ฝ่ายนิติบัญญัติออกกฎหมายเป็นกรณีๆ ไป ก็เท่ากับไปแย่งหน้าที่ของศาลยุติธรรม รัฐธรรมนูญที่ใช้หลักการแบ่งแยกอำนาจอย่างเด็ดขาดย่อมจะบัญญัติไว้ว่า การพิจารณาอรรถคดีเป็นอำนาจของศาลโดยเฉพาะ

	(๔) สภานิติบัญญัติจะตั้งคณะกรรมาธิการไปสอบสวนกิจการ อันเป็นหน้าที่ของฝ่ายตุลาการไม่ได้ ในเรื่องนี้รัฐธรรมนูญบางประเทศได้บัญญัติห้ามไว้โดยตรง โดยกำหนดว่าคณะกรรมาธิการของสภา จะไปไต่สวนคดีที่ยังไม่ถึงที่สุดไม่ได้ อย่างไรก็ดี รัฐธรรมนูญของบางประเทศได้ยอมให้คณะกรรมาธิการของสภานิติบัญญัติ ขอร้องให้ศาลยุติธรรมช่วยเหลือ ในการสืบพยานให้คณะกรรมาธิการได้ โดยถือว่าไม่ใช่เป็นการเข้าไปก้าวก่าย ในกิจการของศาลยุติธรรม

	(๕) สภานิติบัญญัติจะต้องไม่มีอำนาจหน้าที่เป็นศาลยุติธรรม รัฐธรรมนูญของบางประเทศได้กำหนดให้ฟ้องรัฐมนตรีต่อสภานิติบัญญัติได้ ซึ่งเท่ากับไปก้าวก่ายกิจการของศาลยุติธรรม เพราะการพิจารณาพิพากษาคดีเป็นอำนาจหน้าที่ของศาล

	(๖) รัฐธรรมนูญจะต้องไม่มีบทบัญญัติให้สภานิติบัญญัติ ออกกฎหมายให้การพิจารณาพิพากษาอรรถคดี เป็นอำนาจหน้าที่ขององค์การอื่นนอกจากศาล เช่น ให้เป็นอำนาจหน้าที่ของคณะกรรมการฝ่ายบริหาร เป็นต้น

	๔. วิธีการไม่ให้อำนาจบริหารเข้ามาเกี่ยวข้องกับอำนาจตุลาการ

	(๑) การแต่งตั้งตั้งผู้พิพากษาควรเป็นการแต่งตั้งให้ดำรงตำแหน่งตลอดชีวิต ทั้งนี้ เพราะถ้าให้ฝ่ายบริหารถอดถอนผู้พากษาได้แล้ว ก็อาจใช้อิทธิพลบีบบังคับฝ่ายตุลาการในทางอ้อม ให้ตัดสินคดีไปตามทางที่ฝ่ายบริหารมีความประงค์ ทั้งนี้ เว้นแต่ผู้พิพากษาจะล าออกหรือหย่อนความสามารถลงเอง สำหรับรัฐธรรมนูญแห่งราชอาณาจักรไทยไม่ได้ไปไกลถึงแค่นั้น โดยได้เดินสายกลางแต่ก็มีหลักประกันโดยมีคณะกรรมการตุลาการ ซึ่งเป็นผู้ที่ให้ขึ้นต่อฝ่ายบริหารเป็นผู้พิจารณาให้ความเห็นชอบ ในการแต่งตั้งผู้พิพากษาไว้ตลอดชีวิตนั้น ก็ได้มีบทบัญญัติให้ออกกฎหมายกำหนดเกษียณอายุไว้ได้

	(๒) ฝ่ายบริหารจะต้องไม่มีอำนาจโยกย้ายผู้พิพากษา นอกจากจะมิให้ฝ่ายบริหารมีอำนาจถอดถอนผู้พิพากษาดังกล่าวแล้ว รัฐธรรมนูญของบางประเทศยังกำหนด ห้ามมิให้ฝ่ายบริหารโยกย้ายผู้พิพากษา โดยผู้พิพากษาไม่สมัครใจอีกด้วย ทั้งนี้ เพราะในบางกรณีผู้พิพากษาก็กลัวการโยกย้าย เพราะทำให้ต้องจากไปจากที่อยู่เดิมและขาดความสะดวกไปมาก ในเรื่องนี้รัฐธรรมนูญแห่งราชอาณาจักรไทยก็เดินสายกลางเช่นเดียวกัน โดยกำหนดให้โยกย้ายได้ต่อเมื่อรับความเห็นชอบจากคณะกรรมการตุลาการแล้ว แม้ผู้พิพากษาเองจะไม่มีความสมัครใจที่จะโยกย้าย

	(๓) ฝ่ายบริหารต้องไม่มีอำนาจขึ้นเงินเดือนผู้พิพากษา เงินเดือนผู้พิพากษาควรจะกำหนดให้ตายตัวมากน้อยตามตำแหน่งผู้พิพากษา การที่จะให้ฝ่ายบริหารมีอำนาจขึ้นเงินเดือนผู้พากษา ก็เท่ากับให้ฝ่ายบริหารมีอิทธิพลเหนือผู้พิพากษา ในเรื่องนี้รัฐธรรมนูญแห่งราชอาณาจักรไทยก็เดินสายกลางเช่นเดียวกัน โดยการเลื่อนเงินเดือนผู้พิพากษาจะต้องให้ได้รับความเห็นชอบจากคณะกรรมการตุลาการก่อน

	(๔) ฝ่ายบริหารจะต้องไม่มีอำนาจให้เครื่องราชอิสริยาภรณ์แก่ผู้พิพากษา ผู้พิพากษาไม่ควรจะได้รับเครื่องราชอิสริยาภรณ์เหมือนข้าราชการของฝ่ายบริหาร เพราะการให้เครื่องราชอิสริยาภรณ์อาจเป็นเครื่องมืออันหนึ่งที่ฝ่ายบริหารอาจใช้เพื่อให้ผู้พิพากษาปฏิบัติการตามความประสงค์ของฝ่ายบริหารได้ ที่จริงผู้พิพากษาไม่ควรมีเครื่องแบบ หรือถ้าจะมีเครื่องแบบก็ควรเป็นเครื่องแบบพิเศษไปจากข้าราชการฝ่ายบริหาร ถ้าจะมีการให้เครื่องราชอิสริยาภรณ์ ซึ่งสำหรับผู้พิพากษาดูไม่จำเป็น ก็ควรจะต้องได้รับการพิจารณาจากคณะกรรมการตุลาการ ซึ่งเป็นอิสระจากฝ่ายบริหาร

	(๕) ควรจะตั้งศาลปกครองขึ้นเป็นส่วนหนึ่งต่างหาก ถ้าจะให้ฝ่ายบริหารไม่เข้ามาเกี่ยวข้องกับฝ่ายตุลาการ ก็ไม่ควรให้ศาลยุติธรรมพิจารณาพิพากษาคดีปกครอง เพราะถ้ายอมให้ศาลยุติธรรมพิจารณาพิพากษาคดีปกครองฝ่ายบริหารจะต้องเข้ามาเกี่ยวข้องในฐานเป็นคู่ความ และอาจใช้อิทธิพลบีบบังคับแก่ฝ่ายตุลาการ ไม่ว่าทางตรงหรือทางอ้อมได้

	๕. วิธีการไม่ให้ฝ่ายตุลาการเข้ามาเกี่ยวข้องกับอำนาจบริหาร

	วิธีการมีดังนี้

	(๑) ควรจัดตั้งศาลปกครองขึ้นเป็นส่วนหนึ่งต่างหาก การจัดตั้งศาลปกครองนอกจากจะเป็นวิธีการป้องกัน มิให้ฝ่ายบริหารเข้ามาเกี่ยวข้องฝ่ายตุลาการดังกล่าวมาแล้ว ยังเป็นวิธีการที่ป้องกันฝ่ายตุลาการ มิให้มาเกี่ยวข้องกับฝ่ายบริหารเช่นเดียวกัน

	ทั้งนี้ เพราะถ้าจะให้ศาลยุติธรรมพิจารณาพิพากษาคดีปกครอง ก็เท่ากับให้ศาลยุติธรรมมีอำนาจควบคุมการกระทำในทางปกครองของฝ่ายบริหาร ทางที่ถูกควรจะตั้งศาลปกครองโดยเฉพาะขึ้นเพื่อให้พิจารณาคดีปกครอง โดยผู้พิพากษาศาลปกครองนี้ ประกอบด้วยข้าราชการฝ่ายบริหารและคนกลางบ้าง แต่ให้เป็นอิสระในการพิจารณาพิพากษาคดี ซึ่งจะเป็นหลักประกันว่าคดีปกครองจะได้รับการพิจารณาพิพากษา จากผู้มีความรู้ความชำนาญในทางปกครอง โดยฝ่ายตุลาการไม่ได้เข้ามาเกี่ยวข้องด้วย

	(๒) จะต้องจัดการตั้งศาลพิเศษขึ้นเพื่อชี้ขาดว่าคดีใดเป็นคดีปกครอง อันควรขึ้นศาลปกครอง คดีใดเป็นอรรถคดีอันควรขึ้นศาลยุติธรรม ทั้งนี้ เพราะถ้าจะให้ศาลปกครองวินิจฉัยชี้ขาดว่า คดีใดมีลักษณะเป็นคดีปกครองหรือไม่ ศาลปกครองก็อาจวินิจฉัยเอนเอียงไปว่า เป็นคดีอยู่ในอำนาจหน้าที่ของตน และถ้าจะให้ศาลยุติธรรมวินิจฉัยว่าคดีใด มีลักษณะเป็นคดีปกครองศาลยุติธรรมก็อาจวินิจฉัยเอนเอียงไปว่า เป็นคดีอยู่ในอำนาจหน้าที่ของตน ฉะนั้น จึงควรให้มีศาลพิเศษชี้ขาด โดยมีบทบัญญัติกำหนดให้ศาลปกครองหรือศาลยุติธรรมรอการพิจารณาคดีไว้ ในกรณีที่คู่ความโต้แย้งว่าไม่ใช่คดีที่อยู่ในอำนาจหน้าที่ของศาลนั้นๆ แล้วส่งคดีไปยังศาลพิเศษนี้ เมื่อศาลพิเศษชี้ขาดว่าคดีอยู่ในอำนาจของศาลใด ก็ถือว่าศาลนั้นมีอำนาจพิจารณาคดีนั้น

	อนึ่ง ในกรณีที่มีปัญหาเกี่ยวกับการปกครอง เช่น เจ้าพนักงานกระทำเกินขอบเขตอำนาจหน้าที่หรือไม่ ศาลยุติธรรมควรจะส่งประเด็นนี้ไปให้ศาลปกครองวินิจฉัยเสียก่อน เพราะศาลปกครองอยู่ในฐานะที่จะวินิจฉัยอำนาจเจ้าพนักงาน ได้ดีกว่าศาลยุติธรรม ต่อเมื่อศาลปกครองวินิจฉัยปัญหาล่วงหน้านี้แล้ว ศาลยุติธรรมจึงชี้ขาดคดีนั้นๆ ต่อไป

	๖. วิธีการที่จะไม่ให้ฝ่ายตุลาการเข้ามาเกี่ยวข้องกับฝ่ายนิติบัญญัติ

	วิธีการนี้มีดังนี้

	(๑) ศาลยุติธรรมจะต้องไม่มีอำนาจวินิจฉัยว่ากฎหมายเป็นโมฆะ เพราะมีข้อความขัดหรือแย้งกับรัฐธรรมนูญ ในเรื่องนี้เป็นข้อที่ทุ่มเถียงกันมากในสหรัฐอเมริกาเอง ซึ่งรัฐธรรมนูญใช้เป็นหลักแบ่งแยกอำนาจเด็ดขาด มากกว่ารัฐธรรมนูญประเทศอื่นๆ ศาลยุติธรรมก็ได้วินิจฉัยว่ากฎหมายเป็นโมฆะ เพราะขัดแย้งกับรัฐธรรมนูญ ในประเทศไทยในสมัยใช้รัฐธรรมนูญฉบับ พ.ศ. ๒๔๗๕ ศาลฎีกาก็ได้เคยวินิจฉัยว่าศาลมีอำนาจที่จะชี้ขาดว่ากฎหมายใดเป็นโมฆะได้ และชี้ขาดว่าพระราชบัญญัติอาชญากรสงคราม เท่าที่บัญญัติให้มีผลย้อนหลังนั้นเป็นโมฆะ เพราะมีข้อความยัดแย้งกับรัฐธรรมนูญ ในประเทศฝรั่งเศสศาลยุติธรรมไม่เคยวินิจฉัยว่า กฎหมายเป็นโมฆะเพราะขัดแย้งกับรัฐธรรมนูญ ทั้งนี้ เพราะศาลฝรั่งเศสยอมรับอำนาจของรัฐสภา ในประเทศอังกฤษไม่มีทางวินิจฉัยว่ากฎหมายเป็นโมฆะขัดหรือแย้งกับรัฐธรรมนูญ เพราะประเทศอังกฤษไม่มีรัฐธรรมนูญเป็นลายลักษณ์อักษร และในทางปฏิบัติกฎมายซึ่งมีลักษณะเป็นรัฐธรรมนูญ หรือกฎหมายธรรมดาได้บัญญัติโดยวิธีเดียวกัน ทั้งนี้ พระมหากษัตริย์ในรัฐสภา (King in Parliament) ก็เป็นองค์รัฏฐาธิปัตย์ (Sovereign) มีอำนาจสูงสุดในรัฐ กล่าวคือ การกระทำร่วมกันของพระมหากษัตริย์และรัฐสภา เป็นการกระทำที่ไม่มีผู้ใดจะโต้แย้งได้ โดยถือว่ามีอำนาจสูงสุดและแท้จริงในรัฐ

	(๒) จะต้องจัดให้มีคณะตุลาการรัฐธรรมนูญสำหรับชี้ขาดว่า กฎหมายใดเป็นโมฆะเพราะขัดแย้งกับรัฐธรรมนูญ ทั้งนี้ เพราะถ้าให้ศาลยุติธรรมวินิจฉัย ก็เท่ากับให้ฝ่ายตุลาการมีอำนาจเหนือฝ่ายนิติบัญญัติ โดยศาลยุติธรรมจะปฏิเสธการใช้บังคับกฎหมาย ซึ่งฝ่ายนิติบัญญัติประสงค์ให้ใช้บังคับได้ตามใจชอบ ครั้นจะให้ฝ่ายนิติบัญญัติวินิจฉัยเสียเอง ฝ่ายนิติบัญญัติก็จะวินิจฉัยเข้าข้างตนเอง

	วิธีที่ดีที่สุดก็คือให้คณะตุลาการรัฐธรรมนูญซึ่งเป็นคนกลางวินิจฉัย แต่เพื่อจะไม่ให้คณะตุลาการรัฐธรรมนูญมีอำนาจมากรัฐธรรมนูญ จึงไม่กำหนดให้คณะตุลาการรัฐธรรมนูญเป็นฝ่ายริเริ่มพิจารณา หรือไม่พิจารณาความเป็นโมฆะแห่งกฎหมายได้เอง แต่กำหนดให้มีอำนาจพิจารณาต่อเมื่อศาลยุติธรรมเห็นแล้วว่า กฎหมายนั้นจะมีข้อความแย้งหรือขัดกับรัฐธรรมนูญ ซึ่งหมายความว่าถ้าฝ่ายนิติบัญญัติและฝ่ายตุลาการเห็นชอบพร้อมกันว่า กฎหมายใดมีข้อความไม่แย้งหรือขัดกับรัฐธรรมนูญ แล้วกฎหมายนั้นก็เป็นอันใช้บังคับได้ และคณะตุลาการรัฐธรรมนูญก็ไม่มีอำนาจวินิจฉัยชี้ขาดอย่างใดได้

	บทที่ ๑๒ การทำให้อำนาจต่างๆ สมดุลย์กัน

	ในบทที่ ๑๑ ได้กล่าวถึงหลักการแบ่งแยกอำนาจอย่างเด็ดขาด ซึ่งแสดงให้เห็นได้ในตัวเองว่า การแบ่งแยกอำนาจอย่างเด็ดขาด ซึ่งแสดงให้เห็นได้ในตัวเองว่า การแบ่งแยกอำนาจอย่างเด็ดขาดนี้ ไม่มีประเทศใดนำมาใช้โดยเคร่งครัดได้ เพียงแต่นำมาใช้มากบ้างน้อยบ้าง และประเทศต่างๆ ที่นำหลักการแบ่งแยกอำนาจมาใช้ค่อนข้างเด็ดขาด เช่น สหรัฐอเมริกานั้น ก็จำต้องหาวิถีทางเพื่อจะได้มีการประสานระหว่างผู้ใช้อำนาจต่างๆ ของรัฐธรรมนูญ เช่น ใช้พรรคการเมืองเป็นสื่อกลางบ้าง ใช้วิธีจัดตั้งคณะกรรมาธิการรัฐสภาโดยแบ่งหน้าที่ให้ตรงกับกระทรวงของฝ่ายบริหาร เพื่อให้ฝ่ายบริหารเข้ามาเกี่ยวข้องทางฝ่ายนิติบัญญัติ โดยทางคณะกรรมาธิการของรัฐสภาบ้าง จะเห็นได้ว่าการที่ประเทศจะเจริญก้าวหน้านั้น จะต้องมีการประสานงานกันระหว่างผู้ใช้อำนาจต่างๆ ของรัฐให้ไปในแนวทางเดียวกันและโดยเหตุผลนั้นต้องมีอำนาจหนึ่งใหญ่กว่าอำนาจอื่นอยู่บ้าง ในสามอำนาจ อำนาจตุลาการได้แยกออกไปเด็ดขาด

	ฉะนั้น จึงมีปัญหาเฉพาะอำนาจนิติบัญญัติกับอำนาจบริหารว่า อำนาจใดจะใหญ่ยิ่งกว่า และได้เห็นกันว่าอำนาจนิติบัญญัติควรจะใหญ่ยิ่งกว่า เพราะรัฐสภาประกอบด้วยผู้แทนราษฎรที่ราษฎรได้เลือกตั้ง ให้มาบัญญัติกฎหมายแทนราษฎรและการที่ฝ่ายบริหารจะบริหารราราชการแผ่นดินได้ ก็ต้องอาศัยอำนาจของกฎหมาย สำหรับประเทศที่ราษฎรเลือกตั้งประธานาธิบดีเองนั้น อำนาจของประธานาธิบดีอาจเสมอ หรือใกล้เคียงกับอำนาจนิติบัญญัติได้บ้าง และในประเทศอังกฤษ ฝ่ายบริหารโดยเฉพาะอย่างยิ่ง นายกรัฐมนตรีย่อมมีอำนาจเหนือผู้แทนราษฎร แต่อำนาจของนายกรัฐมนตรีนี้เป็นอำนาจในทางข้อเท็จจริง เนื่องด้วยนายกรัฐมนตรีและรัฐมนตรีเป็นหัวหน้า และบุคคลชั้นหัวหน้าของพรรคการเมืองที่เป็นฝ่ายข้างมากในสภา และประเทศอังกฤษมีพรรคการเมืองใหญ่ๆ เพียงสองพรรค โดยเหตุนี้หัวหน้าและบุคคลชั้นหัวหน้าพรรคการเมือง จึงอยู่ในฐานะอันแท้จริงที่จะควบคุมเสียงของสภาผู้แทนราษฎรได้ แต่การที่จะให้การดำเนินการตามรัฐธรรมนูญเป็นไปโดยเรียบร้อย โดยใช้วิธีการแก้ไขในทางข้อเท็จจริง เช่น โดยมีพรรคการเมืองเป็นสื่อกลางนั้นย่อมไม่เป็นของแน่นอน เช่น ในสหรัฐอเมริกาถ้าประธานาธิบดีและฝ่ายข้างมากในรัฐสภา เป็นคนละพรรคก็เกิดความขัดข้องขึ้นได้ ฉะนั้น รัฐธรรมนูญของประเทศต่างๆ จึงมีบทบัญญัติที่ทำให้อำนาจต่างๆ สมดุลย์กันเพื่อมิให้อำนาจหนึ่งเหนืออีกอำนาจหนึ่งจนเกินไป จนกลายเป็นเผด็จการได้ ในระบอบประชาธิปไตยนั้นอำนาจควรจะกระจายไปยังบุคคลต่างๆ เพื่อมิให้บุคคลหนึ่งบุคคลใดหรือคณะบุคคลหนึ่งบุคคลใดมีอำนาจมากเกินไป การที่จะให้อำนาจต่างๆ สมดุลย์กันนั้นต้องให้อำนาจหนึ่งมีอำนาจถ่วงหรือยับยั้งอำนาจหนึ่งได้ โดยเหตุนี้จึงควรศึกษาถึงหลักเกณฑ์เรื่องการถ่วงอำนาจ ดังต่อไปนี้

	การถ่วงอำนาจในการนิติบัญญัติ

	เพื่อป้องกันมิให้อำนาจนิติบัญญัติมีอำนาจมากเกินไป รัฐธรรมนูญบางประเทศได้มีวิธีการดังต่อไปนี้

	๑. ให้ฝ่ายบริหารยุบสภานิติบัญญัติได้ โดยปกติสมาชิกสภานิติบัญญัติย่อมไม่อยากให้มีการยุบสภา เพราะเมื่อยุบสภาก็ต้องมีการเลือกตั้งใหม่ และเมื่อมีการเลือกตั้งใหม่ก็เป็นการเสี่ยงภัยแก่สมาชิก เพราะไม่แน่ว่าสมาชิกนั้นจะได้รับการเลือกตั้งซ้ำอีกหรือไม่ ฉะนั้น การยุบสภาจึงเป็นเครื่องมือที่ฝ่ายบริหารจะใช้ควบคุมสภานิติบัญญัติได้ ในประเทศที่มีพรรคการเมืองเจริญเป็นปึกแผ่น และพรรคการเมืองแยกกันออกเป็นฝ่ายรัฐบาลกับฝ่ายค้านรัฐบาล การยุบสภาย่อมเป็นเครื่องมือของรัฐบาลที่จะให้สมาชิกในพรรค ที่สนับสนุนรัฐบาลสมัครสมานสามัคคีกัน เพราะการแตกแยกย่อมหมายความว่าสมาชิก จะไม่ได้รับความสนับสนุนจากพรรคการเมืองที่ตนสังกัดอีก แม้แต่สมาชิกของพรรคฝ่ายค้านรัฐบาลก็ยังเกรงการยุบสภา เพราะการยุบสภาและการเลือกตั้งใหม่ในจังหวะที่ไม่เหมาะ ย่อมทำให้สมาชิกฝ่ายค้านต้องเสี่ยงภัยในการเลือกตั้งเช่นเดียวกัน กล่าวคืออาจไม่ได้รับการเลือกตั้งซ้ำอีก

	วิธีการยุบสภาดังกล่าว ในข้อ ๑ จะเห็นได้ว่าเป็นอำนาจของราษฎรที่จะใช้การเลือกตั้ง เป็นเครื่องชี้ขาดว่าฝ่ายนิติบัญญัติหรือฝ่ายบริหาร เป็นผู้ปฏิบัติกิจการตรงต่อเจตจำนงของราษฎร

	๒. ให้ฝ่ายบริหารมีอำนาจนำร่างกฎหมายที่ฝ่ายนิติบัญญัติลงมติให้ใช้เป็นกฎหมายแล้ว ไปให้ราษฎรออกเสียงลงประชามติได้ ทั้งนี้ เพื่อให้ราษฎรยืนยันหรือปฏิเสธร่างกฎหมายของฝ่ายนิติบัญญัติ และในกรณีเช่นว่านี้อาจมีบทบัญญัติไว้ด้วยว่า ถ้าราษฎรออกเสียงเป็นประชามติปฏิเสธร่างกฎหมายที่ฝ่ายนิติบัญญัติลงมติให้ใช้แล้ว ให้ถือว่าเป็นการยุบสภานิติบัญญัติไปในตัว

	การลงมติตามวิธีการข้อ ๒ นี้ก็เป็นการให้อำนาจแก่ราษฎรที่จะใช้การเลือกตั้งเป็นเครื่องมือชี้ขาดว่าฝ่ายใด มีความเห็นตรงกับเจตจำนงของราษฎรเช่นเดียวกัน

	๓. ให้ฝ่ายบริหารมีอำนาจเสนอกฎหมายต่อสภานิติบัญญัติได้ เช่นเดียวกับสมาชิกสภานิติบัญญัติเอง ทั้งนี้ เพื่อให้ฝ่ายบริหารมีทางร่วมมือในการบัญญัติกฎหมาย และสามารถแสดงความประสงค์ของตนได้ว่า ฝ่ายบริหารต้องการกฎหมายอย่างใด

	๔. ฝ่ายบริหารมีอำนาจเข้าร่วมประชุมกับฝ่ายนิติบัญญัติ เพื่อจะได้ชี้แจงข้อเท็จจริงและแสดงความคิดเห็นได้ ทั้งนี้ เพราะฝ่ายบริหารย่อมอยู่ในฐานะที่ทราบข้อเท็จจริงได้ดีกว่าฝ่ายนิติบัญญัติ เพราะฝ่ายบริหารบังคับบัญชาข้าราชการประจำซึ่งเป็นผู้ทราบข้อเท็จจริงอย่างดี การที่ยอมให้ฝ่ายบริหารสอดเข้าชี้แจงข้อเท็จจริงในจังหวะอันเหมาะสม ย่อมทำให้สภานิติบัญญัติได้ดำเนินการได้โดยถูกต้องและตรงต่อความจริง ดีกว่าที่จะให้ฝ่ายนิติบัญญัติอภิปรายโดยอาศัยข้อเท็จจริงที่เข้าใจผิดพลาด เนื่องจากไม่ทราบข้อเท็จจริงที่ถูกต้อง และเมื่อข้อเท็จจริงไม่ถูกต้องแล้วการลงมติ โดยอาศัยข้อเท็จจริงที่ไม่ถูกต้อง ก็ย่อมจะถูกต้องไม่ได้เช่นเดียวกัน โดยเหตุนี้ข้อบังคับการประชุมสภา จึงให้รัฐบาลขออภิปรายได้ทุกโอกาส

	๕. ให้ฝ่ายบริหารมีอำนาจยับยั้งร่างกฎหมาย ไม่ว่าจะเป็นการยับยั้งร่างกฎหมายอย่างเด็ดขาด หรือยับยั้งร่างกฎหมายโดยถ่วงเวลาให้ล่าช้า เพราะการกระทำเช่นนั้นเป็นการทำให้อำนาจนิติบัญญัติ ในการบัญญัติกฎหมายลดน้อยลง ประโยชน์ของการยับยั้งร่างกฎหมายให้ล่าช้ามี ๓ ประการ คือ (๑) ป้องกันการออกกฎหมายด้วยอารมณ์อันร้อนแรง หุนหันพลันแล่น โดยไม่ได้คิดให้รอบคอบ ถ้ามีการยับยั้งให้ล่าช้าแล้วส่งกลับไปพิจารณาใหม่ ร่างกฎหมายนั้นก็จะได้รับการพิจารณาในบรรยากาศอันสงบ (๒) ในระหว่างที่ร่างกฎหมายถูกยับยั้ง ย่อมจะเป็นโอกาสได้หยั่งทราบสาธารณมติเกี่ยวกับกฎมายนั้นๆ และ (๓) เป็นการให้โอกาสแก่อำนาจนิติบัญญัติที่จะแก้ไขข้อผิดพลาด หรือขาดตกบกพร่องของตนเอง

	การถ่วงอำนาจบริหาร

	เพื่อป้องกันมิให้ฝ่ายบริหารมีอำนาจมากเกินไป รัฐธรรมนูญบางประเทศได้มีวิธีการดังต่อไปนี้

	๑. ให้การแต่งตั้งผู้เป็นฝ่ายบริหารต้องได้รับความเห็นชอบจากฝ่ายนิติบัญญัติ โดยกำหนดให้ฝ่ายบริหารต้องแถลงนโยบาย และได้รับความไว้วางใจจากฝ่ายนิติบัญญัติเสียก่อน จึงจะบริหารราชการแผ่นดินตามนโยบายนั้นได้

	๒. ให้ฝ่ายนิติบัญญัติมีอำนาจบังคับให้ฝ่ายบริหาร ต้องออกจากตำแหน่งได้ ทั้งนี้ โดยการเปิดอภิปรายทั่วแล้วลงมติไม่ไว้วางใจฝ่ายบริหารได้

	๓. ให้สมาชิกสภานิติบัญญัติมีสิทธิตั้งกระทู้ถาม ซึ่งเป็นการบังคับให้ฝ่ายบริหารต้องแถลงข้อเท็จจริง และแสดงความคิดเห็นในสภาโดยเปิดเผย ทำให้ฝ่ายบริหารต้องระมัดระวังตัว ไม่บริหารราชการแผ่นดินฝ่าฝืนกฎหมาย หรือปฏิบัติการโดยไม่เที่ยงธรรม เพราะจำต้องให้เหตุผลประกอบการกระทำของตน หรือของข้าราชการภายใต้บังคับบัญชาชั้นรองๆ ลงมาในสภาและอยู่ภายใต้การวิจารณ์ของประชาชน

	๔. ให้ฝ่ายนิติบัญญัติมีอำนาจอนุมัติเงินงบประมาณ เพื่อมิให้ฝ่ายบริหารใช้จ่ายเงินแผ่นดินตามชอบใจ และนอกจากนั้น ก็ให้มีศาลหรือคณะกรรมการตรวจเงินแผ่นดิน สำหรับตรวจสอบและรายงานฝ่ายนิติบัญญัติว่า ได้มีการใช้จ่ายเงินไปโดยถูกต้องตามงบประมาณ

	๕. ให้ฝ่ายนิติบัญญัติมีอำนาจฟ้องฝ่ายบริหารต่อสภาสูง หรือศาลซึ่งจัดตั้งขึ้นโดยเฉพาะ ในเมื่อฝ่ายบริหารละเมิดบทบัญญัติของรัฐธรรมนูญ

	๖. ให้ฝ่ายนิติบัญญัติมีอำนาจตั้งคณะกรรมาธิการวิสามัญ ไปตรวจสอบการกระทำของฝ่ายบริหาร ว่าเป็นไปตามบทบัญญัติของกฎหมายหรือไม่

	๗. การแต่งตั้งข้าราชการชั้นสูง (Key Position) จะต้องได้รับความเห็นชอบจากฝ่ายนิติบัญญัติ เช่น การแต่งตั้งผู้ดำรงตำแหน่งอัครราชทูต เป็นต้น

	๘. ให้ศาลยุติธรมหรือศาลปกครองซึ่งประกอบด้วย ผู้พิพากษาที่เป็นอิสระวินิจฉัยการกระทำของฝ่ายบริหารในทางอาญา หรือในทางปกครองว่าเป็นการฝ่าฝืนกฎหมายหรือไม่ ในทางอาญาถ้าเป็นเจ้าพนักงานของฝ่ายบริหาร กระทำผิดก็ต้องรับโทษตามกฎหมาย ในทางปกครองศาลปกครองอาจชี้ขาดว่า กระทำในทางปกครองขัดต่อกฎหมาย หรือเป็นการใช้อำนาจเกินขอบเขตที่กฎหมายให้ หรือนำเอากฎหมายไปใช้ในทางที่ผิดหรือใช้ดุลพินิจนอกเหนือเหลือเกิน ซึ่งจะทำให้การกระทำในทางปกครองใช้บังคับไม่ได้

	การถ่วงอำนาจตุลาการ

	เพื่อมิให้ศาลยุติธรรมมีอำนาจมากเกินไป มีวิธีถ่วงอำนาจตุลาการ ดังนี้

	(๑) การจัดศาลและอำนาจของศาลต้องเป็นไปตามกฎหมาย ซึ่งหมายความว่าต้องเป็นกรณีที่อำนาจนิติบัญญัติเห็นว่า สมควรจะมีศาลใดบ้างและศาลนั้นๆ ควรมีอำนาจพิจารณาพิพากษาเพียงใด

	(๒) ให้มีคณะตุลาการรัฐธรรมนูญเป็นผู้วินิจฉัยว่า กฎหมายใดขัดหรือแย้งรัฐธรรมนูญ และใช้บังคับไม่ได้ซึ่งมีผลทำให้ศาลยุติธรรม ไม่มีอำนาจที่จะวินิจฉัยปัญหานี้ได้

	การถ่วงอำนาจระหว่างฝ่ายนิติบัญญัติด้วยกัน

	รัฐธรรมนูญของประเทศที่ใช้ระบบสภานิติบัญญัติสองสภา ย่อมจะต้องมีการถ่วงอำนาจระหว่างสภาทั้งสอง ฉะนั้น จึงต้องแยกพิจารณาเป็นสองกรณี คือ

	(๑) การถ่วงอำนาจในสภานิติบัญญัติที่หนึ่ง (คือสภาผู้แทนราษฎร)

	๑. รัฐธรรมนูญของบางประเทศกำหนดว่า กฎหมายจะบัญญัติขึ้นได้ต่อเมื่อสภาที่ ๑ และสภาที่ ๒ เห็นชอบพร้อมกันให้ใช้เป็นกฎหมาย แต่รัฐธรรมนูญจะกำหนดเช่นนี้ได้ ต่อเมื่อทั้งสภาที่ ๑ และสภาที่ ๒ เป็นสภาที่ราษฎรเลือกตั้งขึ้นมา

	๒. ให้สภานิติบัญญัติสภาที่สองมีอำนาจริเริ่มเสนอกฎหมายได้ รัฐธรรมนูญบางประเทศก็ยอมให้สภานิติบัญญัติที่สองมีส่วนลงมติในร่างกฎหมายเลยทีเดียว ซึ่งเมื่อสภาที่หนึ่งเห็นชอบด้วยก็ประกาศใช้เป็นกฎหมายได้ รัฐธรรมนูญของบางประเทศเช่นฝรั่งเศสได้กำหนดให้สภาที่หนึ่งพิจารณากฎหมายในลำดับแรก แต่ยอมให้สมาชิกสภาที่ ๒ เสนอร่างกฎหมายไปให้สภาที่ ๑ พิจารณาได้เช่นเดียวกับสมาชิกของสภาที่ ๑

	๓. ให้สภาที่ ๒ มีอำนาจหน่วงเหนี่ยว (หรือยับยั้ง) ร่างกฎหมายที่ผ่านสภาที่ ๑ มาแล้ว โดยให้มีกำหนดเวลาพอสมควร สภาที่ ๑ จึงจะลงมติยืนยันร่างกฎมายที่สภาที่ ๒ ไม่เห็นชอบด้วยได้ แต่ร่างกฎหมายที่ยอมให้สภาที่ ๒ หน่วงเหนี่ยวเช่นว่านี้ต้องไม่ใช่ร่างกฎหมายที่เกี่ยวกับการเงิน ในประเทศอังกฤษเดิมมีกำหนดเวลาที่สภาขุนนาง จะหน่วงเหนี่ยวร่างกฎหมาย ซึ่งไม่ใช่ร่างกฎหมายการเงินได้ ๒ ปี แต่เวลานี้ลดลงเหลือเพียง ๑ ปี ประเทศไทยในรัฐธรรมนูญ พ.ศ. ๒๕๓๔ วุฒิสภาก็หน่วงเหนี่ยวร่างกฎหมายที่ไม่ใช่การเงินได้หนึ่งร้อยแปดสิบวัน

	๔. ให้การยืนยันร่างกฎหมายที่สภาที่ ๒ ไม่เห็นชอบด้วยต้องได้รับคะแนนเสียงข้างมากเป็นพิเศษ ของสภานิติบัญญัติสภาที่ ๑ เช่น กึ่งหนึ่งของจำนวนคะแนนเสียงทั้งหมด (เช่นรัฐธรรมนูญแห่งราชอาณาจักรไทย พ.ศ. ๒๕๓๔) หรือสองในสามของจำนวนคะแนนเสียงทั้งหมด

	๕. ให้นำร่างกฎหมายที่สภาที่ ๒ ไม่เห็นชอบด้วยไปให้ราษฎรออกเสียงเป็นประชามติ ว่าจะให้ใช้บังคับร่างกฎหมายนั้นเป็นกฎหมายหรือไม่

	(๒) การถ่วงอำนาจสภานิติบัญญัติที่ ๒ (คือสภาสูง)

	๑. ไม่ให้สภานิติบัญญัติที่ ๒ มีอำนาจยับยั้งร่างกฎหมายเด็ดขาด เป็นแต่เพียงมีอำนาจหน่วงเหนี่ยวชั่วกำหนดเวลาหนึ่ง แล้วให้สภาที่ ๑ ยืนยันร่างกฎหมายเพื่อให้ใช้บังคับเป็นกฎหมายได้

	๒. ให้สภาที่ ๒ มีการประชุมได้เฉพาะในสมัยประชุมของสภาที่ ๑ ทั้งนี้ โดยกำหนดให้สมัยประชุมของสภาทั้งสอง ได้เริ่มต้นและสิ้นสุดลงพร้อมกัน*

	การถ่วงอำนาจระหว่างฝ่ายบริหารด้วยกัน

	ในกรณีนี้หมายถึงอำนาจของประมุขแห่งรัฐกับอำนาจของคณะรัฐมนตรี จึงต้องแยกพิจารณาออกเป็นสองกรณี กล่าวคือ

	(๑) การถ่วงอำนาจประมุขแห่งรัฐ

	ประมุขแห่งรัฐจะกระทำรัฐกิจอย่างไรต้องมีรัฐมนตรีนายหนึ่งลงชื่อกำกับจึงจะใช้ได้ ซึ่งหมายความว่าประมุขแห่งรัฐจะกระทำรัฐกิจอย่างใด โดยคณะรัฐมนตรีไม่เห็นชอบด้วยไม่ได้

	(๒) การถ่วงอำนาจคณะรัฐมนตรี

	๑. ให้ประมุขแห่งรัฐเป็นผู้แต่งตั้งนายกรัฐมนตรีและรัฐมนตรี ซึ่งทำให้คณะรัฐมนตรีต้องระลึกถึงอำนาจแต่งตั้งนี้ โดยเฉพาะอย่างยิ่งในกรณีที่ในสภานิติบัญญัติ ประกอบไปด้วยพรรคการเมืองหลายพรรค ซึ่งสามารถประกอบกันเป็นเสียงข้างมากในลักษณะแตกต่างกันได้ เช่น ฝ่ายซ้ายกับฝ่ายกลางหรือฝ่ายกลางกับฝ่ายขวา อำนาจของประมุขแห่งรัฐที่จะเลือกคณะรัฐมนตรี ย่อมมีอยู่ตามข้อเท็จจริงในกรณีที่มีพรรคการเมืองใหญ่ๆ เพียงสองพรรคอำนาจแต่งตั้งของประมุขแห่งรัฐ ก็เป็นแต่เพียงแบบพิธี

	๒. การกระทำที่สำคัญต่างๆ เช่น การแต่งตั้งข้าราชการชั้นสูงการประกาศใช้กฎอัยการศึก การออกกฤษฎีกาต้องให้ประมุขแห่งรัฐลงนาม และในทางรัฐธรรมนูญย่อมไม่มีทางบังคับให้ประมุขแห่งรัฐลงนามได้ นอกจากคณะรัฐมนตรีจะลาออกไปเอง และเฉพาะในกรณีที่ประมุขแห่งรัฐ ไม่สามารถที่จะแต่งตั้งคณะรัฐมนตรีอื่น ที่จะมีเสียงข้างมากในสภานิติบัญญัติสนับสนุนเท่านั้น จึงจะทำให้ประมุขแห่งรัฐต้องยอมลงนามในการกระทำนั้นๆ

	๓. ประมุขแห่งรัฐเองอาจแจ้งให้คณะรัฐมนตรีทราบว่า ถ้าคณะรัฐมนตรียืนยันให้ประมุขแห่งรัฐลงนาม ในการกระทำที่สำคัญๆ ที่ประมุขแห่งรัฐไม่เห็นชอบด้วย ว่าประมุขแห่งรัฐจะลาออก แต่การถ่วงอำนาจในข้อนี้จะมีผลอย่างไรเพียงใด ย่อมแล้วแต่ประชาชนจะนิยมหรือจงรักภักดีต่อประมุขแห่งรัฐเพียงใด

	_____________________
* หมายเหตุ เพื่อเป็นการประสานและอะลุ้มอล่วยให้สภานิติบัญญัติทั้งสอง มีทางปรึกษาหารือถึงข้อขัดแย้งเกี่ยวกับร่างกฎหมายได้ รัฐธรรมนูญของบางประเทศได้กำหนดให้สภาทั้งสองตั้งคณะกรรมาธิการร่วมกัน เพื่อหาความปรองดองข้อขัดแย้งในระหว่างสภาทั้งสอง

	 

	101

	ในกรณีที่ประชาชนมีความจงรักภักดีมาก คณะรัฐมนตรีก็อาจเป็นฝ่ายยอมประมุขได้มาก แต่ถ้าคณะรัฐมนตรีมีเหตุผลที่จะอธิบายแก่ราษฎรว่าทำไมจึงไม่ยอม เช่นเป็นเพราะข้อเรียกร้องของประมุขแห่งรัฐขัดแย้งกับรัฐธรรมนูญหรือไม่ยุติธรรม คณะรัฐมนตรีก็อาจไม่ยอม*

	_________________________
* หมายเหตุ ในทางปฏิบัติประมุขแห่งรัฐและคณะรัฐมนตรี ควรจะใช้หลักพึ่งพาอาศัยซึ่งกันและกัน ไม่ควรจะแสวงหาอำนาจเพื่ออำนาจ แต่ควรจะพิจารณาในแง่ที่ว่าจะทำอย่างไร ราษฎรจะได้รับความสมบูรณ์พูนสุข

	Contents การที่จะอธิบายถึงปัญหาการควบคุมฝ่ายบริหารจะต้องมองข้อเท็จจริง ที่มีลักษณะเฉพาะของแต่ละประเทศ เมื่อเราพูดถึง “การควบคุมฝ่ายบริหาร” จะเป็นการพูดถึงการควบคุมฝ่ายบริหารที่ดำเนินการไม่ดี การกระทำที่กระทำด้วยความสุจริตอาจจะเป็น “การกระทำที่ผิดพลาด” ที่อาจเกิดขึ้นได้เสมอ ฝ่ายบริหารอาจจะกระทำการภายในขอบเขตที่กฎหมายให้อำนาจ และกระทำโดยวิธีการที่ถูกต้อง แต่ฝ่ายบริหารก็ยังมีอำนาจใช้ “ดุลพินิจ” ในการวินิจฉัย ซึ่งอำนาจใช้ดุลพินิจของฝ่ายบริหาร เป็นปัญหาการตีความบทบัญญัติของกฎหมาย ที่บัญญัติให้อำนาจแก่ฝ่ายบริหารในการกระทำ ซึ่งหลักในการตีความจะมี 2 หลักใหญ่ๆ คือ หลักที่ว่าฝ่ายบริหารต้องรับผิดชอบในการใช้ดุลพินิจนั้น และหลักที่ว่าฝ่ายบริหารจะต้องใช้ดุลพินิจโดยมีเหตุอันสมควร.

	Descr. หน้า 83-91

	Subject กฎหมายอาญา.

	ดุลยพินิจ.

	การกระทำทางปกครอง

	ดุลยพินิจของฝ่ายปกครอง

	ISBN 9745995622.

	Edition ครั้งที่ 12.

	Source ศป.

	Title ชุดที่ 3 การควบคุมฝ่ายบริหาร บทที่ 2 หลักทั่วไปในการพิจารณาสร้างระบบควบคุมฝ่ายบริหาร ในกฎหมายปกครอง/

	Author อมร จันทรสมบูรณ์.

	Imprint กทม. : ม. รามคำแหง, 2538.

	Contents ก่อนที่จะกำหนดวิธีการหรือจัดตั้งองค์กรเพื่อควบคุมฝ่ายบริหาร จำเป็นที่จะต้องแยกพิจารณาถึงลักษณะการควบคุมฝ่ายบริหารออกเป็น 2 ด้าน คือ ด้านแรกพิจารณาถึง “ลักษณะของวิธีการควบคุมฝ่ายบริหาร” ซึ่งสามารถควบคุมโดยวิถีทางการเมืองและโดยวิถีทางอื่น เช่น การร้องเรียนภายในของฝ่ายบริหาร วิธีการในลักษณะกึ่งข้อพิพาทและวิธีการในลักษณะข้อพิพาทและด้านที่สองพิจารณาถึง “ลักษณะขององค์กรที่จะทำหน้าที่ควบคุมฝ่ายบริหาร” ซึ่งจะถือตามแนวขององค์กรสูงสุดในการใช้อำนาจอธิปไตยทั้ง 3 องค์กร แต่ทั้งนี้รัฐธรรมนูญก็อาจจะสร้างองค์กรที่มีลักษณะพิเศษก็ได้ แต่ในที่นี้จะกล่าวถึงองค์กรควบคุมฝ่ายบริหารที่อิงองค์กรนิติบัญญัติ ซึ่งอาจกล่าวได้ว่ามีองค์กรที่สำคัญ 2 องค์กร คือ ออมบุดสแมน และสำนักงานอัยการของสหภาพโซเวียต การพิจารณาถึงลักษณะการควบคุมฝ่ายบริหารทั้งสองลักษณะ เป็นสิ่งจำเป็นเบื้องต้นในการวิจัยและวิเคราะห์ถึงระบบการควบคุมฝ่ายบริหาร.

	Descr. หน้า 93-119.

	Subject อัยการ.

	ผู้ตรวจราชการแห่งรัฐสภา

	การควบคุมความชอบด้วยกฎหมายของกระทำในทางปกครอง

	ISBN 9745995622.

	Edition ครั้งที่ 12

	Source ศป.

	Title ชุดที่ 3 การควบคุมฝ่ายบริหาร บทที่ 3 การควบคุมการออกกฎหมายของฝ่ายบริหาร ในกฎหมายปกครอง/

	Author อมร จันทรสมบูรณ์.

	Imprint กทม. : ม. รามคำแหง, 2538.

	Contents ปัจจุบันเราอาจศึกษาถึงการแยกประเภทกฎหมาย โดยพิจารณาถึงรูปแบบของกฎหมายได้ ตามเงื่อนไข คือ นอกจากรัฐธรรมนูญซึ่งเป็นกฎหมายสูงสุดของประเทศแล้ว เราอาจแบ่งประเภทของกฎหมายออกได้เป็น 3 ประเภท คือ กฎหมายของฝ่ายนิติบัญญัติ กฎหมายของฝ่ายบริหารและกฎหมายของท้องถิ่น.

	Descr. หน้า 121-136.

	Subject พระราชบัญญัติ.

	พระราชกำหนด.

	พระราชกฤษฎีกา.

	กฎ.

	ข้อบัญญัติท้องถิ่น.

	กฎหมายลำดังรอง

	ISBN 9745995622.

	Edition ครั้งที่ 12.

	Source ศป.

	บทที่ 4 หลักการแบ่งแยกอำนาจ

	เชื่อว่านักศึกษาหรือนักกฎหมายทุกคนคงจะได้ยิน หรือรู้จักหลักการแบ่งแยกอำนาจมาแล้วด้วยกันทุกคน และดูเหมือนเรามักจะพูดถึงบ่อยๆ โดยเฉพาะอย่างยิ่งเพื่อเป็นเหตุผลสนับสนุนความคิดเห็นอย่างใดอย่างหนึ่ง และเมื่อพูดๆ กันไปแล้ว ต่างคนต่างก็คิดว่าตนมีความเข้าใจกันดี อันที่จริงก็ยากที่จะหาตำราภาษาไทย ที่กล่าวถึงหลักการแบ่งแยกอำนาจที่พอจะให้เข้าใจถึงเบื้องหลัง และความเป็นมาของหลักการนี้ได้น้อยมากหรือไม่มีเลย

	การศึกษากฎหมายปกครองของไทย อาจจะต้องก้าวล่วงไปในวิชากฎหมายปกครองรัฐธรรมนูญอยู่มาก การเข้าสู่ (approach) วิชากฎหมายปกครองตามแนวความคิดของอังกฤษ ซึ่งถือว่าวิชากฎหมายปกครองเป็นส่วนหนึ่งของการศึกษากฎหมายรัฐธรรมนูญ จึงมีประโยชน์สำหรับประเทศไทย โดยเฉพาะอย่างยิ่งในการกล่าวถึงหลักการแบ่งแยกอำนาจ ทั้งนี้ ก็เพราะว่าความเข้าใจหรือความไม่เข้าใจในหลักการแบ่งแยกอำนาจนี้เอง เป็นอุปสรรคแก่การขยายตัวของวิชากฎหมายปกครองของไทยที่สำคัญที่สุด ดังนั้น ถ้าหากจะศึกษาหลักการแบ่งแยกอำนาจเฉพาะ ที่อยู่ในขอบเขตของวิชากฎหมายปกครอง ตามแนวของประเทศภาคพื้นยุโรป ก็จะไม่ทำให้นักศึกษามองเห็นความเป็นจริง หรือเนื้อหาที่แท้จริงของหลักการแบ่งแยกอำนาจขึ้นมาได้ และอุปสรรคของการขยายตัวของวิชากฎหมายปกครองของ เราก็อาจจะยังมีอยู่ต่อไป

	4.1 เนื้อหาของหลักการแบ่งแยกอำนาจ

	ตำรากฎหมายโดยเฉพาะอย่างยิ่งตำรากฎหมายรัฐธรรมนูญ มักจะต้องอ้างถึงหลักการแบ่งแยกอำนาจ (separation powers) อยู่เสมอ และเมื่ออ้างถึงหลักการแบ่งแยกอำนาจ ก็ต้องพูดถึง Montesquieu กับหนังสือ L’ esprit des lois ของเขา แต่ความจริงนั้น ก่อนที่ Montesquieu จะเขียนหนังสือดังกล่าว ได้มีนักนิติศาสตร์หลายท่านมาแล้วที่กล่าวถึงการแบ่งแยกอำนาจ เช่น Aristotle, Jean Bodin, Pufendorf และ John Locke แต่เนื่องจาก Montesquieu เขียนหนังสือได้ดีกว่า มีสำนวนโวหารดีและมีความชัดแจ้งกว่าคนอื่นๆ ดังนั้น Montesquieu จึงได้ชื่อว่าเป็นผู้วางหลักการแบ่งแยกอำนาจ

	เท่าที่ปรากฏก็มีอยู่บ่อยๆ ที่นักปรัชญาการเมืองบางท่านมีชื่อเสียงขึ้นมา เพราะได้แนวความคิดมาจากผู้อื่น และนักปรัชญาการเมืองผู้ต้นคิดจริงๆ กลับไม่มีคนรู้จักรุสโซก็เป็นบุคคลหนึ่งที่มีชื่อเสียงขึ้นมา เพราะหลักสัญญาประชาคม (Contract Social) ซึ่งนักปรัชญาท่านอื่นได้ยกขึ้นกล่าวมาก่อนแล้ว

	อาริสโตเติล (384-322 ก่อนคริสตศักราช) อาจเป็นนักปรัชญาการเมืองคนแรก ที่ได้พยายามจัดแบ่งองค์กรของรัฐบาล โดยอาริสโตเติลได้เขียนไว้ในหนังสือ Polities ว่า รัฐทุกรัฐมีองค์ประกอบ (elements) 3 ประการ คือ (1) องค์ประกอบที่ดำเนินการกิจการสาธารณะ (2) องค์ประกอบที่เกี่ยวกับเจ้าหน้าที่ (ซึ่งอาริสโตเติลเรียกว่า magistrates) และ (3) องค์ประกอบที่เกี่ยวกับอำนาจตุลาการ

	องค์ประกอบแรก คือองค์ประกอบที่ดำเนินการสาธารณะ อาริสโตเติลเห็นว่าเป็นองค์ประกอบที่สำคัญที่สุด และอยู่เหนือองค์ประกอบอีกสองประการ องค์ประกอบแรกนี้ ได้แก่ อำนาจหน้าที่ในเรื่องที่เกี่ยวกับสงคราม สันติภาพ การผูกสัมพันธไมตรี การออกกฎหมายและการตรวจตราดูแลการใช้จ่ายสาธารณะ องค์ประกอบที่สอง เป็นอำนาจที่เกี่ยวกับการเจ้าหน้าที่และการแบ่งแยกหน่วยงาน ซึ่งรวมถึงการจัดตั้งหน่วยงานของรัฐการกำหนดอำนาจหน้าที่ของหน่วยงานของรัฐ และการแต่งตั้งเจ้าหน้าที่ ในอำนาจนี้อาริสโตเติลเห็นว่าเป็นอำนาจในการกำหนดนโยบายและออกคำสั่ง โดยเฉพาะอย่างยิ่งอำนาจ ในส่วนที่เกี่ยวกับการจัดเก็บภาษีและการป้องกันประเทศ ส่วนองค์ประกอบที่สาม เป็นอำนาจเกี่ยวกับการแต่งตั้งผู้พิพากษา และเขตอำนาจของศาล

	ซังโบแดง (1530-1596) เขียนไว้ในหนังสือ De la Republique เกี่ยวกับระบบสมบูรณาญาสิทธิราชที่ถูกจำกัดอำนาจลงบางส่วน ว่าอำนาจอธิปไตยแบ่งแยกออกได้หลายอำนาจลงบางส่วน ว่าอำนาจอธิปไตยแบ่งแยกออกได้หลายอำนาจ แต่ไม่ได้กล่าวไว้แน่ชัดโดยละเอียดว่าอำนาจอธิปไตย แบ่งแยกออกเป็นอำนาจอะไรบ้าง

	ส่วนบุฟเฟนด๊อร์ฟ ชาวเยอรมัน (1632-1694) ได้กล่าวไว้ในหนังสือ De jure Naturae et Gentium (Droit de la nature et des gens) ว่า อำนาจอธิปไตยแบ่งออกเป็น 7 อำนาจ คือ อำนาจนิติบัญญัติ อำนาจที่จะลงโทษเพราะฝ่าฝืนกฎหมาย อำนาจที่จะทำสงครามและสงบศึก อำนาจการทำสนธิสัญญา อำนาจแต่งตั้งข้าราชการ อำนาจเก็บภาษี อำนาจจัดการศึกษา

	จอห์น ล๊อคค์ นักปรัชญาชาวอังกฤษ (1632-1704) ได้กล่าวไว้ในหนังสือ Second Treatise of Civil Government (1960) ว่า อำนาจอธิปไตยแยกออกได้เป็น 3 อำนาจ คือ อำนาจนิติบัญญัติ อำนาจบริหาร และอำนาจเกี่ยวกับการทำสงครามการทำสนธิสัญญาและแลกเปลี่ยนทูต ข้อที่น่าสังเกตสองประการในความเห็นของจอห์น ล๊อคค์ ก็คือ ประการที่หนึ่ง จอห์น ล๊อคค์ ไม่ได้พูดถึงอำนาจที่เกี่ยวกับตุลาการเลย ส่วนประการที่สอง จอห์น ล๊อคค์ ได้แยกอำนาจเกี่ยวกับการต่างประเทศ คืออำนาจเกี่ยวกับการทำสงคราม ฯลฯ ออกมาเป็นอำนาจหนึ่งต่างหาก

	จอห์น ล๊อคค์ เห็นว่าอำนาจที่สำคัญที่สุดก็ได้แก่อำนาจนิติบัญญัติ ซึ่งเป็นอำนาจที่กำหนดหลักเกณฑ์และขอบเขต ของสิทธิตามธรรมชาติของมนุษย์ ซึ่งเป็นอำนาจที่กำหนดหลักเกณฑ์ และขอบเขตของสิทธิตามธรรมชาติของมนุษย์ ซึ่งได้แก่ ชีวิต เสรีภาพ และทรัพย์สิน (life, liberty and property) ส่วนอำนาจบริหารซึ่งหมายถึงอำนาจบังคับให้เป็นไปตามกฎหมายโดยการลงโทษ จอห์น ล๊อคค์ ถือว่าเป็นอำนาจที่มีความสำคัญน้อยกว่าอำนาจนิติบัญญัติ แต่ก็เป็นอำนาจที่ขาดเสียมิได้ ได้มีผู้อธิบายว่า การที่จอห์น ล๊อคค์ มีความเห็นเช่นนั้นก็เพราะว่า จอห์น ล๊อคค์ ได้พิจารณาข้อเท็จจริงและสถานการณ์ของอังกฤษในระยะศตวรรษที่ 17 และ จอห์น ล๊อคค์ มีความประสงค์จะเพิ่มอำนาจ ให้แก่สภานิติบัญญัติ

	มองเตสกิเออ (1689-1755) มีชื่อเต็มว่า Charles de Secondat, baron de Montesquieu เป็นประธานศาลของเมืองบอร์โด ประเทศฝรั่งเศส ในปี 1726 ได้ลาออกจากตำแหน่งเพื่อเดินทางหาประสบการณ์ในประเทศต่างๆ มองเตสกิเออได้ไปพักอยู่ในประเทศออสเตรีย อิตาลี ฮอลแลนด์ และอังกฤษเป็นเวลาทั้งหมดรวม 2 ปี และศึกษาถึงสถาบันทางการเมืองของประเทศเหล่านั้นอย่างใกล้ชิด

	ต่อมาในปี 1748 มองเตสกิเออได้พิมพ์หนังสือเล่มสำคัญของตนออกมาคือหนังสือ L’ esprit des lois ซึ่งทำให้มองเตสกิเออมีชื่อเสียงมาก ทั้งๆ ที่ก่อนหน้านี้มองเตสกิเออก็ได้เขียนหนังสือไว้หลายเล่มแล้ว แต่ชื่อเสียงของมองเตสกิเออก็ยังไม่รู้จักมากกันทั่วไป L’ esprit des lois เป็นหนังสือที่สำคัญในทางประวัติศาสตร์ของวิชาการเมือง หลักการแบ่งแยกอำนาจของมองเตสกิเออ มีอิทธิพลต่อการเขียนรัฐธรรมนูญระบบประธานาธิบดีของสหรัฐอเมริกา และมีอิทธิพลต่อสภาร่างรัฐธรรมนูญของฝรั่งเศสในปี ค.ศ. 1789 .ในการยกร่างรัฐธรรมนูญของฝรั่งเศสในระยะนั้น

	มองเตสกิเออได้เขียนหนังสือขึ้นจากการสังเกตการณ์ในประเทศต่างๆ คือศึกษาถึงกลไกของสถาบันทางการเมืองตั้งแต่การก่อตั้ง การทำงานและผลของสถาบันทางการเมืองในประเทศเหล่านั้น หรือถ้าจะพูดได้ง่ายๆ ก็คือมองเตสกิเออได้ศึกษากฎหมายรัฐธรรมนูญเปรียบเทียบ และสามารถวางหลักทั่วไปขึ้นจากการสังเกตการณ์ของตน

	มองเตสกิเออกล่าวว่า ถ้าเราพิจารณาอำนาจหน้าที่ที่รัฐบาล (government) ปฏิบัติอยู่ในขณะนั้น เราจะเห็นว่ารัฐมีกิจการอยู่ 3 ประเภท และมีการใช้อำนาจอยู่ 3 ชนิด คือ ประการแรก รัฐออกกฎหมายมาบังคับแก่การดำเนินชีวิตของประชาชนทั่วไป อำนาจในการออกกฎหมาย แก้ไขกฎหมาย หรือยกเลิกกฎหมาย คืออำนาจนิติบัญญัติ (puissance legislative) ประการต่อมา รัฐมีอำนาจในการดูแลความปลอดภัยทั้งภายในและภายนอกประเทศ และใช้กำลังเพื่อให้ประเทศเพื่อนบ้านเคารพในเอกราชอธิปไตยของประเทศ และการใช้กำลังเพื่อให้ประชาชนได้เคารพกฎหมาย

	ภารกิจนี้เป็นภารกิจปฏิบัติการตามบทบัญญัติของกฎหมาย ตามความหมายอย่างกว้าง มองเตสกิเออเรียกอำนาจนี้ว่า อำนาจปฏิบัติการเกี่ยวกับกิจการตามกฎหมายมหาชน (puissance éxecutives des choses qui dépendent du droit)22/ และประการสุดท้าย รัฐจำเป็นต้องจัดให้มีการลงโทษบุคคลเมื่อมีการกระทำผิดกฎหมาย และจัดให้มีการพิพากษาวินิจฉัยข้อพิพาทระหว่างเอกชนที่อยู่ภายใต้กฎหมาย กรณีนี้เป็นภารกิจในการปฏิบัติตามกฎหมายเช่นเดียวกัน แต่ภารกิจนี้ต่างกับภารกิจที่สอง เพราะเป็นอำนาจปฏิบัติการเกี่ยวกับกิจการตามกฎหมายแพ่ง (puissance éxecutive des choses qui dépendent du droit civil)23/

	ข้อแตกต่างระหว่าง “อำนาจที่สอง” ซึ่งปัจจุบันเราเรียกกันว่าอำนาจบริหารกับ “อำนาจที่สาม” ซึ่งในปัจจุบันเราเรียกกันว่าอำนาจตุลาการ ซึ่งทั้งสองอำนาจต่างเป็นอำนาจปฏิบัติการตามกฎหมายเหมือนกัน ได้แก่ เงื่อนไขของการปฏิบัติการ “อำนาจบริหาร” เป็นอำนาจปฏิบัติการโดยตรง ซึ่งเป็นการกระทำของฝ่ายปกครอง (administration) แต่ “อำนาจตุลาการ” เป็นอำนาจในการพิจารณาและพิพากษา ในเมื่อมีการฝ่าฝืนกฎหมายหรือมีการขัดแย้ง อำนาจบริหารเป็นอำนาจสำคัญและมีอำนาจ ในการริเริ่มปฏิบัติการเพื่อบังคับให้เป็นไปตามกฎหมาย ดังนั้น จึงดูเหมือนว่าฝ่ายที่ใช้อำนาจบริหารนั้นอยู่เหนือกฎหมาย แต่ความจริงมิใช่เช่นนั้น ฝ่ายปกครองก็อยู่ภายใต้กฎหมาย แต่กฎหมายนั้นคือกฎหมายปกครอง ดังจะได้กล่าวต่อไป

	ความสำคัญของความเห็นของมองเตสกิเออ มิใช่อยู่ที่เรื่องการแบ่งแยกอำนาจ เพราะอำนาจนั้นอาจจะพิจารณาแบ่งแยกได้ตามลักษณะของเรื่อง แต่การแบ่งแยกอำนาจต้องหมายถึงการแบ่งองค์กรปฏิบัติการด้วย ถ้ามิได้มีการแบ่งองค์กรปฏิบัติการ เสรีภาพของประชาชนก็จะไม่มี ในหมวด 11 (livere XI) ว่าด้วย “Des loi qui forment la liberté politique dans son rapport avec la constitution” (กฎหมายที่ทำให้เกิดเสรีภาพทางการเมือง ในส่วนที่เกี่ยวกับรัฐธรรมนูญ) มองเตสกิเออได้ตั้งปัญหาขึ้นว่า ทำอย่างไรจึงจะดำรงเสรีภาพทางการเมืองไว้ได้ เสร็จแล้วมองเตสกิเออก็ยืนยันว่า ในบรรดาประเทศที่มีเสรีภาพทางการเมืองด้วยกันแล้ว ประเทศอังกฤษเป็นประเทศที่มีเสรีภาพทางการเมืองมากที่สุด และในบทที่ 6 ของหมวดที่ 11 นี้ มองเตสกิเออได้พูดถึงรัฐธรรมนูญของอังกฤษ โดยกล่าวว่า การที่ประเทศอังกฤษเป็นประเทศที่มีเสรีภาพทางการเมืองมากที่สุด ก็เพราะว่าอำนาจหน้าที่ของรัฐ (state power) ได้แบ่งแยกไปยังอำนาจและองค์กรต่างๆ ไม่มีองค์กรหรืออำนาจใดที่จะมีอำนาจโดยเด็ดขาดที่จะบีบบังคับประชาชนได้ มองเตสกิเออได้ยืนยันว่า เสรีภาพของประชาชนจะมีไม่ได้เลยหรือมีเป็นส่วนน้อย ถ้าหากอำนาจเหล่านี้ไปรวมอยู่ที่องค์กรใดองค์กรหนึ่ง เช่นในระบอบสมบูรณาญาสิทธิราชหรือสภาของเมืองเวนิส (Sénat de Venice)

	_______________________
22/ droit des gens ตามความหมายของมองเตสกิเออ ขณะนั้นคือกฎหมายมหาชน (public law)

	23/ droit civil ตามความหมายของมองเตสกิเออ ขณะนั่นคือกฎหมายเอก (private law, droit prive)

	ถ้อยคำของมองเตสกิเออที่นักวิชาการมักกล่าวอ้างกันบ่อยๆ ก็มาจากบทที่ 6 ของหมวดที่ 11 นี้ คือ “บุคคลใดก็ตามซึ่งมีอำนาจอยู่ในมือ มักจะใช้อำนาจเกินเลยอยู่เสมอ” บุคคลนั้นจะใช้อำนาจจนกว่าจะถึงเขตจำกัด ดังนั้น เพื่อจะมิให้มีการใช้อำนาจเกินขอบเขต จึงจำต้องจัดให้อำนาจหยุดยั้งอำนาจตามวิถีทางของกำลัง (it is necessary form the nature of thing that one power should be a cheak on another.)

	อย่างไรก็ตาม มองเตสกิเออไม่เชื่อว่าวิชารัฐศาสตร์ จะสามารถกำหนดได้แน่นอนตายตัว หลักเกณฑ์ที่วางขึ้นไว้ มิใช่ว่าจะใช้ได้ทุกสถานที่หรือทุกกาลเวลา มองเตสกิเออมองเห็นความจำเป็นของการแบ่งแยกอำนาจ แต่มองเตสกิเออก็มิได้หมายถึงว่าจะให้มีการแบ่งแยกอำนาจโดยเด็ดขาด มองเตสกิเออได้เน้นให้เห็นถึงความจำเป็น ของความสัมพันธ์ระหว่างอำนาจ โดยให้ต่างฝ่ายต่างมีอิทธิพลซึ่งกันและกัน ทั้งนี้ เพื่อความเป็นเอกภาพของการบริหารประเทศ

	ความเข้าใจผิดของมองเตสกิเออเกี่ยวกับการปกครองของประเทศอังกฤษ ตามที่มองเตสกิเออได้กล่าวอ้างไว้ในหนังสือ L’ esprit des lois ว่าประเทศอังกฤษมีการแบ่งแยกอำนาจดีที่สุดความข้อนี้เป็นความเข้าใจผิดอย่างยิ่งของมองเตสกิเออ Garner นักกฎหมายปกครองของอังกฤษท่านหนึ่งกล่าวว่า “In England, there is no such sharing out of the powers of Government.W”24/

	ในประเทศอังกฤษ อำนาจทั้งสามตามที่กล่าว คืออำนาจนิติบัญญัติ อำนาจบริหารและอำนาจตุลาการมีอยู่จริง แต่ทว่า แต่ละอำนานจมีลักษณะเฉพาะของตน สำหรับประเทศอังกฤษ องค์กรของรัฐบาลองค์กรใดองค์กรหนึ่ง หรือสถาบันของรัฐสถาบันใดสถาบันหนึ่งมิได้มีหน้าที่ของตนเองโดยเฉพาะ แต่ต่างฝ่ายต่างใช้อำนาจได้หลายอำนาจ และต่างๆ กัน เป็นต้นว่าผู้ดำรงตำแหน่ง Lord Chancellor มีอำนาจหน้าที่เกี่ยวข้องทั้งสามอำนาจ คือ เป็นประธานศาลฎีกา เป็นประธานสภาสูง ซึ่งเป็นสภาหนึ่งในสองสภาของสภานิติบัญญัติ และในขณะเดียวกันก็เป็นรัฐมนตรีอยู่ด้วยอีกตำแหน่งหนึ่ง และในบางครั้งก็เป็นรัฐมนตรีในคณะรัฐมนตรี (Member of the Cabinet) ด้วย หรือในกรณีของผู้พิพากษาของอังกฤษซึ่งเป็นผู้ใช้อำนาจตุลาการ แต่ผู้พิพากษาของอังกฤษมีอำนาจในการบริหารด้วย เพราะเป็นผู้ออกใบอนุญาตการค้าสุรา และควบคุม ward of the court และยังใช้อำนาจนิติบัญญัติอยู่ด้วย เพราะศาลของอังกฤษเป็นผู้กำหนดวิธีพิจารณาของศาลด้วยตนเอง

	____________________
24/ Garner’s “Administrative Law” Butterworths

	หรือในกรณีของรัฐมนตรีซึ่งเป็นฝ่ายบริหาร รัฐมนตรีก็เป็นสมาชิกในสภานิติบัญญัติด้วย และยังมีอำนาจในการออกกฎหมายของฝ่ายบริหาร (เช่นกฎกระทรวงของเรา) หรือแม้แต่ในบางครั้งก็มีอำนาจในการวินิจฉัยข้อพิพาทต่างๆ ตามที่กฎหมายบัญญัติให้อำนาจ หรือในกรณีของสภานิติบัญญัติ สภาสูงเองก็เป็นศาลสูงสุดของอังกฤษด้วยหรือแม้แต่สภาผู้แทนก็ยังใช้อำนาจตุลาการอยู่ด้วย คืออำนาจในการวินิจฉัยคำร้องเรียนว่า มีการละเมิดเอกสิทธิ์หรือความคุ้มกันของสมาชิกของตนหรือของสภา

	การ์เนอได้สรุปไว้ว่า การแบ่งแยกอำนาจของอังกฤษตามความคิดของมองเตสกิเออ ไม่เคยมีอยู่ในประเทศอังกฤษเลย และก็ไม่เป็นการสมควรที่จะให้มีการแบ่งแยกอำนาจในทำนองนั้นด้วย (probably it is not desirable that it should exist) เพราะเป็นการยากที่จะชี้ขาดลงไปว่า เรื่องอะไรเป็นเรื่องของอำนาจใด การพยายามที่จะแบ่งแยกลักษณะของอำนาจเป็นสิ่งที่ไม่มีประโยชน์แต่อย่างใด

	4.2 การศึกษาหลักการแบ่งแยกอำนาจในวิชากฎหมาย

	เมื่อเราทราบเนื้อหาของหลักการแบ่งแยกอำนาจมาพอสมควรแล้ว ขอให้มาพิจารณาดูว่า หลักการแบ่งแยกอำนาจมีอิทธิพลต่อการศึกษาวิชากฎหมายอย่างไรบ้าง ซึ่งเราอาจแยกได้เป็น 3 กรณี คือ

	(1) การศึกษาหลักการแบ่งแยกอำนาจในวิชากฎหมายรัฐธรรมนูญ

	(2) การศึกษาหลักการแบ่งแยกอำนาจในวิชากฎหมายปกครอง

	(3) การศึกษาหลักการแบ่งแยกอำนาจในวิชากฎหมายของไทย

	(1) การศึกษาหลักการแบ่งแยกอำนาจในวิชากฎหมายรัฐธรรมนูญ

	เรามักจะได้ยินเรียกหลักการแบ่งแยกอำนาจว่าเป็น “ทฤษฎีการแบ่งแยกอำนาจ” ซึ่งตามความเป็นจริง การแบ่งแยกอำนาจไม่ใช่ “ทฤษฎี” แต่อย่างใด และเป็นที่ยอมรับกันว่าการแบ่งแยกอำนาจ ก็มิใช่เป็นหลักกฎหมายด้วย ความจริงการแบ่งแยกอำนาจเป็นศิลปทางรัฐศาสตร์หรือศิลปทางการเมือง (political art) ดังนั้น การเข้าใจหลักการแบ่งแยกอำนาจโดยเคร่งครัดจึงไม่ถูกต้อง หลักการแบ่งแยกอำนาจเป็นเพียงหลักเกณฑ์ (maxim) ที่อยู่บนรากฐานของประสบการณ์ และอาจมีการปรับปรุงหลักการแบ่งแยกอำนาจให้สอดคล้องกับเงื่อนไขต่างๆ ได้ ทั้งนี้ โดยมีจุดมุ่งหมายว่ามิให้องค์กรใดองค์กรณ์หนึ่งของรัฐ มีอำนาจมากจนเกิดการผูกขาดอำนาจ

	Mr. Berlia นักนิติศาสตร์ชาวฝรั่งเศสได้กล่าวถึงจุดมุ่งหมายของหลักการแบ่งแยกอำนาจไว้ว่า “อธิปไตยย่อมมีเพียงหนึ่งและเป็นของชาติเท่านั้น ชาติได้มอบ “อำนาจ” ต่างๆ แก่องค์กร

	โดยให้มีองค์กรแบ่งแยกกันใช้...หลักการแบ่งแยกอำนาจมีความสำคัญ คือ ทำให้ชาติซึ่งเป็นสิ่งสมมติและไม่อาจมองเห็นได้สามารถมีตัวมีตนอยู่ได้ (la nation est a la fois invisible et présente) ชาติเป็นสิ่งสมมติมองไม่เห็น เพราะชาติใช้อำนาจนั้นโดยทางอ้อม และชาติสามารถมีตัวตนอยู่ได้โดยอาศัยการมอบหมายให้มีการใช้อำนาจโดยองค์กรต่างๆ และมีการดำเนินการตามอำนาจเหล่านี้ไปโดยองค์กรซึ่งกระทำการแทนชาติ องค์กรต่างๆ (อำนาจเหล่านี้) มีหน้าที่จะต้องปฏิบัติหน้าที่ตามที่กำหนด

	การแบ่งแยกอำนาจย่อมหมายถึงการแบ่งแยกองค์กรที่ใช้อำนาจด้วย ถ้าการแบ่งแยกอำนาจไม่บรรลุผล คือให้องค์กรใดองค์กรหนึ่งมีอำนาจมากกว่าปกติ เช่น ถ้าคณะรัฐบาลมีฐานะที่ตกอยู่ภายใต้อิทธิพลของสภานิติบัญญัติอย่างหนัก จนกระทั่งคณะรัฐบาลไม่สามารถใช้อำนาจของตนได้โดยอิสระ หรือผู้พิพากษาตกอยู่ภายใต้อิทธิพลของคณะรัฐบาลเช่นนี้ ก็ถือได้ว่าหลักการแบ่งแยกอำนาจถูกละเมิด

	หลักการแบ่งแยกอำนาจไม่จำเป็นเสมอไป ที่จะต้องให้องค์กรผู้ใช้อำนาจทั้งสามอำนาจ มีความเท่าเทียมกัน อำนาจใดอำนาจหนึ่ง อาจอยู่เหนืออำนาจอีกอำนาจหนึ่งก็ได้ แต่เพื่อที่จะให้มีการแบ่งแยกอำนาจอยู่ อำนาจที่อยู่เหนือกว่านั้นต้องมิใช่อยู่เหนือกว่าในลักษณะที่เด็ดขาด และอำนาจที่อยู่ภายใต้ก็จะต้องมีมาตรการที่เป็นหลักประกัน ในการดำเนินการตามอำนาจหน้าที่ของตนได้พอสมควร เช่น มีการถ่วงอำนาจระหว่างอำนาจนิติบัญญัติ กับอำนาจบริหารในระบบของตนได้พอสมควร เช่น มีการถ่วงอำนาจระหว่างอำนาจนิติบัญญัติกับอำนาจบริหารในระบบรัฐสภา ซึ่งอำนาจนิติบัญญัติมีอำนาจลงมติไม่ไว้วางใจ และทำให้ฝ่ายบริหารต้องพ้นจากตำแหน่งได้ และในขณะเดียวกัน ฝ่ายบริหารก็มีอำนาจในการขอให้ประมุขของรัฐยุบสภานิติบัญญัติ เป็นต้น

	หลักการแบ่งแยกอำนาจมิได้หมายความว่า จะต้องมีการแบ่งแยกอำนาจโดยเด็ดขาด คือองค์กรผู้ใช้อำนาจไม่มีความสัมพันธ์กัน การแบ่งแยกอำนาจโดยเด็ดขาดย่อมทำให้เกิดอุปสรรคในการบริหารประเทศ ฝ่ายนิติบัญญัติจะออกกฎหมายได้อย่างใด ถ้าหากไม่ทราบว่าฝ่ายบริหารต้องการกฎหมายอะไรบ้าง ความเข้าใจหลักการแบ่งแยกอำนาจโดยผิดพลาดนี้ เห็นได้ชัดในระบบประธานาธิบดีแบบมาตรฐานของสหรัฐอเมริกา ซึ่งฝ่ายบริหารไม่สามารถร่วมประชุมกับสภานิติบัญญัติได้ แต่ประเทศสหรัฐอเมริกาก็แก้ไขในทางปฏิบัติ คือเมื่อฝ่ายบริหารไม่สามารถร่วมประชุมในสภานิติบัญญัติได้ สภานิติบัญญัติก็ได้เปิดโอกาสให้มีการชี้แจงโดยฝ่ายบริหาร ในการประชุมของคณะกรรมาธิการของสภานิติบัญญัติได้25/

	_________________
25/ ข้อบกพร่องนี้ได้รับการแก้ไขในภายหลัง คือระบบประธานาธิบดีแบบที่มีการปรับปรุงใหม่ (rationalized system) ได้บัญญัติให้ฝ่ายบริหารเข้าร่วมประชุมกับสภานิติบัญญัติได้

	จุดมุ่งหมายที่แท้จริงของหลักการแบ่งแยกอำนาจ ก็คือป้องกันมิให้การใช้อำนาจซึ่งเป็นอธิปไตยของชาติ ตกไปอยู่กับองค์กรใดองค์กรหนึ่ง ไม่ว่าโดยตรงหรือโดยอ้อม

	ระบบการปกครองที่ไม่มีการแบ่งแยกอำนาจและแบ่งแยกหน้าที่

	หลักการแบ่งแยกอำนาจมิได้เป็นหลักการที่ยอมรับกันทั่วไปตามที่เข้าใจกัน มีระบบการปกครองหลายระบบที่ไม่ใช้หลักการแบ่งแยกอำนาจ หรือทำให้หลักการแบ่งแยกอำนาจไม่เป็นผลในทางปฏิบัติ ระบบการปกครองที่ไม่มีการแบ่งแยกอำนาจ (หรือแบ่งแยกหน้าที่) อาจมีได้สองทางคือ อำนาจทั้งหมดไปรวมอยู่กับฝ่ายบริหาร หรืออำนาจทั้งหมดไปรวมอยู่กับฝ่ายนิติบัญญัติ

	ระบบการปกครองที่อำนาจทั้งหมดไปรวมอยู่กับฝ่ายบริหาร ได้แก่ระบบรวมอำนาจหรือระบบเผด็จการ ทั้งนี้ โดยไม่คำนึงว่าการรวมอำนาจนั้นจะเกิดขึ้นโดยทางตรงหรือทางอ้อม การรวมอำนาจมาอยู่กับฝ่ายบริหารอาจเกิดขึ้น โดยลักษณะภายนอกปรากฏว่าเป็นประชาธิปไตยก็ได้ เช่น การเผด็จการโดยให้ประชาชนทั้งประเทศ ออกเสียงสนับสนุนตัวบุคคลเพียงคนเดียวในการใช้อำนาจ ในสมัยที่ฮิตเลอร์ครองอำนาจ ฮิตเลอร์ได้ให้ประชาชนออกเสียงสนับสนุนพรรคการเมืองของตน26/ ข้อสังเกตอีกประการหนึ่งก็คือ ระบบการปกครองที่อำนาจทั้งหมดไปรวมอยู่กับฝ่ายบริหารนั้น อาจเกิดขึ้นได้ทั้งๆ ที่มีสภานิติบัญญัติอยู่ ถ้าสภานิติบัญญัตินั้นไม่สามารถใช้อำนาจส่วนของตนได้ ตามความเป็นจริง (de facto)

	ระบบการปกครองที่อำนาจไปรวมอยู่กับฝ่ายนิติบัญญัติ ได้แก่ระบบการปกครองแบบรัฐบาลของรัฐสภา (Assembly Government) ในระบบนี้ ฝ่ายบริหารเป็นเพียงองค์กรหรือเครื่องมือของฝ่ายนิติบัญญัติเท่านั้น ฝ่ายนิติบัญญัติเป็นผู้แต่งตั้งและถอดถอนฝ่ายบริหาร โดยฝ่ายบริหารไม่มีมาตรการโต้ตอบ คือไม่มีอำนาจยุบสภา คณะรัฐบาลจะต้องปฏิบัติงานตามที่สภานิติบัญญัติกำหนด และคณะรัฐบาลจะต้องรายงานผลการปฏิบัติงานต่อสภานิติบัญญัติ นักนิติศาสตร์บางท่านคือ George Burdéau) ยังยอมรับว่าในการปกครองระบบรัฐบาลของรัฐสภายังมีหลักการแบ่งแยกอำนาจอยู่ แต่เป็นการแบ่งแยกอำนาจที่ไม่เท่าเทียมกัน คืออำนาจนิติบัญญัติอยู่ในฐานะมีอิทธิพลเหนือฝ่ายบริหาร แต่นักนิติศาสตร์บางท่านเห็นว่า ระบบการปกครองรัฐบาลของรัฐสภาเป็นระบบที่ไม่มีการแบ่งแยกอำนาจ

	_____________________
26/ การกระทำเช่นนี้ เป็นการกระทำที่แฝงความเป็นประชาธิปไตย และไม่ได้เป็นประชาธิปไตยในลักษณะอุดมคติ การที่จะเป็นประชาธิปไตยในลักษณะอุดมคติได้ ประชาชนจะต้องสามารถใช้สิทธิใช้เสียงของตนได้ตามที่ตนต้องการทุกขณะ มิใช่ว่าเป็นการมอบอำนาจให้แก่บุคคลหนึ่งไปในชั่วระยะเวลานาน และมิใช่ว่าจะให้บุคคลนั้นเป็นผู้มีอำนาจกำหนดเวลาหรือกำหนดเนื้อหาที่จะให้ประชาชนออกความเห็น

	นอกจากนั้น ในการแสดงความคิดเห็น จะต้องมีวิธีการที่จัดให้ประชาชนมีสิทธิเสรีภาพในการแสดงความคิดเห็นได้อย่างแท้จริง

	ความเห็นในทางที่เห็นว่าระบบรัฐบาลของรัฐสภาไม่มีการแบ่งแยกอำนาจ น่าจะเป็นการถูกต้องและเข้าใจง่ายกว่า ระบบรัฐบาลของรัฐสภาเป็นระบบต้นกำเนิดของระบบการปกครองของประเทศคอมมิวนิสต์ ซึ่งปฏิเสธไม่ยอมรับหลักการแบ่งแยกอำนาจ ในระบบนี้ถือว่าแหล่งอำนาจมีเพียงแหล่งเดียว คือประชาชน (popular monocracy) 27/ การที่นักนิติศาสตร์บางท่านไม่ยอมรับว่าระบบรัฐบาลของรัฐสภาไม่มีหลักการแบ่งแยกอำนาจ ก็คงจะเป็นเพราะเกรงจะเข้าใจไปว่าระบบรัฐบาลของรัฐสภามีลักษณะผูกขาดอำนาจ เช่นเดียวกับระบบการปกครองของประเทศคอมมิวนิสต์ อันที่จริงไม่น่าจะต้องกังวลในเรื่องนี้ เพราะการที่จะมีระบบผูกขาดอำนาจหรือไม่นั้นย่อมขึ้นอยู่กับเงื่อนไขหลายประการ เช่น ธรรมเนียมในรัฐธรรมนูญ ระบบพรรคการเมืองและวิถีทางที่ให้ประชาชนมีสิทธิทางการเมืองประการอื่น เช่น ให้มีสิทธิออกเสียงประชาชาติ เป็นต้น ดังนั้น แม้จะยอมรับว่าระบบการปกครองรัฐบาลของรัฐสภาไม่มีการแบ่งแยกอำนาจ เพียงเท่านั้นก็ไม่ทำให้ประเทศที่ใช้ระบบของรัฐสภา เช่น สวิส เป็นระบบผูกขาดอำนาจไปได้ เพราะประเทศสวิสมีวิธีการที่ให้ประชาชนใช้สิทธิทางการเมืองโดยตรงอีกมาก นอกจากวิธีการออกเสียงประชามติให้ความเห็นชอบในตัวบทกฎหมายแล้ว ในทางปฏิบัติประชาชนยังถูกขอร้องให้ความเห็นในการกระทำของฝ่ายบริหารในเรื่องที่สำคัญๆ อีกด้วย เช่น ในเรื่องการคลัง เป็นต้น และเมื่อสิทธิของประชาชนชาวสวิสถูกกระทบกระเทือนไม่ว่าจะโดยสภานิติบัญญัติโดยการออกกฎหมาย หรือเกิดจากการกระทำของฝ่ายบริหาร ประชาชนสวิสที่มีสิทธิออกเสียงเลือกตั้งทุกคนก็อาจไปยื่นคำร้องต่อศาลของสหพันธ์สวิส ว่าตนถูกตัดสิทธิในทางการเมืองได้

	ระบบการปกครองที่อำนาจไปรวมอยู่กับสภานิติบัญญัตินี้ นักนิติศาสตร์และนักการเมือง โดยเฉพาะอย่างยิ่งนักนิติศาสตร์และนักการเมืองของประเทศฝ่ายสังคมนิยมเห็นว่า ระบบนี้มีลักษณะ “ประชาธิปไตย” มากที่สุด เพราะแหล่งอำนาจมาจากประชาชน 28/ แต่นักนิติศาสตร์อีกฝ่ายหนึ่งซึ่งได้แก่ฝ่ายเสรีประชาธิปไตยเห็นว่า

	___________________
27/ Droit Constitutionel et Institutions Politiques, George Burdéau

	28/ ต้นกำเนิดของความคิดนี้เกิดจากความเห็นของ Rousseau ซึ่งมีความเชื่อมั่นในสังคม และเห็นว่าอธิปไตยนั้นอยู่ที่สังคม แต่คาร์ลมาร์กซ์ได้มองอำนาจตามความเห็นของรุสโซในลักษณะที่กว้างกว่า ความเห็นของรุสโซจำกัดอยู่แต่อำนาจของรัฐในการออกกฎหมายที่ไม่เกี่ยวข้องกับทางเศรษฐกิจ แต่ความเห็นของคาร์ลมาร์กซ์ได้มองอำนาจของรัฐในการควบคุมทางเศรษฐกิจด้วย ที่เป็นเช่นนี้ก็เพราะว่ารุสโซมีชีวิตอยู่ในสมัยกลางศตวรรษที่ 17 ซึ่งมีความไม่เสมอภาคในสิทธิ และมีบุคคลหลายจำพวกเช่นพวกพระ พวกขุนนางมีอภิสิทธิ์อยู่มาก รุสโซจึงมองความเสมอภาคในสิทธิเป็นเงื่อนไขของสังคม แต่คาร์ลมาร์กซ์อยู่ในสมัยกลางของศตวรรษที่ 19 ซึ่งเป็นระยะที่ระบบนายทุนกำลังรุนแรง คาร์ลมาร์กซ์จึงมองความเสมอภาคในทางเศรษฐกิจเป็นเงื่อนไขของสังคม

	ระบบของประเทศคอมมิวนิสต์มีลักษณะไม่เป็นประชาธิปไตย (anti-democratic) เพราะเป็นการนำไปสู่การเผด็จการในสภานิติบัญญัติและภายในสภานิติบัญญัตินั้นเอง จะเกิดการรวมอำนาจโดยบุคคลกลุ่มน้อย ซึ่งได้แก่ พรรคการเมืองหรือกลุ่มบุคคล และภายในพรรคการเมืองนั้นเองก็จะมีผู้มีอิทธิพลเพียงบางคนเท่านั้น หลักประชาธิปไตยในทำนองนี้ในผลสุดท้ายก็จะเป็นการเผด็จการตามความเป็นจริง (de facto)

	การที่ให้อำนาจสุงสุดอยู่กับสภานิติบัญญัติซึ่งประชาชนเลือกตั้งขึ้นมา ก็ไม่ผิดกับการที่ให้ประชาชนลงมติเห็นชอบในตัวบุคคลให้คนใดคนหนึ่งให้เป็นผู้ใช้อำนาจบริหาร เพราะเป็นการนำไปสู่การใช้อำนาจโดยเด็ดขาด ซึ่งประชาชนจะไม่สามารถใช้สิทธิและเสียงของตนได้โดยเสรี การปกครองที่มีการแบ่งแยกอำนาจจึงมีความจำเป็นสำหรับความเป็นประชาธิปไตยทางฝ่ายเสรีนิยม

	ระบบการปกครองที่มีการแบ่งแยกอำนาจในลักษณะต่างๆ

	นอกจากระบบการปกครองที่ไม่มีการแบ่งแยกอำนาจ คือ อำนาจทั้งมวลไปรวมอยู่กับองค์กรใดองค์กรหนึ่ง ไม่ว่าจะเป็นองค์กรฝ่ายบริหารหรือองค์การนิติบัญญัติตามที่กล่าวมาแล้ว ก็ยังมีระบบการปกครองที่ใช้หลักการแบ่งแยกอำนาจ โดยให้อำนาจแต่ละอำนาจที่แบ่งแยกมีความสัมพันธ์กันอยู่ วิธีการที่ใช้อำนาจแต่ละอำนาจมีความสัมพันธ์กันแตกต่างกันไปหลายประการ ระบบเหล่านี้ ได้แก่ ระบบประธานาธิบดีและระบบรัฐสภา ซึ่งมีทั้งระบบดั้งเดิมซึ่งเป็นระบบมาตรฐานและระบบที่มีการปรับปรุงใหม่ (rationalized systems) ในระยะหลักอีกหลายแบบ (ซึ่งถ้านักศึกษาสนใจก็โปรดไปศึกษาจากวิชาการกฎหมายรัฐธรรมนูญ)

	การแบ่งแยกอำนาจไม่จำเป็นจะต้องแบ่งเป็นสามอำนาจ รัฐธรรมนูญของจีน 1947 ก็ได้ดัดแปลงหลักการแบ่งแยกอำนาจ โดยแบ่งออกเป็น 5 อำนาจ คือ อำนาจบริหาร (Executive Yuan), อำนาจนิติบัญญัติ (Legislative Yuan), อำนาจตุลาการ (Judicial Yuan), อำนาจควบคุมข้าราชการ (Examination Yuan) และอำนาจตรวจสอบ (Control Yuan)

	แม้แต่ในประเทศที่ใช้หลักแบ่งแยกอำนาจโดยแบ่งออกเป็น 3 อำนาจ ก็เป็นปัญหาว่าอำนาจแต่ละอำนาจจะให้มีขอบเขตกว้างเพียงใด เราทราบแล้วว่าอำนาจนิติบัญญัติ คือ อำนาจออกกฎหมาย อำนาจบริหาร คือ อำนาจที่ปฏิบัติตามกฎหมาย แต่ถ้าฝ่ายนิติบัญญัติออกกฎหมายทุกเรื่องทุกราวและกำหนดในรายละเอียดโดยเคร่งครัดแล้ว อำนาจนิติบัญญัติก็จะก้าวก่ายเข้าไปในอำนาจบริหาร เพราะไม่เปิดโอกาสในฝ่ายบริหารใช้ดุลพินิจปฏิบัติการได้ตามความเหมาะสม ปัญหานี้เคยเป็นปัญหาในประเทศฝรั่งเศสตั้งแต่สมัยหลังสงครามโลกครั้งที่สอง ประเทศฝรั่งเห็นว่า ฝ่ายบริหารย่อมมีอิสระในการปฏิบัติหน้าที่ของตน

	 

	117

	ฉะนั้น อำนาจในการออกกฎ (reglement) เพื่อการปฏิบัติการตามกฎหมายจึงจะต้องเป็นของฝ่ายบริหาร โดยฝ่ายนิติบัญญัติเข้ามาล่วงล้ำไม่ได้ ถ้าอำนาจนิติบัญญัติออกกฎหมายจำกัดในรายละเอียดก็จะเป็นการแทรกแซงฝ่ายบริหาร ดังนั้น เมื่อประธานาธิบดีเดอโกลด์ขึ้นสู่อำนาจ จึงได้บัญญัติรัฐธรรมนูญ 1958 โดยระบุให้แน่ชัดว่า ขอบเขตของอำนาจนิติบัญญัติมีเพียงใด และส่วนใดเป็นอำนาจในการออกกฎ (réglement) ซึ่งเป็นอำนาจของฝ่ายบริหารแต่ผู้เดียว สิ่งที่รัฐธรรมนูญของฝรั่งเศสกำหนดไว้ว่าเป็นขอบเขตของอำนาจนิติบัญญัติ 29/ คือสิทธิของพลเมือง หลักประกันเสรีภาพสาธารณะ สัญชาติ สภาพ และความสามารถของบุคคล การกำหนดการกระทำผิดและการกำหนดโทษ อัตราภาษี เงินตรา ระบบกรรมสิทธิ์ การคุ้มครองแรงงาน การประกันสังคม ฯลฯ ส่วนที่เหลือจากนั้นก็เป็น “อำนาจออกกฎ” ของฝ่ายบริหาร

	ปัญหาเกี่ยวกับอำนาจตุลาการ ก็เป็นปัญหาที่ไม่ยิ่งหย่อนกว่าอำนาจบริหาร นอกจากปัญหาของการแบ่งแยกศาลออกเป็นศาลปกครองและศาลยุติธรรม ซึ่งเป็นปัญหาที่ต้องการการศึกษาที่กว้างขวางพอควรแล้ว ปัญหาที่เราได้ยินพูดถึงบ่อยๆ ก็คือ อำนาจของศาลยุติธรรมในการควบคุมกฎหมายขัดต่อรัฐธรรมนูญ ซึ่งได้มีการยกตัวอย่างถึงศาลสูงสุดสหรัฐของประเทศสหรัฐอเมริกา และศาลฎีกาของประเทศญี่ปุ่น

	ตามรัฐธรรมนูญของสหรัฐอเมริกา ศาลยุติธรรมเป็นผู้ใช้ “อำนาจ” ตามความหมายที่แท้จริง แต่สำหรับประเทศอื่นยังเป็นปัญหาว่า “ศาลยุติธรรม” เป็น “อำนาจ” หรือไม่หรือเป็นเพียงแต่ “เจ้าหน้าที่ของรัฐ” ในการดำเนินการบริการสาธารณะ คือให้ความยุติธรรมแก่ประชาชน ในประเทศอังกฤษมีหลักว่าอำนาจสูงสุดอยู่ที่รัฐสภา ศาลยุติธรรมจะต้องใช้กฎหมายตามที่สภานิติบัญญัติได้บัญญัติไว้ ศาลยุติธรรมจึงอยู่ในฐานะที่ต่ำกว่ารัฐสภา ผิดกับศาลสูงสุดของสหรัฐอเมริกา ถ้าพิจารณากันจริงๆ การที่จะกล่าวว่าศาลยุติธรรมควรมีอำนาจหน้าที่กว้างขวางอย่างใดบ้าง ผูกพันอย่างใกล้ชิดกับวิธีการเข้าดำรงตำแหน่งของผู้พิพากษา ดังนั้น ถ้าหากจะเริ่มพิจารณาศาลยุติธรรมว่าควรมีอำนาจกว้างขวางอย่างใด เราก็ต้องพิจารณาการดำรงตำแหน่งของผู้พิพากษาเป็นอันดับแรก

	การวิจารณ์ในหลักการแบ่งแยกอำนาจในทางวิชากฎหมายรัฐธรรมนูญ

	หลักการแบ่งแยกอำนาจได้ถูกโต้แย้งตั้งแต่สมัยแรกๆ โดยนักเขียนมีชื่อในระยะนั้นเอง นักเขียนผู้นั้นคือ Jean Jacques Rousseau (1712-1718) ในหนังสือ “le contrat social” (1762)

	______________________
29/ มาตรา 34 ฝรั่งเศส 1958

	 

	118

	รุสโซมีความเห็นว่า อธิปไตยอยู่กับชาติหรือหน่วยของชุมชนซึ่งประกอบด้วยประชาชนทั้งมวลอธิปไตยนี้ ไม่สามารถแบ่งแยกได้ อธิปไตยจึงต้องเป็นอำนาจเพียงอำนาจเดียวโดยไม่แบ่งแยกการเลือกตั้งผู้แทนก็ดี หรือการมีคณะรัฐบาลก็ดี เป็นแต่เพียงเครื่องมือของการใช้อำนาจอธิปไตยเท่านั้น สมาชิกผู้แทนย่อมต้องปฏิบัติตามประสงค์ของประชาชนผู้เลือกตั้งและรัฐบาลจะเป็นผู้ดำเนินการ

	อธิปไตยตามความเข้าใจของรุสโซไม่สามารถโอนได้และไม่สามารถแบ่งแยกได้ การเลือกตั้งผู้แทนมิใช่เป็นการมอบอำนาจของประชาชนให้แก่ผู้แทน และการที่ต้องมีคณะรัฐบาลมาปฏิบัติการ ก็มิใช่เป็นการแบ่งแยกอำนาจ

	ในสมัยที่ฝรั่งเศสยกร่างรัฐธรรมนูญหลังสงครามโลกครั้งที่สอง Mr. Pierre Cot ผู้ยกร่างรัฐธรรมนูญต่อสภาร่างรัฐธรรมนูญได้กล่าวว่า หลักการแบ่งแยกอำนาจเป็นสิ่งที่ล้าสมัยเป็นหลักการที่สร้างขึ้นเพื่อจะได้เป็นเหตุลงอำนาจของพระมหากษัตริย์ในระยะนั้น โดยตัดอำนาจในการออกกฎหมายของพระมหากษัตริย์ และให้พระมหากษัตริย์เหลืออยู่แต่เพียงอำนาจบริหาร คือ อำนาจปฏิบัติการตามกฎหมายเท่านั้น ปัจจุบันนี้บทบาทความสำคัญของหลักการแบ่งแยกอำนาจได้หมดสิ้นลงแล้ว ปัญหาเหลืออยู่แต่เพียงว่าจะแบ่งแยกหน้าที่ (function) ขององค์กรของรัฐอย่างไร หน้าที่นิติบัญญัติ แยกได้จากหน้าที่ทางบริหาร และเราต้องยอมรับว่าเป็นการถูกต้องที่จะแยกองค์กรที่ปฏิบัติหน้าที่ได้ตามความจำเป็นและเหมาะสม การแบ่งแยกหน้าที่ขององค์กรอาจจะกระทำได้สมดุลกันได้ด้วยวิธี check and balance (freins et contrepoids) คือไม่จำเป็นองค์กรหนึ่งจะต้องผูกขาดการใช้อำนาจหนึ่ง

	ผู้ที่เสนอข้อวิจารณ์ที่ค่อนข้างรุนแรงได้แก่ George Burdeau ศาสตราจารย์ของคณะนิติศาสตร์และเศรษฐศาสตร์ มหาวิทยาลัยปารีส ซึ่งได้กล่าวว่า ข้อยุ่งยากเกิดขึ้นเพราะมองเตสกิเออได้พิจารณาอำนาจหน้าที่ของรัฐ ด้วยการมีจุดเริ่มต้นจาก “อำนาจออกกฎหมาย” ดังนั้น เมื่อมี “อำนาจออกกฎหมาย” แล้ว ก็ต้องมี “อำนาจปฏิบัติตามกฎหมาย” และ “อำนาจวินิจฉัยข้อพิพาทตามกฎหมาย” แต่มองเตสกิเออลืมไปว่า อำนาจที่สอง คือ “อำนาจปฏิบัติตามกฎหมาย” นั้นมีลักษณะกว้างขวาง และโดยลักษณะของการใช้อำนาจปฏิบัติตามกฎหมายนั้นเององค์กรผู้ใช้อำนาจก็ได้ใช้อำนาจออกกฎหมายบางส่วนอยู่ด้วย คณะรัฐมนตรีซึ่งตามหลักการแบ่งแยกอำนาจจัดว่าเป็นอำนาจบริหารนั้น มิใช่ว่าคณะรัฐมนตรีจะเป็นผู้ปฏิบัติตามกฎหมายแต่อย่างเดียว แต่คณะรัฐมนตรีเป็นผู้ที่ริเริ่มการเสนอกฎหมายและปฏิบัติตามกฎหมายด้วย และคณะรัฐมนตรีเป็นผู้กำหนดนโยบายของตนเอง ความกว้างขวางของอำนาจบริหารก่อให้เกิดความยุ่งยากในการนิยามคำว่า “อำนาจบริหาร”

	ยอร์จ บูร์โด ย้ำว่า ปัญหานี้ทุกคนก็ทราบ แต่ก็ไม่มีผู้ใดลบล้างหลักการแบ่งแยกอำนาจนี้ ทั้งนี้ ก็เพราะแต่ละคนต่างประสงค์จะรักษาให้อำนาจนิติบัญญัติ เป็นศูนย์กลางของการบริหารงานของรัฐ ถ้าจะนิยามศัพท์คำว่า “อำนาจบริหาร” ให้กว้างขวางและตรงตามความเป็นจริง หลักการแบ่งแยกอำนาจก็จะอยู่ไม่ได้

	ยอร์จ บูร์โด เห็นว่าเราอาจเข้าใจรัฐกิจ (state activity) ได้อย่างง่ายๆ รัฐกิจก็คือการตัดสินใจในการทำสิ่งใดสิ่งหนึ่งหรือการวางนโยบาย และต่อมาได้แก่การปฏิบัติการต่างๆ เพื่อให้การตัดสินใจหรือให้นโยบายนั้นลุล่วงไปได้ วิธีการในการดำเนินรัฐกิจประการแรกเรียกว่า อำนาจหน้าที่ของรัฐบาล (governmental function) และหน้าที่ประการหลังเรียกว่าอำนาจหน้าที่บริหาร (executive function)

	อำนาจหน้าที่ของรัฐบาลได้แก่การดำเนินการทางการทูต การสร้างความสัมพันธ์ระหว่างอำนาจสาธารณะ (pouvoir public) กิจการต่างๆ ที่คณะรัฐมนตรีได้ทำไปในฐานะองค์กรทางการเมือง และอำนาจการออกกฎหมายบังคับแก่พลเมือง

	ยอร์จ บูร์โด ได้ตั้งคำถามว่า เพราะเหตุใด “องค์กรผู้กำหนดนโยบาย” คือคณะรัฐมนตรีจึงจะมาเรียกกันว่าเป็นผู้ปฏิบัติการตามกฎหมาย ซึ่งไม่ถูกต้อง บูร์โดเห็นว่าควรจะจัดแบ่งสรรหน้าที่ของรัฐเสียใหม่ อำนาจนิติบัญญัติมิใช่สภานิติบัญญัติ และอำนาจบริหารก็ไม่ใช่คณะรัฐมนตรี สภานิติบัญญัติและคณะรัฐมนตรีต่างทำหน้าที่ร่วมกัน คือหน้าที่ของรัฐบาล (governmental function) อำนาจในการออกกฎหมาย ก็คืออำนาจพิเศษที่เป็นของสภานิติบัญญัติ และสภานิติบัญญัติก็ยังมีอำนาจควบคุมการบริหารด้วย เช่น การตั้งคณะกรรมาธิการของสภานิติบัญญัติขึ้นสอบสวนการกระทำของฝ่ายบริหาร

	(2) การศึกษาหลักการแบ่งแยกอำนาจในวิชากฎหมายปกครอง

	ในด้านวิชากฎหมายปกครอง หลักการแบ่งแยกอำนาจมุ่งไปสู่การแบ่งแยกหน้าที่ (separation of function) และการแบ่งแยกเจ้าหน้าที่ (separation of authorities)

	ในประเทศอังกฤษ ปัญหาในการแบ่งแยกหน้าที่และการแบ่งแยกเจ้าหน้าที่ไม่ค่อยมีปัญหานัก เพราประเทศอังกฤษมิได้ใช้หลักการแบ่งแยกอำนาจตามที่มองเตสกิเออเข้าใจ นักกฎหมายปกครองของอังกฤษได้กล่าวว่า 30/

	____________________
30/ Administrative Law, Garner’s, p.13

	“แม้ว่าสภานิติบัญญัติจะเป็นผู้มีอำนาจในการออกกฎหมาย สภานิติบัญญัติของอังกฤษก็ไม่อยู่ในฐานะที่จะออกกฎหมายได้ทุกเรื่อง 31/ สภานิติบัญญัติขององค์กรมีความจำเป็นต้องมอบหมายอำนาจตรากฎหมาย 32/ บางส่วนให้แก่ฝ่ายบริหาร โดยเฉพาะอย่างยิ่งในเรื่องการกำหนดรายละเอียดของพระราชบัญญัติ สำหรับการวินิจฉัยข้อพิพาทก็เช่นเดียวกัน ผู้พิพากษาของอังกฤษมีจำนวนไม่พอที่จะวินิจฉัยข้อขัดแย้งที่เกิดขึ้นทั่วๆ ไป ในปัจจุบันแม้ว่าจะจัดเพิ่มจำนวนผู้พิพากษาขึ้นก็ตาม นอกจากนั้น ผู้พิพากษาของอังกฤษก็คงไม่มีความเหมาะสมในการที่ต้องวินิจฉัยข้อพิพาทต่างๆ ที่เกิดขึ้น ตามกฎหมายพิเศษเฉพาะเรื่อง อันต้องการผู้ที่มีความรู้พิเศษ ปัจจุบันนี้ข้อพิพาทเหล่านี้วินิจฉัยโดยคณะกรรมการ (administrative tribunals) ที่จัดตั้งขึ้นตามกฎหมายต่างๆ การพยายามที่จะแบ่งแยกอำนาจของรัฐปัจจุบันนี้เป็นสิ่งไร้ประโยชน์ (futile) เราต้องยอมรับว่าคณะรัฐมนตรีของรัฐปัจจุบันนี้ ควรจะต้องมีอำนาจทั้งสามอำนาจ คือ อำนาจบริหาร ซึ่งเป็นอำนาจโดยตรงของตน อำนาจนิติบัญญัติบางส่วนและอำนาจตุลาการบางส่วนตามควรแก่กรณี ระบบของอังกฤษที่อยู่ในขณะนี้คือ การเชี่ยวชาญเฉพาะเรื่องมากกว่าการแบ่งแยกอำนาจ (specialization rather than a separation of powers)”

	จอห์น ล๊อคค์ซึ่งเป็นนักปรัชญาการเมืองของอังกฤษในสมัยศตวรรษที่ 17 และได้เสนอหลักการแบ่งแยกอำนาจ อันเป็นผลจากการสังเกตการณ์ความเป็นไปของประเทศอังกฤษในสมัยนั้น ก็เห็นความจำเป็นของการแบ่งแยกองค์กรณ์เพื่อใช้อำนาจ

	Bénoit นักกฎหมายปกครองของฝรั่งเศสดูเหมือนจะอธิบายความเข้าใจในหลักการแบ่งแยกอำนาจของมองเตสกิเออทางด้านกฎหมายปกครองได้ดีที่สุด เบนัวต์ได้เริ่มต้นจากการค้นหาความคิดที่แท้จริงของมองเตสกิเออจากหนังสือ L’ esprit des lois และได้มีความเห็นว่า

	มองเตสกิเออได้พูดถึงการแบ่งแยกอำนาจและการแบ่งแยกหน้าที่ไปพร้อมๆ กันในบทที่ 6 ของหมวดที่ 11 ในหนังสือ L’ esprit des lois การเขียนของมองเตสกิเออมิได้มีหลักเกณฑ์แน่นอนอะไร แต่ได้เขียนไปพลาง คิดไปพลางตามแนวของการวิเคราะห์เหตุผลตามหลักตรรกวิทยา มองเตสกิเออมิได้พิถีพิถันในการเขียนมากนัก ฉะนั้น ความตอนท้ายและความตอนต้นในบทดังกล่าวจึงดูไม่ค่อยลงรอยกัน

	______________________
31/ “อำนาจออกกฎหมาย” ของอังกฤษมีความกว้างกว่าอำนาจออกกฎหมายของฝรั่งเศส อำนาจออกกฎหมายของอังกฤษมีความหมายเหมือนกับความหมายตามที่เราเข้าใจอยู่ในประเทศไทย คือฝ่ายนิติบัญญัติจะออกกฎหมายประการใดก็ได้ แต่อำนาจออกกฎหมายของประเทศฝรั่งเศสไม่รวม “อำนาจในการออกกฎ” ของฝ่ายบริหาร

	32/ อำนาจมอบหมายในการออกกฎหมายให้แก่ฝ่ายบริหาร สำหรับประเทศอังกฤษไม่มีปัญหาในทางทฤษฎีแต่อย่างใด เพราะประเทศอังกฤษถือหลัก Supremacy of Parliament

	ในตอนต้นของบทที่ 6 ของหมวดที่ 11 มองเตสกิเออได้กล่าวว่า รัฐมีอยู่ 3 อำนาจ (Powers) คือ อำนาจนิติบัญญัติ อำนาจบริหาร และอำนาจในการพิพากษา ตามที่กล่าวมาแล้วข้างต้น แต่พอถึงตอนกลางๆ บทที่ 6 มองเตสกิเออกล่าวแต่เพียงว่าอำนาจของรัฐมีอยู่เพียง 2 อำนาจเท่านั้น

	จากข้อความที่มองเตสกิเออได้อธิบาย พอจะเข้าใจว่ามองเตสกิเออเห็นว่าหน้าที่ของรัฐแยกเป็น 3 หน้าที่ คือ (trois functions) หน้าที่ทางนิติบัญญัติกับหน้าที่ทางบริหารนั้นมีลักษณะเป็น “อำนาจ” (pouvoir) ซึ่งควรมอบให้แก่องค์กรทางการเมืองต่างองค์กรกัน ส่วน “หน้าที่ที่สาม” ซึ่งมองเตสกิเออเรียกไว้ในตอนแรกว่าเป็นอำนาจในการพิพากษา คือสั่งลงโทษการกระทำผิดและวินิจฉัยข้อพิพาทระหว่างเอกชน มองเตสกิเออเรียกองค์กรผู้ดำเนินการว่า “เจ้าหน้าที่” (autorité) ซึ่งแสดงให้เข้าใจได้ว่ามองเตสกิเออมองตุลาการมีหน้าที่ในทางกฎหมายแพ่งเท่านั้น

	เบนัวต์ได้กล่าวว่า ในขณะนั้นประเทศฝรั่งเศสได้มีหลักการแบ่งแยกเจ้าหน้าที่ (Separation des autorites) อยู่แล้ว คือ อำนาจตุลาการเป็นการวินิจฉัยข้อพิพาทระหว่างเอกชนเท่านั้น ส่วนกรณีการร้องเรียนเกี่ยวกับการปฏิบัติงานของฝ่ายบริหาร ฝ่ายตุลาการไม่มีหน้าที่เกี่ยวข้องด้วย แต่เป็นเรื่องของเจ้าหน้าที่ของฝ่ายบริหารที่จะพิจารณาวินิจฉัยเอง

	ถ้ามองความจริงในเวลานั้นประกอบกับข้อความในหนังสือของมองเตสกิเออ ซึ่งมิได้กล่าวถึงการควบคุมฝ่ายบริหารโดยฝ่ายตุลาการเลย จะเห็นว่ามองเตสกิเออมิได้เข้าใจ “อำนาจตุลาการ” อย่างที่มีผู้แปลความกันอยู่เลย มองเตสกิเออแบ่งรัฐมี 3 หน้าที่ (functions) ส่วนองค์กรผู้ใช้นั้นได้แก่ 2 อำนาจ (pouvoir) และหนึ่งสถาบันเจ้าหน้าที่ (autorité) ซึ่งมีความเป็นอิสระ แต่ไม่อาจจัดลำดับได้ว่าเป็น “อำนาจ”

	การแปลความหลักการแบ่งแยกอำนาจ กับหลักการแบ่งแยกหน้าที่ของมองเตสกิเออ

	เนื่องจากบุคคลส่วนมากเข้าใจความคิดเห็นของมองเตสกิเออ โดยอาศัยประโยคขึ้นต้นของบทที่ 6 หมวดที่ 11 ของหนังสือ L’ esprit des lois ดังนั้น มองเตสกิเออจึงได้กลายเป็นผู้ก่อตั้งหลักการแบ่งแยกอำนาจออกเป็น 3 อำนาจ สหรัฐอเมริกาได้ร่างรัฐธรรมนูญขึ้นในปี ค.ศ. 1878 ซึ่งมีอยู่ทั้งหมด 7 หัวข้อ (articles) 3 หัวข้อแรกกล่าวถึงอำนาจทั้งสาม คือ “Legislative Power”, Executive power” และ Judicial Power” และเมื่อฝรั่งเศสมีการปฏิบัติ ความเข้าใจความคิดของมองเตสกิเออที่ว่ารัฐแบ่งออกเป็น 3 อำนาจดังกล่าวก็เป็นที่ฝังใจกันทั่วไป ในรัฐธรรมนูญปี ค.ศ. 1791 ก็ได้ใช้คำว่า “อำนาจนิติบัญญัติ” 33/

	_______________________
33/ แต่ในรัฐธรรมนูญ 1958 หมวด 8 ใช้คำว่า “de l’ authorité judiciaire” (judicial authority)

	และปัจจุบันนี้ในประเทศฝรั่งเศสเองก็ยังมีการกล่าวขวัญถึง “อำนาจตุลาการ” ในฐานะที่เป็นอำนาจๆ หนึ่งอยู่ทั่วๆ ไป เหตุที่เป็นเช่นนี้ก็อธิบายได้อย่างง่ายๆ ว่า การแบ่งแยกอำนาจออกเป็น 3 อำนาจเป็นสิ่งที่เข้าใจง่าย และการแบ่งแยกเช่นนี้ได้รับการสนับสนุนจากวงการตุลาการ

	แม้ว่าพวกคณะปฏิวัติของฝรั่งเศสในสมัยปลายตศวรรษที่ 16 จะเห็นว่า “หน้าที่” ตุลาการมีลักษณะเป็น “อำนาจ” ก็ตาม แต่คณะปฏิวัติก็ยังยอมรับว่าเมื่อมีการแบ่งแยกอำนาจก็จะต้องมีการแบ่งแยกเจ้าหน้าที่ด้วย บทบัญญัติมาตรา 13 แห่งกฎหมายลงวันที่ 16-24 สิงหาคม 1790 ได้มีข้อขความว่า “อำนาจหน้าที่ของการตุลาการเป็นอำนาจหน้าที่อันหนึ่ง แยกได้จากอำนาจหน้าที่ของฝ่ายปกครอง แต่ผู้พิพากษาต้องไม่สามารถสร้างอุปสรรคขัดขวางการปฏิบัติงานของฝ่ายบริหาร...” หลักการนี้เรียกว่า การแบ่งแยกเจ้าหน้าที่ฝ่ายปกครองออกจากฝ่ายตุลาการ และเป็นต้นกำเนิดของระบบศาลปกครองของประเทศภาคพื้นยุโรป (ซึ่งจะได้กล่าวต่อไปภายหลัง)

	ความเข้าใจหลักการแบ่งแยกอำนาจที่เป็นอยู่ในอำนาจในปัจจุบัน (คือแม้ไม่ตรงกับเจตนารมณ์ของมองเตสกิเออ) ก่อให้เกิดปัญหาทั้งทางกฎหมายปกครองและรวมไปถึงกฎหมายรัฐธรรมนูญด้วย ปัญหาที่เกี่ยวกับ “อำนาจนิติบัญญัติ” และ “อำนาจบริหาร” ดูจะไม่สู้เป็นที่กล่าวขวัญกันเท่าใดนัก เพราะระบบการปกครองในรูปแบบต่างๆ มีการยอมรับที่แน่นอน เช่น ระบบรัฐสภาหรือระบบประธานาธิบดี แม้ว่าการนิยามคำว่า “อำนาจนิติบัญญัติ” และ “อำนาจบริหาร” ตามหลักการแบ่งแยกอำนาจที่ใช้อยู่ในรัฐธรรมนูญทั่วๆ ไปขณะนี้จะไม่ถูกต้องตามความเป็นจริงแต่ก็ไม่ค่อยยกขึ้นมากล่าวกัน

	ในทางตรงกันข้าม หลักการแบ่งแยกอำนาจกลับถูกอ้างบ่อยที่สุดในเมื่อเกี่ยวข้องกับอำนาจตุลาการ ในประเทศฝรั่งเศสเอง ฝ่ายตุลาการพยายามที่จะเรียกร้องว่าอำนาจวินิจฉัยข้อพิพาททั้งหมด โดยอ้างว่าเรื่องเหล่านี้ควรจะเป็นหน้าที่ของ “อำนาจตุลาการ” กล่าวคือ เห็นว่าประเทศฝรั่งเศสไม่ควรมีศาลปกครอง ตำราที่เกี่ยวกับกฎหมายเอกชนของฝรั่งเศสจำนวนมากได้กล่าวถึงปัญหานี้

	อาจกล่าวได้ว่าการที่ควรจะแยกองค์กรหรือเจ้าหน้าที่ในการวินิจฉัยข้อพิพาท ซึ่งเกิดขึ้นระหว่างเอกชนด้วยกันเองก็ดี หรือระหว่างเอกชนกับฝ่ายปกครองก็ดี เป็นเรื่องที่ต้องพิจารณาถึงผลดีผลเสียงโดยเฉพาะ แต่มิใช่ขึ้นอยู่กับหลักการแบ่งแยกอำนาจของมองเตสกิเออ และสรุปได้ว่าหลักกฎหมายปกครองของประเทศภาคพื้นยุโรปมีความหมายตรงกัน คือมุ่งไปทางการแบ่งแยกหน้าที่ และจะเห็นประเทศในยุโรปส่วนมากมีศาลฝ่ายปกครองแยกจากศาลยุติธรรม

	บทที่ 2 หลักทั่วไปในการพิจารณาสร้างระบบการควบคุมฝ่ายบริหาร

	ก่อนที่จะกำหนดวิธีการหรือจัดตั้งองค์กรเพื่อการควบคุมฝ่ายบริหาร จำเป็นที่จะต้องแยกพิจารณาถึงลักษณะการควบคุมฝ่ายบริหารออกเป็นสองด้าน คือ ด้านแรกพิจารณาถึง “ลักษณะของวิธีการควบคุมฝ่ายบริหาร” และด้านที่สองพิจารณาถึง “ลักษณะขององค์กรที่จะทำหน้าที่ควบุมฝ่ายบริหาร” การพิจารณาทั้งสองลักษณะเป็นสิ่งจำเป็นเบื้องต้นในการวิจัยและวิเคราะห์ถึงระบบการควบคุมฝ่ายบริหาร

	2.1 ลักษณะของ “วิธีการ” ควบคุมฝ่ายบริหาร

	แยกเป็นหัวข้อได้ดังนี้

	ก. การควบคุมโดยวิถีทางการเมือง

	ข. การควบคุมโดยวิถีทางอื่น (ที่ไม่ใช่วิถีทางการเมือง)

	(1) วิธีการร้องเรียนภายในของฝ่ายบริหาร

	(2) วิธีการในลักษณะกึ่งข้อพิพาท (quasi-contentieux)

	(3) วิธีการในลักษณะข้อพิพาท (contentieux)

	ก. การควบคุมโดยวิถีทางการเมือง

	(1) วิธีการทั่วไป การควบคุมฝ่ายบริหารโดยวิถีทางการเมืองโดยสภานิติบัญญัติ อาจแยกได้เป็น 3 ประการคือ การควบคุมนโยบาย การควบคุมการบริหารทั่วไป (general administration) และการควบคุมการเงิน (financial administration) ในที่นี้ มุ่งหมายจะอธิบายถึงการควบคุมการบริหารทั่วไปเท่านั้น เพราะการควบคุมนโยบายย่อมเป็นเรื่องของพรรคการเมือง หรือของประชาชนที่มีสิทธิออกเสียงเลือกตั้ง หรือโดยบทบัญญัติของรัฐธรรมนูญซึ่งได้บัญญัติแนวนโยบายของรัฐไว้

	ส่วนการควบคุมทางการเงินของสภานิติบัญญัติมีวิธีการ 2 ประการคือ การอนุมัติรายจ่ายเป็นการประจำปีโดยพระราชบัญญัติงบประมาณรายจ่ายประจำปี (หรือโดยพระราชบัญญัติงบประมาณเพิ่มเติม ฯลฯ) อันเป็นการควบคุม “ก่อน” การใช้เงิน ส่วนการควบคุม “หลัง” การใช้เงิน สภานิติบัญญัติ (ในต่างประเทศทั่วๆ ไป) มีตัวบุคคลคอยตรวจตราให้ คือกรรมการตรวจเงินแผ่นดิน ซึ่งถือเป็นเจ้าหน้าที่ของสภานิติบัญญัติ กรรมการตรวจเงินแผ่นดินจะต้องทำ “รายงานประจำ” เสนอต่อสภานิติบัญญัติโดยผ่านทางคณะกรรมาธิการ (เพื่อการนี้) ของสภานิติบัญญัติ ซึ่งจะตรวจตามในรายละเอียด 6/

	_____________________
6/ ในรัฐธรรมนูญฉบับปัจจุบัน ได้แก้ไขปัญหานี้แล้ว โปรดดูง ส่วนที่ 6 “ผู้ตรวจเงินแผ่นดินของรัฐสภา” มาตรา 168 จนถึงมาตรา 173

	การควบคุมในทางการเงินก่อนจ่ายและหลังจ่ายโดยสภานิติบัญญัติเมื่อสมัย 30-40 ปีก่อน ถือเป็นสิ่งสำคัญมาก เพราะการบริหารงานแผ่นดินของรัฐบาลถือการเงินเป็นหลัก นอกเหนือไปจากการตรวจตราความถูกต้องและความตรงกันตามรายการต่างๆ แล้ว รายงานประจำปีของกรรมการตรวจเงินแผ่นดิน (ของต่างประเทศ) ต่อสภานิติบัญญัติจะต้องประกอบด้วย การวิจารณ์ถึงข้อดีข้อเสียของระบบการใช้จ่ายเงินของฝ่ายบริหารด้วย แต่ปัจจุบันนี้การควบคุมการใช้จ่ายเงินของฝ่ายบริหารได้ลดความสำคัญลงมา เพราะฝ่ายบริหารในขณะนี้มีอำนาจกว้างขวางจนยากจะกำหนดขอบเขต ฝ่ายบริหารมีความเป็นอิสระในการใช้ดุลพินิจ การควบคุมทางบัญชีและรายการการใช้จ่ายไม่อาจป้องกันการใช้ “ดุลพินิจ” โดยผิดพลาด (ไม่ว่าโดยสุจริตหรือไม่สุจริต) ของฝ่ายบริหารได้ การบริหารทั่วไป (general administration) ของฝ่ายบริหารที่ขาดการควบคุมที่พอเพียง จะทำความเสียหายให้แก่ประชาชนเป็นส่วนรวมได้มากกว่า คือ เสียหายทั้งในด้านการเงินของแผ่นดินที่มาจากภาษีอากรของราษฎร และเสียหายทั้งในด้านสิทธิเสรีภาพของประชาชนไม่ว่าจะเป็นรายบุคคลหรือเป็นการทั่วๆ ไป ในประเทศที่มีความไหวตัวในเรื่องนี้สภานิติบัญญัติได้มุ่งที่จะหาวิถีทาง ที่จะควบคุมฝ่ายบริหารในด้านการบริหารทั่วไป (general administration) ให้มากขึ้น โดยให้การควบคุมสมส่วนกับอัตราการขยายตัวของขอบเขตอำนาจของฝ่ายบริหาร

	ในระบอบการปกครองรูปแบบต่างๆ ที่ถือเป็นแบบอย่างในปัจจุบันนี้มีอยู่ 3 ระบบ คือ ระบบรัฐบาลภายใต้รัฐสภา (Assembly Government) ระบบรัฐสภา (Parliamentary System) และระบบประธานาธิบดี (Presidential System)

	ในระบบรัฐบาลภายใต้รัฐสภา ฝ่ายนิติบัญญัติมีอำนาจควบคุมฝ่ายบริหารมากที่สุดและถือว่าสภานิติบัญญัติเป็นผู้ใช้อำนาจบริหารเสียเอง ส่วนรัฐบาลเป็นแต่เพียงเครื่องมือหรือเจ้าหน้าที่ของสภานิติบัญญัติเท่านั้น สภานิติบัญญัติจะเป็นผู้กำหนดนโยบายในการบริหารและคอยควบคุมตรวจตราให้ฝ่ายบริหารดำเนินการตามนโยบายที่ตนกำหนดขึ้นโดยเคร่งครัด ฝ่ายบริหารจะต้องรายงานการปฏิบัติงานต่อสภานิติบัญญัติถ้าสภานิติบัญญัติไม่ไว้วางใจ ก็มีอำนาจปลดฝ่ายบริหารได้โดยที่ฝ่ายบริหารไม่มีอำนาจยุบสภานิติบัญญัติ

	ในระบบรัฐสภา ฝ่ายบริหารและฝ่ายนิติบัญญัติอยู่ในลักษณะที่สมดุลย์กัน กล่าวคือฝ่ายบริหารต้องรับผิดในทางการเมืองต่อสภานิติบัญญัติ ถ้าสภานิติบัญญัติไม่ไว้วางใจฝ่ายบริหาร ฝ่ายบริหารก็ต้องพ้นจากตำแหน่ง

	และในทางกลับกัน สภานิติบัญญัติอาจถูกยุบได้โดยฝ่ายบริหารซึ่งในทางวิธีการ การยุบสภานิติบัญญัติจะกระทำโดยพระบรมราชโองการของพระมหากษัตริย์หรือโดยคำสั่งของประมุขของรัฐ ซึ่งถือกันว่าเป็นประมุขของฝ่ายบริหารด้วย

	ในระบบประธานาธิบดี ซึ่งถือหลักการให้มีการแยกอำนาจ ระหว่างฝ่ายบริหารกับสภานิติบัญญัติในลักษณะเด็ดขาดหรือค่อนข้างเด็ดขาด กล่าวคือ สภานิติบัญญัติไม่มีอำนาจให้ฝ่ายบริหารออกจากตำแหน่ง โดยการลงมติไม่ไว้วางใจ และในทำนองเดียวกัน ฝ่ายบริหารก็ไม่มีอำนาจยุบสภานิติบัญญัติ อำนาจหน้าที่ของฝ่ายบริหารและของสภานิติบัญญัติมีลักษณะแบ่งแยกให้ถ่วงดุลย์กัน เช่น สภานิติบัญญัติ (สภาสูง) มีอำนาจในการให้ความเห็นชอบการแต่งตั้งข้าราชการฝ่ายบริหารระดับสูง หรือให้ความเห็นชอบในสนธิสัญญาซึ่งสร้างข้อผูกพันระหว่างประเทศ แต่ฝ่ายบริหาร (ประธานาธิบดี) ก็มีสิทธิยับยั้งร่างกฎหมายของฝ่ายสภานิติบัญญัติ เป็นต้น

	เท่าที่กล่าวมานี้จะเห็นว่า ในระบบการปกครองสามระบบ 7/ ที่กล่าวมาแล้ว ฝ่ายนิติบัญญัติอยู่ในฐานะที่จะควบคุมฝ่ายบริหารได้ ข้อแตกต่างในแต่ละระบบอยู่ที่ความมากน้อย (degree) ของการควบคุมว่า ฝ่ายนิติบัญญัติจะควบคุมฝ่ายบริหารได้เพียงใด ซึ่งในทั้งสามระบบที่กล่าวข้างต้น ระบบที่มีปัญหามากที่สุด ได้แก่ ระบบรัฐสภา (Parliamentary System) ซึ่งแบบรูปแบบที่เราใช้อยู่ในรัฐธรรมนูญของเราหลายฉบับ รวมทั้งรัฐธรรมนูญฉบับปัจจุบัน (พ.ศ.2517)

	ในระบบรัฐบาลภายใต้ระบบรัฐสภา สภานิติบัญญัติมีอำนาจมากอยู่แล้ว การควบคุมฝ่ายบริหารจึงกระทำได้มากเท่าที่สภานิติบัญญัติประสงค์

	_______________________
7/ ทั้งนี้โดยงดเว้นไม่พูดถึงระบอบการปกครองของประเทศสังคมนิยมฝ่ายซ้าย ซึ่งมีแบบการปกครองแตกต่างกันออกไป และการควบคุมฝ่ายบริหารในทางการเมืองต้องแยกพิจารณาเป็นการเฉพาะเรื่องเป็นพิเศษต่างหากออกไป ลักษณะสำคัญของระบอบการปกครองของประเทศดังกล่าวอยู่ที่ว่า ภายใต้ระบอบการปกครองนั้นมีพรรคการเมืองเพียงพรรคเดียว ดังนั้น ไม่ว่าจะเป็นฝ่ายบริหารหรือฝ่ายนิติบัญญัติย่อมอยู่ในแนวนโยบายเดียวกัน

	ในรูปการปกครองของประเทศสังคมนิยมฝ่ายซ้าย สภานิติบัญญัติ (ในรัฐเซียเรียกว่า Supreme soviet) เป็นองค์กรที่อยู่เหนือฝ่ายบริหาร แต่เราไม่อาจพิจารณาถึงการควบคุมของสภานิติบัญญัติที่มีต่อฝ่ายบริหารได้โดยแน่แท้ เพราะหน่วยการควบคุมที่แท้จริงได้แก่พรรคการเมือง ซึ่งจะควบคุมตั้งแต่สภานิติบัญญัติ ฝ่ายบริหาร จนกระทั่งถึงประชาชนผู้ใช้สิทธิออกเสียงเลือกตั้ง และผู้สมัครรับเลือกตั้ง

	หน่วยงานของพรรคการเมืองคอมมิวนิสต์ ที่สำคัญคือ People’s Control Committee (ซึ่งจัดตั้งขึ้นแทน Party-state Control Committee ในปี 1965) คณะกรรมการนี้มีอำนาจกว้างขวาง มีคณะอนุกรรมการกระจัดกระจายทั่วไปเช่น ในรัฐวิสาหกิจ ในโรงงาน ในสหบาลกรรมกร หรือแม้แต่ในอาคารสงเคราะห์หน้าที่ People’s Control Committee คือช่วยเหลือพรรคการเมืองและรัฐบาลได้ดำเนินการให้เป็นไปตามโครงการที่พรรคได้กำหนดไว้

	ในระบบประธานาธิบดี อำนาจนิติบัญญัติ (สภาสูงและสภาล่าง) และอำนาจบริหารมีลักษณะอิสระจากกันตามบทบัญญัติรัฐธรรมนูญ และโดยวิถีทางการเลือกตั้งและระบบพรรคการเมือง ทำให้ฝ่ายบริหารไม่อาจมีอำนาจเหนือสภานิติบัญญัติได้โดยเด็ดขาดแต่สภานิติบัญญัติกลับเป็นฝ่ายที่มีอำนาจเหนือกว่าฝ่ายบริหาร

	ในระบบรัฐสภา ทางปฏิบัติแทบจะมิได้เป็นไปตามเจตนาของบทบัญญัติของรัฐธรรมนูญ ที่มุ่งหมายให้เกิดการสมดุลย์ในระหว่างฝ่ายบริหารกับฝ่ายนิติบัญญัติ เพราะตามความเป็นจริงจะมีอำนาจในอำนาจหนึ่งที่มีอำนาจเหนืออีกฝ่ายหนึ่งอยู่เสมอ

	ไม่ว่ากรณีจะเป็นอย่างไร การควบคุมโดยวิถีทางการเมืองเป็นสิ่งที่หวังผลไม่ได้ เพราะเป็นวิธีการที่ขึ้นอยู่กับเงื่อนไขที่ไม่แน่นอนหลายประการ

	ประการแรกทีเดียว การควบคุมฝ่ายบริหารโดยทางฝ่ายนิติบัญญัติ ขึ้นอยู่กับระบอบการปกครองในรูปแบบต่างๆ ตามที่กล่าวมาแล้ว โดยจะต้องพิจารณาตั้งแต่ความเข้าใจในทางการเมืองของประชาชน (เพราะประชาชนเป็นพลังในทางการเมือง (political force) ที่จะควบคุมหรือใช้ความพินิจพิเคราะห์ในการเลือกตั้งเพื่อให้ได้มา ซึ่งสมาชิกสภานิติบัญญัติที่มีความรับผิดชอบต่อส่วนรวม พลังในทางการเมืองของประชาชนแสดงออก ด้วยจำนวนของผู้ใช้สิทธิออกเสียงเลือกตั้ง และแสดงออกด้วยความเป็นอันหนึ่งอันเดียว หรือความแตกแยกในคุณสมบัติของผู้มีสิทธิสมัครเลือกตั้ง หรือจำนวนและอุดมการณ์ของพรรคการเมือง ถ้าหากประชาชนเป็นพลังในทางการเมืองที่แท้จริง การควบคุมฝ่ายบริหารโดยสภานิติบัญญัติ ซึ่งเป็นสถาบันที่แทนประชาชนก็จะพลอยมีพลังไปด้วย และเป็นสถาบันที่เป็นหลักในการปกครองประเทศ

	แต่ความหวังนี้ยากที่จะเป็นจริง เพราะแม้ในประเทศที่ประชาชนมีความเข้าใจในลัทธิประชาธิปไตยดี และมีพื้นฐานในการปกครองท้องถิ่นอย่างแท้จริง เช่น ประเทศอังกฤษหรือประเทศต่างๆ ในกลุ่มสแกนดิเนเวียน ในประเทศเหล่านั้นก็ยังยอมรับว่า การควบคุมโดยวิถีทางการเมืองไม่พอเพียงแก่การควบคุมฝ่ายบริหารหรือฝ่ายปกครอง การควบคุมในทางการเมืองมีลักษณะเป็นการควบคุมในหลักการใหญ่ๆ เช่น ควบคุมนโยบาย ควบคุมการใช้จ่ายเงินของประเทศหรือควบคุมการปฏิบัติงานของฝ่ายบริหารเฉพาะในกรณีที่มีผลเสียหายกระทบกระเทือนต่อประเทศชาติอย่างมาก ส่วนการควบคุมเฉพาะเรื่องเฉพาะราย การควบคุมโดยทางสภานิติบัญญัติจะไม่ได้ผล แม้ว่ารัฐธรรมนูญจะกำหนดวิธีการ (ไม่ว่าจะเป็นรัฐธรรมนูญลายลักษณ์อักษรหรือรัฐธรรมนูญที่ไม่เป็นลายลักษณ์อักษร) ให้สภานิติบัญญัติสอบถามหรือหาข้อเท็จริงจากฝ่ายบริหารได้ เช่น โดยการตั้งกระทู้ถามเฉพาะเรื่อง หรือแม้แต่จะตั้งกรรมาธิการขึ้นดำเนินการสอบสวนการกระทำของฝ่ายบริหาร

	การตั้งกระทู้ถามเป็นวิธีที่ไม่อาจหาข้อเท็จริงได้โดยถ่องแท้ แต่เป็นเพียงวิธีการเพื่อตักเตือนให้ฝ่ายบริหารรู้สึกตัวและคิดหาทางแก้ไขข้อเสียหายเท่านั้น สภานิติบัญญัติไม่อาจควบคุมการแก้ไขกรณีเฉพาะเรื่องเฉพาะรายได้ เว้นเสียแต่ว่าฝ่ายบริหารจะกระทำผิดพลาดมากมาย จนกลายเป็นสาเหตุของการเปิดอภิปราย และลงมติไม่ไว้วางใจในฝ่ายบริหารจนทำให้ฝ่ายบริหารต้องออกจากตำแหน่ง

	ส่วนวิธีการควบคุมโดยการตั้งกรรมาธิการขึ้นสอบสวนการกระทำของฝ่ายบริหาร เป็นวิธีการที่ได้ผลในด้านสอบสวนหาข้อเท็จจริงจากฝ่ายบริหารได้ แต่การที่จะใช้วิธีการนี้กว้างขวางเพียงใด ย่อมแล้วแต่ความมั่นคงของสภานิติบัญญัตินั้นเอง ถ้าสภามีความมั่นคงเป็นอิสระต่างหากจากฝ่ายบริหาร สภานิติบัญญัติก็อาจใช้วิธีการตั้งกรรมาธิการขึ้นสอบสวนการกระทำของฝ่ายบริหารได้มาก แต่แม้กระนั้นก็ตาม วิธีการตั้งคณะกรรมาธิการขึ้นสอบสวนการกระทำของฝ่ายบริหารก็ถูกจำกัดโดยลักษณะของวิธีการนั้นเอง การตั้งกรรมาธิการเพื่อสอบสวนฝ่ายบริหารเป็นเรื่องใหญ่ มีการเรียกให้เจ้าหน้าที่ของฝ่ายบริหารมาให้ข้อเท็จจริงต่อคณะกรรมาธิการ มีการตรวจสอบเอกสารและพยานหลักฐาน ฉะนั้น กรณีที่จะมีการตั้งกรรมาธิการเพื่อสอบสวนฝ่ายบริหาร จึงจะต้องเป็นกรณีที่ส่วนได้เสียและประโยชน์ส่วนรวมของประชาชนได้รับความกระทบกระเทือนอย่างมาก

	การตั้งกรรมาธิการขึ้นสอบสวนการกระทำของฝ่ายบริหารเป็นวิธีการที่ใช้บ่อยๆ ในระบบการปกครองแบบประธานาธิบดี เพราะโครงสร้างของระบบการปกครองในรูปแบบนั้น เสียงส่วนมากของสภานิติบัญญัติอาจมิใช่เป็นพรรคการเมืองที่สนับสนุนประธานาธิบดี และแม้ว่าเสียงส่วนมากของสภานิติบัญญัติจ ะเป็นพรรคการเมืองเดียวกับพรรคการเมืองของประธานาธิบดี แต่สภานิติบัญญัติก็ยังมีแนวโน้มในการใช้วิธีนี้ในการควบคุมฝ่ายบริหาร (ประธานาธิบดี) เพราะนโยบายการบริหารในระบบการปกครองแบบประธานาธิบดี ขึ้นอยู่กับตัวบุคคลที่เป็นประธานาธิบดีมากกว่านโยบายของพรรคการเมือง แต่สำหรับในระบอบการปกครองระบบรัฐสภาอันมีพรรคการเมือง (ไม่ว่าพรรคเดียวหรือหลายพรรค) ที่มีเสียงข้างมากในสภานิติบัญญัติเป็นคณะรัฐบาล คณะรัฐบาลย่อมคุมเสียงข้างมากและจะทำให้พรรคการเมืองอื่นๆ ไม่สามารถมีมติให้ตั้งกรรมาธิการสอบสวนการกระทำของรัฐบาลได้

	นอกจากเหตุที่กล่าวมาแล้ว ยังมีเงื่อนไขอีกนานาประการที่ทำให้การควบคุมฝ่ายบริหาร โดยวิถีทางการเมืองไม่เป็นผล เช่นในข้อต่างๆ ดังต่อไปนี้

	1. ความสำเร็จในการติดตามข้อบกพร่องของฝ่ายบริหารที่เป็นกรณีเฉพาะเรื่องเฉพาะราย ขึ้นอยู่กับความเอาใจใส่และความสามารถของสมาชิกสภานิติบัญญัตินั้นเอง ว่าจะติดตามเรื่องมากน้อยเพียงไร

	เมื่อได้กระทู้ไว้หนหนึ่งแล้ว รัฐบาลแถลงข้อเท็จจริงหรือรับว่าจะดำเนินการแก้ไขต่อไปไว้แล้ว สมาชิกจะทิ้งเรื่องเสียแต่เพียงนี้หรือไม่ ฐานะส่วนตัวของสมาชิกของสภานิติบัญญัติย่อมมีส่วนในความสำเร็จอยู่ไม่น้อย รัฐบาลมักพร้อมที่จะดำเนินการแก้ไข ถ้าเป็นกรณีที่กระทู้หรือการร้องเรียนมาจากสมาชิกพรรคการเมืองฝ่ายรัฐบาล เพราะเป็นการสร้างความนิยมในพรรคการเมืองของรัฐบาลไปด้วยในตัว กระทู้หรือการร้องเรียนที่มาจากสมาชิกที่มีความสำคัญภายในพรรคการเมือง หรือเป็นสมาชิกที่เป็นคนเด่นในสภานิบัญญัติ ย่อมได้รับพิจารณามากกว่ากระทู้หรือการร้องเรียนของสมาชิกอื่นๆ

	2. การถกเถียงหรือการพิจารณาข้อบกพร่องฝ่ายบริหารในกรณีเฉพาะเรื่องเฉพาะราย อาจมี “เหตุผล” ในทางการเมืองที่มาจากฝ่ายรัฐบาลหรือจากฝ่ายผู้ตั้งกระทู้มากลบเกลื่อนความสำคัญ ในการพิจารณาถึงความเสียหายหรือความเดือดร้อนเฉพาะราย

	3. กรณีเฉพาะเรื่องบางเรื่องไม่อยู่ในลักษณะที่จะตั้งกระทู้ถามได้ เช่น มีข้อบังคับของสภานิติบัญญัติกำหนดห้ามไว้ว่า “เป็นเรื่องส่วนตัว” “เป็นเรื่องที่ไม่มีสาระสำคัญ” หรือ “เป็นเรื่องเคลือบคลุม” เหล่านี้ สมาชิกย่อมตั้งกระทู้ไม่ได้ หรือกรณีเฉพาะเรื่องบางเรื่องเป็นเรื่องอยู่นอกความรับผิดชอบของรัฐบาล เช่น การปฏิบัติการขององค์กรท้องถิ่น (เทศบาล ฯลฯ)

	4. แม้จะได้ผ่านอุปสรรคต่างๆ มาทุกประการแล้ว ความสำเร็จของการแก้ไขข้อบกพร่องก็ยังขึ้นอยู่กับอำเภอใจของรัฐมนตรีแต่ละคน รัฐมนตรีบางคนอาจไม่ยอมรับข้อบกพร่องของตน หรือแม้แต่รัฐมนตรีบางคนจะมีความเต็มใจหรือยอมรับผิดในข้อบกพร่อง แต่ก็อาจมีงานรัดตัวมากจนกระทั่งไม่สามารถติดตามแก้ไขให้เป็นผลสำเร็จได้

	ด้วยความขัดข้องในการควบคุมฝ่ายบริหารโดยวิถีทางการเมืองดังกล่าวมานี้เอง ประเทศที่กล่าวมาข้างต้น คือ ประเทศอังกฤษ และประเทศในกลุ่มสแกนดิเนเวียน ซึ่งเป็นที่ยอมรับกันว่าเป็นประเทศที่มีระบอบประชาธิปไตยมั่นคง มีสภานิติบัญญัติและรัฐบาลเป็นองค์กรที่มีประสิทธิภาพ แต่ประเทศเหล่านี้ก็ยังต้องสร้างสภาบันขึ้นมา เพื่อเสริมข้อขัดข้องในการควบคุมฝ่ายบริหารโดยวิถีทางการเมืองของสภานิติบัญญัติ สถาบันนั้น คือ ออมบุคสแมน (Ombudsman Parliamentary Commissioner) อันเป็นสถาบันที่อิงสภานิติบัญญัติ

	(2) วิธีการพิเศษ ได้แก่ (1) วิธีพิจารณา Impeachment ในระบบรัฐสภาซึ่งใช้อยู่ในประเทศอังกฤษหรือประเทศที่ได้รับอิทธิพลจากอังกฤษ (2) วิธีพิจารณา impeachment ในระบบประธานาธิบดีที่ใช้อยู่ในประเทศสหรัฐอเมริกาและประเทศที่ใช้ระบบประธานาธิบดี และ (3) ระบบความยุติธรรมทางการเมือง (la justice politique) ที่ประเทศภาคพื้นยุโรปได้ดัดแปลงวิธีการ impeachment มาใช้โดยให้การพิจารณาเป็นอำนาจของศาลสูงทางการเมือง (หรือคณะตุลาการรัฐธรรมนูญ)

	วิธีการพิเศษเป็นระบบการควบคุมโดยเฉพาะสำหรับผู้ดำรงตำแหน่งในฝ่ายบริหาร และมีประเทศต่างๆ ใช้อยู่เป็นจำนวนมาก แต่ละประเทศมีขอบเขตและองค์ประกอบขององค์กรแตกต่างกัน รัฐธรรมนูญของบางประเทศบัญญัติไว้ชัดเจนว่า ถ้าการกระทำหรือการละเว้นการกระทำของผู้ดำรงตำแหน่งในฝ่ายบริหาร เป็นการฝ่าฝืนบทบัญญัติของกฎหมาย ผู้นั้นจะต้องรับผิดชอบทาง impeachment ต่อสภานิติบัญญัติ ความรับผิดในลักษณะนี้ รัฐธรรมนูญบางประเทศเรียกว่า crime of responsibility (ซึ่งแตกต่างกับความผิดอาญาตามปกติ)

	ในระบบประธานาธิบดี วิธีการ impeachment มีลักษณะเป็นการควบคุมทางวินัยเพื่อให้สภานิติบัญญัติมีอำนาจให้ฝ่ายบริหารพ้นจากตำแหน่งก่อนครบวาระที่รัฐธรรมนูญกำหนดไว้ (ในระบบประธานาธิบดี สภานิติบัญญัติไม่มีอำนาจลงมติไม่ไว้วางใจเพื่อให้ฝ่ายบริหารพ้นจากตำแหน่ง) และถ้าการกระทำของฝ่ายบริหารเป็นการกระทำผิดอาญาด้วย สภานิติบัญญัติก็จะดำเนินการให้ศาลยุติธรรมพิจารณาพิพากษาลงโทษทางอาญากับฝ่ายบริหารอีก ทั้งนี้ตามหลักทฤษฎีการแบ่งแยกอำนาจของระบบประธานาธิบดี

	แต่วิธีการ impeachment ในระบบรัฐสภาและวิธีพิจารณาโดยศาลสูงทางการเมืองในระบบของประเทศภาคพื้นยุโรปมีขอบเขตแตกต่างกัน บางกรณีมีลักษณะเป็นการลงโทษทางวินัย (คือให้พ้นจากตำแหน่งทางการเมืองโดยมีความผิด)8/ ส่วนการพิจารณาคดีอาญาเพื่อลงโทษทางอาญาจะอยู่ในเขตอำนาจของ “ศาลยุติธรรม” แต่โดยทั่วๆ ไป ศาลสูงทางการเมืองจะมีอำนาจในการลงโทษทางอาญาด้วย

	ในทางปฏิบัติ ระบบควบคุมผู้ดำรงตำแหน่งฝ่ายบริหารในระบบ impeachment และระบบความยุติธรรมทางการเมืองไม่ค่อยได้ใช้จริงๆ บ่อยนัก แต่รัฐธรรมนูญได้บัญญัติระบบดังกล่าวขึ้นไว้โดยมีความมุ่งหมายสามประการ คือ ประการแรก เพื่อให้ความแน่นอนในการดำเนินคดีต่อบุคคลที่มีอำนาจในทางบริหารในขณะนั้น (และไม่แน่ว่าบุคคลดังกล่าวจะกลับมามีอำนาจในทางบริหารอีกหรือไม่) ประการที่สอง เพื่อป้องกันมิให้ศาบยุติธรรมต้องเข้ามาเกี่ยวข้องกับปัญหาทางการเมือง และประการที่สาม เพื่อผลประโยชน์ของผู้ต้องหาในคดีนั้นเอง กล่าวคือ ผู้ต้องหาจะได้รับการพิจารณาพิพากษาจากองค์กรที่สามารถพิจารณาปัญหาได้ทุกด้าน (ทั้งในด้านการเมืองและด้านบทบัญญัติของกฎหมาย)

	___________________
8/ ซึ่งแตกต่างกับการลงมติไม่ไว้วางใจทางการเมืองของสภานิติบัญญัติ ซึ่งเป็นผลให้คณะรัฐมนตรีหรือรัฐมนตรีต้องพ้นจากตำแหน่ง ซึ่งกรณีนี้อาจเป็นเพราะสภานิติบัญญัติเห็นว่านโยบายของรัฐบาลไม่ถูกต้องเหมาะสม หรือรัฐบาลไม่มีความสามารถปฏิบัติตามนโยบายที่กำหนดไว้ แต่มิใช่เนื่องมาจาก“การกระทำผิด”

	ข. การควบคุมโดยวิถีทางอื่น (ที่ไม่ใช่วิถีทางการเมือง)

	ความหมายของคำว่า “การควบคุม” อาจจะยังไม่มีความหมายกว้างขวางครอบคลุมตามประสงค์ “การควบคุม” อาจเข้าใจในแง่ที่เป็นการตรวจสอบฝ่ายบริหารเท่านั้น แต่ในการที่ฝ่ายบริหารทำการไม่ถูกต้องและเป็นผลกระทบกระเทือนต่อสิทธิเสรีภาพและทรัพย์สินของประชาชน รัฐก็ควรจะจัดหาวิธีการแก้ไข (remedy) ให้แก่ประชาชนด้วย ดังนั้น คำว่า “การควบคุม” ที่ใช้อยู่ในหัวข้อนี้ จึงมีความประสงค์จะให้มีความหมายถึงการตรวจสอบฝ่ายบริหาร และรวมตลอดไปถึงวิธีการแก้ไขของรัฐสำหรับประชาชนผู้ได้รับความเสียหายจากการกระทำของฝ่ายบริหารด้วย

	การควบคุมฝ่ายบริหารที่มิใช่วิถีทางการเมืองแยกออกได้เป็น 3 วิธีการคือ วิธีการร้องเรียนภายในฝ่ายบริหาร วิธีการในลักษณะกึ่งข้อพิพาท และวิธีการในลักษณะพิพาท

	(1) วิธีการร้องเรียนภายในฝ่ายบริหาร ได้แก่ การร้องเรียนฝ่ายบริหารซึ่งเป็นผู้บังคับบัญชา (สูงกว่าหรือสูงสุด) ตามปกติ ไม่ว่าการร้องเรียนนั้นจะกระทำเป็นหนังสือ กระทำด้วยวาจา หรือกระทำด้วยการเดินขบวนเป็นกลุ่มเป็นก้อนมาร้องเรียนต่อฝ่ายบริหาร การควบคุมโดยวิธีการนี้มีอยู่ในทุกประเทศโดยทั่วๆ ไปแต่เป็นการควบคุมที่ไม่มีวิธีการแน่นอน และไม่มีการรับฟังข้อคัดค้านในลักษณะที่เป็นคดีหรือข้อพิพาท 9 การร้องเรียนต่อฝ่ายบริหาร อาจเป็นการร้องเรียนต่อผู้ดำเนินการหรือสั่งการนั้นเอง เพื่อให้ทบทวนข้อเท็จจริงและทบทวนข้อวินิจฉัยของตนเสียใหม่ หรืออาจเป็นการร้องเรียนต่อผู้บังคับบัญชาหรือผู้รับผิดชอบในระดับที่สูงกว่าผู้ดำเนินการ หรือสั่งการนั้น เช่น ร้องเรียนต่อคณะรัฐมนตรี นายกรัฐมนตรี รัฐมนตรี หรืออธิบดีแล้วแต่กรณี หรือในกรณีที่เป็นการกระทำผิดโดยองค์กร เช่น เทศบาล ก็อาจร้องเรียนต่อกระทรวงมหาดไทย ซึ่งเป็นหน่วยงานควบคุมดูแลกิจการของเทศบาลได้ การร้องเรียนอาจจะร้องเรียนตามลำดับชั้นในการควบคุมหรือการบังคับบัญชา หรืออาจร้องเรียนไปยังองค์การหรือผู้บังคับบัญชาชั้นสูงกว่านั้นหรือขั้นสูงสุดก็ได้ ทั้งนี้ แล้วแต่กฎหมายหรือระเบียบกำหนดไว้

	วิธีการร้องเรียนภายในฝ่ายบริหาร ได้ผลในทางควบคุมฝ่ายบริหารน้อยยกเว้นในบางกรณีที่มีการแบ่งหน่วยงานหรือสายงาน เช่น ในกรณีที่มีการควบคุมราชการบริหารส่วนท้องถิ่นโดยราชการบริหารส่วนกลาง 10/ หรือการควบคุมการเก็บภาษีของหน่วยราชการต่างๆ โดยสำนักงานตรวจสอบการเก็บภาษีอากรของรัฐ เป็นต้น

	_____________________
9/ การร้องเรียนภายในอาจมีวิธีพิจารณาอยู่บ้าง แต่ก็มิได้เป็นวิธีพิจารณาแบบที่มีข้อพิพาท คือมีโจทก์ มีจำเลย

	10/ ในต่างประเทศที่ใช้ระบบการควบคุมราชการบริหารส่วนท้องถิ่น โดยราชการบริหารส่วนกลาง แบบที่ใช้อยู่ในประเทศไทย จะมีองค์กรพิเศษ (ศาลปกครอง) มีอำนาจวินิจฉัยข้อขัดแย้งระหว่างราชการบริหารส่วนท้องถิ่น กับราชการบริหารส่วนกลาง

	การดำเนินการตามคำร้องเรียนขึ้นอยู่กับอำเภอใจของฝ่ายบริหาร ในบางครั้งแม้ฝ่ายบริหารจะยอมรับในความผิดพลาดของเจ้าหน้าที่ของตน แต่ก็ไม่อาจให้เป็นที่เปิดเผย และนอกจากนั้น การร้องเรียนเกี่ยวกับการกระทำผิดของเจ้าหน้าที่ระดับสูง เช่น รัฐมนตรีย่อมหวังผลได้ยาก

	อย่างไรก็ตาม แม้ว่าวิธีการร้องเรียนภายในฝ่ายบริหารจะมีขัดข้อง เกี่ยวกับการให้ความเป็นธรรมแก่ผู้ร้องเรียน แต่วิธีการนี้มีผลดีในด้านอำนาจการสั่งแก้ไขของฝ่ายบริหาร เพราะเป็นการสั่งแก้ไขโดยฝ่ายบริหารนั้นเอง โดยผู้สั่งแก้ไขอาจพิจารณาไปถึงความเหมาะสมอันเป็นการควบคุม “ดุลพินิจ” ของผู้กระทำการได้โดยไม่เป็นปัญหาให้เกิดความขัดแย้งระหว่างอำนาจ หรือระหว่างเจ้าหน้าที่คนละฝ่าย (กับฝ่ายตุลาการหรือฝ่ายนิติบัญญัติ)

	เนื่องจากวิธีการนี้เป็นวิธีการที่มีทั่วไปทุกประเทศ และเป็นวิธีการที่คล้ายคลึงกันโดยทั่วๆ ไป กับทั้งเป็นวิธีการที่ยอมรับว่าไม่พอเพียงที่จะแก้ไขความเดือดร้อนของประชาชน จึงขอผ่านไปโดยไม่จำต้องกล่าวถึงอีก

	(2) วิธีการในลักษณะกึ่งข้อพิพาท วิธีการนี้เป็นการควบคุมฝ่ายบริหารโดยให้เจ้าหน้าที่หรือคณะกรรมการ (ซึ่งมิใช่ศาลยุติธรรม) วินิจฉัยกรณีโต้แย้งในลักษณะที่เป็นคดีข้อพิพาทโดยมีวิธีพิจารณา เพื่อให้ความเป็นธรรมแก่ผู้ที่มีประโยชน์ขัดแย้งกัน วิธีพิจารณาของเจ้าหน้าที่หรือคณะกรรมการตามที่กฎหมายกำหนดก็มีต่างๆ เป็นต้นว่า ให้มีการรับฟังพยาน หรือให้มีการตรวจสอบให้ความเห็นโดยเจ้าหน้าที่ที่เป็นกลาง ไม่มีประโยชน์เกี่ยวข้อง โดยทั่วๆ ไป ถ้าผู้ที่เกี่ยวข้องไม่เห็นด้วยกับคำวินิจฉัยของเจ้าหน้าที่หรือคณะกรรมการ กฎหมายจะเปิดโอกาสให้มีการอุทธรณ์คำวินิจฉัยต่อศาลยุติธรรมได้ในข้อกฎหมาย หรือในบางกรณีก็ให้อุทธรณ์ได้ทั้งข้อเท็จจริงและข้อกฎหมาย วิธีการควบคุมในลักษณะกึ่งข้อพิพาทเป็นวิธีการที่ใช้ทั่วๆ ไปอยู่ในอังกฤษและสหรัฐอเมริกา

	ในอังกฤษเรียกคณะกรรมการที่มีอำนาจทำนองนี้ว่า administrative tribunals แปลว่า “ศาลฝ่ายบริหาร”11/ ศาลฝ่ายบริหารของอังกฤษมีกฎหมายกำหนดแนวทางของวิธีพิจารณาไว้ มีชื่อว่า The Tribunals and Inquiry Act, 1958 แก้ไขเพิ่มเติม 1966 ลักษณะอำนาจของศาลฝ่ายบริหารเรียกกันว่า อำนาจกึ่งตุลาการ (quasi-judicial) รัฐมนตรีหรือข้าราชการการเมืองก็มีอำนาจกึ่งตุลาการอยู่เป็นจำนวนมาก

	____________________
11/ เพื่อความเข้าใจของผู้อ่านซึ่งขึ้นอยู่กับระบบกฎหมายไทย จึงขอแปลว่า “คณะกรรมการ” เพราะการแต่งตั้งศาลฝ่ายบริหารมีลักษณะคล้ายกับการแต่งตั้งคณะกรรมการตามกฎหมายเฉพาะเรื่องของเรา เช่น พ.ร.บ. ควบคุมค่าเช่าในภาวะคับขัน พุทธศักราช 2489 เป็นต้น แต่ในบางแห่ง เมื่อประสงค์จะอ้างถึง administrative tribunal ของอังกฤษ (หรือของประเทศที่ใช้ระบบเดียวกัน) โดยเฉพาะ ก็จะขอให้คำว่า “ศาลฝ่ายบริหาร” ไปด้วยแล้วแต่กรณี

	อำนาจของรัฐมนตรีอังกฤษในการวินิจฉัยข้อขัดแย้งพอเทียบได้กับอำนาจรัฐมนตรีของไทย ในการวินิจฉัยอุทธรณ์คำสั่งไม่อนุญาต หรือคำสั่งอื่นๆ ของเจ้าพนักงานนั้นเอง แต่การวินิจฉัยของรัฐมนตรีอังกฤษเป็นการใช้อำนาจ ที่อยู่ภายใต้บทบัญญัติของกฎหมายที่กำหนดวิธีพิจารณาไว้ให้ ตามกฎหมายไทยเราไม่มีกฎหมายกำหนดวิธีการทำนองนี้ไว้ ฉะนั้น รัฐมนตรีอาจวินิจฉัยได้โดยอิสระ อาจฟังหลักฐานข้อเท็จจริงในรายละเอียดหรืออาจสั่งการ โดยเพียงฟังบันทึกความเห็นของเจ้าหน้าที่ที่แทงเสนอบันทึกท้ายเรื่องเท่านั้นก็ได้

	ในสหรัฐอเมริกาก็มี “ศาลฝ่ายบริหาร” ที่ใช้วิธีการกึ่งข้อพิพาทอยู่เป็นจำนวนมาก แต่ศาลฝ่ายบริหารของสหรัฐอเมริกามีลักษณะผิดไปจาก “ศาลฝ่ายบริหาร” ของอังกฤษ

	(3) วิธีการในลักษณะข้อพิพาท (Contentieux) ได้แก่ การควบคุมโดยศาล (อาจเป็นศาลยุติธรรมหรือศาลปกครอง) ลักษณะที่สำคัญของวิธีการนี้ คือ ผู้มีอำนาจวินิจฉัยมีความอิสระ มีกระบวนการพิจารณาแน่นอน มีเงื่อนไขการฟ้อง และกำหนดอายุความศาลมีอำนาจวินิจฉัยทั้งในข้อเท็จจริงและข้อกฎหมาย แต่ตามหลักการศาลไม่อาจพิจารณาไปไกลจนถึงจะควบคุม “ดุลพินิจที่แท้จริง” (opportunity) ได้ การควบคุม “ดุลพินิจที่แท้จริง” เป็นเรื่องการควบคุมภายในของฝ่ายบริหารด้วยกันเอง

	ความสำคัญจึงอยู่ที่ว่า อะไรคือ “ดุลพินิจที่แท้จริง” ถ้าให้ฝ่ายบริหารเป็นผู้กำหนดขอบเขตการควบคุมด้วยตนเอง ขอบเขตของ “ดุลพินิจ” ก็คงจะกว้างออกไปจนไม่อาจหาหลักเกณฑ์ได้ ดังนั้น การควบคุมในลักษณะข้อพิพาท คือ มีคู่กรณีสองฝ่าย ฝ่ายหนึ่งเป็นฝ่ายบริหารและอีกฝ่ายหนึ่งเป็นฝ่ายผู้เสียหาย โดยมีองค์กรกลางเป็นผู้ชี้ขาด จึงเป็นวิธีการที่มีประสิทธิภาพในการควบคุมดุลพินิจของฝ่ายบริหาร หลักการต่างๆ ที่องค์กรคนกลางเป็นผู้ชี้ขาดได้ตั้งขึ้นเพื่อจำกัดการใช้ดุลพินิจของฝ่ายบริหาร มีชื่อเรียกต่างๆ กัน เช่น (Natural Justice12 ตามกฎหมายอังกฤษหลัก due process of law ตามรัฐธรรมนูญของสหรัฐอเมริกา หรือหลัก general principle of law ตามกฎหมายปกครองของฝรั่งเศส

	นอกจากการควบคุมฝ่ายบริหารโดยวิธีการในลักษณะข้อพิพาทจะต้องมีขอบเขตจำกัด กล่าวคือ โดยทั่วไปไม่อาจล่วงล้ำเข้าไปพิจารณาถึง ดุลพินิจที่แท้จริง” ของฝ่ายบริหารแล้ว

	__________________
12/ Natural Justice มีความหมาย 2 ความหมาย ความหมายอย่างกว้างหมายถึงกฎเกณฑ์ที่ใช้เป็นเงื่อนไขจำเป็น ในการใช้อำนาจให้ถูกต้องโดยทั่วๆ ไป และความหมายอย่างแคบ หมายถึงกฎเกณฑ์บางกฎซึ่งเป็นส่วนหนึ่งของหลัก Natural

	ก็ยังมีหลักประการที่การกระทำของฝ่ายบริหารได้รับการยกเว้น ไม่อยู่ภายใต้การควบคุมของศาล (ศาลยุติธรรมหรือศาลปกครอง) หลักการเหล่านี้ ได้แก่ หลักว่าด้วยการกรำของรัฐ (Act of State) ของประเทศกลุ่มเองโกลแซกซอน และหลักว่าด้วยการกระทำของรัฐบาล (Act of Government) ของประเทศกลุ่มประมวลกฎหมาย Act of State มีความหมายแคบกว่า Act of Government ของประเทศกลุ่มประมวลกฎหมาย เพราะมีความหมายในเรื่องความสัมพันธ์กับต่างประเทศเท่านั้น) ฯลฯ

	หลักข้อยกเว้นการควบคุมฝ่ายบริหารโดยศาลที่มีชื่อเรียกอย่างเดียวกัน ก็แคบไม่เหมือนกัน แม้แต่ว่าประเทศนี้จะใช้ระบบกฎหมายอย่างเดียวก็นตาม

	นอกเหนือจากแบบต่างๆ ของศาลปกครอง ยังมีองค์กรพิเศษต่างๆ อีกมากมายที่ได้ตั้งขึ้นเพื่อควบคุมฝ่ายบริหาร องค์กรแต่ละองค์กร “แต่เพียงองค์กรใดองค์กรหนึ่ง” ย่อมไม่พอเพียงที่จะแก้ปัญหาความเสื่อมโทรมของฝ่ายบริหาร เพราะแต่ละองค์มีความเหมาะสมเฉพาะด้าน การมีองค์กรใดทำหน้าที่อยู่แล้ว มิได้หมายความว่าไม่มีความจำเป็นจะต้องตั้งองค์กรอื่นอีก เพราะองค์กรต่างๆ เหล่านั้นจะมีอำนาจหน้าที่ประสานงานกันในลักษณะที่เป็น “ระบบควบคุม” ขอให้นักศึกษาได้โปรดสังเกตว่า ประเทศต่างๆ จำนวนมาก จะมีองค์กรที่ควบคุมฝ่ายบริหารในลักษณะต่างๆ กันความคู่ซ้อนกันอยู่ เพื่อให้เป็นระบบควบคุมที่ดี

	2.2 ลักษณะของ “องค์กร” ที่ทำหน้าที่ควบคุมฝ่ายบริหาร

	เราได้แบ่งองค์กรในการใช้อำนาจอธิปไตยออกเป็น 3 องค์กร คือองค์กรนิติบัญญัติ องค์กรบริหาร และองค์กรตุลาการ การอธิบายลักษณะขององค์กรควบคุมฝ่ายบริหาร จึงอาจจะถือตามแนวขององค์กรสูงสุดทั้งสาม เป็นหลักในการอธิบายในที่นี้ แต่ทั้งนี้มิได้หมายความว่ารัฐธรรมนูญจะสร้างองค์กรที่มีลักษณะอื่นนอกเหนือไปจากนี้มิได้ องค์กรที่มีลักษณะพิเศษก็มี

	เช่น ศาลรัฐธรรมนูญของต่างประเทศหรือคณะตุลาการรัฐธรรมนูญของไทย (อันเป็นองค์กรที่มีอำนาจหน้าที่ในการวินิจฉัยว่า บทบัญญัติของกฎหมายใดมีข้อความขัดหรือแย้งต่อรัฐธรรมนูญ) หรือสภาที่ทำหน้าที่ที่ปรึกษา (เป็นต้นว่า สภาเศรษฐกิจและสังคมตามรัฐธรรมนูญของฝรั่งเศส และ King’s Law Council ของสวีเดนซึ่งมีหน้าที่ให้ความเห็นการประกาศยกเลิก แก้ไขกฎหมายหรือตีความกฎหมายที่ได้รับมอบหมายจากพระมหากษัตริย์ในฐานะหัวหน้ารัฐบาล)

	ก. การควบคุมโดยทางองค์กรนิติบัญญัติ (โดยสภานิติบัญญัติเองหรือโดยหน่วยงานที่อิงฝ่ายนิติบัญญัติ)

	การควบคุมฝ่ายบริหารโดยองค์กรนิติบัญญัติโดยตรงได้กล่าวไว้แล้วในตอนที่ว่าด้วย “ลักษณะของวิธีการควบคุมฝ่ายบริหาร” ฉะนั้น ในที่นี้จึงจะกล่าวถึงองค์กรควบคุมฝ่ายบริหารที่อิงองค์กรนิติบัญญัติ ซึ่งอาจกล่าวได้ว่ามีองค์กรที่สำคัญๆ สององค์กรคือ (1) ออมบุดสแมน (Ombudsman) (2) สำนักงานอัยการ (Procuracy) ของสหภาพโซเวียต

	(1) ออมบุดสแมน ซึ่งผู้เขียนขอแปลว่า “ผู้ตรวจราชการเรื่องราวร้องทุกข์ฝ่ายนิติบัญญัติ” ตามภาษาอังกฤษซึ่งเรียกว่า Parliamentary Commissioner สถาบันนี้เป็นสถาบันควบคุมฝ่ายบริหารของประเทศกลุ่มสแกนดิเนเวีย ซึ่งเป็นกลุ่มที่มี “ระบบกฎหมายภายใน” เฉพาะกลุ่มหนึ่งต่างหาก (ดูคำบรรยายชุดที่หนึ่ง ว่าด้วย “ระบบกฎหมาย”) ออมบุดสแมนได้ตั้งขึ้นเป็นครั้งแรกในประเทศสวีเดน (1809) และต่อมาได้จัดตั้งขึ้นในประเทศกลุ่มสแกนดิเนเวียอื่นๆ คือฟินแลนด์ (1919) เดนมาร์ค (1955) นอร์เวย์ (1962) และขยายมายังประเทศที่ใช้ระบบแองโกลแซกซอน คือ นิวซีแลนด์ (1962) และอังกฤษ (1967) และปัจจุบันนี้ บางมลรัฐของแคนาดาและสหรัฐอเมริกา ก็ได้จัดตั้งออมบุดสแมนขึ้นแล้ว

	สถาบันออมบุดสแมนได้รับความสนใจจากประเทศอื่นๆ มาจนกระทั่ง The International Congress of Jurists ที่นิวเดลลี่ (1959) และบราซิล (1962) ได้กล่าวถึงและแนะนำให้ประเทศต่างๆ หาทางจัดตั้งขึ้น

	สถาบันออมบุดสแมนได้โด่งดังจนเป็นที่รู้จักกัน ก็เพราะนักนิติศาสตร์ในอารยประเทศของกลุ่มระบบแองโกลแซกซอน (ดูคำบรรยายชุดที่สอง) นั่นเอง นักนิติศาสตร์และนักการเมืองของประเทศเหล่านั้น ได้ยอมรับเท็จจริงของการขยายตัวของฝ่ายบริหาร และความไม่เพียงพอในองค์กรควบคุมฝ่ายบริหารในระบบแองโกลแซกซอน ไม่ว่าจะเป็นการควบคุมในทางการเมืองหรือศาลยุติธรรม ดังนั้น จึงได้พยายามหาวิถีทางมาเพิ่มเติมวิธีการที่ตนมีอยู่แล้ว และได้หันไปศึกษาสถาบันการควบคุมฝ่ายบริหารของประเทศอื่น เช่น ศาลปกครองของประเทศภาคพื้นยุโรปและสถาบันออมบุดสแมน และได้ตกลงทดลองใช้สถาบันออมบุดสแมนขึ้นก่อน

	ซึ่งเป็นสถาบันไม่ยากแก่การจัดตั้งและเป็นสถาบันที่เหมาะสมแก่สภาพ และความเข้าใจในทางการเมืองของประชาชนในระบบประเทศของตน ในสหรัฐอเมริกา ออสเตรเลีย และคานาดาก็กำลังศึกษาถึงสถาบันนี้อยู่ ในสหรัฐอเมริกาได้มีผู้เสนอวิธีการดัดแปลงให้จัดตั้งเป็น Administrative Council of the Congress

	สรุปลักษณะสำคัญของสถาบันออมบุดสแมน

	ออมบุดสแมนเป็นสถาบันที่อิงอำนาจจากสภานิติบัญญัติ ที่เกิดจากการเลือกตั้งโดยประชาชน ออมบุดสแมนของอังกฤษเป็นออมบุดสแมนที่ขึ้นอยู่กับสภาผู้แทน (ไม่รวมสภาขุนนาง) แต่เพียงสภาเดียวเท่านั้น ส่วนประเทศอื่นอาจมีสภานิติบัญญัติสองสภา แต่ทั้งสองสภาประกอบด้วยสมาชิกที่มีการเลือกตั้งโดยประชาชนทั้งสิ้น การปฏิบัติหน้าที่ของออมบุดสแมน

	จะต้องรายงานต่อสภานิติบัญญัติเป็นการประจำปี บางครั้งก็จะทำงานร่วมกับกรรมาธิการพิเศษของสภาในเรื่องนี้

	ผลสำเร็จของงานของออมบุดสแมนจึงขึ้นอยู่กับความเป็นอิสระจากฝ่ายบริหาร และขึ้นอยู่กับฐานะความมั่นคงของสภานิติบัญญัติในประเทศนั้นๆ ประเทศที่มีพรรคการเมืองน้อยพรรค เช่น นิวซีแลนด์ รัฐบาลอยู่ในฐานะคุมเสียงข้างมากในสภานิติบัญญัติอยู่แล้ว รัฐบาลอาจมีอิทธิพลในการกำหนดตัวบุคคลที่จะมาเป็นออมบุดสแมน ในกรณีเช่นนี้การควบคุมโดยออมบุดสแมนก็มีน้ำหนักน้อย แต่ถ้าในประเทศที่มีพรรคการเมืองหลายพรรค คุณสมบัติและความสำคัญเฉพาะตัวของออมบุดสแมนก็มีน้ำหนักมาก

	ตัวอย่างการปฏิบัติงานของออมบุดสแมนที่สมควรนำมากล่าวก็คือ ออมบุดสแมนของประเทศฟินแลนด์ เมื่อปี 1942 ได้เคยกล่าวหารัฐมนตรีสองนาย เกี่ยวกับการใช้เงินงบประมาณไปในทางให้ประโยชน์ในทางการค้าแก่บริษัทร้านค้า ที่รัฐมนตรีผู้นั้นมีส่วนได้เสียอยู่ ซึ่งมีผลทำให้มีการลงโทษทางอาญาแก่รัฐมนตรีดังกล่าว

	Title บทนำ ในการควบคุมฝ่ายบริหาร/

	Author วัชรินทร์ ปัจเจกวิญญูสกุล.

	Imprint กรุงเทพฯ : จุฬาลงกรณ์มหาวิทยาลัย, 2520.

	Contents ในประเทศที่ปกครองโดยระบอบประชาธิปไตย อำนาจสูงสุดในการปกครองประเทศหรืออำนาจอธิปไตยนั้น ถือว่ามาจากปวงชนในรัฐโดยเป็นที่ยอมรับว่าอำนาจอธิปไตย ควรจะแยกใช้เป็น 3 ฝ่ายโดยเท่าเทียมกัน คือ ฝ่ายนิติบัญญัติเป็นผู้ตรากฎหมาย ฝ่ายบริหารมีหน้าที่บังคับใช้กฎหมายและฝ่ายตุลาการมีหน้าที่วินิจฉัยคดีข้อพิพาทที่เกิดขึ้น อย่างไรก็ดี ฝ่ายบริหารมักจะมีอำนาจเหนือกว่าฝ่ายอื่นๆ เมื่ออำนาจของฝ่ายบริหารมีมากขึ้นจึงมีความจำเป็นที่จะต้องควบคุมการใช้อำนาจหน้าที่ของฝ่ายบริหาร ซึ่งวิธีการก็ย่อมแตกต่างไปตามประวัติความเป็นมาและเหตุผลทางการเมืองของแต่ละประเทศ โดยอาจเป็นการควบคุมในระบบรัฐสภา หรือระบบประธานาธิบดี หรืออาจจะเป็นการควบคุมโดยองค์กรศาล.

	Descr. หน้า 1-3.

	Subjects ฝ่ายปกครอง

	Edition ครั้งที่ 1.

	Source ศป.

	Title ส่วนที่ 1 หลักทั่วไป ในการควบคุมฝ่ายบริหาร/

	Author วัชรินทร์ ปัจเจกวิญญูสกุล.

	Imprint กรุงเทพฯ : จุฬาลงกรณ์มหาวิทยาลัย, 2520.

	Contents ในประเทศที่ปกครองโดยระบบรัฐสภา ถือว่าอำนาจนิติบัญญัติและอำนาจบริหารไม่ได้แยกใช้ออกจากกันโดยเด็ดขาด ฝ่ายนิติบัญญัติมีอำนาจควบคุมฝ่ายบริหารในการบริหารกิจการของรัฐ และฝ่ายบริหารก็มีส่วนในการตรากฎหมาย ในระบบรัฐสภาจะมีความสัมพันธ์ในลักษณะควบคุมซึ่งกันและกัน ส่วนในประเทศที่ปกครองโดยระบบประธานาธิบดีถือว่าทั้ง 3 อำนาจต้องแยกจากกันอย่างเด็ดขาด ไม่มีฝ่ายใดมีอำนาจเหนือกว่าอำนาจฝ่ายอื่นๆ กล่าวคือ ฝ่ายบริหารจะเข้าไปใช้อำนาจนิติบัญญัติหรืออำนาจตุลาการไม่ได้ แต่อำนาจทั้งสามฝ่ายสามารถตรวจสอบกันได้ เช่น วิธีการอิมพีชเมนต์โดยสภาอำนาจยับยั้งร่างพระราชบัญญัติของประธานาธิบดี ซึ่งถือว่าเป็นระบบการตรวจสอบและคานอำนาจซึ่งกันและกัน (Check and balance).

	Descr. หน้า 4-5.

	Subjects ฝ่ายปกครอง

	Edition ครั้งที่ 1.

	Source ศป.

	 

	139

	Title การแยกใช้อำนาจอธิปไตย ในการควบคุมฝ่ายบริหาร/

	Author วัชรินทร์ ปัจเจกวิญญูสกุล.

	Imprint กรุงเทพฯ : จุฬาลงกรณ์มหาวิทยาลัย, 2520.

	Contents ความจริงแล้วอำนาจอธิปไตยเป็นอันหนึ่งเดียวกัน ไม่สามารถแบ่งแยกออกจากกันได้ เพียงแต่แยกใช้โดยองค์กรที่ต่างกันเท่านั้น ทั้งนี้ เนื่องจากการมอบอำนาจให้องค์กรใดองค์กรหนึ่งเพียงองค์กรเดียว ย่อมทำให้เกิดการใช้อำนาจที่มิชอบ เพื่อเป็นการคุ้มครองสิทธิเสรีภาพของประชาชน จึงมีความจำเป็นที่ต้องแยกการใช้อำนาจอธิปไตย ออกเป็น 3 ฝ่าย จอห์น ล๊อค นักปราชญ์ ชาวอังกฤษได้กล่าวถึงเรื่องการแยกใช้อำนาจอธิปไตย ว่าแยกออกได้เป็น 3 อำนาจ คือ อำนาจนิติบัญญัติ อำนาจบริหารและอำนาจเกี่ยวกับการทำสงครามการทำสนธิสัญญาและสัมพันธไมตรี จอห์น ล๊อค เห็นว่า อำนาจนิติบัญญัติและอำนาจบริหาร ควรให้มีผู้ใช้ต่างกัน เพราะเป็นการไม่เหมาะสมที่จะให้บุคคลผู้บัญญัติกฎหมายนั้นเอง เป็นผู้ใช้อำนาจบังคับให้เป็นไปตามกฎหมาย ทางด้านปฏิบัติการแยกการใช้อำนาจหวังทำให้แต่ละอำนาจมีศักดิ์ศรีเท่าเทียมกัน หลักการแยกใช้อำนาจจึงเท่ากับป้องกันการใช้อำนาจ โดยวิถีทางที่ไม่ชอบไม่ควรของแต่ละฝ่าย.

	Descr. หน้า 6-18.

	Subjects ฝ่ายปกครอง

	Edition ครั้งที่ 1.

	Source ศป.

	 

	140

	Title การควบคุมฝ่ายบริหาร ในการควบคุมฝ่ายบริหาร/

	Author วัชรินทร์ ปัจเจกวิญญูสกุล.

	Imprint กรุงเทพฯ : จุฬาลงกรณ์มหาวิทยาลัย, 2520.

	Contents การควบคุมฝ่ายบริหารมีความสำคัญและจำเป็นอย่างยิ่งที่จะต้องทำการควบคุมในปัจจุบัน ทั้งนี้ ก็เพื่อให้ฝ่ายบริหารปฏิบัติงานภายในขอบเขตของกฎหมายที่ตราโดยสภานิติบัญญัติ และบริหารราชการตามแนวนโยบายแห่งรัฐ นักรัฐศาสตร์ได้ให้นิยามของ “ฝ่ายบริหาร” ว่า คือ องค์กรที่ใช้อำนาจอธิปไตย ในส่วนที่เกี่ยวกับการบริหารกิจการสาธารณะ และบังคับใช้กฎหมายที่ออกโดยสภานิติบัญญัติ โดยมีอำนาจหน้าที่อยู่ 2 อย่างคือ ในฐานะรัฐบาล และฐานะฝ่ายปกครองการควบคุมฝ่ายบริหาร จึงต้องแยกออกเป็น 2 ระดับ กล่าวคือ ระดับที่ฝ่ายบริหารกระทำการในฐานะรัฐบาลจะต้องทำการควบคุม โดยวิถีทางการเมืองหรือโดยสภานิติบัญญัติ ส่วนการกระทำในฐานะฝ่ายปกครองจะต้องทำการควบคุมโดยศาลหรือโดยฝ่ายบริหารด้วยกันเอง.

	Descr. หน้า 19-30.

	Subjects ฝ่ายปกครอง

	Edition ครั้งที่ 1.

	Source ศป.

	Title ส่วนที่ 2 การควบคุมฝ่ายบริหารโดยสภานิติบัญญัติ ในการควบคุมฝ่ายบริหาร/

	Author วัชรินทร์ ปัจเจกวิญญูสกุล.

	Imprint กรุงเทพฯ : จุฬาลงกรณ์มหาวิทยาลัย, 2520.

	Contents การควบคุมฝ่ายบริหารโดยสภานิติบัญญัตินั้นกระทำได้ 2 กรณี คือ การควบคุมในด้านนโยบาย และการควบคุมในด้านตัวบุคคลที่อยู่ในคณะรัฐบาล ในระบบรัฐสภานั้นฝ่ายนิติบัญญัติควบคุมฝ่ายบริหารได้เฉพาะในด้านนโยบายเท่านั้น ฝ่ายนิติบัญญัติไม่มีอำนาจใดๆ ที่จะควบคุมฝ่ายบริหารในด้านตัวบุคคลได้ ส่วนระบบประธานาธิบดีแบบสหรัฐอเมริกา รัฐสภาไม่มีอำนาจควบคุมนโยบายของฝ่ายบริหารได้โดยตรง ทั้งนี้ เพราะระบบประธานาธิบดียึดถือแนวความคิดในการแยกใช้อำนาจอย่างเด็ดขาด กล่าวคือ ฝ่ายบริหารไม่ต้องแถลงนโยบายต่อสภานิติบัญญัติ แต่มีวิธีการควบคุมฝ่ายบริหารในด้านตัวบุคคลโดยใช้วิธีการ impeachment ซึ่งเป็นวิธีการควบคุมที่ได้ผล.

	Descr. หน้า 31-37.

	Subjects ฝ่ายปกครอง

	Edition ครั้งที่ 1.

	Source ศป.

	Title การควบคุมฝ่ายบริหารให้ปฏิบัติตามนโยบาย ในการควบคุมฝ่ายบริหาร/

	Author วัชรินทร์ ปัจเจกวิญญูสกุล.

	Imprint กรุงเทพฯ : จุฬาลงกรณ์มหาวิทยาลัย, 2520.

	Contents โดยปกติแล้วแนวนโยบายแห่งรัฐมักจะปรากฏในคำปรารภของรัฐธรรมนูญ หรือในบทมาตราของรัฐธรรมนูญ การกำหนดแนวนโยบายแห่งรัฐไว้ในรัฐธรรมนูญ เพื่อให้รัฐบาลบริหารประเทศไปตามแนวนโยบายแห่งรัฐที่วางไว้ในรัฐธรรมนูญ ทั้งนี้ ถ้าฝ่ายบริหารไม่บริหารประเทศไปตามแนวนโยบายแห่งรัฐ ก็อาจถูกฝ่ายนิติบัญญัติลงมติไม่ไว้วางใจ จนอาจเป็นเหตุให้ฝ่ายบริหารต้องพ้นสภาพจากการเป็นรัฐบาล หลังจากมีการเปลี่ยนแปลงการปกครองเป็นระบอบประชาธิปไตย รัฐธรรมนูญฉบับต่างๆ ที่ผ่านมาในอดีตได้กำหนดบทบัญญัติเกี่ยวกับการเปิดอภิปรายทั่วไป การลงมติไม่ไว้วางใจและการตั้งกระทู้ถาม ซึ่งในรัฐธรรมนูญแต่ละฉบับก็มีระเบียบวิธีการแตกต่างกันไปตามสภาพสังคมและการเมืองในขณะนั้น แต่ทั้งนี้และทั้งนั้นรูปแบบการควบคุมฝ่ายบริหารก็ได้มีการพัฒนาอย่างต่อเนื่อง เพื่อให้การควบคุมเกิดผลมีประสิทธิภาพสูงสุด.

	Descr. หน้า 38-63.

	Subjects ฝ่ายปกครอง

	Edition ครั้งที่ 1.

	Source ศป.

	Title การควบคุมฝ่ายบริหารให้ปฏิบัติตามนโยบาย ในการควบคุมฝ่ายบริหาร/

	Author วัชรินทร์ ปัจเจกวิญญูสกุล.

	Imprint กรุงเทพฯ : จุฬาลงกรณ์มหาวิทยาลัย, 2520.

	Contents โดยปกติแล้วแนวนโยบายแห่งรัฐมักจะปรากฏในคำปรารภของรัฐธรรมนูญ หรือในบทมาตราของรัฐธรรมนูญ การกำหนดแนวนโยบายแห่งรัฐไว้ในรัฐธรรมนูญ เพื่อให้รัฐบาลบริหารประเทศไปตามแนวนโยบายแห่งรัฐที่วางไว้ในรัฐธรรมนูญ ทั้งนี้ ถ้าฝ่ายบริหารไม่บริหารประเทศไปตามแนวนโยบายแห่งรัฐ ก็อาจถูกฝ่ายนิติบัญญัติลงมติไม่ไว้วางใจ จนอาจเป็นเหตุให้ฝ่ายบริหารต้องพ้นสภาพจากการเป็นรัฐบาล หลังจากมีการเปลี่ยนแปลงการปกครองเป็นระบอบประชาธิปไตย รัฐธรรมนูญฉบับต่างๆ ที่ผ่านมาในอดีตได้กำหนดบทบัญญัติเกี่ยวกับการเปิดอภิปรายทั่วไป การลงมติไม่ไว้วางใจและการตั้งกระทู้ถาม ซึ่งในรัฐธรรมนูญแต่ละฉบับก็มีระเบียบวิธีการแตกต่างกันไปตามสภาพสังคมและการเมืองในขณะนั้น แต่ทั้งนี้และทั้งนั้นรูปแบบการควบคุมฝ่ายบริหารก็ได้มีการพัฒนาอย่างต่อเนื่อง เพื่อให้การควบคุมเกิดผลมีประสิทธิภาพสูงสุด.

	Descr. หน้า 38-63.

	Subjects ฝ่ายปกครอง

	Edition ครั้งที่ 1.

	Source ศป.

	Title การควบคุมฝ่ายบริหารโดยวิธีการทางนิติบัญญัติ ในการควบคุมฝ่ายบริหาร/

	Author วัชรินทร์ ปัจเจกวิญญูสกุล.

	Imprint กรุงเทพฯ : จุฬาลงกรณ์มหาวิทยาลัย, 2520.

	Contents ในการบริหารประเทศนั้น ฝ่ายบริหารจะเป็นผู้วางนโยบายในการบริหารประเทศก่อนแล้วจึงตรากฎหมาย หรือระเบียบเพื่อปฏิบัติตามนโยบายที่วางไว้ เพื่อเป็นหลักประกันว่าการกระทำกิจกรรมทุกอย่างของฝ่ายปกครองต้องชอบด้วยกฎหมาย ฝ่ายนิติบัญญัติจึงสามารถควบคุมฝ่ายบริหารให้ปฏิบัติตามกฎหมาย โดยการอนุมัติร่างพระราชบัญญัติเกี่ยวกับการเงินที่เสนอโดยฝ่ายบริหาร นอกจากนี้ ฝ่ายนิติบัญญัติอาจจะกำหนดเงื่อนไขหรือหลักเกณฑ์ไว้ในพระราชบัญญัติ เพื่อให้ฝ่ายบริหารถือเป็นหลักการในการตรากฎหมายลำดับรอง ซึ่งการที่ฝ่ายนิติบัญญัติจะควบคุมการออกกฎหมายของฝ่ายบริหารได้แค่ไหนเพียงไร ย่อมเป็นไปตามเงื่อนไขที่กำหนดไว้ในรัฐธรรมนูญแต่ละฉบับ ซึ่งโดยทั่วไปแล้วฝ่ายบริหารจะมีอำนาจตรากฎหมายลำดับรองได้ ก็ต่อเมื่อมีกฎหมายแม่บทให้อำนาจไว้โดยชัดแจ้งหรือโดยปริยาย และวิธีการออกต้องเป็นไปตามวิธีที่กำหนดไว้ในกฎหมายแม่บท.

	Descr. หน้า 64-72.

	Subjects ฝ่ายปกครอง

	Edition ครั้งที่ 1.

	Source ศป.

	 

	145

	Title การควบคุมฝ่ายบริหารในด้านตัวบุคคล ในการควบคุมฝ่ายบริหาร/

	Author วัชรินทร์ ปัจเจกวิญญูสกุล.

	Imprint กรุงเทพฯ : จุฬาลงกรณ์มหาวิทยาลัย, 2520.

	Contents การควบคุมฝ่ายบริหารในด้านตัวบุคคล หมายถึง การที่สภานิติบัญญัติควบคุมพฤติกรรมของฝ่ายบริหารเป็นรายบุคคลไปซึ่งไม่เกี่ยวกับนโยบายของฝ่ายบริหาร ในระบบรัฐสภาของไทยสภานิติบัญญัติไม่มีอำนาจควบคุมฝ่ายบริหารในด้านตัวบุคคล แต่ระบบประธานาธิบดีแบบสหรัฐอเมริกาสภานิติบัญญัติมีอำนาจควบคุมฝ่ายบริหารในด้านตัวบุคคล ซึ่งเรียกว่า วิธีการอิมพีชเมนต์ วิธีการอิมพีชเมนต์ในระบบประธานาธิบดีมีลักษณะเป็นการควบคุมวินัยโดยให้สภานิติบัญญัติมีอำนาจลงโทษฝ่ายบริหารให้พ้นจากตำแหน่งก่อนครบวาระที่รัฐธรรมนูญกำหนดไว้ นอกจากนี้ยังมีการควบคุมฝ่ายบริหารที่มีลักษณะพิเศษเรียกว่า ออมบุดสแมน ซึ่งผู้ที่จะมาทำหน้าที่ออมบุดสแมนจะได้รับการแต่งตั้งจากสภานิติบัญญัติ โดยมีหน้าที่รับเรื่องราวที่ราษฎรฟ้องมา และมีหน้าที่สืบสวนหาข้อเท็จจริงเพื่อเป็นการป้องกันการใช้อำนาจโดยมิชอบของเจ้าหน้าที่ฝ่ายบริหาร.

	Descr. หน้า 73-81.

	Subjects ฝ่ายปกครอง

	Edition ครั้งที่ 1.

	Source ศป.

	Title ส่วนที่ 3 การควบคุมฝ่ายบริหารโดยศาล ในการควบคุมฝ่ายบริหาร/

	Author วัชรินทร์ ปัจเจกวิญญูสกุล.

	Imprint กรุงเทพฯ : จุฬาลงกรณ์มหาวิทยาลัย, 2520.

	Contents ตามทฤษฎีว่าด้วยการกระทำในทางปกครอง โดยหลักการแล้วการกระทำในทางปกครองจะต้องเป็นการกระทำที่ชอบด้วยกฎหมายเสมอ ซึ่งหากการกระทำในทางปกครองไม่ชอบด้วยกฎหมายก็สามารถควบคุมได้สองกรณี คือ การควบคุมภายในระบบบริหารเอง และการควบคุมภายนอกซึ่งกระทำโดยศาล การกระทำในทางปกครองที่ถือว่าเป็นการที่ไม่ชอบด้วยกฎหมายนั้นอาจเกิดจากการที่ผู้กระทำการไม่มีอำนาจหน้าที่ตามกฎหมาย กระทำการนอกเหนืออำนาจที่กฎหมายได้ให้อำนาจไว้เป็นการกระทำที่ผิดแบบที่กฎหมายกำหนด หรือเป็นการกระทำในทางปกครองที่มีวัตถุประสงค์ที่เป็นการขัดต่อกฎหมาย.

	Descr. หน้า 38-63.

	Subjects ฝ่ายปกครอง

	Edition ครั้งที่ 1.

	Source ศป.

	Title การควบคุมฝ่ายบริหารที่กระทำการในทางปกครองที่ไม่ชอบด้วยกฎหมาย โดยศาลในการควบคุมฝ่ายบริหาร/

	Author วัชรินทร์ ปัจเจกวิญญูสกุล.

	Imprint กรุงเทพฯ : จุฬาลงกรณ์มหาวิทยาลัย, 2520.

	Contents โดยทั่วไปแล้วการควบคุมฝ่ายบริหารที่กระทำการในทางปกครองโดยศาลนั้น อาจจะเป็นศาลยุติธรรมหรือศาลปกครองก็ได้ ซึ่งก็แล้วแต่ว่าประเทศนั้นๆ จะใช้ระบบกฎหมายอะไร เพราะระบบกฎหมายที่ใช้ในประเทศนั้นๆ มีส่วนเกี่ยวข้องกับแนวคิดว่าจะใช้ศาลยุติธรรมหรือศาลปกครอง ในประเทศที่ใช้ระบบกฎหมายแองโกลแซกซอนถือหลักเอกภาพแห่งกฎหมายเป็นสำคัญ และไม่มีหลักกฎหมายปกครอง ดังนั้น เมื่อเกิดคดีปกครองขึ้นก็เป็นอำนาจของศาลยุติธรรมที่จะพิจารณาคดี ส่วนในประเทศที่ใช้ระบบกฎหมายโรมันถือว่าหลักกฎหมายเอกชนกับหลักกฎหมายมหาชน จะต้องแยกออกจากกันโดยอิสระ ดังนั้น ประเทศที่นิยมลัทธิกฎหมายโรมันจึงจัดตั้งศาลปกครองขึ้นทำหน้าที่พิจารณาคดีปกครองโดยเฉพาะ.

	Descr. หน้า 84-91.

	Subjects ฝ่ายปกครอง

	Edition ครั้งที่ 1.

	Source ศป.

	Title ส่วนที่ 4 การควบคุมฝ่ายบริหารที่กระทำการในทางปกครองที่ไม่ชอบด้วยกฎหมาย โดยการควบคุมภายในของฝ่ายบริหารเอง ในการควบคุมฝ่ายบริหาร/

	Author วัชรินทร์ ปัจเจกวิญญูสกุล.

	Imprint กรุงเทพฯ : จุฬาลงกรณ์มหาวิทยาลัย, 2520.

	Contents การควบคุมภายในระบบบริหารเองอาจกระทำได้หลายวิธี กล่าวคือ โดยการร้องเรียนต่อเจ้าหน้าที่ฝ่ายบริหารผู้ที่ก่อให้เกิดความเสียหายนั้นโดยตรง การอุทธรณ์คำสั่งหรือการกระทำที่ไม่ชอบด้วยกฎหมายของฝ่ายบริหารต่อเจ้าหน้าที่ขั้นสูงขึ้นไป หรือร้องทุกข์ต่อคณะกรรมการต่างๆ การวินิจฉัยคำอุทธรณ์คำสั่งของเจ้าหน้าที่ฝ่ายบริหารนั้น กฎหมายมักจะให้อำนาจแก่รัฐมนตรีเจ้าสังกัดเป็นผู้วินิจฉัยชี้ขาด และถือว่าคำวินิจฉัยของรัฐมนตรีย่อมเป็นที่สุด ส่วนการร้องทุกข์ต่อคณะกรรมการเรื่องราวร้องทุกข์ถือเป็นวิธีการ ซึ่งให้หลักประกันแก่เอกชนมากขึ้นโดยให้ร้องทุกข์ต่อคนกลาง ซึ่งคือคณะกรรมการเรื่องราว อย่างไรก็ดี คณะกรรมการไม่มีอำนาจที่จะบังคับให้เป็นไปตามคำวินิจฉัยได้เอง ต้องให้นายกรัฐมนตรีสั่งการให้ปฏิบัติอีกชั้นหนึ่ง.

	Descr. หน้า 92-95.

	Subjects ฝ่ายปกครอง

	Edition ครั้งที่ 1.

	Source ศป.

	Title บทสรุปและข้อเสนอแนะ ในการควบคุมฝ่ายบริหาร/

	Author วัชรินทร์ ปัจเจกวิญญูสกุล.

	Imprint กรุงเทพฯ : จุฬาลงกรณ์มหาวิทยาลัย, 2520.

	Contents.ในปัจจุบันปัญหาการควบคุมฝ่ายบริหารในประเทศไทยนับวันแต่จะเพิ่มมากขึ้น ทั้งนี้ เนื่องจากการขยายตัวของฝ่ายบริหารเป็นอย่างรวดเร็ว ซึ่งย่อมส่งผลให้อำนาจหน้าที่ของฝ่ายบริหารมีมากขึ้นไปด้วย การควบคุมฝ่ายบริหารในประเทศไทยแบ่งออกเป็น 2 กรณี คือ การควบคุมฝ่ายบริหารโดยรัฐสภากับการควบคุมฝ่ายบริหารโดยองค์กรศาล ซึ่งการควบคุมฝ่ายบริหารโดยระบบรัฐสภาจะต้องระวังมิให้อำนาจฝ่ายใดฝ่ายหนึ่ง มีอำนาจมากกว่าอำนาจฝ่ายอื่นๆ ส่วนการควบคุมฝ่ายบริหารโดยศาลยุติธรรมในประเทศไทยก็มีอุปสรรค เนื่องจากศาลยุติธรรมของไทยไม่มีอำนาจเพิกถอนกฎ หรือคำสั่งที่ออกโดยฝ่ายบริหารได้ ผู้เขียนจึงขอเสนอแนวความคิดในการนำเอาระบบศาลปกครอง เข้ามาใช้ในการควบคุมฝ่ายบริหารที่กระทำการในทางปกครอง เนื่องจากมีวิธีพิจารณาคดีที่เหมาะสมและให้หลักประกัน ในการคุ้มครองสิทธิเสรีภาพของประชาชนมากยิ่งขึ้น.

	Descr. หน้า 96-116.

	Subjects ฝ่ายปกครอง

	Edition ครั้งที่ 1.

	Source ศป.

	ข. การควบคุมฝ่ายบริหาร

	แนวความคิดในการควบคุมฝ่ายบริหาร ได้มีการคบคิดกันมาตั้งแต่สมัยโบราณก่อนที่รัฐจะมีสภาพเป็นอยู่อย่างในปัจจุบัน ในสมัยที่อาณาจักรโรมันกำลังเจริญรุ่งเรืองระหว่างปี ๒๐๐-๘๐ ก่อนคริสตศตวรรษอาณาจักรโรมันได้จัดให้มีเจ้าหน้าที่ตำแหน่งตรวจสอบ (Office of Censor) โดยกำหนดให้ทุกๆ ๕ ปี จะมีการเลือกตั้งเจ้าหน้าที่ขึ้น ๒ นาย ทำหน้าที่เป็นผู้ตรวจสอบควบคุมกิจกรรมในหน้าที่ของฝ่ายบริหาร และรับพิจารณาเรื่องราวการร้องทุกข์จากราษฎรเกี่ยวกับการปฏิบัติงานของฝ่ายบริหารที่ก่อความเสียหายแก่ราษฎร

	ในระยะใกล้เคียงกันคือราวๆ ปี ๒๐๖ ก่อนคริสตศตวรรษ จนถึง ค.ศ.๒๒๐ ในประเทศจีน ราชวงศ์ฮั่นก็มีระบบการปกครองที่มีองค์การควบคุมเรียกว่า (Control Yuan) ทำหน้าที่ดำเนินการควบคุมฝ่ายบริหารและรับเรื่องราวร้องทุกข์ ทำนองเดียวกับตำแหน่ง “ตรวจสอบ” ของอาณาจักรโรมัน อำนาจการควบคุมของประเทศจีนโบราณนั้น ปัจจุบันประเทศจีนคณะชาติก็ยังนำมาใช้อยู่ ดังบัญญัติในรัฐธรรมนูญ๑

	ส่วนหลักกฎหมายรัฐธรรมนูญของประเทศอังกฤษ “สภาพาร์เลียเม้นต์มีหน้าที่ควบคุมฝ่ายบริหาร๒ กระทรวงต่างๆ ต้องรับผิดชอบงานของตนต่อสภาพาร์เลียเม้นต์ นโยบายทั่วไปของฝ่ายบริหารที่แถลงต่อสภาเป็นเรื่องที่อาจถูกตั้งกระทู้ถามได้โดยสภาพาร์เลียเม้นต์ได้ โดยเฉพาะการอภิปรายในวันที่สมเด็จพระนางเจ้าพระบรมราชินีของอังกฤษ ทรงเปิดสภาและในการเสนองบประมาณ ก็จะถูกสภาพาร์เลียเม้นต์อภิปรายมากในเรื่องเกี่ยวกับการเงิน แต่อย่างไรก็ตาม การควบคุมฝ่ายบริหารของสภาพาร์เลียเม้นต์ เป็นการควบคุมการกระทำของฝ่ายบริหารในฐานะรัฐบาลเท่านั้น

	_____________________
๑ รัฐธรรมนูญแห่งสาธารณะรัฐจีน มาตรา ๙๐ “สภาควบคุมเป็นองค์กรควบคุมสูงสุดของรัฐและมีอำนาจหน้าที่ให้ความยินยอม การลงโทษข้าราชการที่ถูกกล่าวหาว่ากระทำความผิดร้ายแรง...” (เดชชาติ วงศ์โกมลเชษฐ์. รัฐธรรมนูญนานาชาติ (กรุงเทพมหานคร : สำนักพิมพ์อักษรเจริญทัศน์) ๒๕๑๙, ๖๘.

	๒ Ernest S. Griffith, The American System of Government. แปลโดย. นิพนธ์ มาศะวิสุทธิ์ (กรุงเทพมหานคร ; มปท. และ มปป.) ๑๖๙.

	ส่วนการควบคุมฝ่ายบริหารที่กระทำการในฐานะฝ่ายปกครอง ก็ควบคุมโดยการตั้งคณะกรรมาธิการหรือองค์กรพิเศษ เช่น ad hoc local committee เหล่านี้เป็นต้น ในระบบประธานาธิบดีนั้นถือหลักการแยกใช้อำนาจเด็ดขาด ฝ่ายนิติบัญญัติจะควบคุมฝ่ายบริหารไม่ได้ แต่สภาคองเกรสก็ควบคุมฝ่ายบริหารโดยทางอ้อม เช่น โดยการตั้งคณะกรรมาธิการต่างๆ การอนุมัติงบประมาณและการควบคุมโดยวิธีการ “Impeachment” เป็นต้น ซึ่งจะได้กล่าวโดยละเอียดในตอนต่อไป

	ปัญหาการควบคุมฝ่ายบริหารนับว่าเป็นปัญหาสำคัญของทุกๆ ประเทศในสมัยปัจจุบัน แต่สมัยก่อนปัญหาการควบคุมฝ่ายบริหารจะมีอยู่บ้าง ก็ไม่ถึงกับเป็นปัญหาที่ยิ่งใหญ่แต่อย่างใด เพราะอำนาจหน้าที่ของฝ่ายบริหารอยู่ในวงจำกัดมาก แต่ในปัจจุบันอำนาจหน้าที่ของฝ่ายบริหารหรือรัฐบาลมีมากขึ้น และขยายวงกว้างออกไปอย่างมากมาย ฝ่ายบริหารจะเข้ามาเกี่ยวข้องกับชีวิตความเป็นอยู่ของราษฎร ผู้ใต้การปกครองมากขึ้นเป็นลำดับ เช่น ในด้านเศรษฐกิจโดยถือว่าเป็นหน้าที่อันสำคัญของฝ่ายบริหาร การพัฒนาเศรษฐกิจ การปฏิรูปที่ดิน การก่อสร้าง การขนส่ง การประปา การไฟฟ้า และการบริการสาธารณะทั้งหลายก็ตกอยู่ภายใต้การควบคุมของฝ่ายบริหารทั้งสิ้น ในด้านชีวิตความเป็นอยู่ของราษฎร ฝ่ายบริหารก็ขยายตัวไปในรูปของรัฐสวัสดิการ กฎหมายที่ให้อำนาจแก่ฝ่ายบริหารในการดำเนินบริการสาธารณะก็เพิ่มมากขึ้น สิ่งที่เกิดขึ้นพร้อมกับกฎหมายดังกล่าวก็คืออำนาจหน้าที่ของเจ้าหน้าที่ฝ่ายบริหาร

	อำนาจโดยทั่วไปของฝ่ายบริหารปัจจุบันนี้ ได้แก่

	1. อำนาจในการกำหนดแนวนโยบายในการบริหารงานซึ่งกำหนดโดยมติของคณะรัฐมนตรี

	2. อำนาจในการตรวจสอบของคณะกรรมการต่างๆ ที่ตั้งขึ้นโดยฝ่ายบริหาร

	3. อำนาจสอบสวนของคณะกรรมการที่ตั้งขึ้นโดยฝ่ายบริหาร

	4. อำนาจในการอนุญาต ให้เอกชนทำกิจการต่างๆ เช่น การให้สัมปทานแก่เอกชนจัดทำบริการสาธารณูปโภคอื่น และอำนาจการควบคุมกิจการของเอกชน หรือกิจการระหว่างเอกชนกับเจ้าหน้าที่ฝ่ายปกครอง

	5. อำนาจในการกำหนดมาตรฐาน องค์การของฝ่ายบริหารบางหน่วยงานมีอำนาจในการกำหนดมาตรฐานต่างๆ เพื่อประโยชน์สาธารณะ เช่น กำหนดมาตรฐานสินค้ากำหนดมาตรฐานในการบริโภค กำหนดราคาสินค้าเหล่านี้ เป็นต้น

	6. อำนาจในการออกกฎข้อบังคับต่างๆ

	7. อำนาจในการพิจารณาวินิจฉัยเรื่องราวร้องทุกข์จากราษฎรที่ร้องทุกข์ เกี่ยวกับการปฏิบัติหน้าที่ของฝ่ายปกครอง1

	ในสมัยปัจจุบันจึงเป็นระยะที่ฝ่ายบริหารมีอำนาจกว้างขวางเกี่ยวข้องโดยตรง กับชีวิตและทรัพย์สินของเอกชนอย่างที่ไม่อาจจะเปรียบเทียบได้กับสมัยก่อนๆ เมื่อมีการขัดแย้งกันในระหว่างราษฎรกับเจ้าหน้าที่ฝ่ายบริหาร ฝ่ายบริหารก็มักจะให้สิทธิแก่เจ้าหน้าที่ฝ่ายบริหาร ในการที่จะวินิจฉัยข้อขัดแย้งนั้น เช่น ให้อธิบดี รัฐมนตรี คณะรัฐมนตรี หรือคณะกรรมการต่างๆ ฝ่ายบริหารจัดตั้งขึ้น เป็นผู้วินิจฉัยชี้ขาด ซึ่งเป็นวิธีการควบคุมภายในระบบบริหารเอง ย่อมไม่เป็นหลักประกันแก่สิทธิเสรีภาพของเอกชนเท่าที่ควร ประเทศต่างๆ จึงพยายามสร้างระบบการควบคุมฝ่ายบริหาร โดยองค์กรที่มีความเป็นอิสระจากฝ่ายบริหาร เช่น โดยศาลปกครองในกลุ่มประเทศยุโรป องค์กรออมบุดสแมนในกลุ่มประเทศสแกนดิเนเวีย เป็นต้น

	_______________
1 J.F. Garner, Administrative Law. London Butterworths. p.9-10

	จุดสำคัญในการกำหนดวิธีการหรือการจัดตั้งองค์กรเพื่อการควบคุมฝ่ายบริหาร จำเป็นต้องแยกออกพิจารณาเป็นสองกรณี คือ กรณีแรกพิจารณาถึง “ลักษณะของวิธีการควบคุมฝ่ายบริหาร” และกรณีที่สอง พิจารณาถึงลักษณะขององค์กรที่จะทำหน้าที่ควบคุมฝ่ายบริหาร ซึ่งเป็นสิ่งจำเป็นเบื้องต้นในการวิเคราะห์ถึงระบบการควบคุมฝ่ายบริหาร แต่ในวิทยานิพนธ์นี้ จำเป็นต้องพิจารณาถึงการควบคุมฝ่ายบริหารออกเป็น ๒ ระดับ คือ

	๑) การควบคุมฝ่ายบริหารที่จะกระทำการในฐานะรัฐบาล การควบคุมฝ่ายบริหารในกรณีเช่นนี้กระทำได้โดยวิถีทางการเมืองหรือโดยสภานิติบัญญัติ ซึ่งปัญหานี้ประเทศไทยกำลังประสบอยู่นับจากเปลี่ยนแปลงการปกครอง มาเป็นระบอบประชาธิปไตย เมื่อ พ.ศ. ๒๔๗๕ จนถึงปัจจุบัน

	๒) การควบคุมฝ่ายบริหารที่กระทำในฐานะฝ่ายปกครอง อาจจะกระทำได้โดยศาลยุติธรรมสำหรับประเทศที่มีระบบศาลศาลเดี่ยวหรือศาลปกครองในกรณที่ประเทศนั้นๆ ใช้ระบบศาลคู่ นอกจากนี้ ก็ยังมีองค์กรพิเศษที่ใช้ในการควบคุมฝ่ายบริหารเฉพาะกรณีอีกด้วย เช่น ออมบุดสแมน ของประเทศกลุ่มสแกนดิเนเวียเป็นต้น ซึ่งจะได้พิจารณาในบทต่อไป

	ทฤษฎีที่สนับสนุนแนวความคิดในการควบคุมฝ่ายบริหาร

	จากแนวความคิดในการควบคุมฝ่ายบริหารดังได้กล่าวมาแล้วว่า มีวิวัฒนาการมาจากแนวความคิดในการที่จะจำกัดอำนาจเด็ดขาดของพระมหากษัตริย์ ตั้งแต่ในสมัยอดีตของประเทศอังกฤษ ด้วยเหตุนี้จึงมีนักรัฐศาสตร์ได้ตั้งทฤษฎีเกี่ยวกับการควบคุมอำนาจฝ่ายบริหารไว้สองทฤษฎี คือ ทฤษฎีดุลยภาพแห่งอำนาจระหว่างฝ่ายบริหารกับฝ่ายนิติบัญญัติ และทฤษฎีว่าด้วยความรับผิดชอบทางการเมือง สาระสำคัญของแต่ละทฤษฎีดังจะกล่าว ต่อไปนี้

	ก. ทฤษฎีดุลยภาพแห่งอำนาจ ๑

	_______________
๑ โกสินทร์ วงศ์สุรวัฒน์, ความเป็นมาของการปกครองในระบอบรัฐสภา และระบบรัฐสภาในประเทศไทย, (กรุงเทพมหานคร : สำนักพิมพ์แพร่พิทยา) ๒๕๑๘, หน้า ๒๔.

	นักนิติศาสตร์ชาวฝรั่งเศสหลายท่าน เช่น ศาสตราจารย์ดูกุย และศาสตราจารย์เอสแม็ง เป็นผู้คิดค้นขึ้นเมื่อประมาณคริสต์ศตวรรษที่ ๑๙ จากข้อสังเกตที่ว่าระบบรัฐสภาเป็นระบบที่เกิดดุลยภาพในการปกครองมากที่สุด คือ การถ่วงดุลย์ระหว่างอำนาจนิติบัญญัติกับอำนาจฝ่ายบริหารเป็นไปอย่างเหมาะสมที่สุด และก่อให้เกิดเสถียรภาพในทางการปกครองด้วย ถ้าอำนาจฝ่ายใดมากกว่าอีกฝ่ายหนึ่งก็จะก่อให้เกิดความล้มเหลวในการปกครอง ซึ่งนิติศาสตร์ก็พยายามหาจุดกึ่งกลางที่เหมาะสมที่สุดใ นการถ่วงดุลย์ระหว่างอำนาจนิติบัญญัติและอำนาจบริหาร แต่ในทางปฏิบัติแล้วไม่มีประเทศใด ที่ก้าวไปถึงอุดมคติแห่งทฤษฎีดุลยภาพแห่งอำนาจได้อย่างแท้จริง เพราะปัจจัยแวดล้อมทางการเมืองไม่อำนวย เช่น เกี่ยวกับระบบพรรคการเมืองของประชาชนในแต่ละประเทศ

	สาระสำคัญของทฤษฎีดุลย์แห่งอำนาจมีอยู่ ๒ ประการ คือ

	๑. ดุลยภาพแห่งอำนาจระหว่างฝ่ายนิติบัญญัติและฝ่ายบริหารประการหนึ่ง

	๒. ความร่วมมือถ้อยทีถ้อยอาศัยกันระหว่างฝ่ายนิติบัญญัติและฝ่ายบริหารอีกประการหนึ่ง

	ในเรื่องที่เกี่ยวกับดุลยภาพแห่งอำนาจนั้นจะเห็นได้ว่า ทั้งฝ่ายนิติบัญญัติและฝ่ายบริหารต่างก็มีมาตรการที่จะใช้อำนาจของตนถ่วงดุลย์กับอำนาจฝ่ายอื่นๆ อย่างได้ผล เช่น สภานิติบัญญัติอาจจะตั้งกระทู้ถามเกี่ยวกับนโยบาย หรือการบริหารราชการแผ่นดินของฝ่ายบริหารได้ ในทางกลับกันฝ่ายบริหารก็มีสิทธิที่จะเข้าไปแถลงชี้แจงปัญหาต่างๆ ในการบริหารประเทศในรัฐสภาได้ หรือถ้าฝ่ายบริหารเห็นว่าปัญหาที่ถูกต้องกระทู้ถามนั้น เป็นความลับหรือเกี่ยวกับความมั่นคงแห่งรัฐฝ่ายบริหารก็ไม่จำเป็นต้องตอบก็ได้ หรือฝ่ายบริหารอาจยุบสภาเสียก็ได้ ซึ่งเป็นอำนาจที่ทำได้โดยชอบด้วยรัฐธรรมนูญ

	ศาสตราจารย์ดูกุย เชื่อว่า “การที่ฝ่ายบริหารมีสิทธิในการยุบสภานั้น เป็นเหตุให้ฝ่ายนิติบัญญัติต้องไตร่ตรองให้รอบคอบเสียก่อน ก่อนที่จะดำเนินมาตรการรุนแรงใดๆ ต่อฝ่ายบริหาร แนวความคิดดังกล่าวเป็นแนวความคิดที่มองเห็นได้ไม่ยาก เพราะมีปรากฏการณ์ที่เกี่ยวกับดุลยภาพแห่งอำนาจเกิดขึ้น

	แต่ในปัจจุบันนี้สถาการณ์ทางการเมืองได้เปลี่ยนแปลงวิวัฒนาการไปมาก รัฐสภาเป็นสภาที่ได้รับเลือกมาจากประชาชนโดยตรง การยุบสภาในบางกรณีจึงไม่เกี่ยวกับดุลยภาพแห่งอำนาจแต่อย่างใด หากมีเหตุขัดแย้งหรือความลังเลใจในการบริหารประเทศเกิดขึ้น ฝ่ายบริหารอาจหาคำตอบด้วยการยุบสภาเพื่อให้ประชาชนเป็นผู้ตัดสิน ด้วยการเลือกสมาชิกสภาผู้แทนราษฎร ที่มีแนวความคิดสนับสนุนการดำเนินงาน หรือนโยบายใดนโยบายหนึ่งเข้ามาในรัฐสภา เป็นการบีบบังคับให้รัฐบาลต้องคำนึงถึงการปฏิบัติตามความต้องการของประชาชน

	นอกจากดุลยแห่งอำนาจในลักษณะดังกล่าวมาแล้ว ในทางทฤษฎียังมีดุลยภาพระหว่างองค์การต่างๆ อย่างได้สัดส่วน เช่นรัฐสภา ส่วนมากมักจะประกอบไปด้วย 2 สภา คือ สภาผู้แทนราษฎรซึ่งประชาชนเป็นผู้เลือกมา และวุฒิสภาหรือสภาสูงซึ่งสมาชิกอาจได้รับเลือกมาจากประชาชนโดยทางอ้อม เช่น ประเทศฝรั่งเศส หรือโดยการแต่งตั้งเช่นของประเทศไทย ในสมัยที่มีสองสภาหรือโดยชาติกำเนิด เช่น สภาขุนนางของอังกฤษเป็นต้น ในทำนองเดียวกัน ทางฝ่ายบริหารก็มีการแบ่งแยกออกเป็นสองส่วนเช่นกัน ได้แก่ ประมุขของประเทศซึ่งอาจเป็นพระมหากษัตริย์หรือประธานาธิบดีส่วนหนึ่ง และรัฐบาลหรือฝ่ายบริหารซึ่งประกอบไปด้วยคณะรัฐมนตรีทำหน้าที่ในการบริหารประเทศ นับว่าองค์กรของแต่ละอำนาจ มีการแบ่งแยกออกไปอย่างมีดุลยภาพ

	สำหรับแนวความคิดเกี่ยวกับความร่วมมือถ้อยทีถ้อยอาศัยซึ่งกันและกัน ระหว่างอำนาจนิติบัญญัติและอำนาจบริหารนั้น ทั้งรัฐสภาและฝ่ายบริหารต่างก็พึ่งพาอาศัยซึ่งกันและกัน และฝ่ายบริหารอาจเป็นผู้เสนอร่างพระราชบัญญัติต่อรัฐสภา เพราะกฎหมายบางฉบับก็เกี่ยวกับเทคนิคการบริหารก็จำเป็นจะต้องให้ฝ่ายบริหารเสนอ เพราะถ้าให้ฝ่ายนิติบัญญัติเป็นผู้ออกพระราชบัญญัติดังกล่าวอาจจะไม่เหมาะ หรือฝ่ายบริหารไม่สามารถนำเอาไปปฏิบัติให้เกิดผลต่อประเทศชาติ ฝ่ายบริหารนั่นเองที่เป็นผู้ใช้กฎหมายซึ่งผ่านการพิจารณาจากสภานิติบัญญัติแล้ว

	นอกจากนั้น ฝ่ายบริหารยังมีอำนาจในการออกกฎ ระเบียบข้อบังคับหรือเป็นผู้ประกาศพระราชกฤษฎีกา เพื่อปฏิบัติการให้เป็นไปตามกฎหมายอีกด้วย ในทำนองเดียวกันสภานิติบัญญัติก็มีส่วนเกี่ยวข้องกับการดำเนินงานของฝ่ายบริหาร เป็นต้นว่า นิติบัญญัติสภาเป็นผู้อนุมัติพระราชบัญญัติงบประมาณ ในบางกรณี เช่น การเจรจาทำความตกลงเกี่ยวกับความสัมพันธ์กับประเทศต่างๆ ซึ่งได้กระทำไปโดยฝ่ายบริหารนั้น จะมีผลผูกพันประเทศและใช้บังคับได้ ก็ต้องได้รับการรับรองหรือให้สัตยาบันจากรัฐสภาแล้วเท่านั้น

	ข. ทฤษฎีว่าด้วยความรับผิดชอบทางการเมือง 1

	ในทางทฤษฎีว่าด้วยความรับผิดชอบทางการเมืองนี้ นักรัฐศาสตร์กล่าวกันว่าเมื่อใดก็ตามที่ฝ่ายบริหาร จำเป็นต้องรับผิดชอบทางการเมืองด้วยการลาออกจากตำแหน่ง สืบเนื่องมาจากการที่รัฐสภาไม่ให้ความไว้วางใจ ซึ่งก็นับว่าเป็นการควบคุมฝ่ายบริหารวิธีหนึ่ง การลงมติไม่ไว้วางใจจะมีเฉพาะในระบบรัฐสภาเท่านั้น ในระบบประธานาธิบดีสภาผู้แทนราษฎร จะลงมติไม่ไว้วางใจฝ่ายบริหารไม่ได้ เพราะถือระบบการแยกใช้อำนาจโดยเด็ดขาด ที่มาของทฤษฎีความรับผิดชอบทางการเมืองเกิดขึ้นจากปรากฏการณ์ทางการเมืองในสมัยเก่า ได้แก่ การลาออกจากตำแหน่งของฝ่ายบริหาร โดยการนำของ ลอร์ดนอร์ธ ในประเทศอังกฤษ ในปีคริสต์ศักราช 1782 ของ depretis และ Crispi .ในประเทศอิตาลีในปีคริสต์ศักราช 1876 และ 1886 เป็นต้น ประเทศที่นำเอาระบบรัฐสภาไปประยุกต์ใช้ก็จะระบุไว้ในรัฐธรรมนูญเลยว่า รัฐบาลหรือฝ่ายบริหารจะต้องได้รับความไว้วางใจจากรัฐสภา จึงเป็นการระบุอำนาจการควบคุมฝ่ายบริหาร โดยรัฐสภาไปในตัวบทกฎหมายรัฐธรรมนูญ อย่างเช่น รัฐธรรมนูญแห่งราชอาณาจักรไทย ฉบับต่างๆ นับตั้งแต่พระราชบัญญัติธรรมนูญการปกครองแผ่นดินสยามชั่วคราว พ.ศ. ๒๔๗๕ จนถึงฉบับ ๒๕๑๗

	______________________
1 เรื่องเดียวกัน, หน้า ๒๘.

	ยกเว้นฉบับปี ๒๕๐๒, ๒๕๑๕ และฉบับ ๒๕๑๙ กล่าวคือ ตามพระราชบัญญัติธรรมนูญการปกครองแผ่นดินสยามชั่วคราว พ.ศ. ๒๔๗๕ ก็บัญญัติไว้ใน มาตรา ๙ ความว่า

	“สภาผู้แทนราษฎรมีอำนาจดูแลควบคุมกิจการของประเทศและมีอำนาจประชุมกัน ถอดถอนกรรมการราษฎรหรือพนักงานรัฐบาลผู้หนึ่งผู้ใดก็ได้” และตามรัฐธรรมนูญแห่งราชอาณาจักรไทย พ.ศ. ๒๕๑๗ มาตรา ๑๘๗ ความว่า

	“รัฐมนตรีทั้งคณะพ้นจากตำแหน่งเมื่อ

	(๑) สภาผู้แทนราษฎรลงมติไม่ไว้วางใจ ตามมาตรา ๑๕๙...”

	จากทฤษฎีว่าด้วยความรับผิดชอบทางการเมืองเป็นเหตุให้ประมุขของประเทศ ไม่ว่าจะเป็นพระมหากษัตริย์หรือประธานาธิบดีต่างก็มีบทบาททางการเมืองน้อยลง เนื่องจากไม่ต้องรับผิดชอบทางการเมือง ฝ่ายบริหารเป็นผู้รับผิดชอบทางการเมืองเองทั้งหมด

	แต่อย่างไรก็ตาม ทั้งทฤษฎีดุลยภาพแห่งอำนาจและทฤษฎีว่าด้วยความรับผิดชอบทางการเมือง ต่างก็มีจุดอ่อนอยู่ด้วยกันทั้งนั้น เช่น การยุบสภาของฝ่ายบริหารอาจจะเนื่องจากขาดเสียงสนับสนุนในสภา หรือในกรณีรัฐบาลผสมเสียงในการสนับสนุนกระจาย หรือในกรณีลงมติไม่ไว้วางใจฝ่ายบริหาร ถ้าสมาชิกส่วนใหญ่มาจากพรรคการเมืองเดียวกัน รัฐบาลก็จะยากที่ฝ่ายข้างน้อยจะสามารถลงมติไม่ไว้วางใจ จนฝ่ายบริหารต้องลาออกไป ปัญหาเหล่านี้เป็นปัญหาที่ทุกประเทศกำลังประสบแม้แต่ในประเทศอังกฤษ ที่ระบบรัฐสภาฝังรากลึกนับเวลาเป็นร้อยๆ ปีแล้วก็ตาม

	สำหรับประเทศไทยเรานั้นนับว่าเป็นประชาธิปไตยเพียงผิวเผินมาก ทั้งนี้นับตั้งแต่เปลี่ยนแปลงการปกครองจากระบอบสมบูรณาญาสิทธิราชย์ มาเป็นระบอบของประชาธิปไตย เมื่อปี พ.ศ. ๒๔๗๕ ซึ่งนับเวลาแล้วก็เพียง ๔๕ ปีเท่านั้น แต่ความเป็นจริงแล้วเราอยู่ในระบอบประชาธิปไตยจริงๆ เพียง ๔-๕ ปีเท่านั้น เพราะนอกจากนั้นเป็นการปกครองโดยฝ่ายบริหารรวมอำนาจหรือแยกใช้อำนาจเด็ดขาด แม้กระทั้งการปกครองในปัจจุบัน

	ทั้งนี้ ก็เพราะเหตุผลและความจำเป็นทางการเมือง ดังนั้น โอกาสที่สมาชิกสภาผู้แทนราษฎรจะได้รับการเรียนรู้เกี่ยวกับระบอบรัฐสภาจึงมีน้อย กล่าวคือ สมาชิกสภาผู้แทนราษฎรส่วนมากจะไม่ค่อยเข้าใจ ในกระบวนการทางสภานิติบัญญัติ และบทบาทของสภานิติบัญญัติในการควบคุมฝ่ายบริหาร ดังนั้น การควบคุมฝ่ายบริหารโดยสภานิติบัญญัติ ในประเทศไทยเราจึงไม่ได้ผลเท่าที่ควร ในบทต่อไปจะได้กล่าวถึงกระบวนการควบคุมฝ่ายบริหาร โดยสภานิติบัญญัติ ในระบบรัฐสภาและระบบประธานาธิบดีแบบสหรัฐอเมริกา

	ส่วนที่ ๒ 
การควบคุมฝ่ายบริหารโดยสภานิติบัญญัติ

	การควบคุมฝ่ายบริหารที่กระทำการในฐานะรัฐบาลนั้น จะต้องให้สภานิติบัญญัติเป็นผู้ควบคุมซึ่งก็เป็นไปตามทฤษฎีการแยกใช้อำนาจ โดยมีความสัมพันธ์และถ่วงดุลย์ซึ่งกันและกัน ระหว่างอำนาจนิติบัญญัติและอำนาจบริหาร หลักการนี้ประเทศต่างๆ ได้นำไปบัญญัติไว้ในรัฐธรรมนูญเป็นส่วนมาก เช่น ตามรัฐธรรมนูญแห่งราชอาณาจักรไทย พ.ศ.๒๔๗๕ มาตรา ๔๐ ก็กำหนดว่าสภาผู้แทนราษฎรมีอำนาจควบคุมการบริหารราชการแผ่นดิน หรือบางฉบับถ้ามี ๒ สภาก็กำหนดให้วุฒิสภาและสภาผู้แทนราษฎร มีอำนาจควบคุมการบริหารราชการแผ่นดินเช่นกัน ๑ ในขณะเดียวกันก็ให้อำนาจแก่ฝ่ายบริหารที่จะยุบสภาได้

	การควบคุมฝ่ายบริหารนั้นกระทำได้สองกรณีคือ กรณีแรกการควบคุมในด้านนโยบาย กับกรณีที่สองควบคุมในด้านตัวบุคคลที่อยู่ในคณะรัฐบาล เช่น ตามรัฐธรรมนูญของสหรัฐอเมริกา มาตรา ๑ ข้อ ๒ กำหนดว่า

	“สภาผู้แทนราษฎรเท่านั้น...มีอำนาจฟ้องร้องผู้กระทำผิดหน้าที่ได้แต่ผู้เดียว”

	และจาก มาตรา ๑ ข้อ ๓ ก็กำหนดไว้ว่า

	“...วุฒิสภามีอำนาจพิจารณาคดีฟ้องร้องผู้กระทำผิดในหน้าที่ได้แต่ผู้เดียว เมื่อขณะทำหน้าที่พิจารณาคดีเช่นว่านี้ ให้กระทำโดยการสาบานหรือปฏิญาณตน ถ้าประธานาธิบดีสหรัฐอเมริกาถูกพิจารณาให้ประธานศาลฎีกาเป็นประธาน บุคคลใดจะถูกตัดสินลงโทษในคดีเช่นว่านี้ โดยคะแนนเสียงต่ำกว่าสองในสามของสมาชิกที่มาประชุมไม่ได้

	__________________
๑ รัฐธรรมนูญแห่งราชอาณาจักรไทย พ.ศ. ๒๔๘๙ มาตรา ๕๖, พ.ศ. ๒๔๙๐ มาตรา ๖๕ พ.ศ. ๒๔๙๒ มาตรา ๑๒๘, พ.ศ. ๒๕๑๑ มาตรา ๑๒๕, พ.ศ. ๒๕๑๗ มาตรา ๑๕๖.

	คำวินิจฉัยในคดีฟ้องร้องผู้กระทำผิดในหน้าที่นั้นจะกำหนดโทษมากกว่าปลดออกจากตำแหน่ง และการให้ขาดคุณสมบัติที่จะดำรงตำแหน่งอันมีเกียรติที่อาศัยความเชื่อถือ หรือที่มีลาภสักการะไม่ได้ แต่ทั้งนี้ ย่อมไม่หมายความว่า ผู้ที่ถูกตัดสินโทษดังกล่าวจะหลุดพ้นจากการถูกฟ้องร้องการพิจารณาคดี การพิจารณาพิพากษาและการลงโทษตามกฎหมายใดๆ เลย...” ๑

	การเปิดอภิปรายทั่วไปเพื่อลงมติไม่ไว้วางใจคณะรัฐมนตรี และการอนุมัติร่างพระราชบัญญัติธรรมดาหรือพระราชบัญญัติเกี่ยวด้วยการเงิน การควบคุมฝ่ายบริหารในด้านตัวบุคคลที่อยู่ในคณะรัฐมนตรี ก็กระทำโดยอำนาจสอบสวนความผิดหรือกรณี อิมพีชเมนต์ที่ใช้ในสหรัฐอเมริกา มักจะกระทำโดยผ่านคณะกรรมาธิการต่างๆ

	เหตุที่ต้องควบคุมฝ่ายบริหารก็เพราะในบางครั้งเจ้าหน้าที่ระดับสูงสุดของฝ่ายบริหาร ไม่ปฏิบัติตามกฎหมายหรือนโยบายที่แถลงต่อสภานิติบัญญัติ เพราะในระบอบการปกครองแบบประชาธิปไตยนั้น ประชาชนผู้เป็นเจ้าของอำนาจอธิปไตยเป็นผู้เลือกผู้แทนเข้าไปทำหน้าที่แทนตนในสภานิติบัญญัติ สภานิติบัญญัติก็เป็นผู้ตรากฎหมายและควบคุมฝ่ายบริหารให้ปฏิบัติตามนโยบาย เพื่อให้เกิดประโยชน์ต่อสาธารณะชนและประเทศชาติ เพื่อให้เกิดผลสมความมุ่งหมายของสภานิติบัญญัติซึ่งเป็นผู้แทนของประชาชน ด้วยเหตุนี้สภานิติบัญญัติย่อมมีอำนาจควบคุมฝ่ายบริหาร ให้ปฏิบัติตามกฎหมายและนโยบายโดยถูกต้องและเหมาะสมที่สุด ในประเทศที่มีระบบพรรคการเมืองที่เข้มแข็ง พรรคการเมืองก็สามารถสร้างอิทธิพลควบคุมฝ่ายบริหารได้เช่นกัน ทั้งยังมีมติมหาชนในสังคมประชาธิปไตยก็นับว่ามีความสำคัญมาก ในการควบคุมพฤติกรรมของฝ่ายบริหาร แต่ในข้อเขียนนี้จะไม่กล่าวถึง จะกล่าวแต่เฉพาะการควบคุมฝ่ายบริหารโดยสภานิติบัญญัติเท่านั้น

	การควบคุมฝ่ายบริหารโดยสภานิติบัญญัตินนี้จะได้ผลเพียงใดนั้น ก็ย่อมขึ้นอยู่กับปัจจัยแวดล้อมหลายอย่าง เช่น ความสนใจของสมาชิกสภาผู้แทนราษฎร ในปัญหาความเดือดร้อนของประชาชนที่ได้รับจากการกระทำของฝ่ายบริหาร และความเข้าในระบบรัฐสภาของประชาชน ฯลฯ

	_____________________
๑ โกวิท วงศ์สุรรัตน์, อเมริกันศึกษาประวัติศาสตร์อเมริกา, (กรุงเทพมหานคร : สำนักพิมพ์แพร่พิทยา) ๒๕๑๘, ๓๑๐.

	แนวการควบคุมฝ่ายบริหารในยุโรปตะวันตกและสหรัฐอเมริกา ในปัจจุบันประเทศที่ปกครอง โดยระบบรัฐสภา เช่นประเทศอังกฤษ เนเธอร์แลนด์ เยอรมันตะวันตก ประเทศเหล่านี้ คณะรัฐมนตรีซึ่งเป็นฝ่ายบริหารและฝ่ายนิติบัญญัติไม่ได้แยกออกจากกันโดยเด็ดขาด ในระบบรัฐสภานั้นฝ่ายบริหารที่ประกอบกันเป็นคณะรัฐบาลนั้น ได้รับการคัดเลือกมาจากพรรคการเมืองซึ่งมีเสียงข้างในรัฐสภา โดยคัดจากผู้ซึ่งได้รับเลือกตั้งให้เป็นสมาชิกสภาผู้แทนราษฎรอยู่แล้ว สมาชิกของคณะรัฐมนตรีนอกจากจะมีความรับผิดชอบร่วมกัน ในฐานะรัฐบาลในการบริหารประเทศแล้วรัฐมนตรีแต่ละคนยังรับผิดเป็นส่วนตัว ดังนั้น ประเทศที่ปกครองโดยระบบรัฐสภาจึงไม่มีการแยกฝ่ายบริหารออกจากฝ่ายนิติบัญญัติโดยเด็ดขาด ทั้งนี้ เพราะคณะรัฐมนตรีหรือฝ่ายบริหารอยู่ในตำแหน่งได้ ย่อมขึ้นอยู่กับการให้ความสนับสนุนของสภาผู้แทนราษฎร ฝ่ายบริหารจะสามารถปฏิบัติงานได้อย่างเข้มแข็งรวดเร็วได้ ก็ต่อเมื่อได้รับความไว้วางใจ และได้รับความสนับสนุนจากสภาฯ

	สภาผู้แทนราษฎรมีอำนาจที่จะควบคุมการบริหารงานของฝ่ายบริหารได้ โดยมีอำนาจที่จะลงมติไม่ไว้วางใจในนโยบายของฝ่ายบริหาร การตั้งกระทู้ถาม การเปิดอภิปรายทั่วไปเพื่อลงมติไม่ไว้วางใจเป็นรายตัวหรือทั้งคณะก็ได้ การตั้งคณะกรรมการสอบสวนความผิดของฝ่ายบริหาร เช่น Select Committee 1 ของอังกฤษ แต่ในปัจจุบันก็ไม่ได้ใช้วิธีการนี้เป็นเวลากว่า 150 ปีแล้ว การควบคุมโดยการอนุมัติร่างพระราชบัญญัติธรรมดา หรือร่างพระราชบัญญัติเกี่ยวด้วยการเงิน การออกกฎหมายควบคุมฝ่ายบริหาร เหล่านี้เป็นต้น

	ส่วนในประเทศที่หัวหน้าฝ่ายบริหารได้รับเลือกตั้งโดยตรงจากประชาชน ฝ่ายบริหารจึงเป็นอิสระไม่ขึ้นตรงต่อรัฐสภา ทั้งนี้เพราะฝ่ายบริหารไม่ต้องรับผิดในการปฏิบัติงานต่อรัฐสภา แต่รัฐมนตรีเจ้ากระทรวงมีความรับผิดชอบโดยตรงต่อประธานาธิบดีซึ่งเป็นหัวหน้าฝ่ายบริหาร ไม่ขึ้นตรงต่อรัฐสภาและไม่อาจจะถูกเรียกไปตอบข้อซักถามของสมาชิกรัฐสภา

	____________________
1 D.C.M. YARDLEY, Introduction to British Constitutional Law (London : Butterworths, 1974) 24,

	แม้ว่าในทางปฏิบัติบางครั้งคณะกรรมการของสภาฯ จะเรียกให้รัฐมนตรีไปให้คำชี้แจงเพิ่มเติมในข้อราชการบางเรื่องได้ก็ตาม แต่ก็ไม่เหมือนกับการตั้งกระทู้ถามในระบอบรัฐสภา ด้วยเหตุนี้ในประเทศที่มีการปกครองโดยระบอบประธานาธิบดีแบบสหรัฐอเมริการัฐสภาควบคุมฝ่ายบริหารโดย

	(1) โดยการอนุมัติงบประมาณแผ่นดินซึ่งระบุรายการต่างๆ ไว้โดยละเอียด แต่อย่างไรก็ตามในปัจจุบัน รัฐสภาก็ไม่สามารถควบคุมการอนุมัติงบประมาณแผ่นดินได้อย่างจริงจัง ทั้งนี้ เพราะการทำงบประมาณจะต้องใช้ความรู้ทางวิชาการและเทคนิคมากมาย ฝ่ายนิติบัญญัติไม่สามารถตรวจสอบร่างพระราชบัญญัติงบประมาณได้อย่างลึกซึ้ง จึงมีลักษณะเป็นเพียง ทางฝ่ายร่างพระราชบัญญัติงบประมาณแผ่นดินเท่านั้น เพราะรัฐสภาไม่สามารถหาผู้เชี่ยวชาญทางด้านวิชาการได้อย่างเพียงพอเท่ากับฝ่ายบริหาร ซึ่งมีข้าราชการประจำเป็นเครื่องมืออยู่อย่างครบครัน

	(2) ออกกฎหมายกำหนดระเบียบข้อบังคับเกี่ยวกับการปฏิบัติของกระทรวงต่างๆ อย่างละเอียด แต่อย่างไรก็ตาม การกำหนดรายละเอียดเกี่ยวกับการปฏิบัติงาน อาจจะเป็นอุปสรรคต่อการบริหารงานมากกว่าเป็นประโยชน์ก็ได้ เพราะในการบริหารบางครั้งจำเป็นต้องให้อำนาจ ในการใช้ดุลพินิจแก่ฝ่ายบริหารบ้าง เพื่อให้เกิเความคล่องตัวในการบริหารราชการแผ่นดิน ถ้าหากฝ่ายนิติบัญญัติกำหนดระเบียบข้อบังคับโดยเคร่งครัดการดำเนินงานก็จะล่าช้า ดังนั้น การออกกฎหมายของฝ่ายนิติบัญญัติ จึงต้องคำนึงถึงความเหมาะสมเป็นประการสำคัญ คือ มีการมอบอำนนาจในการตรากฎหมายลำดับรองให้แก่ฝ่ายบริหารบ้างพอสมควร แต่การมอบอำนาจดังกล่าวจะต้องกำหนดสาระสำคัญไว้ด้วยว่ากรณีใดบ้าง ฝ่ายบริหารจึงจะมีอำนาจออกกฎหมายลำดับรอง และออกกฎหมายลำดับรองชนิดใดได้บ้าง เช่น จะออกเป็นพระราชกฤษฎีกา กฎกระทรวง ประกาศกระทรวง เหล่านี้เป็นต้น

	(3) การอภิปรายถกเถียงและผ่านร่างข้อมติเสนอแนะ เกี่ยวกับนโยบายบางอย่างของฝ่ายบริหาร

	(4) การตั้งคณะกรรมการสืบสวนเมื่อมีการปฏิบัติไม่ดีไม่งามเกิดขึ้นเรียกว่า impeachment

	วัตถุประสงค์ของการควบคุมฝ่ายบริหารโดยสภานิติบัญญัติ

	วัตถุประสงค์ของการควบคุมฝ่ายบริหารอาจแยกออกเป็น 6 ประการ ดังนี้คือ

	1. เพื่อทราบว่านโยบายที่ฝ่ายบริหารแถลงต่อสภานิติบัญญัติ ได้นำไปปฏิบัติอย่างซื่อสัตย์สุจริต มีประสิทธิภาพและประหยัดหรือไม่ ฝ่ายนิติบัญญัติจะได้ควบคุมให้เกิดความเหมาะสม ในการบริหารงานของฝ่ายบริหารมากที่สุด

	2. เพื่อทราบว่าโครงการของฝ่ายบริหารได้รับความสำเร็จตามวัตถุประสงค์หรือไม่

	3. เพื่อรู้ว่ากฎหมายที่ออกโดยสภานิติบัญญัติได้รับการบังคับใช้ โดยฝ่ายบริหารเพื่อประโยชน์สาธารณะ และเป็นการกระตุ้นการทำงานของเจ้าหน้าที่ฝ่ายบริหาร

	4. เพื่อค้นหาข้อผิดพลาดในการใช้ดุลยพินิจในการกระทำ หรือความผิดพลาดในการชี้ขาดของเจ้าหน้าที่ฝ่ายบริหาร

	5. เพื่อควบคุมระบบการบริหารงานภายในและควบคุมการแต่งตั้ง ของหัวหน้าทบวงการเมืองและหัวหน้าฝ่ายบริหาร เพื่อรู้แน่ว่าบุคคลที่ฝ่ายบริหารแต่งตั้งมีความสามารถเพียงพอหรือไม่

	6. เพื่อให้เจ้าหน้าที่ฝ่ายบริหารรับผิดชอบต่อสภานิติบัญญัติ ในการใช้จ่ายเงินงบประมาณและทรัพยากรอื่นๆ ในการบริหารงานของรัฐอย่างมีประสิทธิภาพและประหยัด

	นอกจากนี้ การควบคุมฝ่ายบริหารยังเป็นหลักประกันเกี่ยวกับสิทธิเสรีภาพของประชาชน เพื่อมิให้ฝ่ายบริหารใช้อำนาจเกินขอบเขต จนเป็นอันตรายแก่สิทธิเสรีภาพและทรัพย์สินของประชาชน ผู้อยู่ใต้การปกครองอีกด้วย

	ดังได้กล่าวมาแล้วในส่วนที่ ๑ ว่า การควบคุมฝ่ายบริหารโดยสภานิติบัญญัติกระทำได้สองกรณีคือ การควบคุมฝ่ายบริหาร ในด้านนโยบาย และการควบคุมในด้านตัวบุคคล การควบคุมทั้งสองกรณีนี้มีความแตกต่างกัน ในระบบรัฐสภากับระบบประธานาธิบดีแบบสหรัฐอเมริกา กล่าวคือ ระบบรัฐสภานั้นฝ่ายนิติบัญญัติควบคุมฝ่ายบริหารได้เฉพาะในด้านนโยบายเท่านั้น ฝ่ายนิติบัญญัติไม่มีอำนาจใดที่จะควบคุมฝ่ายบริหารในด้านตัวบุคคลได้ เช่น ระบบรัฐสภาในประเทศไทยเรา เป็นต้น สภานิติบัญญัติไม่มีอำนาจสอบสวนความผิด “impeachment” ฝ่ายบริหารได้ เป็นหน้าที่ของศาลยุติธรรมที่จะต้องพิจารณาตามกระบวนการยุติธรรม ซึ่งอยู่นอกอำนาจของสภานิติบัญญัติ

	ส่วนระบบประธานาธิบดีแบบสหรัฐอเมริกานั้น รัฐสภาไม่มีอำนาจควบคุมนโยบายของฝ่ายบริหารได้โดยตรง ทั้งนี้ เพราะระบบประธานาธิบดีแบบสหรัฐอเมริกา ยึดถือแนวความคิดในการแยกใช้อำนาจอย่างเด็ดขาด ฝ่ายบริหารและฝ่ายนิติบัญญัติมีความเป็นอิสระต่อกัน กล่าวคือ ฝ่ายบริหารไม่ต้องแถลงนโยบายต่อสภานิติบัญญัติ แต่อย่างไรก็ตาม ฝ่ายนิติบัญญัติก็พยายามที่จะเข้าใจไปแทรกแซงและควบคุมนโยบายฝ่ายบริหาร ซึ่งก็กระทำได้โดยทางอ้อมเท่านั้น เช่น การอนุมัติร่างพระราชบัญญัติเกี่ยวกับงบประมาณแผ่นดินที่ฝ่ายบริหารเสนอ ดังเช่นที่เคยเกิดขึ้นแล้วในกรณีนโยบายต่างประเทศของสหรัฐอเมริการ เกี่ยวกับอินโดจีนถูกควบคมโดยการตัดเงินงบประมาณเกี่ยวกับกิจการทางทหารในอินโดจีน เป็นผลให้สหรัฐอเมริกาต้องแพ้สงครามในอินโดจีน นอกจากนี้ รัฐสภาสหรัฐอเมริกาก็ยังควบคุมฝ่ายบริหารโดยการอนุมัติร่างพระราชบัญญัติทั่วไป ที่ไม่เกี่ยวข้องกับการเงินที่เสนอโดยฝ่ายบริหาร แต่อย่างไรก็ตาม ในสมัยปัจจุบันความเจริญทางวิทยาการต่างๆ ได้ขยายตัวอย่างรวดเร็ว การจัดทำงบประมาณ ของฝ่ายบริหารก็มีนักวิชาการโดยเฉพาะรายละเอียด เกี่ยวกับเทคนิคในการทำงบประมาณ ฝ่ายนิติบัญญัติไม่มีความรู้ความเชี่ยวชาญพอ การที่จะตัดงบประมาณของฝ่ายบริหารก็ทำได้ยาก เพราะฝ่ายนิติบัญญัติไม่มีผู้เชี่ยวชาญเกี่ยวกับเรื่องเหล่านี้โดยเฉพาะ ดังนั้น ความหวังที่ฝ่ายนิติบัญญัติจะควบคุมฝ่ายบริหารในด้านงบประมาณก็ลดน้อยลงแม้กระทั่งการควบคุมโดยการอนุมัติร่างพระราชบัญญัติธรรมดาที่เสนอโดยฝ่ายบริหาร

	เพราะปัจจุบันร่างพระราชบัญญัติธรรมดามักเกี่ยวด้วยวิทยาการเทคนิคใหม่ๆ มากมาย ฝ่ายนิติบัญญัติไม่มีความรู้ความเชี่ยวชาญ ก็ไม่สามารถจะไปแก้ไขตัดทอนได้ จึงจำเป็นจะต้องผ่านร่างพระราชบัญญัตินั้นๆ

	อย่างไรก็ตามการควบคุมฝ่ายบริหารในด้านตัวบุคคล ในระบบประธานาธิบดีกลับควบคุมอย่างได้ผล คือวิธีการ impeachment ซึ่งจะกล่าวในบทต่อไป

	บทที่ ๒ 
การควบคุมฝ่ายบริหารโดยวิธีการทางนิติบัญญัติ

	ในบทที่แล้วได้กล่าวถึงวิธีการควบคุมฝ่ายบริหารในด้านนโยบาย ในบทนี้จะได้กล่าวถึงการควบคุมฝ่ายบริหารโดยวิธีการทางนิติบัญญัติ หรือการตรากฎหมายของฝ่ายบริหาร กล่าวคือ การบริหารประเทศนั้นฝ่ายบริหารจะเป็นผู้วางนโยบายในการบริหารประเทศก่อน แล้วจึงตรากฎหมายหรือระเบียบเพื่อปฏิบัติตามนโยบายที่วางไว้แล้ว ทั้งนี้ ก็เพราะการกระทำกิจกรรมของฝ่ายบริหารทุกอย่าง จะต้องชอบด้วยกฎหมายหรือมีกฎหมายรองรับเสมอ ฝ่ายนิติบัญญัติก็สามารถควบคุมฝ่ายบริหารให้ปฏิบัติตามกฎหมาย โดยการอนุมัติร่างพระราชบัญญัติธรรมดาทั่วไป หรือร่างพระราชบัญญัติที่เกี่ยวด้วยการเงินที่เสนอโดยฝ่ายบริหาร หรือการอนุมัติหรือไม่อนุมัติพระราชกำหนดที่ตราโดยฝ่ายบริหาร นอกจากนี้ ฝ่ายนิติบัญญัติยังสามารถควบคุมฝ่ายบริหารในการตรากฎหมายลำดับรอง คือพระราชกฤษฎีกา กฎกระทรวงประกาศกระทรวงเหล่านี้เป็นต้น กล่าวคือ ฝ่ายนิติบัญญัติอาจจะกำหนดเงื่อนไขหรือหลักเกณฑ์ไว้ในพระราชบัญญัติ เพื่อให้ฝ่ายบริหารถือเป็นหลักในการตรากฎหมายลำดับรอง

	ดังนั้นในบทนี้จะได้กล่าวถึงการควบคุมฝ่ายบริหารโดยการอนุมัติ หรือไม่อนุมัติร่างพระราชบัญญัติที่เสนอโดยฝ่ายบริหาร และการควบคุมฝ่ายบริหารในการตรากฎหมาย ที่มีค่าบังคับเท่ากับพระราชบัญญัติ คือ พระราชกำหนด และกฎหมายลำดับรอง คือ พระราชกฤษฎีกาและกฎกระทรวงเหล่านี้เป็นต้น

	แต่เป็นที่น่าสังเกตว่าในปัจจุบันการตรากฎหมายมักจะเกี่ยวด้วยเทคนิคทางวิชาการต่างๆ จึงเป็นการยากที่ฝ่ายนิติบัญญัติจะสามารถควบคุมได้ ทั้งนี้ เพราะฝ่ายบัญญัติขาดผู้เชี่ยวชาญทางเทคนิคต่างๆ จึงไม่สามารถตัดทอนแก้ไขร่างพระราชบัญญัติที่เสนอจากฝ่ายบริหาร จึงมีลักษณะเป็นเพียงทางผ่านร่างพระราชบัญญัติเท่านั้น

	ในทางตรงกันข้ามกฎหมายที่ตราโดยฝ่ายนิติบัญญัติ บางครั้งฝ่ายบริหารก็ไม่สามารถจะนำไปปฏิบัติได้ ดังนั้น ในปัจจุบันการตรากฎหมายจึงมีลักษณะประนีประนอมร่วมกันตรากฎหมาย ระหว่างฝ่ายบริหารกับฝ่ายนิติบัญญัติ มากกว่าจะคอยควบคุมกัน แต่อย่างไรก็ตาม ฝ่ายนิติบัญญัติก็ยังมีอำนาจควบคุมฝ่ายบริหาร โดยการอนุมัติหรือไม่อนุมัติร่างพระราชบัญญัติอยู่บ้าง รวมทั้งการอนุมัติหรือไม่อนุมัติพระราชกำหนด ซึ่งจะกล่าวต่อไปโดยลำดับ

	การควบคุมฝ่ายบริหารในการตรากฎหมาย

	ตามทฤษฎีการแยกใช้อำนาจของมองเตสกิเออนั้น อำนาจในการตรากฎหมายเป็นขององค์กรนิติบัญญัติ แต่ในทางปฏิบัติจริงๆ แล้ว องค์กรใช้อำนาจนิติบัญญัติไม่สามารถจะตรากฎหมายให้ครอบคลุมกิจการทุกอย่างไม่ได้ ทั้งนี้ เพราะการขยายกิจกรรมของฝ่ายบริหาร นับวันแต่จะเพิ่มมากขึ้นและซับซ้อนยิ่งขึ้นทุกวัน ประกอบกับความเจริญทางเทคโนโลยี่ การตรากฎหมายเกี่ยวกับกิจการดังกล่าว จึงจำเป็นต้องอาศัยความรอบรู้ความชำนาญพิเศษเฉพาะด้าน ซึ่งเจ้าหน้าที่ของฝ่ายบริหารเท่านั้นที่มีความรอบรู้ความเชี่ยวชาญ ด้วยเหตุนี้จึงจำเป็นต้องมอบอำนาจนิติบัญญัติในการออกกฎหมายให้แก่ฝ่ายบริหารด้วย เพื่อความคล่องตัวในการบริหารราชการแผ่นดิน แต่ฝ่ายนิติบัญญัติต้องควบคุมการออกกฎหมายของฝ่ายบริหาร มิใช่ว่าฝ่ายนิติบัญญัติจะมอบอำนาจในการออกกฎหมายแก่ฝ่ายบริหารโดยเด็ดขาดแต่อย่างใด ฝ่ายนิติบัญญัติยังสามารถควบคุมการออกกฎหมายโดยฝ่ายบริหารได้ แต่ปัญหาว่าจะควบคุมได้ผลเพียงไรนั้น ก็แล้วแต่เงื่อนไขที่กำหนดไว้ในรัฐธรรมนูญและความเข้าใจของสมาชิกสภานิติบัญญัติ แต่อย่างไรก็ตาม ค่าบังคับของกฎหมายที่ตราโดยฝ่ายบริหาร ย่อมแตกต่างกันกับค่าบังคับของกฎหมายที่ตราโดยสภานิติบัญญัติ

	บทที่ ๓ 
การควบคุมฝ่ายบริหารในด้านตัวบุคคล

	การควบคุมฝ่ายบริหารในด้านตัวบุคคลนั้น หมายถึง สภานิติบัญญัติควบคุมพฤติกรรมของฝ่ายบริหารเป็นรายบุคคลไป ซึ่งไม่เกี่ยวกับนโยบายของฝ่ายบริหารในระบบรัฐสภาของไทยเรา สภานิติบัญญัติไม่มีอำนาจควบคุมฝ่ายบริหารในด้านตัวบุคคล เป็นอำนาจของศาลยุติธรรมและอำนาจของฝ่ายบริหารเอง ที่จะทำการควบคุมเจ้าหน้าที่ของฝ่ายบริหารโดยกำหนดออกมาในรูปวินัยต่างๆ แต่ระบบประธานาธิบดีแบบสหรัฐอเมริกาหรือระบบรัฐสภาของประเทศอังกฤษนั้น สภานิติบัญญัติมีอำนาจควบคุมฝ่ายบริหารในด้านตัวบุคคล ซึ่งเรียกว่าวิธีการอิมพีชเมนต์

	ก. วิธีการอิมพีชเมนต์

	วิธีการอิมพีชเมนต์ เป็นระบบควบคุมผู้ดำรงตำแหน่งในฝ่ายบริหารระดับสูง วิธีการดังกล่าวมีประเทศต่างๆ ใช้เป็นจำนวนมาก แต่ละประเทศก็มีขอบเขตและองค์ประกอบแตกต่างกันไป รัฐธรรมนูญของบางประเทศก็บัญญัติไว้เป็นการแน่นอนว่า ถ้าการกระทำหรือการละเว้นการกระทำของผู้ดำรงตำแหน่งในฝ่ายบริหาร ซึ่งเป็นการฝ่าฝืนต่อบทบัญญัติของกฎหมาย ผู้นั้นจะต้องรับผิดชอบทางอิมพีชเมนต์ต่อสภานิติบัญญัติ ความรับผิดชอบในลักษณะนี้ รัฐธรรมนูญบางประเทศเรียกว่า Crime of resposibility ๑ ซึ่งมีลักษณะแตกต่างกับความผิดอาญาตามปกติ

	วิธีการ อิมพีชเมนต์ หรือการสอบสวนความผิด ในระบบรัฐสภาและวิธีการพิจารณาโดยศาลสูงทางการเมืองในกลุ่มประเทศทางภาคพื้นยุโรปก็มีขอบเขตแตกต่างกัน

	___________________
๑ อมร จันทรสมบูรณ์, กฎหมายปกครอง (กรุงเทพมหานคร : สำนักพิมพ์มหาวิทยาลัยรามคำแหง) ๒๕๑๗, ๘๕.

	บางกรณีก็มีลักษณะเพียงเป็นการลงโทษทางวินัย คือ ให้พ้นจากตำแหน่งทางการเมืองโดยมีความผิด ซึ่งแตกต่างกับการลงมติไม่ไว้วางใจทางการเมืองของสภานิติบัญญัติ ซึ่งเป็นผลให้คณะรัฐมนตรีหรือรัฐมนตรีต้องพ้นจากตำแหน่ง ซึ่งกรณีนี้อาจเป็นเพราะสภานิติบัญญัติเห็นว่า นโยบายของรัฐบาลไม่ถูกต้องเหมาะสม หรือรัฐบาลไม่มีความสามารถในการปฏิบัติตามนโยบายที่กำหนดหรือที่ได้แถลงต่อสภาฯ แต่มิใช่เนื่องจากการกระทำผิดทางการเมือง ส่วนการพิจารณาคดีอาญาเพื่อลงโทษทางอาญาจะอยู่ในขอบเขตอำนาจของ “ศาลยุติธรรม” แต่โดยทั่วๆ ไปศาลสูงสุดทางการเมืองจะมีอำนาจในการลงโทษทางอาญาด้วย

	ส่วนวิธีการใช้ วิธีการอิมพีชเมนต์ ในระบบประธานาธิบดีมีลักษณะเป็นการควบคุมทางวินัย โดยให้สภานิติบัญญัติมีอำนาจลงโทษฝ่ายบริหารพ้นจากตำแหน่ง ก่อนครบวาระที่รัฐธรรมนูญกำหนดไว้ ทั้งนี้ เพราะในระบบประธานาธิบดีสภานิติบัญญัติไม่มีอำนาจลงมติไม่ไว้วางใจ เพื่อให้ฝ่ายบริหารพ้นจากตำแหน่ง และถ้าการกระทำของฝ่ายบริหารเป็นผิดอาญาด้วย ก็จะต้องดำเนินการให้ศาลยุติธรรมพิจารณาพิพากษา ลงโทษทางอาญากับเจ้าหน้าที่ฝ่ายบริหาร จึงเป็นเครื่องประกันสิทธิเสรีภาพของประชาชนจะไม่ถูกฝ่ายบริหารละเมิด ประกอบกับสภาผู้แทนราษฎรหรือวุฒิสภาคอยสอดส่องพฤติกรรมของฝ่ายบริหาร ก็ยิ่งเป็นหลักประกันแก่สิทธิเสรีภาพของประชาชนมากยิ่งขึ้น

	การควบคุมฝ่ายบริหารโดยการฟ้องร้องกล่าวโทษ หรืออิมพีชเมนต์ ตามรัฐธรรมนูญของสหรัฐอเมริกา

	การฟ้องร้องกล่าวโทษเจ้าหน้าที่ของรัฐบาลหรืออิมพีชเมนต์ เป็นหน้าที่พิเศษของรัฐสภาในระบบประธานาธิบดีแบบสหรัฐอเมริกา ทั้งนี้ เพราะเจ้าหน้าที่ของรัฐบาลทุกคนรวมตลอดถึงตัวประธานาธิบดี อาจถูกกล่าวโทษโดยสภาผู้แทนราษฎรได้ด้วยคะแนนเสียงข้างมากของสภา เมื่อมีการกล่าวโทษแล้วก็ส่งเรื่องให้วุฒิสภาพิจารณาลงโทษ การลงโทษขั้นหนักที่สุดก็คือปลดเจ้าหน้าที่ผู้นั้นออกจากตำแหน่ง แต่ถ้าเป็นกรณีประธานาธิบดีแห่งสหรัฐอเมริกาถูกกล่าวโทษประธานศาลฎีกา (ศาลสูงสุด) จะต้องมานั่งเป็นประธานในการพิจารณาคดีในวุฒิสภา การกล่าวโทษเจ้าหน้าที่ฝ่ายบริหารของรัฐบาลสหรัฐอเมริกาโดยสภาผู้แทนราษฎรนั้น จำเป็นต้องได้รับการพิจารณาโดยสภานิติบัญญัติและต้องปรากฏว่าสภาฯ ได้ตัดสินลงโทษว่าผิดจริง โดยการลงคะแนนเสียง ๒ ใน ๓ จากจำนวนสมาชิกวุฒิสภาทั้งหมดจึงจะสามารถปลดเจ้าหน้าที่ผู้นั้นอาจจากตำแหน่งได้

	แนวความคิดในเรื่องการแยกใช้อำนาจของ มองเตสกิเออ มีอิทธิพลต่อการร่างรัฐธรรมนูญของสหรัฐอเมริกามาก กล่าวคือ ในรัฐธรรมนูญก็ได้แยกใช้อำนจอธิปไตยออกเป็นสามฝ่าย คือ ฝ่ายนิติบัญญัติ ฝ่ายบริหาร และฝ่ายตุลาการ นอกจากการแยกใช้อำนาจแล้วก็ยังมีระบบคานอำนาจ เพื่อป้องกันไม่ให้ฝ่ายใดฝ่ายหนึ่งมีอำนาจมากเกินไป จนสามารถควบคุมอำนาจอื่นไว้ทั้งหมด ดังจะเห็นได้จากตัวอย่างต่อไปนี้

	๑. การแต่งตั้งคณะรัฐมนตรีหรือข้าราชการชั้นสูงตลอดจนผู้พิพากษาศาลสูง เป็นอำนาจของประธานาธิบดีแต่จะต้องได้รับความเห็นชอบจากวุฒิสภาเสียก่อน

	๒. ข้าราชการทุกคนรวมทั้งประธานาธิบดีของสหรัฐอเมริกาและผู้พิพากษา อาจถูกสภาผู้แทนราษฎรกล่าวโทษและฟ้องร้องในการกระทำผิดในหน้าที่ได้ และวุฒิสภามีหน้าที่พิจารณาโทษปลดออกได้ ซึ่งเป็นกรณีของประธานาธิบดีถูกกล่าวโทษ อิมพีชเมนต์ต่อวุฒิสภาและนอกจากสมาชิกวุฒิสภาจะทำหน้าที่เป็นลูกขุน แล้วยังต้องมีประธานฎีกามาเป็นประธานในการตัดสินด้วย

	ในกรณีอิมพีชเมนต์ จากรัฐธรรมนูญของสหรัฐอเมริกา มาตรา ๑ ข้อ ๒ กำหนดไว้ว่า “ผู้แทนราษฎร...มีอำนาจที่จะฟ้องร้องผู้กระทำผิดในหน้าที่ได้แต่ผู้เดียว...” ๑ และจากมาตรา ๑ ข้อ ๓

	“...วุฒิสภามีอำนาจพิจารณคดีฟ้องร้องผู้กระทำผิดในหน้าที่ได้แต่ผู้เดียว เมื่อขณะทำหน้าที่พิจารณาคดีเช่นว่านี้ ให้กระทำโดยการสาบานหรือปฏิญานตน ถ้าประธานาธิบดีสหรัฐถูกพิจารณาให้ประธานศาลฎีกาเป็นประธาน บุคคลใดจะถูกตัดสินลงโทษในคดีเช่นนี้ โดยคะแนนเสียงต่ำกว่าสองในสามของสมาชิกที่มาประชุมไม่ได้

	คำวินิจฉัยในคดีฟ้องร้องผู้กระทำความผิดในหน้าที่นั้น จะกำหนดโทษมากกว่าการปลดออกจากตำแหน่ง

	___________________
๑ โกวิท วงศ์สุรวัฒน์, อเมริกันศึกษาประวัติศาสตร์อเมริกา, (กรุงเทพมหานคร : สำนักพิมพ์แพร่พิทยา) ๒๕๑๘, ๓๑๐.

	และการให้ขาดคุณสมบัติที่จะดำรงตำแหน่งอันมีเกียรติ ที่อาศัยความเชื่อถือหรือที่มีลาภสักการะไม่ได้ แต่ทั้งนี้ ย่อมไม่หมายความว่าผู้ที่ถูกตัดสินลงโทษดังกล่าว จะหลุดพ้นจากการถูกฟ้องร้องการพิจารณาคดี การพิพากษาและการลงโทษตามกฎหมายใดเลย” ๑

	สำหรับในมาตรา ๒ ข้อ ๔ ของรัฐธรรมนูญสหรับอเมริกามีอยู่ว่า

	“ประธานาธิบดี รองประธานาธิบดี และข้าราชการพลเรือนของสหรัฐทุกคน อาจถูกถอดถอนออกจากตำแหน่ง เนื่องจากถูกกล่าวหาว่ากระทำผิดในหน้าที่หรือถูกลงโทษฐานกบฏ รับสินบน หรือกระทำผิดทางอาญาอย่างร้ายแรง หรืออุกฉกรรจ์ต่างๆ” ๒

	จากประวัติศาสตร์อเมริกา สภาผู้แทนราษฎรได้กล่าวโทษฟ้องร้องบุคคลจำนวนสิบเอ็ดคนในจำนวนนี้ แปดคนเป็นผู้พิพากษา หนึ่งคนเป็นสมาชิกวุฒิสภาแห่งชาติ อีกคนหนึ่งเป็นรัฐมนตรีกลาโหม และประธานาธิบดีแอนดรูว์ จอห์นสัน ประธานาธิบดีคนที่ ๑๗ ของสหรัฐอเมริกา

	ข. การควบคุมฝ่ายบริหารโดยองค์กรอิงสภานิติบัญญัติหรือองค์กร “ออมบุดสแมน”

	ในปัจจุบันได้มีผู้ตั้งคำถามว่า เมื่อมนุษย์เราได้ตกลงกันยินยอมพร้อมใจกันมอบอำนาจให้แก่คณะบุคคล ที่เรียกกันว่ารัฐบาล และกลุ่มบุคคลเป็นจำนวนมากที่เป็นข้าราชการดำเนินการปกครองประเทศ เพื่อความผาสุกของตนแล้ว ใครจะเป็นผู้คอยดูแลหรือควบคุมรัฐบาลอีกทีหนึ่ง จะมีวิธีการอย่างไรและมีขอบเขตแค่ไหนที่ข้าราชการผู้ใช้อำนาจ ที่ได้รับมอบหมายไปจากประชาชนเหล่านี้ จะถูกควบคุมเพื่อเป็นการป้องกันการใช้อำนาจในทางที่ผิด ๓ ประเทศที่ปกครองโดยระบอบประชาธิปไตยกลไกทางการเมือง ของระบอบประชาธิปไตยนั้นเองที่จะเป็นผู้ควบคุมรัฐบาล คือ สภาผู้แทนราษฎรดังได้กล่าวมาแล้ว

	___________________
๑ โกวิท วงศ์สุรวัฒน์, อเมริกันศึกษา ประวัติศาสตร์อเมริกา. หน้า ๓๑๑

	๒ เรื่องเดียวกัน. หน้า ๓๒๑

	๓ ชัยอนันต์ สมุทรวณิช, เปาบุ้นจิ้นของฝรั่ง, วารสารการบริหาร ปีที่ ๑ ฉบับที่ ๓ หน้า ๖

	แต่อย่างไรก็ตาม นับตั้งแต่สงครามโลกครั้งที่หนึ่งเป็นต้นมาได้มีความรู้ทั่วไปว่ากลไกทางการเมือง ตลอดจนกฎหมายที่รัฐสภาตราออกมาไม่เพียงพอต่อการควบคุมฝ่ายบริหาร ทั้งในด้านนโยบายและในด้านตัวบุคคลที่อยู่ในหน่วยงานของฝ่ายบริหาร ทั้งนี้ เพราะว่าในระยะหลังๆ นี้ได้เกิดมีกิจกรรมต่างๆ มากมายหลายประการที่รัฐบาลได้ริเริ่มขึ้นใหม่ หรือเข้าไปมีส่วนในการดำเนินการดังกล่าว ดังนั้น ขอบเขตของอำนาจหน้าที่ของรัฐบาลได้ขยายตัวออกไปอย่างกว้างขวางมากยิ่งขึ้น โดยเฉพาะอย่างยิ่งในประเทศที่เป็นรัฐสวัสดิการ อำนาจหน้าที่ของฝ่ายบริหารได้ทวิมากขึ้นเป็นลำดับ ฉะนั้นเมื่อฝ่ายบริหารมีอำนาจมากขึ้น จึงจำเป็นที่จะต้องมีการควบคุมการใช้อำนาจบริหารนี้ไว้บ้าง เพื่อป้องกันมิให้เกิดการใช้อำนาจเกินขอบเขตหรือใช้อำนาจไปทางที่ผิด เมื่ออำนาจฝ่ายบริหารดังกล่าวมีลักษณะพิเศษ การควบคุมด้วยวิถีทางการเมืองหรือรัฐสภาดังได้กล่าวมาแล้วนั้น จึงไม่เพียงพอจะต้องมีการควบคุมอำนาจของฝ่ายบริหารนี้ในลักษณะพิเศษออกไปอีก

	การควบคุมฝ่ายบริหารที่มีลักษณะพิเศษนั้น เรียกว่า ออมบุดสแมน ผู้ที่จะมาทำหน้าที่ออมบุดสแมนนั้นจะได้รับการแต่งตั้งมาจากสภานิติบัญญัติ อยู่ในตำแหน่งตามวาระของสภานิติบัญญัติ ตามปกติก็ ๔ ปี ผู้ดำรงตำแหน่งออมบุดสแมนจะต้องมีความรู้ความเชี่ยวชาญในทางกฎหมายและมีความซื่อสัตย์สุจริตเป็นสำคัญ

	ออมบุดสแมน คือ ผู้ควบคุมฝ่ายบริหาร เป็นการควบคุมในด้านตัวบุคคลมากกว่าการควบคุมในด้านนโยบาย ซึ่งเป็นหน้าที่ของสภานิติบัญญัติ ออมบุดสแมนมีหน้าที่รับเรื่องราวที่ราษฎรฟ้องร้องมา และมีหน้าที่สืบสวนหาข้อเท็จจริง โดยความเป็นธรรมและเสนอให้สภาผู้แทนราษฎรพิจารณาอีกชั้นหนึ่ง ฉะนั้นจะเห็นได้ว่าอำนาจของออมบุดสแมนในทางปฏิบัติมีไม่มากนัก เพราะไม่สามารถตัดสินพิพากษาเรื่องใดๆ ด้วยตัวเองได้ เป็นเพียงแต่ที่ปรึกษาให้คำแนะนำข้อคิดเห็นแก่สภาผู้แทนราษฎรเท่านั้น ข้อดีของการมีสภาบันออมบุดสแมนนั้นอยู่ที่ว่าสถาบันนี้ อาจเป็นเครื่องป้องกันการใช้อำนาจเกินขอบเขตโดยมิชอบของเจ้าหน้าที่ฝ่ายบริหาร และยังเป็นเครื่องถ่วงอำนาจของฝ่ายบริหารไปในตัวอีกด้วย

	ในศตวรรษที่ ๑๙-๒๐ ได้มีผู้พยายามคิดค้นกลไกวิธีการต่างๆ ในการป้องกันการใช้อำนาจเกินควรของเจ้าหน้าที่ฝ่ายบริหาร มีวิธีการหนึ่งซึ่งประเทศกลุ่มสแกนดิเนเวียได้ใช้ปฏิบัติอยู่เป็นวิธีการที่เหมาะสม ต่อสภาพการของรัฐสวัสดิการมากที่สุด ประเทศสวีเดนเริ่มใช้เป็นประเทศแรกโดยการออกรัฐธรรมนูญฉบับปี ค.ศ. ๑๘๐๙ ให้มี Justitiiombudsman ขึ้น ตามความหมายของภาษาสวีดิชนี้แปลเป็นภาษาอังกฤษว่า Prosecutor for Civil Affairs ต่อมาได้จัดตั้งขึ้นในกลุ่มประเทศสแกนดิเนเวียอื่นๆ คือ ฟินแลนด์ (๑๙๑๙) เดนมาร์ค (๑๙๕๕) นอร์เวย์ (๑๙๖๒)

	หน้าที่ของออมบุดสแมนตามที่รัฐธรรมนูญของสวีเดนระบุไว้ว่า “เป็นผู้ดำเนินการเสนอเรื่องต่อศาลเกี่ยวกับข้าราชการที่อาศัยอำนาจหน้าที่ราชการกระทำการใดๆ โดยปราศจากความยุติธรรม ถือเอาประโยชน์ให้แก่พวกพ้องของตนรวมทั้งการกระทำอื่นๆ ที่มิชอบด้วยกฎหมายหรือการละทิ้งไม่ปฏิบัติหต้าที่อันพึงควรปฏิบัติด้วย”

	หากจะพิจารณาตามขอบเขตอำนาจหน้าที่ของออมบุดสแมน ก็มิได้เป็นเจ้าหน้าที่คอยช่วยเหลือประชาชนให้พ้นจากอำนาจทุจริตของข้าราชการโดยตรง แต่ตั้งขึ้นเพื่อตรวจสอบการปฏิบัติงานของข้าราชการฝ่ายบริหารโดยทั่วไปเท่านั้น ต่อมาในระยะหลังๆ นี้ ออมบุดสแมนจึงกลายเป็นผู้รับดำเนินการสืบสวนข้าราชการฝ่ายบริหาร ใช้อาจโดยมิชอบอีกโสดหนึ่งด้วย

	ระบบการควบคุมฝ่ายบริหารโดยองค์กร ออมบุดสแมน ในปัจจุบันสภาบันการควบคุมฝ่ายบริหารดังกล่าวได้ถูกนำไปใช้และดัดแปลงให้เข้าสภาพแวดล้อมของประเทศต่างๆ นอกกลุ่มประเทศสแกนดิเนเวียมากขึ้นทุกขณะ ทั้งนี้ เพราะเหตุว่าศาลยุติธรรมในกลุ่มประเทศที่นิยมลัทธิกฎหมายแองโกลแซกซอน ไม่สามารถให้ความเป็นธรรมและเป็นสิ่งที่พึ่งแก่ราษฎร ในอันที่จะขอรับความคุ้มครองจากการใช้อำนาจมิชอบธรรมของฝ่ายบริหารได้ แม้แต่ในประเทศอังกฤษเองก็กล่าวกันอยู่เสมอว่า ระบบศาลยุติธรรมของตนในปัจจุบันไม่อาจจะแก้ปัญหาการคุ้มครองสิทธิเสรีภาพของประชาชนได้อย่างเพียงพอ มีเหตุผลหลายประการที่อาจกล่าวได้ว่าระบบศาลยุติธรรม ของประเทศกลุ่มที่ใช้ระบบกฎหมาย “แองโกลแซกซอน”

	ไม่อาจจะให้ความคุ้มครองแก่เอกชนได้เท่ากับศาลปกครอง ในกลุ่มประเทศที่ใช้กฎหมายระบบโรมัน ประการแรกทีเดียว คือการไปร้องเรียนต่อศาลเพื่อขอรับหมาย (Writs) ต่างๆ ภายใต้กฎหมายจารีตประเพณี (Common Law) และหลักความยุติธรรมทั่วไป (Equity) มิใช่ของง่ายๆ อย่างการยื่นเรื่องราวฟ้องร้องต่อศาลปกครองในประเทศฝรั่งเศส เพราะหมายแต่ละประเภทแต่ละอย่างก็มีเงื่อนไขมากมาย เช่น ตัวอย่าง ราษฎรขอให้พนักงานปฏิบัติงานซึ่งอยู่ในอำนาจหน้าที่ของตนแต่พนักงานผู้นั้นปฏิเสธ ราษฎรก็ต้องยื่นเรื่องขอหมาย (Writs of Mandamus) ซึ่งเป็นหมายสั่งของศาลที่ออกบังคับให้พนักงานปฏิบัติหน้าที่ที่ตนต้องปฏิบัติตามกฎหมาย และก็ไม่แน่เสมอไปว่าศาลยุติธรรมจะออกหมายสั่งให้หรือยกคำร้องเสีย เพราะมีปัญหาว่าเจ้าพนักงานมีหน้าที่ต้องปฏิบัติตามกฎหมายหรือมีอำนาจที่ปฏิบัติได้ตามกฎหมาย หากได้ใช้ดุลยพินิจโดยชอบแล้ว ความยุ่งยากซับซ้อน เพราะเป็นมาตราการที่วิวัฒนาการมาจากสมัยโบราณ มิได้รับการปรับปรุงให้ทันต่อความเปลี่ยนแปลงทางการเมืองและสังคม การใช้กฎหมายของศาลยุติธรรมเพื่อปรับให้เข้าคดีนั้นก็ต้องอาศัยคำพิพากษเก่าๆ เป็นแนวทาง ไม่มีกฎหมายลายลักษณ์อักษรแน่ชัด ความยากลำบากในการใช้ (Prerogative Writs) เพื่อควบคุมฝ่ายบริหารนั้นยุ่งยากมากยิ่งขึ้น หากเกี่ยวกับปัญหาการใช้ดุลยพินิจของฝ่ายบริหาร

	Sir Guy Powell ได้ชี้ให้เห็นว่าการพึ่งศาลยุติธรรมเพื่อคุ้มครองประชาชนโดยอาศัยหมาย (Writs) ต่างๆ นั้นมีความยุ่งยากซับซ้อนมากเสียเวลาและสิ้นเปลืองค่าใช้จ่ายอย่างสูงด้วย เพราะต้องจ้างทนายที่เก่งๆ และคดีเหล่านี้ต้องชี้ไปถึง “House of Lords” หรือ “Privy Council” เกือบทุกคดี แม้ในสหรัฐอเมริกาเองก็ใช้มาตรการทางศาลยุติธรรมควบคุมฝ่ายบริหารที่กระทำการในทางปกครอง ก็ประสบปัญหาทำนองเดียวกันกับประเทศอังกฤษ Marshall E. Dimock ก็ได้กล่าวว่า เนื่องจากระบบศาลยุติธรรมเป็นระบบที่สิ้นเปลืองค่าใช้จ่ายมากเกินไป ซึ่งเคยมีการเสนอแนะให้จัดระบบศาลปกครองขึ้น เพื่อแก้ปัญหาดังกล่าว แต่ก็ไม่สำเร็จเพียงแต่จัดตั้งศาลพิจารณาคดีพิเศษขึ้นพิจารณาคดีเฉพาะชนิดใดชนิดหนึ่งเท่านั้น

	ส่วนประเทศอังกฤษก็แก้ปัญหาดังกล่าว โดยการจัดตั้งศาลพิจารณาคดีพิเศษต่างๆ มากมาย เช่น ศาลอุตสาหกรรม ศาลที่ดิน ศาลการขนส่งเหล่านี้ เป็นต้น และได้นำเอาระบบ “ออมบุดสแมน” มาใช้เรียกว่า Parliamentary Commissioner เป็นตำแหน่งที่รัฐสภาแต่งตั้งเพื่อรับเรื่องราวร้องทุกข์จากประชาชน ผู้ที่เห็นว่าสิทธิของตนถูกละเมิดโดยการกระทำของฝ่ายบริหารที่ กระทำการในทางปกครองประเทศนิวซีแลนด์ ก็ได้นำเอาระบบ “ออมบุดสแมน” ไปใช้เช่นกัน ส่วนประเทศอื่นๆ ก็กำลังพิจารณาศึกษาระบบออมบุดสแมน เพื่อนำไปใช้ในประเทศของตนบ้าง เช่น ประเทศแคนาดา สหรัฐอเมริกา เป็นต้น

	อย่างไรก็ตาม การควบคุมฝ่ายบริหารโดยวิถีทางการเมืองหรือโดยสภานิติบัญญัติ เป็นสิ่งที่หวังผลไม่ได้ ทั้งนี้ เพราะการควบคุมโดยวิถีทางการเมืองขึ้นอยู่กับเงื่อนไขที่ไม่แน่นอนหลายประการ กล่าวคือ

	๑. การควบคุมฝ่ายบริหารโดยทางสภานิติบัญญัติ ขึ้นอยู่กับระบบการปกครองในรูปต่างๆ แม้แต่ในระบอบการปกครองเดียวกัน การควบคุมฝ่ายบริหารก็ยังแตกต่างกัน คือ ในระบบรัฐสภาซึ่งถือว่าสภานิติบัญญัติสามารถควบคุมฝ่ายบริหารได้อย่างเต็มที่ เพราะถือหลักการแยกใช้อำนาจโดยมีความสัมพันธ์กัน แต่อย่างไรก็ตาม สภานิติบัญญัติในระบบรัฐสภาของแต่ละประเทศก็ได้ผลไม่เหมือนกัน (ในการควบคุมฝ่ายบริหาร) ทั้งนี้ ก็ขึ้นอยู่กับองค์ประกอบของสภานิติบัญญัติและเหตุผลเฉพาะตัวของสมาชิกแต่ละสภาด้วย ส่วนในประเทศที่ใช้ระบบประธานาธิบดีแบบสหรัฐอเมริกา ถือว่าฝ่ายบริหารและฝ่ายนิติบัญญัติแยกออกจากกันโดยอิสระ แต่ก็มีวิธีการตรวจสอบควบคุมซึ่งกันและกัน สภานิติบัญญัติของสหรัฐอเมริกากลับมีอำนาจและอิทธิพลในการควบคุมฝ่ายบริหาร โดยทางอ้อมและได้ผลดีด้วย ทั้งนี้ก็เพราะสมาชิกสภานิติบัญญัติของสหรัฐอเมริกา มีความรับผิดชอบต่อประชาชนสูง

	๒. ความสำนึกในหน้าที่ของสมาชิกสภานิติบัญญัติ ก็มีความสำคัญมากในการควบคุมฝ่ายบริหาร คือ สมาชิกสภานิติบัญญัติจะต้องไม่ตกอยู่ภายใต้ผลประโยชน์ของฝ่ายบริหาร จะต้องมีความสนใจและติดตามปัญหาความเดือดร้อนของประชาชน มีความเป็นอิสระในการแสดงความคิดเห็นได้อย่างเต็มที่ และมีความรับผิดชอบต่อประชาชน ผู้เป็นเจ้าของอำนาจอธิปไตยการควบคุมฝ่ายบริหารก็จะได้ผลอย่างเต็มที่

	๓. ความเข้าใจในทางการเมืองของประชาชน คือการใช้ดุลยพินิจในการเลือกตัวแทนของตนเข้าไปนั่งในสภานิติบัญญัติ ว่าผู้ที่ตนเลือกนั้นมีความรับผิดชอบต่อส่วนรวมสูงหรือไม่ นอกจากนี้ พลังในทางการเมืองของประชาชนยังแสดงออก ด้วยการไปใช้สิทธิออกเสียงเลือกตั้งสมาชิกสภานิติบัญญัติ และด้วยการแสดงออกเป็นอันหนึ่งอันเดียวกันหรืออุดมการณ์ทางการเมือง ทั้งนี้ ถ้าหากประชาชนเป็นพลังในทางการเมืองที่แท้จริง การควบคุมฝ่ายบริหารโดยสภานิติบัญญัติ ซึ่งสภาบันตัวแทนของประชาชนก็จะมีพลังในการควบคุมฝ่ายบริหารอย่างมีประสิทธิภาพ.

	 

	178

	ส่วนที่ ๓ 
การควบคุมฝ่ายบริหารโดยศาล

	ดังได้กล่าวมาแล้วว่าการกระทำของฝ่ายบริหารนั้น สามารถแบ่งออกได้เป็น ๒ ระดับ คือ การกระทำในฐานะรัฐบาลซึ่งการควบคุมฝ่ายบริหารในกรณีเช่นนี้ จะกระทำได้โดยวิถีทางการเมืองหรือรัฐสภาดังได้กล่าวมาแล้วในส่วนที่ ๒ ส่วนอีกระดับหนึ่งคือ การกระทำในฐานฝ่ายปกครองหรือเรียกว่าการกระทำในทางปกครอง ปกติการกระทำในทางปกครองจะต้องชอบด้วยกฎหมายเสมอ แต่ถ้าการกระทำในทางปกครองไม่ชอบด้วยกฎหมายก็สามารถควบคุมได้สองกรณี คือ การควบคุมภายในระบบบริหารเอง เช่น การสั่งเพิกถอนการกระทำในทางปกครองนั้นๆ และการควบคุมภายนอกซึ่งกระทำโดยศาล ดังจะได้กล่าวต่อไปโดยลำดับ

	ก่อนอื่นจะต้องกล่าวถึงทฤษฎีว่าด้วยการกระทำในทางปกครอง โดยหลักการแล้วการกระทำในทางปกครอง จะต้องเป็นการกระทำที่ชอบด้วยกฎหมายเสมอ ถ้าการกระทำในทางปกครองชอบด้วยกฎหมาย ก็ไม่มีปัญหาในเรื่องการควบคุมแต่อย่างใด ปัญหาที่เกิดขึ้นมักจะเป็นกรณีที่ฝ่ายบริหารซึ่งกระทำการในทางปกครอง ไม่ชอบด้วยกฎหมายเป็นเหตุให้เกิดความเสียหายแก่เอกชน ซึ่งเราจะหาองค์กรเช่นไรมาควบคุมการกระทำในทางปกครองที่ไม่ชอบด้วยกฎหมาย เพราะในแต่ละประเทศก็ใช้ไม่เหมือนกัน แล้วแต่แนวความคิดในทางการเมือง และประวัติศาสตร์ทางการปกครองของแต่ละประเทศ

	การกระทำในทางปกครองอย่างไร ที่ถือว่าเป็นการที่ไม่ชอบด้วยกฎหมายนั้นเกิดขึ้นได้ ๕ ประการด้วย ๑ กล่าวคือ

	____________________
๑ ประยูร กาญจนดุล, กฎหมายปกครองเปรียบเทียบ, คำบรรยายชั้นปริญญาโท (กรุงเทพมหานคร : พิมพ์ที่คณะนิติศาสตร์ จุฬาลงกรณ์มหาวิทยาลัย), ๒๕๑๘, หน้า ๒๒.

	บทที่ ๑ 
การควบคุมฝ่ายบริหารที่กระทำการในทางปกครอง ที่ไม่ชอบด้วยกฎหมายโดยศาล

	โดยทั่วไปแล้วการควบคุมฝ่ายบริหารที่กระทำการในทางปกครอง โดยศาลนั้นอาจจะเป็นศาลยุติธรรมหรือศาลปกครองก็ได้ ทั้งนี้ ก็เพราะในประเทศที่เจริญแล้วในสมัยปัจจุบันกิจกรรมของฝ่ายบริหาร ที่กระทำการในทางปกครองจะต้องเป็นไปโดยชอบด้วยกฎหมาย และจะต้องถูกควบคุมโดยศาล ทั้งนี้ ก็เนื่องจากการปกครองในสมัยปัจจุบันฝ่ายบริหารไม่มีสิทธิที่จะใช้อำนาจโดยพละการได้ จะต้องถูกควบคุมโดยฝ่ายนิติบัญญัติดังได้กล่าวมาแล้ว กับทั้งจะต้องถูกควบคุมโดยศาลยุติธรรมหรือศาลปกครองก็แล้วแต่ว่าประเทศนั้นๆ จะใช้ระบบกฎหมายอะไร เพราะระบบกฎหมายที่ใช้ในประเทศนั้นๆ มีส่วนเกี่ยวข้องอย่างสำคัญกับแนวความคิดในการสร้างระบบควบคุมฝ่ายบริหาร โดยศาลยุติธรรมหรือโดยศาลปกครอง นอกจากนี้ ก็มีทฤษฎีการแยกใช้อำนาจของ มองเตสกิเออ ก็มีส่วนสำคัญในการอธิบายสนับสนุนแนวความคิด ในการสร้างระบบการควบคุมฝ่ายบริหารโดยศาลยุติธรรม หรือโดยศาลปกครอง กล่าวคือ

	(1) ประเทศที่ใช้ระบบศาลปกครองในการควบคุมฝ่ายบริหาร ที่กระทำการในทางปกครอง

	อธิบายว่า ฝ่ายบริหารและฝ่ายตุลาการจะต้องแยกออกจากกันโดยเด็ดขาด คือฝ่ายตุลาการจะเข้าไปเกี่ยวข้องกับกิจกรรมของฝ่ายบริหาร ที่กระทำการในทางปกครองมิได้โดยเด็ดขาด โดยเฉพาะในประเทศฝรั่งเศสได้มีการบัญญัติกฎหมายห้ามมิให้ฝ่ายตุลาการ เข้าไปเกี่ยวข้องในกิจกรรมของฝ่ายบริหารที่กระทำการในทางปกครอง ดังนั้น เมื่อมีการแยกฝ่ายตุลาการออกจากฝ่ายบริหารโดยเด็ดขาด เมื่อเกิดคดีเกี่ยวกับฝ่ายบริหารกระทำผิด ก็จำเป็นจะต้องจัดตั้งศาลปกครองขึ้นควบคุมซึ่งเป็นศาลทางฝ่ายบริหาร แต่มีความเป็นอิสระไม่ขึ้นอยู่ในบังคับบัญชาของฝ่ายบริหารโดยตรง

	(2) ประเทศที่ใช้ระบบศาลยุติธรรมความคุมฝ่ายบริหารที่กระทำการในทางปกครอง

	อธิบายว่า อำนาจเกี่ยวกับการพิจารณาพิพากษาคดีไม่ว่าจะเป็นคดีธรรมดาทั่วไป หรือคดีปกครองก็ต้องอยู่ในอำนาจของศาลยุติธรรมทั้งสิ้น ฝ่ายบริหารไม่มีอำนาจที่จะจัดตั้งศาลปกครองขึ้นพิจารณาคดีปกครองได้เอง ดังนั้น ศาลยุติธรรมจึงมีอำนาจควบคุมฝ่ายบริหาร ที่กระทำการในทางการปกครองได้อย่างเต็มที่

	ดังได้กล่าวมาแล้วว่าระบบกฎหมายมีส่วนเกี่ยวข้องอย่างสำคัญ ในการสร้างระบบการควบคุมฝ่ายบริหารในประเทศต่างๆ ระบบกฎหมายที่สำคัญๆ ก็มีระบบกฎหมายโรมันและระบบกฎหมายแองโกลแซกซอน ประเทศที่ใช้ระบบกฎหมายแองโกลแซกซอน จะมอบให้ศาลยุติธรรมควบคุมฝ่ายบริหาร ส่วนประเทศที่ใช้ระบบกฎหมายโรมันจะให้ศาลปกครอง ทำหน้าที่ควบคุมฝ่ายบริหารที่กระทำการในทางปกครอง ดังจะได้กล่าวต่อไป

	ก. การควบคุมฝ่ายบริหารที่กระทำการในทางปกครองโดยศาลยุติธรรม

	ในประเทศที่ใช้ระบบกฎหมาย แองโกลแซกซอน ไม่ถือว่าการแบ่งแยกกฎหมายมหาชนและกฎหมายเอกชนเป็นสาระสำคัญเท่าใดนัก โดยถือหลักเอกภาพแห่งกฎหมายเป็นสำคัญ กล่าวคือ ถือว่ามีหลักกฎหมายอันเดียวกันที่ใช้บังคับแก่ฝ่ายบริหาร รวมทั้งองค์การของฝ่ายบริหารได้เหมือนกับที่ใช้บังคับแก่เอกชนทั่วไป ทั้งนี้ เพราะประเทศที่ใช้ระบบกฎหมายแองโกลแซกซอนไม่มีหลักกฎหมายปกครอง ดังเช่นประเทศที่ใช้ระบบกฎหมายโรมัน ดังนั้น เมื่อเกิดคดีปกครองขึ้นก็เป็นอำนาจของศาลยุติธรรมที่จะพิจารณาคดี ไม่ว่าคดีนั้นจะเป็นคดีที่เกี่ยวกับฝ่ายบริหารหรือไม่ นอกจากนี้ หลักการที่ให้ข้าราชการฝ่ายบริหารทุกคนต้องรับผิดชอบในการกระทำผิดของตน ซึ่งอาจจะเกิดขึ้นจากการปฏิบัติหน้าที่ราชการของตนนั้น ถือว่าเป็นหลักควบคุมฝ่ายบริหารในข้อมูลฐานในประเทศอังกฤษและสหรัฐอเมริกา ทั้งนี้ เนื่องจากประเพณีที่ว่า “The King con do wrong” (กษัตริย์ไม่ทรงกระทำผิดได้) ซึ่งยึดถือกันมาช้านานในประเทศทั้งสอง จึงทำให้เกิดหลักยกเว้นความรับผิดของฝ่ายบริหารที่กระทำการในทางปกครอง

	คือการเรียกร้องให้ชำระค่าเสียหาย อันเกิดจากการกระทำผิดของเจ้าหน้าที่ฝ่ายบริหารจะกระทำไม่ได้ ถ้าไม่ได้รับความยินยอมจากรัฐบาล (ของพระมหากษัตริย์) เสียก่อน ดังนั้น ถ้าหากฝ่ายบริหารปฏิเสธไม่ยอมรับผิดชอบต่อผลเสียหาย อันเกิดจากการปฏิบัติงานของเจ้าหน้าที่ฝ่ายบริหาร เอกชนผู้เสียหายจึงมีอยู่ทางเดียวที่จะดำเนินการฟ้องร้องได้ก็คือ การฟ้องเรียกค่าเสียหายจากตัวข้าราชการ หรือเจ้าหน้าที่ของฝ่ายบริหารผู้กระทำผิดนั้นต่อศาลยุติธรรม ให้รับผิดชอบเป็นส่วนตัว จะเห็นได้ว่าก่อให้เกิดความยากลำบากแก่เอกชน ผู้ได้รับความเสียหายจากการกระทำของฝ่ายบริหารมาก

	ปัญหาดังกล่าวพึ่งได้รับการแก้ไขเมื่อเร็วๆ นี้ ประเทศอังกฤษและสหรัฐอเมริกาได้เปลี่ยนแปลงหลักการใหม่ โดยให้ความคุ้มครองแก่เอกชนในกรณีที่เกิดปัญหาดังกล่าวข้างต้น กล่าวคือ ในประเทศอังกฤษ ได้มีการตราพระราชบัญญัติเกี่ยวกับเรื่องนี้เมื่อ ปี ค.ศ. ๑๙๔๗ เรียกว่า “The Crown Proceedings Act” พระราชบัญญัติดังกล่าวได้อนุญาตให้เอกชนผู้ได้รับความเสียหาย มีสิทธิฟ้องร้องเรียกค่าเสียหายจากฝ่ายบริหารได้ โดยกำหนดตัวบุคคลที่จะถูกฟ้องไว้ และถือว่าหน่วยงานของฝ่ายบริหารมีสถานะเสมือนชนธรรมดา ดังนั้น ในปัจจุบันนี้ฝ่ายบริหารจะต้องชดใช้ค่าเสียหายแก่เอกชน ในกรณีที่หน่วยงานของฝ่ายบริหารไปก่อขึ้น

	ในทำนองเดียวกันในสหรัฐอเมริกาก็ได้มีการตราพระราชบัญญัติ ให้ความคุ้มครองแก่เอกชน เมื่อปี ค.ศ. ๑๙๔๖ เรียกว่า “The Legislative Reorganization Act” ซึ่งกำหนดว่า ให้ฝ่ายบริหารชดใช้ค่าเสียหายแก่เอกชน ในกรณีที่ข้าราชการได้ปฏิบัติตามอำนาจหน้าที่แต่ก่อให้เกิดความเสียหายแก่เอกชน นอกจากพระราชบัญญัติดังกล่าวแล้ว ในสหรัฐอเมริกายังได้จัดตั้งศาลเรียกร้องค่าเสียหาย “court of Claims” ซึ่งมีหน้าที่วินิจฉัยว่าเอกชนมีสิทธิที่จะเรียกร้องค่าเสียหายจากฝ่ายบริหาร ในกรณีที่หน่วยงานของฝ่ายบริหารได้ก่อให้เกิดความเสียหายแก่เอกชน ดังนั้น ประเทศที่ใช้ระบบกฎหมายแองโกลแซกซอน จึงได้มอบให้ศาลยุติธรรมควบคุมฝ่ายบริหารที่กระทำการในทางปกครองก็ชอบด้วยเหตุผล เพราะประเทศดังกล่าวถือหลักกฎหมายมีค่าบังคับสูงสุด และไม่มีการแยกหลักกฎหมายมหาชนออกจากหลักกฎหมายเอกชนโดยอิสระ ทำนองเดียวกับระบบกฎหมายโรมัน

	แต่อย่างไรก็ตามประเทศที่ใช้ระบบศาลยุติธรรม ในการควบคุมฝ่ายบริหารที่กระทำการในทางปกครองนั้น ต่อมาในระยะหลังๆ นี้ชักจะเกิดข้อบกพร่องหลายประการ ทั้งนี้ เนื่องจากศาลยุติธรรมไม่มีความเชี่ยวชาญในคดีเฉพาะเรื่อง เช่นเกี่ยวกับกฎหมายแรงงาน กฎหมายปฏิรูปที่ดิน ฯลฯ ดังนั้น ในกลุ่มประเทศที่ใช้ระบบกฎหมายแองโกลแซกซอน หรือใช้ระบบศาลยุติธรรมในการควบคุมฝ่ายบริหารที่กระทำการในทางปกครอง จึงจำเป็นต้องจัดตั้งศาลพิจารณาคดีพิเศษเฉพาะเรื่อง ซึ่งก็ขึ้นต่อฝ่ายตุลาการเช่นเดียวกับศาลยุติธรรม

	เหตุผลสำคัญในการจัดตั้งศาลพิจารณาคดีพิเศษ ก็คือความรู้ความเชี่ยวชาญเฉพาะเรื่องเกี่ยวกับกฎหมายชนิดใดชนิดหนึ่ง เช่นกฎหมายแรงงาน กฎหมายภาษีอากรเหล่านี้ เป็นต้น ความไม่สิ้นเปลืองค่าใช้จ่ายมากเหมือนกับการดำเนินคดีในศาลยุติธรรมตามปกติ ความรวดเร็วและความคล่องตัวในการพิจารณา ทั้งนี้ ก็เพราะไม่มีแบบพิธีในการพิจารณามากเหมือนอย่างการพิจารณาคดีธรรมดาทั่วไป ประเทศต่างๆ ที่ใช้ระบบการควบคุมฝ่ายบริหารโดยศาลยุติธรรมต่างก็ได้จัดตั้งศาลพิจารณาคดีพิเศษขึ้น เช่น ประเทศอังกฤษและสหรัฐอเมริกา

	สำหรับประเทศไทยก็ประสบปัญหาดังกล่าวเช่นกัน ก็ได้มีแนวความคิดที่จะจัดตั้งศาลพิจารณาคดีพิเศษขึ้นทำนองเดียวกันกับประเทศอังกฤษและสหรัฐอเมริกา ดังบัญญัติไว้ในรัฐธรรมนูญแห่งราชอาณาจักรไทย พ.ศ. 2517 มาตรา 211 ความว่า

	“ศาลทหารมีอำนาจพิจารณาพิพากษาคดีตามที่กฎหมาย...” และมาตรา 212... ศาลในสาขาแรงงาน สาขาภาษี หรือสาขาสังคม จะจัดตั้งขึ้นได้ก็แต่โดยพระราชบัญญัติ...”

	แต่เกิดการปฏิรูปการปกครองแผ่นดินยกเลิกรัฐธรรมนูญฉบับนี้เสียก่อน ได้มีการจัดตั้งศาลพิจารณาคดีพิเศษ

	ข. การควบคุมฝ่ายบริหารที่กระทำการในทางปกครองโดยศาลปกครอง

	ในประเทศที่ใช้ระบบกฎหมายโรมัน โดยถือหลักว่ากฎหมายลายลักษณ์อักษรเป็นกฎหมายที่มีค่าบังคับสูงสุด กล่าวคือกฎหมายลายลักษณ์อักษรเป็นกฎหมายที่บัญญัติขึ้นโดยฝ่ายนิติบัญญัติ

	ศาลยุติธรรมไม่มีอำนาจที่จะมาควบคุมหรือขัดขวางการใช้กฎหมาย และไม่มีอำนาจที่จะชี้ขาดว่ากฎหมายฉบับใดขัดต่อรัฐธรรมนูญหรือไม่ ดังเช่นศาลยุติธรรมของสหรัฐอเมริกา นอกจากนี้ ประเทศที่ใช้ระบบกฎหมายโรมันยังถือว่าหลักกฎหมายเอกชนกับหลักกฎหมายมหาชน จะต้องแยกออกจากกันโดยอิสระ เหตุผลสำคัญในการแยกหลักกฎหมายมหาชนออกจากหลักกฎหมายเอกชน ก็คือ

	๑. กฎหมายมหาชนและกฎหมายเอกชนมีวัตถุประสงค์แตกต่างกัน

	กล่าวคือ กฎหมายเอกชนมีวัตถุประสงค์ในการวางระเบียบ ข้อบังคับความเกี่ยวพันระหว่างเอกชนต่อเอกชน รวมทั้ง การจัดวางระเบียบเกี่ยวกับทรัพย์สินของเอกชน ตลอดจนกรณีพิพาทระหว่างเอกชนด้วยกัน ส่วนกฎหมายมหาชนนั้นมีวัตถุประสงค์ในการวางระเบียบข้อบังคับ เกี่ยวกับความสัมพันธ์ระหว่างรัฐกับเอกชน การใช้อำนาจอธิปไตย การจัดระเบียบองค์การฝ่ายบริหาร และการดำเนินกิจการบริการสาธารณะ รวมทั้งความเกี่ยวพันระหว่างฝ่ายบริหารที่กระทำการในทางปกครองกับเอกชน ตลอดจนกรณีพิพาทที่เกิดขึ้นจากการบริการสาธารณะ

	๒. หลักกฎหมายมหาชนแยกออกจากหลักกฎหมายเอกชนได้โดยเด็ดขาด

	หลักกฎหมายมหาชนในประเทศที่นิยมลัทธิกฎหมายโรมัน ถือว่ามีหลักเกณฑ์ครบถ้วนอยู่ในตัวเอง ดังนั้น ประเทศที่นิยมลัทธิกฎหมายโรมันจึงจัดตั้งศาลปกครองขึ้น ทำหน้าที่พิจารณาคดีปกครองโดยเฉพาะ ศาลยุติธรรมไม่มีอำนาจหน้าที่ที่จะทำการพิจารณาคดีปกครอง เว้นแต่ในบางเรื่องซึ่งฝ่ายบริหารที่กระทำการในทางปกครอง จะต้องรับผิดตามหลักกฎหมายเอกชน คือ ในกรณีที่ฝ่ายบริหารดำเนินกิจกรรมอย่างเอกชน ในกรณีเช่นนี้ก็ต้องตกอยู่ในอำนาจของศาลยุติธรรมที่จะทำการพิจารณา ศาลปกครองในประเทศที่ใช้ระบบกฎหมายโรมันนั้น ได้วางหลักกฎหมายปกครองขึ้นโดยอาศัยหลักกฎหมายมหาชนทั่วไป ในกรณีที่ไม่มีกฎหมายบัญญัติไว้โดยเฉพาะศาลปกครอง จะไม่ยอมนำหลักกฎหมายเอกชนมาใช้บังคับแก่คดีปกครอง ปัจจุบันนี้คำพิพากษาศาลปกครองสูงสุดได้กลายเป็นหลักกฎหมายมหาชน ในประเทศที่ใช้ระบบศาลปกครอง โดยเฉพาะในประเทศฝรั่งเศส นอกจากนี้แล้ว ประเทศฝรั่งเศสยังได้ถือหลักการแยกหน้าที่เด็ดขาดระหว่างฝ่ายบริหาร กับฝ่ายตุลาการดังได้กล่าวมาแล้ว

	ส่วนที่ ๔ 
การควบคุมฝ่ายบริหารที่กระทำการในทางปกครอง ที่ไม่ชอบด้วยกฎหมายโดยการควบคุมภายใน

	การควบคุมภายในระบบบริหารเอง ซึ่งในประเทศไทยเราอาจจะกระทำได้หลายวิธี กล่าวคือ โดยการร้องเรียนต่อเจ้าหน้าที่ฝ่ายบริหารผู้ที่ก่อให้เกิดความเสียหายนั้นโดยตรง การอุทธรณ์คำสั่งหรือการกระทำที่ไม่ชอบด้วยกฎหมายของฝ่ายบริหารต่อเจ้าหน้าที่ชั้นสูงขึ้นไป การร้องทุกข์ต่อคณะกรรมการต่างๆ สิทธิการร้องทุกข์ของราษฎรนี้เป็นสิทธิที่ได้รับความคุ้มครองตามรัฐธรรมนูญ เช่น รัฐธรรมนูญแห่งราชอาณาจักรไทย พ.ศ. ๒๕๑๗ บัญญัติไว้ใน มาตรา ๕๐ ความว่า

	“บุคคลคนเดียวหรือหลายๆ คนร่วมกันย่อมมีสิทธิเสนอเรื่องราวร้องทุกข์ ภายในเงื่อนไขและวิธีการที่กฎหมายกำหนด”

	ต่อไปจะกล่าวถึงรายละเอียดในการควบคุมภายในระบบบริหารเองโดยลำดับ

	ก. การร้องเรียนต่อเจ้าหน้าที่ฝ่ายบริหารผู้ที่ก่อให้เกิดความเสียหายนั้นเอง

	ในกรณีที่เอกชนได้รับความเสียหายเนื่องจากคำสั่ง หรือการกระทำของเจ้าหน้าที่ผู้ก่อความเสียหายนั้นได้โดยตรง เพื่อให้เจ้าหน้าที่ผู้นั้นทบทวนคำสั่งหรือการกระทำของตนอีกครั้งหนึ่ง วิธีการนี้นับว่าเป็นการควบคุมฝ่ายบริหารโดยประชาชนเองโดยตรง แต่วิธีการนี้จะได้ผลหรือไม่ก็ขึ้นอยู่กับว่าเจ้าหน้าที่ฝ่ายบริหารผู้นั้น จะยอมรับฟังความคิดเห็นของประชาชนหรือไม่ และประชาชนจะต้องเข้าใจถึงสิทธิและหน้าที่ของตนว่ามีอยู่อย่างไรด้วย

	ข. การอุทธรณ์คำสั่งพนักงานเจ้าหน้าที่

	ในกรณีที่การกระทำของฝ่ายบริหารที่กระทำในฐานะฝ่ายปกครองไม่ชอบด้วยกฎหมาย ประชาชนก็มีสิทธิอุทธรณ์ต่อผู้บังคับบัญชาเหนือขึ้นไปได้ การอุทธรณ์คำสั่งพนักงานเจ้าหน้าที่นั้น ผู้อุทธรณ์จะต้องปฏิบัติให้เป็นไปตามระเบียบที่กฎหมายกำหนดไว้ โดยปกติก็มีการกำหนดเวลาให้ยื่นอุทธรณ์ ถ้าหากผู้ได้รับความเสียจากการกระทำของพนักงานฝ่ายบริหาร ไม่ยื่นภายในกำหนดนั้นก็ไม่จำต้องรับไว้พิจารณา

	การวินิจฉัยคำอุทธรณ์คำสั่งของเจ้าหน้าที่ฝ่ายบริหารนั้น กฎหมายมักจะให้อำนาจแก่รัฐมนตรีเจ้าสังกัด เป็นผู้วินิจฉัยชี้ขาดและถือว่าคำวินิจฉัยของรัฐมนตรีย่อมเป็นที่สุด จะร้องเรียนหรือนำไปฟ้องร้องยังโรงศาลหาได้ไม่

สารานุกรมรัฐธรรมนูญแห่งราชอาณาจักรไทย 
(พ.ศ. ๒๕๔๐) : เจตนารมณ์รัฐธรรมนูญ

	(หน้า ๑๙-๒๓)

	โดย บวรศักดิ์ อุวรรณโณ

	๒.๓ การเพิ่มระบบและองค์กรตรวจสอบการใช้อำนาจให้ครอบคลุมทุกด้าน

	เนื่องจากอำนาจรัฐมีมาก ดังจะเห็นได้จากมีกฎหมายระดับพระราชบัญญัติกว่า ๖๐๐ ฉบับ มีกฎหมายลำดับรองนับแสนฉบับ มีกระทรวง ๑๔ กระทรวง ๑ ทบวง กรม ๒๐๐ กว่ากรม จังหวัด ๗๖ จังหวัด อำเภอกว่า ๘๕๐ อำเภอ และกิ่งอำเภอมีรัฐวิสาหกิจกว่า ๖๐ แห่ง รวมข้าราชการทุกประเภทและพนักงานของรัฐเกือบ ๓ ล้านคน ซึ่งใช้อำนาจเหนือประชาชนในทุกเรื่อง

	ดังนั้น องค์กรตรวจสอบที่ไม่ครบถ้วนก็ดี หรือไม่มีอิสระแท้จริงก็ดีย่อมไม่มีประสิทธิภาพ ในการตรวจสอบการใช้อำนาจรัฐที่กว้างขวางนี้ได้หมด รัฐธรรมนูญฉบับใหม่นี้จึงพยายามเพิ่มระบบตรวจสอบให้ครบถ้วน มีอิสระอย่างแท้จริงและไม่ซ้ำซ้อนกัน แต่เสริมซึ่งกันและกัน ดังนี้

	๒.๓.๑ การแยกการตรวจสอบการทุจริตทางการเมือง ออกจากการตรวจสอบทางกฎหมาย

	แต่เดิมการตรวจสอบรัฐบาลมีเพียงทางเดียว คือ การอภิปรายไม่ไว้วางใจรัฐบาลซึ่งเป็นการตรวจสอบทางการเมือง แต่มีปัญหามาโดยตลอดอย่างน้อย ๒ ประการ คือ การพยายามทำให้การไม่ไว้วางใจทางการเมืองซึ่งไม่ต้องมีหลักฐานแน่ชัด กลายเป็นการต้องพิสูจน์พยานหลักฐาน (“ใบเสร็จ”) ที่แน่ชัดกลางสภา ซึ่งกระทำได้ยากหรือไม่ได้เลย เป็นเหตุให้ผู้ไม่สมควรไว้วางใจให้บริหารต่อไป ยังคงอ้างความไม่มีหลักฐานทำให้อยู่ในตำแหน่งต่อไปได้ประการหนึ่ง

	และในการไม่ไว้วางใจนั้นมีการกล่าวหาว่าทุจริตและคนส่วนใหญ่คล้อยตาม แต่รัฐบาลยังคงชนะเสียงไม่ไว้วางใจ โดยไม่มีการพิสูจน์ถูกผิดให้กระจ่าง เป็นผลให้คนที่ประชาชนไม่ไว้วางใจอยู่ในตำแหน่งต่อไป และคนที่อาจบริสุทธิ์ก็มีมลทินโดยไม่มีโอกาสพิสูจน์

	รัฐธรรมนูญฉบับใหม่ จึงพยายามแยกการไม่ไว้วางใจทางการเมือง และการพิสูจน์ถูกผิดทางกฎหมายออกจากกัน โดย

	ก. การตรวจสอบทางนโยบายและเรื่องอื่นๆ ด้วยการอภิปรายไม่ไว้วางใจนโยบายรัฐมนตรีหรือรัฐมนตรี (มาตรา ๑๘๕ และ มาตรา ๑๘๖)

	โดยหากมีการระบุพฤติการณ์ส่อทุจริต หรือร่ำรวยผิดปกติต้องดำเนินการส่งเรื่องให้คณะกรรมการป้องกันและปราบปรามการทุจริตแห่งชาติ หรือที่เรียกย่อๆ ว่า ป.ป.ช. พิจารณาก่อน เมื่อส่งไปแล้วก็อภิปรายพฤติการณ์ทุจริตหรือร่ำรวยผิดปกติต่อไป และลงมติไม่ไว้วางใจได้ไม่ว่าผลการไต่ส่วนของ ป.ป.ช. จะเสร็จหรือไม่ หรือสรุปว่ามีมูลหรือไม่ก็ตาม เพื่อให้มีการพิสูจน์ถูกผิดทางกฎหมายกันให้แน่ชัด แต่ถ้าอภิปรายไม่ไว้วางใจเรื่องอื่นๆ ก็อภิปรายได้โดยไม่มีข้อจำกัดเมื่ออภิปรายเสร็จแล้ว แม้รัฐบาลจะชนะในการไม่ไว้วางใจ กระบวนการสอบสวนการทุจริตโดย ป.ป.ช. ก็จะดำเนินการต่อไปเพื่อพิสูจน์ถูกผิดให้ได้จริง

	ข. การพิสูจน์ทางกฎหมายถึงพฤติการณ์ทุจริตหรือร่ำรวยผิดปกติ

	การพิสูจน์ดังกล่าวเกิดได้ ๔ ทาง คือ ฝ่ายค้านขออภิปรายไม่ไว้วางใจนายกรัฐมนตรี หรือรัฐมนตรีโดยกล่าวหาว่ามีพฤติการณ์ทุจริต หรือร่ำรวยผิดปกติดังกล่าว หลังจากยื่นเรื่องให้ ป.ป.ช. แล้ว (มาตรา ๑๘๕ วรรคสอง) หรือ ส.ส. ๑ ใน ๔ ของจำนวน ส.ส. ทั้งหมด หรือประชาชนผู้มีสิทธิเลือกตั้ง ๕๐,๐๐๐ คน (มาตรา ๓๐๔) หรือผู้เสียหายจากการทุจริต (มาตรา ๓๐๙) ร้องขอให้ ป.ป.ช. ไต่สวนว่า นายกรัฐมนตรี รัฐมนตรี ส.ส. ส.ว. ประธานศาลทั้งหลาย ผู้พิพากษาหรือตุลาการ บุคคลในองค์กรตรวจสอบทั้งหลาย อัยการสูงสุดหรือข้าราชการระดับสูง มีพฤติการณ์ส่อทุจริตหรือร่ำรวยผิดปกติ ต้องดำเนินการดังนี้ คือ

	▪ ป.ป.ช. ไต่สวน ถ้าชี้ว่าไม่มีมูลก็ยุติเรื่องและจะกล่าวหาเรื่องนี้อีกไม่ได้ แต่ถ้าชี้ว่ามีมูล ผู้ถูกกล่าวหาต้องหยุดปฏิบัติหน้าที่ชั่วคราว เพื่อมิให้ใช้อำนาจในตำแหน่งไปแทรกแซงการสอบสวนดำเนินคดี (มาตรา ๓๐๕)

	▪ ถ้าชี้ว่ามีมูล ป.ป.ช. ต้องส่งเรื่องไปให้ ๒ องค์กรพิจารณา คือ

	(๑) ให้วุฒิสภาลงมติถอดถอนด้วยคะแนนเสียง ๓ ใน ๕ โดยการลงคะแนนลับ (มาตรา ๓๐๗)

	(๒) ให้ศาลฎีกาแผนกคดีอาญาของผู้ดำรงตำแหน่งทางการเมืองพิจารณาทางความผิดอาญา ในกรณีเป็นนายกรัฐมนตรี รัฐมนตรี ส.ส. หรือ ส.ว. หรือข้าราชการประจำ หรือประธานศาลทั้งหลาย ผู้พิพากษา หรือตุลาการอื่นก็ดำเนินคดีอาญาในศาลปกติ [มาตรา ๓๓๑ (๙)]

	กระบวนการทั้งสองนี้ต่างเป็นอิสระต่อกันไม่ต้องรอผลซึ่งกันและกัน กระบวนการเช่นนี้เป็นกระบวนการที่กำหนดไว้ล่วงหน้าสำหรับผู้ที่รู้กติกาล่วงหน้า และยังอาสาเข้ามาใช้อำนาจรัฐระดับสูงให้คุณให้โทษได้มาก จึงไม่เป็นการขัดต่อหลักความเสมอภาค และยังเป็นวิธีพิจารณาที่รวดเร็ว ทำให้คนไม่ผิดไม่มีมลทินติดตัวนาน ทำให้คนผิดต้องพ้นจากการเมืองไปโดยเร็ว

	๒.๓.๒ การเพิ่มองค์กรอิสระในการตรวจสอบทุกระดับ คือ

	ก. ศาลรัฐธรรมนูญ ซึ่งควบคุมกฎหมายที่รัฐสภาตราไม่ให้ขัดรัฐธรรมนูญ (มาตรา ๒๖๒-๒๖๔) และอำนาจอื่นๆ การชี้ขาดอำนาจหน้าที่องค์กรต่างๆ ไม่ให้ซ้ำซ้อนกัน (มาตรา ๒๖๖) การควบคุมพรรคการเมืองให้เป็นประชาธิปไตย [มาตรา ๔๗ วรรคสาม และมาตรา ๑๑๘ (๘)] โดยศาลนี้จะเป็นศาลยกเว้น กล่าวคือ ประชาชนจะฟ้องโดยตรงไม่ได้ ต้องไปฟ้องที่ศาลยุติธรรมหรือศาลปกครองหรือองค์กรอื่นดังกล่าวมาแล้วข้างต้น แล้วให้ศาลหรือองค์กรอื่นเป็นผู้กรองเรื่องส่งมาให้ศาลรัฐธรรมนูญ

	ข. ศาลยุติธรรม ซึ่งเป็นศาลหลักทั่วไป ในกรณีที่ไม่อยู่ในเขตอำนาจของศาลอื่น (มาตรา ๒๗๑-๒๗๕) และพิจารณาคดีแพ่งและคดีอาญา

	ค. ศาลปกครอง ซึ่งควบคุมการใช้อำนาจของฝ่ายบริหาร (นายกรัฐธรรมตรี รัฐมนตรี คณะรัฐมนตรี) และข้าราชการทั้งส่วนกลาง ภูมิภาค ท้องถิ่นและเจ้าหน้าที่อื่น (มาตรา ๒๗๖-๒๘๐) ให้ชอบด้วยกฎหมาย

	ง. ผู้ตรวจการแผ่นดินของรัฐสภา รับเรื่องร้องทุกข์ของราษฎรที่ไม่ได้รับความเป็นธรรม (มาตรา ๑๙๖-๑๙๘) ถึงแม้ว่าการใช้อำนาจรัฐนั้นอาจจะชอบด้วยกฎหมายก็ตาม

	จ. คณะกรรมการสิทธิมนุษยชนแห่งชาติ ตรวจสอบและส่งเสริมสิทธิมนุษยชน (มาตรา ๑๙๙-๒๐๐)

	ฉ. คณะกรรมการตรวจเงินแผ่นดิน (มาตรา ๓๑๒) เพื่อป้องกันการประพฤติมิชอบเกี่ยวกับการใช้เงินแผ่นดิน

	องค์กรตรวจสอบนี้แต่งตั้งโดยเชื่อมโยงกับวุฒิสภา แต่มีลักษณะเป็นฝักฝ่ายทางการเมืองน้อย (มีการกลั่นกรองชื่อโดยคณะกรรมการสรรหาที่องค์ประกอบข้างมากไม่ใช่ฝ่ายการเมือง เสนอให้วุฒิสภาลงมติเลือก) มีอิสระ (ดำรงตำแหน่งยาว เช่น ๙ ปี เป็นวาระเดียว มีสำนักงานฝ่ายธุรการที่เป็นอิสระ) แต่ถูกถอดถอนและตรวจสอบได้

	๒.๓.๓ องค์กรทุกองค์กรต้องถูกตรวจสอบได้เสมอ

	องค์กรใดไม่ถูกตรวจสอบ แต่มีอำนาจมากก็อาจใช้อำนาจโดยไม่ชอบ ดังนั้น ทุกองค์กรจึงต้องถูกตรวจสอบ ดังนี้

	ก. ผู้ดำรงตำแหน่งทางการเมืองอาจถูกไม่ไว้วางใจ ถูกถอดถอนและถูกดำเนินคดีอาญาดังกล่าวแล้ว

	ข. ข้าราชการและองค์กรตรวจสอบอื่น อาทิ คณะกรรมการเลือกตั้ง ผู้พิพากษาตุลาการในทุกศาล อัยการสูงสุด กรรมการสิทธิมนุษยชนแห่งชาติ (มาตรา ๑๙๙ วรรคสาม) ผู้ตรวจการแผ่นดินของรัฐสภา กรรมการตรวจเงินแผ่นดินอาจถูกถอดถอน (มาตรา ๓๐๓) และถูกดำเนินคดีอาญาได้ [มาตรา ๓๓๑ (๓) (๔) (๘) (๙)]

	ค. ป.ป.ช. เองก็ถูกถอดถอนได้ (มาตรา ๒๙๙) ถูกดำเนินคดีอาญาได้ (มาตรา ๓๐๐) และต้องรับโทษหนักกว่าผู้อื่น ๒ เท่า [มาตรา ๓๓๑ (๑๓)]

	ง. ตำรวจและอัยการก็ถูกตรวจสอบ โดยให้ผู้เสียหายหรือจำเลยคัดสำเนาคำให้การ และขอทราบสรุปพยานหลักฐานและความเห็นกรณีสั่งไม่ฟ้อง (มาตรา ๒๔๑ วรรคสาม และ สี่)

วิทยานิพนธ์ 
เรื่อง การใช้อำนาจพิเศษของฝ่ายบริหาร

	คณะนิติศาสตร์ จุฬาลงกรณ์มหาวิทยาลัย

	(หน้า ๑๕-๓๓)

	โดย ธนพิชญ์ มูลพฤกษ์

	บทที่ ๒ 
ทฤษฎีและปรัชญาเกี่ยวกับอำนาจพิเศษของฝ่ายบริหาร

	ดังได้กล่าวแล้วข้างต้นว่าอำนาจตามปกติของฝ่ายบริหาร คือการบริหารราชการแผ่นดิน แต่มีปัญหาว่ามีเหตุใดหรือสิ่งใดเป็นเครื่องกำหนดว่า ฝ่ายบริหารต้องมีอำนาจเช่นว่านั้น และหากใช้อำนาจอื่นด้วยอีกแล้ว จะเป็นเรื่องผิดปกติ หรือเสียหายร้ายแรงอย่างไร ข้อวิพากษ์วิจารณ์เรื่องการใช้อำนาจพิเศษของฝ่ายบริหารตลอดมาก็คือ ฝ่ายบริหารไม่ควรมีอำนาจหน้าที่อย่างอื่นอีก ซึ่งมีปัญหาว่า อะไรคือเครื่องกำหนดว่าฝ่ายบริหารไม่ควรมีอำนาจหน้าที่อย่างอื่นอีก และเหตุใดเราจึงถือว่าการใช้อำนาจพิเศษของฝ่ายบริหารไม่ถูกต้องหรือไม่เหมาะสม ในเมื่ออำนาจเช่นว่านั้นเป็นสิ่งที่รัฐธรรมนูญ ซึ่งเป็นสิ่งสูงสุดของประเทศกำหนดไว้ กล่าวอีกนัยหนึ่งก็คือ เป็นอำนาจหรือสิทธิอันชอบธรรมตามรัฐธรรมนูญ (Constitutional Authority) คำตอบในเรื่องนี้ต้องอาศัยทฤษฎีและปรัชญา ในทางกฎหมายรัฐธรรมนูญเป็นเครื่องอธิบาย ทฤษฎีและปรัชญาดังกล่าวมีอิทธิพลครอบงำความคิดทางการเมือง การจัดรูปแบบการปกครอง และการยกร่างรัฐธรรมนูญตลอดมาทุกยุคทุกสมัย ซึ่งจะได้อธิบายดังต่อไปนี้

	๑. ทฤษฎีว่าด้วยการแบ่งแยกอำนาจ (Theory of the Separation of Power)

	เป็นเวลานานหลายศตวรรษแล้วที่นักกฎหมาย นักรัฐศาสตร์ นักปรัชญาได้พยายามคิดค้นหาหลักและวิธีการปกครองในอันที่มนุษย์ในสังคมซึ่งอยู่ร่วมกัน จะมีหลักประกันได้รับความคุ้มครองสิทธิ เสรีภาพส่วนบุคคลของบุคคลให้มากที่สุดเท่าที่จะทำได้ และโดยที่การที่มนุษย์เข้าอยู่รวมกันเป็นสังคมนั้น เป็นการเข้าอยู่รวมกันโดยสมัครใจ ซึ่งแนวความคิดบางทฤษฎีถือว่า เป็นการตกลงเข้าอยู่ร่วมกันโดยสัญญาประชาคม (Social contract) คือ มนุษย์ยอมสละความเป็นอิสระบางประการ และยอมเข้าอยู่ใต้ข้อบังคับกฎเกณฑ์อันเดียวกัน

	ข้อบังคับและกฎเกณฑ์ของสังคมนี้ ส่วนที่มีบทบังคับและมีโทษถือว่าเป็นกฎหมาย ส่วนข้อบังคับและกฎเกณฑ์ที่ยึดถือเป็นแนวทางปฏิบัติ โดยไม่มีบทบังคับถือเป็นวัฒนธรรม ประเพณี และค่านิยม ซึ่งมีสภาพบังคับในทางสังคมแก่ผู้ไม่ปฏิบัติตามกฎระเบียบ

	บางทฤษฎีถือว่าการเข้าอยู่ร่วมกันของมนุษย์นี้โดยแท้จริงแล้ว หาได้มีการทำสัญญา หรือข้อตกลงในการอยู่ร่วมกันไม่ แต่การที่มนุษย์เข้าอยู่ร่วมกันเป็นสังคมนั้น เนื่องมาจากสัญชาตญาณ คือ มนุษย์ได้รับความรู้สึกปลอดภัยจากการที่ได้อยู่รวมกัน และการติดต่อสื่อสารพึ่งพาอาศัยซึ่งกันและกัน ก็เป็นสัญชาตญาณของมนุษย์ประการหนึ่ง ๑ แต่อย่างไรก็ตาม เมื่อมนุษย์อยู่รวมกันเป็นสังคมและกลายเป็นสมาชิกของสังคม ก็ย่อมต้องเคารพกฎหมายและกฎเกณฑ์ ซึ่งมนุษย์ร่วมกันสร้างขึ้น และย่อมต้องมอบอำนาจบางประการให้เป็นสิทธิเด็ดขาดแก่สังคม สังคมหรือรัฐจึงมีอำนาจบางประการ ซึ่งเป็นอำนาจของกลุ่มโดยเฉพาะ ได้แก่อำนาจในการปกครอง จัดระบบของสังคม อำนาจในการรักษากฎหมายและลงโทษผู้กระทำผิด ตลอดจนอำนาจในการสร้างกฎหมายอำนาจเหล่านี้ถือว่าเป็นอำนาจของสมาชิกในรัฐ .ซึ่งสมาชิกไม่สามารถใช้ด้วยตนเองโดยลำพัง และได้มอบให้เป็นอำนาจของรัฐ อำนาจนี้คืออำนาจอธิปไตย

	อำนาจอธิปไตยนี้ถือเป็นอำนาจสูงสุด และจำเป็นจะต้องมีองค์กรสำหรับเป็นผู้ใช้อำนาจ แต่เดิมถือว่าอำนาจนี้มาจากเบื้องบนสวรรค์ และกษัตริย์เป็นผู้ใช้อำนาจตามทฤษฎีเทวสิทธิ์ (Divine Right) ๒

	__________________
๑ Emmanuel I. Santos. The Constitution of the Philippines, (Manila : The Philippine Society of Constitution Law, INC., 1976), pp. 12-13.

	๒ จรูญ สุภาพ. หลักรัฐศาสตร์ (กรุงเทพฯ : ไทยวัฒนพานิช, ๒๕๑๔), หน้า ๓๖.

	ฉะนั้น ในสมัยดั้งเดิมจึงปรากฏว่าหัวหน้ากลุ่มหรือกษัตริย์ เป็นผู้ใช้อำนาจสูงสุดนี้ในการบริหาร ปกครอง ตลอดจนออกกฎหมายและการใช้สิทธิเสรีภาพของประชาชน จึงขึ้นอยู่กับกษัตริย์เป็นสำคัญ เป็นผู้ทรงไว้ซึ่งความยุติธรรม และเที่ยงธรรม สิทธิเสรีภาพของประชาชนก็จะได้รับความคุ้มครอง แต่ถ้ายุคใดสมัยใดที่กษัตริย์ใช้อำนาจโดยไม่ชอบธรรม ประชาชนก็ย่อมไม่ได้รับหลักประกันแห่งสิทธิที่พึ่งมี ในเรื่องสิทธิเสรีภาพนี้ ในทางทฤษฎีอาจแยกที่มาคือ บางทฤษฎีถือว่าสิทธิเสรีภาพมีขึ้นโดยธรรรมชาติ ตามทฤษฎีกฎหมายธรรมชาติ (Natural Law) คือสิทธิเสรีภาพ ย่อมมีย่อมเกิดขึ้นพร้อมๆ กับสภาพบุคคล แต่บางทฤษฎีถือว่าสิทธิเสรีภาพจะมีจะเป็นขึ้นได้ ก็เมื่อมีกฎหมายรองรับและให้สิทธิไว้ ซึ่งตามทฤษฎีนี้เป็นไปตามทฤษฎีกฎหมายบ้านเมือง (Positive Law)

	ในสมัยต่อๆ มาอำนาจสูงสุดมิได้เป็นของกษัตริย์หรือหัวหน้ากลุ่มเสมอไป ได้มีการยอมรับกว้างขวางขึ้นว่า อำนาจสูงสุดนี้ แท้จริงแล้วเป็นของประชาชน ซึ่งอยู่ภายในรัฐนั้นเอง จึงได้มีการตั้งตัวแทนขึ้นใช้อำนาจนี้โดยถือว่าผู้ใช้อำนาจนี้ก็เป็นประชาชนเช่นกัน และอำนาจนี้ไม่ใช่อำนาจจากเบื้องบนสวรรค์ตามทฤษฎีเทวสิทธิ์ (Divine Right) อีกต่อไป เช่น ในสมัย Augustus ซึ่งใช้อำนาจในฐานะ (Consule) และเป็นประชาชนคนแรก (The first people) ของอาณาจักรโรมัน

	จากความต้องการที่จะมุ่งคุ้มครองสิทธิเสรีภาพของประชาชน ไม่ให้ถูกเอารัดเอาเปรียบจากองค์กรที่ใช้อำนาจอธิปไตยนี้เอง ทำให้เกิดแนวความคิดแบ่งแยกการใช้อำนาจอธิปไตย ออกให้อยู่ในองค์กรต่างๆ กัน แนวความคิดนี้ก็คือ หลักการแบ่งแยกอำนาจอธิปไตย (The Separation of Power) ซึ่งเป็นหลักไปทางการเมืองอันได้สร้างขึ้น โดยมีวัตถุประสงค์ในการที่จะจำแนกอำนาจหน้าที่ของรัฐ ออกเป็นอำนาจในทางนิติบัญญัติ อำนาจบริหาร และอำนาจในทางตุลาการ โดยมอบให้สภาบัน คือ สภาผู้แทนราษฎร คณะรัฐมนตรีและศาลยุติธรรม ซึ่งเป็นอิสระต่อกัน เป็นผู้ใช้อำนาจแต่ละอำนาจ เพื่อให้การปกครองบ้านเมืองได้ดำเนินไปอย่างมีระเบียบ มีความสงบเรียบร้อย และเป็นการคุ้มครองสิทธิเสรีภาพของประชาชน มิให้ถูกข่มเหงรังแกจากผู้ที่ได้รับมอบหมายให้ใช้อำนาจปกครอง

	แนวความคิดในเรื่องการแบ่งแยกอำนาจ (The Separation of Power) ได้มีมาแต่สมัยนครรัฐกรีก ซึ่งได้ถือการปกครองโดยอำนาจอธิปไตยเป็นของประชาชนมีสภาประชาชนซึ่งเรียกว่า Ecclesia ซึ่งสภานี้ถือว่าเป็นสภาผู้แทนในอันที่จะร่วมแสดงเจตนารมณ์ของประชาชน มีอำนาจควบคุมฝ่ายบริหาร เกี่ยวกับการต่างประเทศซึ่งมีคณะรัฐมนตรีเป็นผู้ดำเนินการ ตามที่สภาประชาชนได้วางหลักเกณฑ์ไว้ และมีศาลประชาชน ทำหน้าที่พิจารณาพิพากษาอรรถคดีต่างๆ ตามที่กล่าวมานี้ ปรากฏในหนังสือชื่อ Politics ซึ่งเขียนขึ้นโดย อริสโตเติ้ล (Aristotle) ในสมัยกรีก ๑

	เราอาจเห็นได้ว่าความคิดเรื่องการแบ่งแยกอำนาจแท้จริงแล้ว เป็นความคิดพื้นฐานของมนุษย์นั่นเอง หรือเป็นความคิดในทางธรรมชาติ ที่ว่าควรจะมีการแบ่งงานกันทำ เพื่อผลสำเร็จที่มีประสิทธิภาพ เพราะการที่กะเกณฑ์ให้คนเพียงคนเดียวใช้อำนาจสารพัดอย่างเป็นสิ่งที่พ้นวิสัยหรือหากทำได้ก็ยากที่จะเป็นไปได้โดยสำเร็จราบรื่น

	ต่อมาในสมัยโรมัน แนวความคิดของอริสโตเติ้ล (Aristotle) ตกทอดมาเป็นแนวความคิดในการปกครองสมัยโรมันเช่นกัน โดยโพลี่บิอุส (Polybius) ได้สร้างหลักที่ว่าการปกครองแบ่งออกเป็นสถาบัน แต่ละสถาบันที่แบ่งแยกการใช้อำนาจนั้นน่าจะได้มีการยับยั้งกันและถ่วงดุลย์อำนาจกัน

	ในศตวรรษที่ ๑๗ เกิดการปฏิวัติของพวก Puritan ขึ้นในประเทศอังกฤษ ได้มีการกล่าวถึงเรื่องการแบ่งแยกอำนาจระหว่างฝ่ายบริหารและฝ่ายนิติบัญญัติโดย เจมส แฮริงตัน (James Harrington) ในหนังสือชื่อ Oceana

	__________________
๑ ประยูร กาญจนดุล, “กฎหมายปกครอง” วารสารกฎหมายคณะนิติศาสตร์ จุฬาลงกรณ์มหาวิทยาลัย ๑ (มกราคม ๒๕๑๗) : ๑๓.

	 

	195

	ซึ่งเสนอให้มีการแบ่งแยกอำนาจระหว่างอำนาจบริหารและนิติบัญญัติ แต่ให้มีความสัมพันธ์ควบคุมกันบ้าง เพื่อให้เกิดความสมดุลย์แห่งอำนาจ ๑ ต่อมาจอห์น ล๊อค (John Lock) นักปราชญ์ชาวอังกฤษได้เขียนหนังสือ ว่าด้วยการปกครองขึ้นสองเล่ม (Two Treatise of Government) แบ่งแยกอำนาจอธิปไตย โดยมีผู้ใช้อำนาจต่างกันออกเป็น ๓ อำนาจ คือ อำนาจนิติบัญญัติ อำนาจบริหาร และอำนาจดำเนินนโยบายภายนอก (Federative) ซึ่งรวมถึงการควบคุมความสัมพันธ์กับต่างประเทศและการทหาร จอห์น ล๊อคไม่ได้กล่าวถึงอำนาจตุลากร ซึ่งจอห์น ล๊อคคิดว่าอำนาจตุลาการนี้ขึ้นอยู่กับอำนาจบริหาร

	ในประเทศฝรั่งเศส เมื่อศตวรรษที่ ๑๘ มีนักปราชญ์ชาวฝรั่งเศสชื่อมองเตสกิเออ (Montesquiere) ได้เขียนคำอธิบายเรื่องเกี่ยวกับการแบ่งแยกอำนาจ ในหนังสือเรื่องเจตนารมณ์แห่งกฎหมาย (L’ Esprit des lois) ในเล่มที่ ๑๑ ซึ่งว่าด้วยความเกี่ยวพันระหว่างกฎหมาย ซึ่งก่อให้เกิดเสรีภาพในทางการเมืองกับธรรมนูญการปกครอง มองเตสกิเออกล่าวในหนังสือมีใจความว่า ในทุกรัฐจะมีอำนาจ ๓ อย่าง คือ

	๑. อำนาจนิติบัญญัติ (Puissance legislative) คืออำนาจเกี่ยวกับการวางระเบียบบังคับทั่วไปของรัฐ กล่าวคือ อำนาจในการตรากฎหมายที่จะใช้บังคับแก่ประชาชน

	๒. อำนาจปฏิบัติกิจการซึ่งขึ้นอยู่กับกฎหมายมหาชน (Puissance executrioe des choses qui dependent du droit dis gens) คือ อำนาจในการใช้หรือบังคับใช้ให้เป็นไปตามกฎหมาย หรือที่เรียกว่าอำนาจบริหาร

	____________________
๑ เดชชาติ วงศ์โกมลเชษฐ์, หลักรัฐศาสตร์ พิมพ์ครั้งที่ ๙ (กรุงเทพมหานคร : อักษรเจริญทัศน์, ๒๕๑๘), หน้า ๓๐๕

	๓. อำนาจพิพากษา (Puissance de Juger) คือ อำนาจวินิจฉัยอรรถคดี หรือที่เรียกว่าอำนาจตุลาการ

	มองเตสกิเออได้ให้ข้อคิดเห็นความมุ่งหมายในการแยกอำนาจเช่นว่านี้ว่า เพื่อที่จะคุ้มครองและให้หลักประกันแก่บุคคล ไม่ให้รัฐหรือผู้ใช้อำนาจข่มเหงสิทธิเสรีภาพของบุคคลในรัฐว่า “เมื่อใดอำนาจนิติบัญญัติและอำนาจบริหารอยู่ที่คน ๆ เดียวกันหรือองค์กรเจ้าหน้าที่เดียวกัน อิสรภาพย่อมมีไม่ได้ เพราะเกิดความหวาดกลัว เนื่องจากกษัตริย์หรือสภาเดียวกันอาจสร้างกฎหมายแบบทรราชย์ เช่นเดียวกัน อิสรภาพจะไม่มีอยู่ถ้าอำนาจตุลาการไม่อาจแยกจากอำนาจนิติบัญญัติและบริหาร ถ้าหากรวมอยู่กับนิติบัญญัติ ชีวิตและเสรีภาพของคนในบังคับจะอยู่ภายใต้ควบคุมแบบพลการ เพราะตุลาการอาจประพฤติอย่างรุนแรงและกดขี่ ทุกสิ่งทุกอย่างจะถึงซึ่งการอวสาน ถ้าหากคนหรือองค์กรเดียวกันไม่ว่าจะเป็นชนชั้นสูง หรือประชาชนจะใช้อำนาจทั้งสามเหล่านี้ คือ อำนาจบัญญัติกฎหมาย อำนาจบริหารนโยบายสาธารณะ และอำนาจพิจารณาคดีของคน” ๑ ซึ่งตามแนวความคิดของมองเตสกิเออนี้ ในปัจจุบันประเทศที่ยึดถือการปกครองในระบบประชาธิปไตย ได้แบ่งแยกอำนาจการปกครองของรัฐออกเป็น ๓ อำนาจ

	๑. อำนาจนิติบัญญัติ

	๒. อำนาจบริหาร

	๓. อำนาจตุลาการ

	____________________
๑ เอ็ม. เจ. อาร์มอน, ความคิดทางการเมือง จากเพลโต้ถึงปัจจุบัน, แปลโดย เสน่ห์ จามริก (กรุงเทพมหานคร : โรงพิมพ์มหาวิทยาลัยธรรมศาสตร์, ๒๕๑๙), หน้า ๓๕๐.

	 

	197

	อำนาจนิติบัญญัติ หมายถึงอำนาจในการพิจารณาร่างกฎหมายและออกกฎหมายเพื่อให้ฝ่ายบริหารนำไปปฏิบัติให้เป็นไปตามกฎหมาย ผู้ที่ใช้อำนาจนิติบัญญัติก็คือรัฐสภาซึ่งอาจเรียกชื่อ เช่น สภานิติบัญญัติ สภาผู้แทนราษฎร แล้วแต่ว่าประเทศนั้นจะเรียกฝ่ายนิติบัญญัติว่าอย่างไร แต่ทั้งนี้ไม่รวมถึงอำนาจในการตรากฎหมาย ซึ่งเป็นอำนาจของประมุขของรัฐ ๑

	อำนาจบริหาร หมายถึงอำนาจในการใช้กฎมายหรือบังคับให้เป็นไปตามกฎหมาย นอกจากนี้ ยังหมายความรวมตลอดถึงอำนาจในการอำนวยการปกครอง และดำเนินการปกครองด้วย ๒ ผู้ใช้อำนาจบริหารคือคณะรัฐมนตรี ซึ่งมีนายกรัฐมนตรีเป็นหัวหน้า หรือประธานาธิบดี แล้วแต่รูปแบบการปกครองที่ประเทศนั้น เรียกหัวหน้าฝ่ายบริหารว่าอะไร

	อำนาจตุลาการ หมายถึงอำนาจในการพิจารณาพิพากษาอรรถคดี ทั้งนี้ ไม่ว่าจะเป็นอรรถคดีระหว่างเอกชนด้วยกันหรือระหว่างเอกชนกับรัฐบาล ซึ่งอยู่ในฐานะเช่นเดียวกับเอกชน และส่วนที่ว่าอำนาจตุลาการจะครอบคลุมชี้ขาดอย่างอื่นด้วยหรือไม่ เช่น การวินิจฉัยว่ากฎหมายใดขัดต่อรัฐธรรมนูญหรือไม่ การวินิจฉัยว่าประมุขของรัฐควรอยู่ในตำแหน่งต่อไปหรือไม่ เมื่อถูกกล่าวหาในทางการเมืองย่อมขึ้นอยู่กับว่ารัฐธรรมนูญ และประเพณีการปกครองของแต่ละประเทศ๓

	______________________
๑ วิษณุ เครืองาม, กฎหมายรัฐธรรมนูญ (กรุงเทพมหานคร : ธีรานุสรณ์การพิมพ์, ๒๕๒๑), หน้า ๑๔๕.

	๒ เรื่องเดียวกัน, หน้า ๑๗๑.

	๓ เรื่องเดียวกัน, หน้า ๑๗๖.

	การแบ่งแยกอำนาจดังกล่าวนี้มิได้หมายถึง การแบ่งแยกอำนาจจากกันโดยเด็ดขาด โดยไม่เกี่ยวข้องซึ่งกันและกัน เพราะหากแยกอำนาจต่างๆ ทั้งสามออกจากกันโดยเด็ดขาด โดยมีรัฐสภา เป็นผู้ใช้อำนาจนิติบัญญัติ คณะรัฐมนตรีเป็นผู้ใช้อำนาจบริหาร และผู้พิพากษาเป็นผู้ใช้อำนาจตุลาการ โดยที่ไม่เกี่ยวข้องสัมพันธ์ และควบคุมซึ่งกันและกันแล้ว ย่อมไม่สามารถปกครองประเทศอย่างสงบสุข และมีประสิทธิภาพได้ เนื่องจากองค์กรต่างๆ สามารถปฏิบัติหน้าที่และใช้อำนาจได้อย่างอิสระไม่มีการตรวจสอบซึ่งกันและกัน อันจะเป็นโอกาสให้เกิดการใช้อำนาจหน้าที่เกินขอบเขต และกระทบกระเทือนสิทธิเสรีภาพของประชาชนได้ เช่น ฝ่ายนิติบัญญัติอาจออกกฎหมายที่ไม่เป็นธรรม ฝ่ายบริหารอาจใช้อำนาจหน้าที่ของตน ในทางที่ก่อให้เกิดผลเสียแก่ประชาชนทำให้ประชาชนได้รับการกดขี่ข่มเหง ฝ่ายตุลาการอาจพิจารณาตัดสินอรรถคดีโดยไม่เที่ยงธรรม ฉะนั้น ระบบการแบ่งแยกอำนาจและประสานงานซึ่งกันและกัน เพื่อให้เกิดประโยชน์สุขแก่ประเทศชาติ และเพื่อให้ต่างฝ่ายต่างสามารถปฏิบัติหน้าที่ไปได้โดยถูกต้อง และสอดคล้องกัน นอกจากนั้น ยังเป็นการให้หลักประกันในเรื่องสิทธิเสรีภาพแก่ประชาชน อำนาจการตรวจสอบและถ่วงดุลย์นี้คือ Checks and Balances ๑ กล่าวคือ อำนาจหรือองค์กรทั้ง ๓ ต่างไม่มีใครเหนือกัน กล่าวคือ ฝ่ายนิติบัญญัติ ซึ่งได้แก่ รัฐสภา ซึ่งมีอำนาจในการพิจารณาร่างกฎหมาย เพื่อใช้บังคับแก่ประชาชนในรัฐ ทั้งนี้ ฝ่ายตุลาการจะต้องยึดถือกฎหมายที่ออกโดยฝ่ายนิติบัญญัติ ในการพิจารณาตัดสินอรรถคดีและกำหนดให้เป็นไปตามกฎหมาย และในขณะเดียวกัน ฝ่ายนิติบัญญัติก็มีอำนาจควบคุมฝ่ายบริหาร ในการที่ฝ่ายบริหารปกครองบริหารราชการแผ่นดิน

	__________________
๑ Maurice Deverger, Institution Politiques et Droit Constitutionel (Paris : Presses Universitaire de France, 1968), pp. 184-186.

	ถ้าหากฝ่ายบริหารไม่ปฏิบัติหน้าที่ให้ดี ไม่ถูกต้อง ฝ่ายนิติบัญญัติก็มีอำนาจที่จะขอเปิดอภิปรายทั่วไป เพื่อลงมติไม่ไว้วางใจฝ่ายบริหารคือรัฐบาลได้ ฝ่ายบริหารผู้มีอำนาจในการปกครองประเทศ โดยเป็นผู้ใช้อำนาจปกครอง และบังคับให้เป็นไปตามกฎหมายในการใช้อำนาจหน้าที่นี้ ฝ่ายบริหารจะต้องเคารพและยึดถือกฎหมายที่ออกโดยฝ่ายนิติบัญญัติ กฎหมายนี้ฝ่ายบริหารอาจเป็นผู้เสนอ เนื่องจากเป็นผู้ใช้กฎหมาย เป็นเครื่องมือในการปกครองประเทศ และบริหารงาน หากฝ่ายบริหารเห็นว่าฝ่ายนิติบัญญัติออกกฎหมายโดยไม่ชอบธรรม ก็อาจใช้อำนาจในการคานและดุลย์โดยการยุบสภา เพื่อให้การเลือกตั้งใหม่

	ฝ่ายตุลาการซึ่งมีอำนาจในการพิจารณาพิพากษาอรรถคดี โดยใช้กฎหมายที่ออกโดยฝ่ายนิติบัญญัติ มีอำนาจคานและดุลย์ ฝ่ายบริหารโดยพิพากษาตัดสินว่า การกระทำของฝ่ายบริหารไม่เป็นไปตามกฎหมาย และไม่ชอบธรรม อำนาจตุลาการนี้เป็นอำนาจที่ค่อนข้างอิสระ คือ ไม่อยู่ภายใต้การควบคุมทั้งฝ่ายนิติบัญญัติและฝ่ายบริหาร ทั้งนี้ สืบเนื่องจากแนวความคิดที่ว่าการพิจารณาพิพากษาจะเป็นธรรมได้ ต่อเมื่อผู้พิพากษาสามารถใช้ดุลย์พินิจได้อย่างอิสระ ไม่อยู่ภายใต้การบังคับควบคุมของฝ่ายใด โดยยึดถือแต่ตัวบทกฎหมายเท่านั้น ทั้งนี้ เพื่อป้องกันการใช้อิทธิพลของฝ่ายอื่น บังคับฝ่ายตุลาการให้วินิจฉัยโดยไม่เป็นไปตามทำนองคลองธรรม

	ในส่วนที่เกี่ยวกับฝ่ายนิติบัญญัตินั้นในการปกครองประเทศ บางระบบให้อำนาจฝ่ายตุลาการในการวินิจฉัยว่า กฎหมายที่ออกโดยฝ่ายนิติบัญญัติฉบับใดๆ เป็นกฎหมายที่ขัดต่อรัฐธรรมนูญ และตกเป็นโมฆะได้ การให้อำนาจฝ่ายตุลการมีอำนาจวินิจฉัยดังกล่าวนี้ จะปรากฏในรัฐธรรมนูญว่าให้อำนาจฝ่ายตุลาการวินิจฉัยเช่นว่านี้ได้ อำนาจนี้เรียกว่า Judicial Review ส่วนในบางระบบให้ Judicial Review นี้ เป็นอำนาจขององค์กรอิสระ หรือองค์กรที่ขึ้นกับฝ่ายนิติบัญญัติ หรือฝ่ายบริหาร โดยมักจะกำหนดไว้ในรัฐธรรมนูญของแต่ละประเทศต่างกันออกไป อย่างไรก็ตาม ในประเทศที่รัฐธรรมนูญที่ไม่ได้กำหนดไว้แจ้งชัดว่า เป็นอำนาจควบคุมมิให้กฎหมายขัดต่อรัฐธรรมนูญ (Judicial Review) เป็นขององค์กรใด มักจะถือว่าอำนาจดังกล่าวเช่นนี้เป็นของฝ่ายตุลาการ

	ทฤษฎีและปรัชญาของมองเตสกิเออมีอิทธิพลอย่างมาก ต่อการร่างรัฐธรรมนูญในเวลาต่อมา ใน Declaration of Rights of men and Citizen ของฝรั่งเศส ข้อ ๑๖ ซึ่งประกาศใช้เมื่อปี ค.ศ. ๑๗๘๙ ถึงกับบัญญัติว่าสังคมใดที่ไม่ยอมรับการแบ่งแยกอำนาจ และไม่มีบทประกันสิทธิเสรีภาพของประชาชน สังคมนั้นหาได้ชื่อว่ามีรัฐธรรมนูญไม่ นอกจากนี้ เจมส์ แมดิสัน และจอห์น มาแชล สองบิดาแห่งกฎหมายรัฐธรรมนูญของสหรัฐอเมริกา ได้กล่าวว่าบทวิเคราะห์ศัพท์ที่ตรงเป้าหมายที่สุด ของคำว่าระบบการปกครองแบบทรราชย์ ก็คือ ระบบการปกครองที่ไม่ยอมรับการแบ่งแยกอำนาจ ด้วยเหตุนี้เราอาจกล่าวได้ว่า ในศตวรรษที่ ๑๘ ถือว่าการแบ่งแยกอำนาจเป็นหัวใจของรัฐธรรมนูญ และระบบการปกครองแบบประชาธิปไตยกล่าวได้ว่า อิทธิพล ปรัชญาและข้อเขียนหรือวาทะกล่าวข้างต้นนี้เอง คือมาตรฐานใช้วัดว่า สังคมใดในศตวรรษ ๑๘ มีรัฐธรรมนูญหรือไม่ ๑

	อย่างไรก็ตาม ถึงแม้จะยอมรับว่าการแบ่งแยกอำนาจหรือการแบ่งแยกหน้าที่เป็นสิ่งที่ดี เพราะเป็นหลักประกันของประชาชนให้พ้นจากการแทรกแซง คุกคามของผู้เผด็จการ และเป็นหลักประกันไม่ให้มีการใช้อำนาจเกินขอบเขต แต่ก็มีปัญหาเกี่ยวกับการแบ่งแยก โดยเฉพาะวิธีการแบ่งแยกในเรื่องนี้ท่านผู้ทรงคุณวุฒิท่านหนึ่งก็คือ ศาสตราจารย์ ดร. เดือน บุนนาค ได้เคยอธิบายไว้ว่า

	“...อันความคิดเห็นเรื่องชนิดต่างๆ ของอำนาจ และการแยกอำนาจนี้มิใช่จะไม่มีผู้ใดโต้แย้งหรือเห็นในทางตรงข้ามว่าไม่ควรแยกอำนาจกันก็หาไม่ ผู้ที่โต้แย้งว่าอำนาจมีเพียงสองอำนาจก็มี ที่เห็นว่ามีห้าอำนาจก็มี และผู้โต้แย้งว่าไม่ควรแยกอำนาจก็มีเหมือนกัน สำหรับผู้ที่โต้แย้งว่าอำนาจมีเพียงสองอำนาจคืออำนาจนิติบัญญัติกับอำนาจบริหารนั้น

	________________
๑ Carl J. Friedrich, Constitutional Government and Democracy (Boston : Ginn and Company, 1967), p. 183.

	ผู้ที่โต้แย้งนี้ก็ยอมรับว่าการพิจารณาพิพากษาคดีต้องมีอิสระภาพ ฉะนั้น ก็เท่ากับว่าอำนาจตุลาการนั้นมีอยู่ หากแต่ว่ามิได้แยกจากอำนาจบริหารให้เด็ดขาดเท่านั้น ส่วนการโต้แย้งว่าอำนาจนั้นขณะนั้นก็มีบัญญัติ เฉพาะในรัฐธรรมจีน เป็นความคิดเห็นของดอกเตอร์ซุนยัตเซน (Doctor Sun Yat San) แต่ดอกเตอร์ซุนยัตเซนก็ได้ชี้แจงว่า อำนาจสอบไล่และอำนาจควบคุมที่ต้องเพิ่มขึ้นนี้ เป็นสิ่งที่มีและใช้ในการปกครองจีนมาแต่สมัยเดิม ฉะนั้น จึงเป็นเรื่องของประเทศจีนโดยเฉพาะ ส่วนความคิดเห็นที่ว่าไม่ควรแยกอำนาจกันใช้นั้น ในสมัยปัจจุบันก็มีท่านวูดโรว์ วิลสัน (Woodrow Wilson) ที่คัดค้านการแยกอำนาจในสหรัฐอเมริกาในหนังสือชื่อ Congressional Government a study in American Polities ท่านได้กล่าวว่า “การแยกอำนาจเป็นชิ้นเล็กชิ้นน้อยนี้ เป็นวัตถุประสงค์ของรัฐธรรมนูญอเมริกา แขนงงานต่างๆ ของรัฐบาลแต่ละแขนง มีความรับผิดชอบเฉพาะแบ่งออกไปแขนงละเล็กละน้อย ย่อมทำให้เกิดการหลีกเลี่ยงหนีความรับผิดชอบได้อย่างมาก ผู้กระทำความผิดเมื่อมีผู้สงสัยอาจโยนความรับผิดไปให้ผู้อื่นที่อยู่ใกล้ใด จะปฏิเสธว่าการแยกอำนาจและการบังความรับผิดชอบนี้ได้จัดทำขึ้น เพื่อให้รัฐบาลอยู่ในสภาพอัมพาตอย่างแรง (คือทำอะไรไม่ได้เลย) ในเวลาที่เกิดวิกฤตกาลขึ้นแล้วนั้น หาได้ไม่ นับว่าเป็นข้อบกพร่องอย่างแท้จริงของระบบสหรัฐ ซึ่งแยกอำนาจและจำกัดความรับผิดชอบไว้เช่นนี้” ข้อบกพร่องของการแยกอำนาจเห็นได้ชัดว่ามี และด้วยเหตุนี้หลักการแยกอำนาจจึงไม่เป็นจริง ขัดต่อสภาพของกิจการ และจึงไม่สามารถดำรงอยู่ในระบบที่กำหนดให้มีขึ้นในระบบเช่นว่านั้น จึงต้องหาทางออก เช่น ในรัฐธรรมนูญของสหรัฐอเมริกาเอง ถึงจะกำหนดแยกอำนาจอย่างเด็ดขาดไม่ให้ก้าวก่ายกัน แต่ในความเป็นจริงก็ต้องยังก้าวก่ายกันอยู่นั่นเอง ในที่สุดก็มีอำนาจหนึ่งที่มามีอำนาจเหนืออำนาจอื่น อำนาจที่เบ่งอยู่เหนืออำนาจอื่นนี้ก็คืออำนาจนิติบัญญัติ ข้อตำหนิของวูดโรว์วิลสันนี้มุ่งต่อการแยกอำนาจโดยเด็ดขาด ความจริงผู้ที่เห็นควรให้มีการแยกอำนาจแม้มองเตสกิเออเอง ก็มิใช่จะเห็นว่าต้องแยกให้เด็ดขาด ความเกี่ยวพันระหว่างอำนาจที่แยกกันนั้นต้องมีการกระทำของอำนาจต่างๆ ต้องประสานซึ่งกันและกัน ไม่ใช่จะทำกันไปคนละทิศคนละทาง อนึ่งจะทำอย่างไรก็ไม่อาจกันมิให้อำนาจหนึ่งมีอิทธิพลเหนืออำนาจอื่น อำนาจที่จะมีอิทธิพลนี้ก็คืออำนาจนิติบัญญัติ ทั้งนี้ ก็เพราะกฎหมายที่ใช้ปกครองราษฎรนั้น อำนาจนี้เป็นผู้ตราขึ้นอำนาจนี้จึงเป็นเสมือนจักรตัวใหญ่ ที่จะบังคับจักรตัวอื่นๆ ให้หมุนเวียน อนึ่งกฎหมายที่สำคัญที่สุดในการปกครองบ้านเมือง ไม่ว่าจะเป็นบ้านเมืองใด ก็คือพระราชบัญญัติงบประมาณ

	อำนาจนิติบัญญัติก็เป็นผู้ลงมติให้ใช้เป็นกฎหมายเป็นผู้กำหนดจำนวนเงิน ที่จะอนุญาตให้เก็บหรือให้ใช้จ่ายโดยกฎหมายงบประมาณนี้ อำนาจนิติบัญญัติจึงสามารถหยุดยั้งการกระทำใดๆ ของอำนาจบริหาร และสามารถจะให้หน้าที่การงานใดๆ ผันแปรเปลี่ยนแปลงได้ แต่แม้จะยอมรับว่าอำนาจนิติบัญญัติโดยฐานะมีอิทธิพลเหนืออำนาจอื่น การแยกอำนาจก็มิใช่จะมีไม่ได้ เหตุผลของการแยกอำนาจก็ยังคงมีอยู่ การแยกอำนาจยังป้องกันมิให้เกิดสมบูรณาญาสิทธิราชย์ขึ้น และยังอำนวยเสรีภาพให้แก่ราษฎรอยู่ เพียงจัดให้ผู้ใช้อำนาจแต่ละอำนาจเป็นบุคคลต่างพวก มีอิสรภาพไม่ขึ้นแก่กัน และผู้ใช้อำนาจหนึ่งจะแต่งตั้งหรือถอดถอนผู้ใช้อีกอำนาจหนึ่งตามอำเภอใจไม่ได้ ก็เป็นการเพียงพอที่จะประกันเสรีภาพของราษฎรให้ดำรงอยู่ได้ อนึ่ง ควรเข้าใจว่าการที่มีบทบัญญัติไว้ในรัฐธรรมนูญมอบให้อำนาจหนึ่ง ตั้งผู้ใช้อีกอำนาจหนึ่งก็ไม่เป็นการขัดกับหลักอิสรภาพ ของผู้ใช้อำนาจแต่ละอำนาจอย่างใด เพราะการมอบการแต่งตั้งเช่นนี้เป็นการมอบโดยราษฎร ซึ่งเป็นผู้ตราบทบัญญัติในรัฐธรรมนูญนั้นๆ และอำนาจที่ผู้ใช้ได้รับการแต่งตั้งจากผู้ใช้อำนาจหนึ่งก็ไม่เสียอิสรภาพ ผู้ใช้อำนาจแต่ละอำนาจยังคงมีอิสรภาพอยู่ เช่น อำนาจนิติบัญญัติตั้งผู้ใช้อำนาจบริหาร, และผู้ใช้อำนาจบริหารตั้งผู้พิพากษา, (ผู้ใช้อนาจตุลาการ) กรณีดังนี้เห็นกันว่าไม่ทำให้อิสรภาพของผู้ใช้อำนาจแต่ละอำนาจเสียไป เพราะตำแหน่งหน้าที่และอำนาจตามตำแหน่งหน้าที่นั้น ผู้ใช้ไม่ได้รับจากผู้แต่งตั้ง แต่รับจากราษฎรคือประชาชาติต่างหาก ซึ่งบทบัญญัติในรัฐธรรมนูญก็แสดงไว้แล้ว การไม่อยู่ในบังคับต่อกันระหว่างอำนาจต่างๆ ย่อมทำให้อำนาจต่างๆ ควบคุมซึ่งกันและกัน ถึงจะมีการขัดแย้งก็ขัดแย้งในเรื่องของกฎหมาย การขัดแย้งกันนี้แหละที่ทำให้เสรีภาพของบุคคลมั่นคงสมบูรณ์” ๑

	ปัญหาที่ควรพิจารณาต่อไปก็คือ การใช้อำนาจอธิปไตยโดยองค์กรต่างๆ นั้นมีทฤษฎีและปรัชญรองรับไว้อย่างไรบ้าง ซึ่งอาจแยกพิจารณาได้ดังนี้

	กรณีองค์กรเดียวเป็นผู้ใช้อำนาจอธิปไตย

	ในกรณีที่องค์กรเดียวเป็นผู้ใช้อำนาจทั้งสามอำนาจ คืออำนาจนิติบัญญัติ อำนาจบริหารและอำนาจตุลาการ หรือกล่าวอีกนั้ยหนึ่ง ทั้งสามอำนาจรวมอยู่ด้วยกันโดยมิได้มีการแยกการใช้อำนาจ

	__________________
๑ เดือน บุนนาค, “การแยกอำนาจ”, นิติศาสตร์ ๓ (๒๕๒๑) : ๒๓-๒๕.

	ผลที่จะได้รับคือประชาชนซึ่งเป็นผู้ถูกปกครองอาจได้รับภัยพิบัติอย่างมหันต์ โดยจะไม่มีสิทธิเสรีภาพส่วนบุคคล ซึ่งเป็นสิทธิเสรีภาพขั้นพื้นฐาน ซึ่งมนุษย์จะพึงมีได้ และเป็นสิ่งที่รัฐควรจะรับรอง หากการที่รัฐหรือผู้ปกครองของรัฐรวมอำนาจไว้ด้วยกันแล้ว จะมีอำนาจที่ยิ่งใหญ่จนไม่มีอำนาจใดมาต่อรองได้และเป็นสิ่งที่ควรยอมรับว่า หากผู้ใดมีอำนาจมาก ผู้นั้นมักจะใช้อำนาจนั้นเกินขอบเขตซึ่งมองเตสกิเออได้ให้เหตุผลที่กล่าวไว้เช่นนี้ว่า “เป็นที่รู้กันอยู่ชั่วนิรันดรแล้วว่า คนเราทุกคนที่มีอำนาจชอบใช้อำนาจเกินกว่าที่ควร จนกว่าจะประสพอุปสรรคใดขวางจึงจะหยุดยั้ง อย่าว่าแต่อะไรเลย แม้คุณธรรมยังต้องมีขอบเขตจำกัด” ๑ การที่ผู้ใช้อำนาจทั้งสามอำนาจใช้อำนาจอย่างไม่ถูกต้องและเกินขอบเขตแล้ว ในที่สุดก็จะกลายเป็นเผด็จการ ซึ่งในระบอบเผด็จการนั้น ผู้ที่ใช้อำนาจเผด็จการ ก็จะใช้อำนาจทุกวิถีทางไม่ว่าจะเป็นสิ่งที่ถูกต้องหรือไม่ชอบธรรม เพื่อให้บรรลุถึงจุดมุ่งหมาย หรือสิ่งที่ตนปรารถนาและผู้ที่จะได้รับความเดือดร้อนมากที่สุดก็คือประชาชนผู้ที่ถูกปกครองนั่นเอง เพราะในระบอบเผด็จการ ผู้ที่ใช้อำนาจเผด็จการ คือผู้ที่มีอำนาจบงการ ประชาชนเป็นแต่เพียงผู้รับคำสั่งและต้องปฏิบัติตามเท่านั้น ประชาชนมีฐานะเป็นเพียงเครื่องมือของรัฐเท่านั้น รัฐมีฐานะเป็นอยู่เหนือประชาชน หน้าที่ของประชาชนก็คือ เชื่อฟังและปฏิบัติตามระเบียบและวินัยที่รัฐได้กำหนดหรือวางหลักเกณฑ์ไว้ และถ้าประชาชนฝ่าฝืนไม่ปฏิบัติตาม ก็จะได้รับโทษอย่างรุนแรง และผู้ใช้อำนาจเผด็จการมักจะใช้ความรุนแรงปราบปรามผู้ที่ไม่เห็นด้วยหรือฝ่ายตรงข้าม การปกครองโดยระบอบเผด็จการ ผู้เผด็จการก็จะไม่เป็นไปตามทำนองคลองธรรม ฉะนั้น โดยหลักการที่ถูกต้องแล้วจะต้องมีการแบ่งแยกการใช้อำนาจ ดังที่กล่าวมาแล้ว

	_____________________
๑ ประยูร กาญจนดุล, “กฎหมายปกครอง” วารสารกฎหมายคณะนิติศาสตร์ จุฬาลงกรณ์มหาวิทยาลัย, หน้า ๑๔.

	กรณีการใช้อำนาจนิติบัญญัติและอำนาจบริหารโดยองค์กรเดียว

	กรณีที่มีการใช้อำนาจนิติบัญญัติ และอำนาจบริหารร่วมกันใช้โดยบุคคลคนเดียวหรือกลุ่มเดียวกัน ผู้ที่จะได้รับความเดือดร้อนก็คือประชาชน เพราะว่าอำนาจบริหารหรือฝ่ายบริหารซึ่งมีหน้าที่ที่จะต้องกระทำตามกฎมาย หรือปฏิบัติการตามกฎหมายซึ่งฝ่ายนิติบัญญัติได้ออกมาใช้บังคับ ก็จะมีอำนาจมากขึ้น กล่าวคือ ฝ่ายบริหารก็จะเสนอกฎหมายตามแต่ที่ตนต้องการ ตามความพอใจ เพราะเมื่อเสนอไปที่ฝ่ายนิติบัญญัติแล้วฝ่ายนิติบัญญัติก็จะต้องปฏิบัติตามที่ฝ่ายบริหารเสนอมาทุกครั้ง เพราะผู้ใช้อำนาจบริหารและนิติบัญญัติ เป็นบุคคลเดียวกัน หรือกลุ่มเดียวกัน และเป็นที่แน่นอนว่ากฎหมายที่ออกมาลักษณะเช่นนี้ เป็นกฎหมายตามความพอใจของฝ่ายบริหาร ไม่ว่ากฎหมายที่ออกมานี้จะถูกต้องหรือไม่ ขัดต่อสิทธิเสรีภาพหรือขัดต่อขนบธรรมเนียมหรือศีลธรรมอันดีงามของประชาชนหรือไม่ ฝ่ายนิติบัญญัติก็ต้องยอมให้กฎหมายออกมาใช้บังคับกับประชาชน โดยมีความเห็นพ้องกับฝ่ายบริหารว่าเป็นกฎหมายที่ถูกต้อง โดยไม่จำต้องพิจารณาอย่างเป็นธรรม และไม่ได้คำนึงถึงว่ากฎหมายนั้น จะสมควรและเป็นไปตามหลักกฎหมายหรือไม่เพียงไร

	ในกรณีที่ฝ่ายบริหารและฝ่ายตุลาการใช้อำนาจโดยองค์กรเดียวกัน

	ในกรณีที่ฝ่ายบริหารและฝ่ายตุลาการใช้อำนาจโดยบุคคลเดียวกันหรือกลุ่มเดียวกัน ผู้ที่ได้รับความเดือดร้อนย่อมต้องเป็นประชาชนอยู่นั่นเอง เพราะไม่ว่าฝ่ายบริหารจะกระทำการสิ่งใด ไม่ว่าจะถูกต้องหรือผิดไปจากตัวบทกฎหมายที่บัญญัติไว้ ฝ่ายตุลาการซึ่งมีหน้าที่ตัดสินคดีจะชี้ขาดว่าฝ่ายบริหารทำสิ่งที่ถูกต้องทุกครั้งไป ฝ่ายที่จะชี้ขาดความยุติธรรมในรัฐก็จะไม่มี

	ฉะนั้น เห็นได้ว่าหากองค์กรเดียวเป็นผู้ใช้อำนาจสองอำนาจดังที่กล่าวมาแล้วจะเกิดความไม่เป็นธรรม และเกิดผลเสียต่อสิทธิเสรีภาพของประชาชนได้ถึงแม้บุคคลใดๆ หรือกลุ่มบุคคลใดๆ จะมีคุณสมบัติพิเศษหรือมีความสามารถมากเพียงไรก็ตาม การให้ใช้อำนาจอธิปไตยสองประการโดยบุคคลคนเดียวย่อมเกิดผลเสียและไม่อาจทำได้

	 

	205

	ฝ่ายตุลาการเป็นผู้ออกกฎหมาย

	ในเรื่องการแบ่งแยกอำนาจ ฝ่ายนิติบัญญัติเป็นผู้พิจารณาเสนอร่างกฎหมายและอนุมัติร่างกฎหมาย ฝ่ายบริหารมีหน้าที่ปฏิบัติตามกฎหมายและมีอำนาจออกกฎหมายตามที่ฝ่ายนิติบัญญัติมอบหมาย และฝ่ายตุลาการมีอำนาจตัดสินชี้ขาดอรรถคดีตามกฎหมาย แต่ตามหลักนี้ ปรากฏว่ามีข้อยกเว้นที่ฝ่ายตุลาการเป็นผู้ที่ใช้อำนาจนิติบัญญัติเช่นเดียวกับฝ่ายนิติบัญญัติ คือ ในประเทศอังกฤษและกลุ่มประเทศเครือจักรภพอังกฤษ ประเทศที่ใช้กฎหมายที่เรียกว่า Common Law

	Common Law นี้ถือกำเนิดและวิวัฒนาการจากจารีตประเพณี และแนวความคิดอันชอบด้วยเหตุผล และความชอบธรรมในสายตาของศาลอังกฤษ ๑ โดยกฎหมายเกิดจากคำพิพากษาในคดีก่อนๆ ที่ผ่านมา เป็นแนวทางหรือเป็นบรรทัดฐานสำหรับคดีต่อไป ฉะนั้น คำพิพากษาของศาลต่างๆ ในอังกฤษ จึงถือเป็นหลักเกณฑ์หรือเป็นตัวบทกฎหมาย ซึ่งมีผลบังคับใช้สำหรับคดีที่เกิดขึ้นต่อมา ซึ่งลักษณะเช่นนี้คำพิพากษาของศาลต่างๆ ในประเทศอังกฤษ จะมีลักษณะหรือรูปเดียวกันทั่วประเทศ หรือจะเป็นกรณีที่เกิดช่องว่างขึ้น ผู้พิพากษาก็จะนำเอาจารีตประเพณีของท้องถิ่นมาอุดช่องว่าง ซึ่งไม่มีตัวบทกฎหมายเขียนเอาไว้ ฉะนั้น ผู้พิพากษาจึงได้นำเอาคำพิพากษาซึ่งเคยตัดสินในอดีตที่ใกล้เคียง มาประยุกต์เปรียบเทียบในคดีซึ่งเกิดขึ้นใหม่ กรณีที่ฝ่ายตุลาการได้ใช้อำนาจนิติบัญญัตินอกเหนือไปจากที่ฝ่ายนิติบัญญัติใช้

	๒. ทฤษฎีว่าด้วยความมั่นคงของชาติ

	คำว่าความมั่นคงของชาติ (National Security) ถ้าใช้ในวงการทหาร หมายถึง ความมั่นคงทางกำลังกองทัพ การปราศจากการรุกรานจากภายนอก การดำรงสภาพเอกราชหรือมีอธิปไตยอยู่ได้

	_________________
๑ ธานินทร์ กรัยวิเชียร, คำบรรยายกฎหมายเปรียบเทียบระหว่างกฎหมายไทย กับกฎหมายของประเทศแองโกลแซกซอน, หน้า ๓.

	แต่ในปัจจุบันนี้ ความหมายดังกล่าวค่อยคลี่คลายออกไป เพราะกฎหมายระหว่างประเทศมีอิทธิพลมากขึ้น จนทำให้การแทรกแซงโดยตรง หรือการรุกรานจากภายนอกลดน้อยลง ซึ่งทำให้เห็นได้ว่า แม้ตามความหมายดั้งเดิม (Conventional meaning) รัฐต่างมีความมั่นคงพอสมควร แต่สภาพที่ชนในรัฐมีความยากจน อดอยาก หิวโหย มีความเสื่อมโทรมทางเศรษฐกิจ ทั่วไปมีการก่อศึกรบพุ่งภายในประเทศมากครั้งขึ้นมีการก่อการจราจล ก่อวินาศกรรม มีการปฏิวัติรัฐประหารโคนล้มรัฐบาลบ่อยครั้ง ก่อให้ประชาชนเกิดความตื่นเต้น หวาดกลัว การลงทุนหยุดชะงัก การพัฒนาสังคมขาดตอน สภาพเหล่านี้จะถือว่ารัฐนั้นมีความมั่นคงหาได้ไม่ ด้วยเหตุนี้ จึงถือกันว่าในสมัยปัจจุบันความมั่นคงของชาติ เป็นเรื่องที่ต้องพิจารณาทั้งทางเศรษฐกิจ สังคม การเมือง ประกอบกันดังที่มักได้ยินอยู่เนืองๆ ว่า การลักลอบค้ายาเสพติดให้โทษ ก็จัดว่าเป็นการบ่อนทำลายความมั่นคงของชาติด้วยประการหนึ่ง ในขณะที่การปลอมแปลงเงินตรา การลักลอบตัดไม่ทำลายป่า การประทุษร้ายต่อบุคคลสำคัญในรัฐบาลเพื่อหวังผลทางการเมือง การรวมหัวกันประท้วงหยุดงาน ซึ่งส่งผลกระทบกระเทือนต่อกิจการสาธารณูปโภค ต่างก็ส่งผลกระทบต่อความมั่นคงของชาติทั้งสิ้น ความมั่นคงของชาติในเวลานี้จึงแบ่งออกเป็น

	๑. ความมั่นคงทางเศรษฐกิจ ซึ่งหมายถึงการที่ประชาชนอยู่ดีกินดี ภาวะการเงิน เศรษฐกิจของประเทศและการลงทุนเป็นไปโดยราบรื่น สกุลเงินตราของประเทศมีเสถียรภาพได้รับความนิยมเชื่อถือ ดุลย์การค้าและดุลย์การชำระเงินต่างประเทศอยู่ในภาวะปกติ

	๒. ความมั่นคงทางสังคม ซึ่งหมายถึงการที่ประชาชนอยู่ด้วยความสงบราบรื่น สถิติอาชญากรรมลดต่ำ มีการพัฒนาสังคมและวัฒนธรรม ประชาชนมีหลักประกันว่าจะได้รับความช่วยเหลือจากรัฐ ในด้านสวัสดิการสังคมและการสาธารณสุขตามควร

	๓. ความมั่นคงทางการเมือง ซึ่งหมายถึงการที่รัฐบาลมีเสถียรภาพ ไม่เกิดการปฏิวัติรัฐประหาร หรือมีข้อขัดแย้งระหว่างฝ่ายนิติบัญญัติและฝ่ายบริหาร สภาการเมืองระหว่างประเทศเป็นไปโดยราบรื่น มีความสัมพันธ์อันดีกับต่างประเทศ รัฐบาลได้รับความเชื่อถือจากต่างประเทศ สภาพการเมืองภายในปกติ ราบรื่นดีไม่มีการรบพุ่งต่อสู้แย่งชิงดินแดน ไม่มีปัญหาเกี่ยวกับชนกลุ่มน้อย หรือกลุ่มอิทธิพลต่างๆ

	ในทางทฤษฎีกฎหมายรัฐธรรมนูญสมัยใหม่ ความมั่นคงของชาติเป็นผลประโยขน์ (Interest) ซึ่งต้องนำไปชั่งน้ำหนักในกรณีจะต้องตัดสินว่าควรให้น้ำหนัก (Weight) แก่ผลประโยชน์ใดมากกว่ากัน เช่น เมื่อมีปัญหาว่ารัฐสามารถแทรกแซงการใช้สิทธิเสรีภาพในการพูด เขียน พิมพ์ โฆษณามากน้อยเพียงใด รัฐก็อาจนำเอาความมั่นคงของชาติ ในฐานะผลประโยชน์อันหนึ่งของมหาชน (Public Interest) ขึ้นพิจารณาเทียบเคียงกับผลประโยชน์อื่น เช่น เสรีภาพส่วนบุคคลในฐานะที่เป็นผลประโยชน์ส่วนตัว (Individual Interest)

	เป็นที่ยอมรับกันแล้วว่า ผลประโยชน์ของรัฐ เป็นผลประโยชน์ของมหาชนจึงควรมีน้ำหนักเหนือผลประโยชน์อื่นใด แต่ข้อนี้มิได้หมายความว่าจะเป็นข้ออ้าง ซึ่งรัฐสามารถหยิบยกขึ้นนำหน้า (Pretext) เพื่อล่วงล้ำเข้าไปในสิทธิเสรีภาพส่วนบุคคลทุกกรณี เพราะรัฐจะต้องพิจารณาให้รอบคอบถ่องแท้ว่าเมื่อใด ผลประโยชน์ของมหาชนถูกกระทบกระเทือนหรืออีกนัยหนึ่งมีความจำเป็นจริงหรือ ที่ต้องหยิบยกเอาความมั่นคงของชาติขึ้นพิจารณา เพราะผลประโยชน์ข้อนี้ เป็นเรื่องยิ่งใหญ่เกินกว่าที่จะหยิบยกขึ้นอ้างพล่อยๆ โดยปราศจากหลักฐานโดยชัดแจ้ง เช่น นาย ก. ยืนตะโกนด่านายกรัฐมนตรีด้วยคำหยาบคายที่หน้าทำเนียบรัฐบาล ดังนี้จะถือว่าเป็นการหมิ่นประมาทหรือดูหมิ่นเจ้าพนักงานเท่านั้น หรือจะถือเลยไปถึงว่า นาย ก. กระทำการบ่อนทำลายความมั่นคงของราชอาณาจักร นาย ข. กับพวกจับมือกันเดินขบวนเรียกร้องให้ปรับอัตราค่าจ้างการเดินขบวนขัดขวางการจราจร และใช้เสียงหนวกหู เป็นที่น่ารำคาญ จะถือว่านาย ข. กับพวกมีความผิดตามพระราชบัญญัติจราจรเท่านั้น หรือมีความผิดถึงขึ้นทำการรบกวนความมั่นคงในราชอาณาจักร ปัญหาเหล่านี้ วินิจฉัยได้ยากพอกับการวินิจฉัยปัญหาตามกฎหมาย หรือสนธิสัญญาว่าด้วยการส่งผู้ร้ายข้ามแดน ที่ว่าด้วยเรื่องใดเป็นอาชญากรรมธรรมดา (Common Crime) เรื่องใดเป็นความผิดทางการเมือง (Political Crime) ซึ่งรัฐอาจปฏิเสธการส่งผู้ร้ายข้ามแดนได้

	อย่างไรก็ตาม ในอดีตเคยมีปรัชญาที่ถือกันว่าความมั่นคงของชาติ อยู่เหนือผลประโยชน์ของประชาชน และรัฐเท่านั้นที่สามารถอ้างความมั่นคงของชาติ และอ้างได้เสมอโดยไม่มีขอบเขตจำกัด และไม่มีผู้ใดทักท้วงได้ ปรัชญาดังกล่าวคือปรัชญาการเมืองของมาเคียเวลลี (Machiavelli) ซึ่งเป็นนักปราชญ์ทางการเมืองชาวอิตาลี มีชีวิตในศตวรรษที่ ๑๕ จากการสังเกตเกี่ยวกับการปกครองประเทศต่างๆ ในยุโรป และการศึกษาประวัติศาสตร์ของกรุงโรม ทำให้มาเคียเวลลี่ มีความเห็นว่าการรักษาเอกราชจะทำได้ก็โดยการสร้างเสถียรภาพให้กับรัฐบาลให้มากที่สุด มาเคียเวลลี่ จึงสนับสนุนส่งเสริมความมั่นคงของรัฐ หรือนัยหนึ่งรัฐาธิปัตย์ตลอดมา ดังจะเห็นได้จากหนังสือเรื่อง The Prince ซึ่งมาเคียเวลลี่กล่าวว่าผู้ปกครองจะต้องระลึกอยู่เสมอว่า ตนจะต้องสร้างความมั่นคงให้มากที่สุด แม้ว่าในที่สุดแล้วจะต้องปกครองอย่างหฤโหด ทำลายล้างผู้ต่อต้านทุกคน ผู้ปกครองจะต้องมีความเด็ดขาดระหว่างความรักและความยำเกรงของประชาชนแล้ว หากจำเป็นผู้ปกครองต้องเลือกเอาประการหลัง แม้ว่าจะเป็นการดีที่สุดถ้าได้ทั้งสองประการ แต่เนื่องจากเป็นสิ่งที่เป็นไปได้ยาก ฉะนั้น ถ้าจะเลือกก็เลือกเอาความยำเกรงมากกว่าความรัก ผู้ปกครองที่ดีควรมีคุณสมบัติอย่างจิ้งจอกและราชสีห์รวมกัน คือมีความเฉลียวฉลาด มีเล่ห์เหลี่ยมอย่างจิ้งจอก และเข้มแข็งอย่างราชสีห์ มาเคียเวลลี่มีทัศนะว่าเสถียรภาพเป็นสิ่งที่ผู้ปกครองต้องรักษาไว้ แต่คำว่าเสถียรภาพในที่นี้จะต้องอยู่ในกรอบที่ผู้ปกครองกำหนดไว้ในที่สุดมาเคียเวลลี่เห็นว่าการเมืองเป็นเรื่องของอำนาจนักการเมืองจะต้องแสวงหา ทุกวิถีทางที่จะรักษาและเพิ่มพูนอำนาจไว้ โดยไม่ต้องคำนึงถึงศีลธรรมและค่าแห่งศีลธรรม ๑

	__________________
๑ Machiavelli, “The Prince and the Discourses” in Curtio (ed.) The Great Political Theories I, p. 208.

	ทฤษฎีของมาเคียเวลลี่ ถึงแม้จะล้าสมัยไปบ้างในปัจจบัน แต่เป็นทฤษฎีที่ปฏิเสธการแบ่งแยกอำนาจ และปฏิเสธผลประโยชน์ส่วนเอกชน และเป็นทฤษฎีที่ส่งเสริมให้รัฐอ้างอำนาจพิเศษขึ้นใช้ได้ ในสมัยปัจจุบันเมื่อจำเป็นจะต้องชั่งน้ำหนักระหว่างความมั่นคงของชาติ กับผลประโยชน์ของเอกชนแล้ว ก็จะเลี่ยงไปพูดเป็นอย่างอื่นว่าเป็นภาวะฉุกเฉินบ้าง เป็นสถานการณ์พิเศษบ้าง เป็นความจำเป็นบ้าง จนถึงกับตั้งเป็นสุภาษิตกฎหมายว่า Necessity Knows no law แปลว่า “ความจำเป็นย่อมไม่รู้จักกฎหมาย” ซึ่งตามความจำเป็นจริงแล้ว สุภาษิตนี้เป็นที่ยอมรับในกฎหมายเอกชนและกฎหมายมหาชน เช่น ประมวลกฎหมายอาญา มาตรา ๖๗ ในเรื่องกระทำผิดด้วยความจำเป็น และมาตรา ๖๘ เรื่องการป้องกันโดยชอบด้วยกฎหมาย และในประมวลกฎหมายแพ่งและพาณิชย์มีมาตรา ๔๔๙, ๔๕๐, ๔๕๑ บัญญัติไว้ในหมวดเรื่องนิรโทษกรรมเช่นกัน ๑

	ทฤษฎีว่าด้วยการแบ่งแยกอำนาจและความมั่นคงของชาติดังกล่าวข้างต้น เป็นทฤษีที่อยู่เบื้องหลังการส่งเสริมสนับสนุน และคัดค้านโต้แย้งการใช้อำนาจพิเศษแก่ฝ่ายบริหาร โดยทฤษฎีแรกปฏิเสธการใช้อำนาจอื่นใดแก่ฝ่ายบริหารนอกเหนือไปจากการบริหารราชการแผ่นดิน ส่วนทฤษฎีที่สองสนับสนุนให้ฝ่ายบริหารใช้อำนาจพิเศษได้เพื่อความฉับพลันทันด่วน ในกรณีฉุกเฉินหรือสภาพการพิเศษ ฝ่ายบริหารจำต้องใช้อำนาจพิเศษเข้าจัดการ เพื่อให้เกิดความมั่นคงของชาติขึ้น หรือฟื้นฟูความสงบสุขและระเบียบวินัยกลับคืนสู่สังคมโดยเร็ว (To restore peace and order to the Society)

	_____________________
๑ คันค์ชิต อินทชาติ, กฎหมายรัฐธรรมนูญ (กรุงเทพ : โรงพิมพ์คุรุสภาลาดพร้าว, ๒๕๑๕), หน้า ๕๒-๕๕.

	Title ระบบการควบคุมการใช้อำนาจของผู้ดำรงตำแหน่งการเมืองในฝ่ายบริหาร โดยจำแนกตามองค์กร ในการนำ “ระบบอิมพีชเมนต์” มาใช้ในประเทศไทย/

	Author กานดา สิริฤทธิภักดี.

	Imprint กรุงเทพฯ : ภาควิชานิติศาสตร์ จุฬาลงกรณ์มหาวิทยาลัย, 2538.

	Contents ระบบควบคุมการใช้อำนาจของผู้ดำรงตำแหน่งการเมืองในฝ่ายบริหาร โดยจำแนกตามองค์กรผู้ดำรงตำแหน่งทางการเมืองในฝ่ายบริหาร ได้แก่ คณะรัฐมนตรีซึ่งเป็นผู้ใช้อำนาจบริหาร ดังนั้น จึงจำเป็นต้องมีการควบคุมการใช้อำนาจของฝ่ายบริหารทุกประเทศในปัจจุบัน และจำแนกออกได้ ดังนี้ ระบบการควบคุมโดยองค์กรภายในเป็นการควบคุมโดยองค์กรฝ่ายปกครอง แบ่งได้เป็น 2 ประการ คือ การควบคุมโดยการร้องเรียน เช่น การร้องเรียนต่อเจ้าหน้าที่ฝ่ายปกครองผู้ออกคำสั่งหรือการกระทำในทางปกครอง และการร้องเรียนต่อผู้มีอำนาจบังคับบัญชาทางปกครอง หรือเจ้าหน้าที่ปกครองที่มีอำนาจกำกับดูแลของผู้กระทำหรือออกคำสั่ง นอกจากนี้ยังมีองค์กรภายในฝ่ายปกครองที่ถูกจัดตั้งขึ้น สำหรับควบคุมการใช้อำนาจมีฐานะเป็นคนกลาง มีวิธีพิจารณาในลักษณะถึงข้อพิพาท ได้แก่ คณะกรรมการวินิจฉัยร้องทุกข์ เป็นองค์กรที่มีอำนาจทั่วไปในการควบคุมฝ่ายปกครอง ภายหลักการกระทำหรือนิติกรรมทางปกครองจัดตั้งขึ้นตาม พ.ร.บ. ว่าด้วยคณะกรรมการกฤษฎีกา พ.ศ. 2522 เพื่อทำหน้าที่พิจารณาข้อพิพาท (คดีปกครอง) ระหว่างรัฐกับเอกชนที่มิใช่องค์กรที่ใช้อำนาจตุลาการในการวินิจฉัยคดีปกครอง คณะกรรมการป้องกันและปราบปรามการทุจริตและมิชอบในวงราชการ เป็นองค์กรที่มีอำนาจสืบสวนสอบสวนและเสนอมาตรการป้องกัน กรณีเจ้าหน้าที่ของรัฐทุจริตหรือประพฤติมิชอบในวงราชการ ในการปฏิบัติงานออกเป็น 3 ส่วน ประกอบด้วยคณะกรรมการ ป.ป.ป. อนุกรรมการ ป.ป.ป. เจ้าหน้าที่ ป.ป.ป. ระบบการควบคุมเป็นการควบคุมการใช้อำนาจของฝ่ายบริหารโดยรัฐสภา มีลักษณะดังนี้ การควบคุมโดยการตั้งกระทู้ถาม การควบคุมโดยการเปิดอภิปรายไม่ไว้วางใจ การควบคุมโดยตั้งคณะกรรมาธิการขึ้นสอบสวนการกระทำของฝ่ายบริหาร คณะกรรมาธิการอำนาจจำแนกประเภทได้ ดังนี้ คณะกรรมาธิการสามัญประจำสภา คณะกรรมาธิการวิสามัญ คณะกรรมาธิการร่วมกัน คณะกรรมาธิการเต็มสภา การควบคุมโดยการถอดถอนจากสมาชิกภาพสมาชิกสภาผู้แทนราษฎร และรัฐมนตรีตามรัฐธรรมนูญ ระบบควบคุมโดยศาลยุติธรรม จำแนกได้เป็นการควบคุมโดยกระบวนการยุติธรรมทางแพ่ง และการควบคุมโดยกระบวนการยุติธรรมทางอาญา

	ระบบควบคุมโดยองค์กรพิเศษเป็นระบบควบคุมการใช้อำนาจโดยมิชอบของฝ่ายบริหาร โดยองค์กรที่เรียกว่า ผู้ตรวจการแผ่นดินรัฐสภา.

	Descr. หน้า 40-168.

	Subject นักการเมือง นักการเมือง

	ISBN 9746326686.

	Source ศป.

	Title การใช้อำนาจพิเศษในการตรวจสอบนักการเมืองภายหลังการรัฐประหาร โดยยึดหรืออายัดทรัพย์สินในการนำ “ระบบอิมพีชเมนต์” มาใช้ในประเทศไทย/

	Author กานดา สิริฤทธิภักดี.

	Imprint กรุงเทพฯ : ภาควิชานิติศาสตร์ จุฬาลงกรณ์มหาวิทยาลัย, 2538.

	Contents การใช้อำนาจพิเศษในการตรวจสอบนักการเมืองภายหลังการรัฐประหาร โดยยึดหรืออายัดทรัพย์สินเมื่อกระบวนการที่กฎหมายกำหนดไว้ สำหรับควบคุมการใช้อำนาจโดยมิชอบของฝ่ายบริหาร โดยเฉพาะผู้ดำรงตำแหน่งทางการเมืองระดับสูง ไม่สามารถปราบปรามการทุจริตที่เกิดขึ้นได้อย่งมีประสิทธิภาพ จึงเป็นการนิยมใช้อำนาจพิเศษในการตรวจสอบนักการเมืองภายหลังการรัฐประหาร โดยยึดหรืออายัดทรัพย์สิน ซึ่งแยกได้ ดังนี้ กรณีอายัดทรัพย์สิน ซึ่งแยกได้ดังนี้ กรณีอาศัยอำนาจตามมาตรา 17 ตามธรรมนูญการปกครองโดยนายกรัฐมนตรี เช่น การยึดทรัพย์จอมพลสฤษดิ์ ธนะรัตน์ การยึดทรัพย์จอมพลถนอม กิตติขจร กรณีอาศัยอำนาจตามประกาศคณะรักษาความสงบเรียบร้อยแห่งชาติ ฉบับที่ 26 แต่งตั้งคณะกรรมการตรวจสอบทรัพย์สินให้อายัด และห้ามจำหน่าย จ่ายโอนทรัพย์สินของนักการเมืองที่มีพฤติการณ์อันแสดงให้เห็นว่า มีทรัพย์สินร่ำรวยผิดปรกติ การใช้อำนาจพิเศษในการตรวจสอบนักการเมือง ภายหลังการรัฐประหารแม้จะมีประสิทธิภาพ แต่ไม่เป็นที่ยอมรับของประเทศที่ยึดถือระบบประชาธิปไตย เนื่องจากขัดกับหลักเรื่องความเป็นธรรมตามหลักนิติกรรม และเรื่องความชอบด้วยรัฐธรรมนูญและกฎหมายอาญา.

	Descr. หน้า 169-188.

	Subject นักการเมือง

	ISBN 9746326686.

	Source ศป.

	Title ส่วนที่ 2 ระบบอิมพีชเมนต์ในต่างประเทศ ในการนำ “ระบบอิมพีชเมนต์” มาใช้ในประเทศไทย/

	Author กานดา สิริฤทธิภักดี.

	Imprint กรุงเทพฯ : ภาควิชานิติศาสตร์ จุฬาลงกรณ์มหาวิทยาลัย, 2538.

	Contents อิมพีชเมนต์ คือระบบตรวจสอบการใช้อำนาจโดยมิชอบของผู้ดำรงตำแหน่งการเมือง จะเห็นได้ว่าประเทศต่างๆ ที่มีระบบการปกครองที่แตกต่างกันไป แต่ปัญหาเรื่องการควบคุมฝ่ายบริหารยังเป็นปัญหาเกิดขึ้นในทุกประเทศ ดังนั้น ในส่วนนี้จะได้ศึกษาอิมพีชเมนต์ของประเทศที่ปกครองระบบประชาธิปไตยบางประเทศ เพื่อเป็นแนวทางที่เป็นประโยชน์มาปรับใช้ในทางแก้ไขปัญหาของไทย.

	Descr. หน้า 189-192.

	Subjects อิมพีชเมนต์

	ISBN 9746326686.

	Source ศป.

	Title ระบบอิมพีชเมนต์ในประเทศอังกฤษ ในการนำ “ระบบอิมพีชเมนต์” มาใช้ในประเทศไทย/

	Author กานดา สิริฤทธิภักดี.

	Imprint กรุงเทพฯ : ภาควิชานิติศาสตร์ จุฬาลงกรณ์มหาวิทยาลัย, 2538.

	Contents ระบบอิมพีชเมนต์ในประเทศอังกฤษ จากวิวัฒนาการทางด้านประวัติศาสตร์การเมืองการปกครองของประเทศอังกฤษ ซึ่งใช้ระยะเวลานานหลายศตวรรษ ก่อให้เกิดการปรับปรุงแบบทางการเมืองพัฒนามาตลอดเวลาหลายร้อยปี และถือว่าเป็นประเทศต้นกำเนิดของการปกครองระบบรัฐสภา ที่รัฐบาลหรือฝ่ายบริหารต้องรับผิดชอบต่อฝ่ายนิติบัญญัติ อำนาจทั้งสองฝ่ายมีลักษณะควบคุมซึ่งกันและกันมีหลักการสำคัญ ดังนี้ ประมุขของรัฐเป็นส่วนสำคัญในระบบรัฐสภา สภาจากการเลือกตั้งของประชาชนและรัฐบาลมาจากความไว้วางใจของรัฐสภา ฝ่ายบริหารเสนอให้ประมุขของรัฐยุบสภาได้ ระบบอิมพีชเมนต์ในประเทศอังกฤษมีที่มาพร้อมด้วยเหตุผลของการบังคับใช้ มาจากวิวัฒนาการด้านประวัติศาสตร์ทางการเมืองการปกครองระยะเวลานาน มิได้เกิดจากการบัญญัติขึ้นเป็นลายลักษณ์อักษรอำนาจอิมพีชเมนต์ของรัฐสภา ยังมีความสำคัญต่อระบอบการเมืองการปกครอง สามารถแยกองค์กรซึ่งมีอำนาจหน้าที่ออกได้ ดังนี้ ผู้ถูกกล่าวหา องค์กรผู้กล่าวหา องค์กรผู้พิจารณาและตัดสินกระบวนการพิจารณายังแยกออกได้ ดังนี้ เหตุที่กล่าวหา การกล่าว่หา การพิจารณาและตัดสินและผลของคำตัดสินเป็นขั้นตอนสุดท้าย ซึ่งถือว่าเป็นที่สุดไม่มีการอุทธรณ์หรือฎีกาคำพิพากษานั้นอีก.

	Descr. หน้า 193-225.

	Subjects อิมพีชเมนต์

	ISBN 9746326686.

	Source ศป.

	Title ระบบอิมพีชเมนต์ในประเทศสหรัฐอเมริกา ในการนำ “อิมพีชเมนต์” มาใช้ในประเทศไทย/

	Author กานดา สิริฤทธิภักดี.

	Imprint กรุงเทพฯ : ภาควิชานิติศาสตร์ จุฬาลงกรณ์มหาวิทยาลัย, 2538.

	Contents ระบบอิมพีชเมนต์ในประเทศสหรัฐอเมริกา จากการที่สหรัฐอเมริการมีรูปแบบการปกครองระบบประชาธิปไตย เป็นระบบการปกครองแบบประธานาธิบดีซึ่งยึดหลักแบ่งแยกอำนาจอย่างเคร่งครัด แต่มิใช่เป็นการแบ่งแยกอำนาจอย่างเด็ดขาด มีหลักถ่วงดุลอำนาจมาประกอบเพื่อให้เกิดความสัมพันธ์ ระบบการปกครองแบบประธานาธิบดีมีหลักการสำคัญ ดังนี้ รัฐธรรมนูญแบ่งแยกอำนาจอธิปไตยออกเป็นอำนาจนิติบัญญัติ อำนาจบริหารและอำนาจตุลาการ มีองค์กรผู้รับผิดชอบแบ่งแยกออกจากกันค่อนข้างเคร่งครัด ประมุขของประเทศเป็นบุคคลเดียวกับหัวหน้าฝ่ายบริหาร ที่มาจากการเลือกตั้งรัฐสภามาจากการเลือกตั้งของประชาชน ที่มาและเหตุผลของการบังคับใช้เกิดจากความต้องการของผู้ร่างรัฐธรรมนูญ ที่เป็นมาตรการสำหรับตรวจสอบการใช้อำนาจโดยมิชอบของฝ่ายบริหาร เพื่อเป็นหลักประกันสำหรับการความเชื่อถือและสิทธิเสรีภาพของประชาชนองค์กรและอำนาจหน้าที่ แบ่งได้ดังนี้ ผู้ถูกกล่าวหา องค์กรผู้กล่าวหา องค์กรผู้พิจารณาและตัดสินกระบวนการพิจารณามีดังนี้ เหตุที่กล่าวหา การกล่าวหา การสอบสวนและตัดสิน ผลการตัดสิน การอุทธรณ์.

	Descr. หน้า 226-268.

	Subject อิมพีชเมนต์

	ISBN 9746326686.

	Source ศป.

	Title ระบบการพิจารณาคดีนักการเมืองของฝรั่งเศส ในการนำ “ระบบอิมพีชเมนต์” มาใช้ในประเทศไทย/

	Author กานดา สิริฤทธิภักดี.

	Imprint กรุงเทพฯ : ภาควิชานิติศาสตร์ จุฬาลงกรณ์มหาวิทยาลัย, 2538.

	Contents ระบบการพิจารณาคดีนักการเมืองของฝรั่งเศส จากการปกครองของฝรั่งเศสในปัจจุบัน ซึ่งเป็นระบบการปกครองแบบกึ่งรัฐสภากึ่งประธานาธิบดีซึ่งมีหลักการสรุปได้ 8 ประการสำคัญ และเป็นการให้อำนาจแก่ฝ่ายบริหารมากมาย แต่ยังคงยึดหลักการตรวจสอบและถ่วงดุลย์อำนาจซึ่งกันและกันเสมอ จึงได้กำหนดองค์กรและกระบวนการพิเศษสำหรับพิจารณาความผิดของนักการเมือง ได้แก่ ศาลอาญาชั้นสูง และศาลอาญาแห่งสาธารณรัฐ ซึ่งประกอบด้วยกำเนิดและการดำเนินงานของศาลอาญาชั้นสูง องค์กรและอำนาจหน้าที่ ผู้ถูกกล่าวหา ผู้กล่าวหา องค์คณะไต่สวนข้อเท็จจริง องค์คณะตัดสินคดี รวมถึงกระบวนพิจารณาของศาลทั้งสองที่มีความคล้ายคลึงกัน ดังนี้ ได้แก่ ขั้นตอนการกล่าวหา ขั้นตอนการไต่สวนข้อเท็จจริงและตัดสินคดีและผลของคำพิพากษาของศาลทั้งสอง.

	Descr. หน้า 269.285.

	Subject นักการเมือง อิมพีชเมนต์

	ISBN 9746326686.

	Source ศป.

	Title วิเคราะห์เปรียบเทียบระบบอิมพีชเมนต์ในต่างประเทศ ในการนำ “ระบบอิมพีชเมนต์” มาใช้ในประเทศไทย/

	Author กานดา สิริฤทธิภักดี.

	Imprint กรุงเทพฯ : ภาควิชานิติศาสตร์ จุฬาลงกรณ์มหาวิทยาลัย, 2538.

	Contents ระบบอิมพีชเมนต์ของแต่ละประเทศล้วนแต่ถูกกำหนดขึ้น เพื่อตรวจสอบควบคุมการใช้อำนาจโดยมิชอบของฝ่ายบริหาร จะได้ศึกษาวิเคราะห์เปรียบเทียบระบบอิมพีชเมนต์ในต่างประเทศ เพื่อให้เกิดความเข้าใจและเป็นแนวทางพิจารณาได้เป็นประเด็น ดังนี้ ประวัติความเป็นมาและเหตุผลของการบังคับใช้ องค์กรและอำนาจหน้าที่ประกอบด้วย ผู้ถูกกล่าวหา ผู้กล่าวหา องค์กรพิจารณาและตัดสิน การควบคุมโดยองค์กรอื่น กระบวนการพิจารณาซึ่งประกอบด้วยเหตุที่กล่าวหา การกล่าวหา การพิจารณาและตัดสิน และประเด็นสุดท้ายคือผลการตัดสิน.

	Descr. หน้า 294-317.

	Subject อิมพีชเมนต์

	ISBN 9746326686.

	Source ศป.

	Title วิเคราะห์การนำ “ระบบอิมพีชเมนต์” มาใช้ในประเทศไทย ในการนำ “ระบบอิมพีชเมนต์” มาใช้ในประเทศไทย/

	Author กานดา สิริฤทธิภักดี.

	Imprint กรุงเทพฯ : ภาควิชานิติศาสตร์ จุฬาลงกรณ์มหาวิทยาลัย, 2538.

	Contents ระบบตรวจสอบควบคุมการใช้อำนาจ ของผู้ดำรงตำแหน่งทางการเมืองระดับสูงในประเทศไทย ยังเป็นระบบที่ไม่สมบูรณ์และมีปัญหาในตัวเอง ดังนั้น การศึกษาและวิเคราะห์การนำระบบอิมพีชเมนต์มาใช้ในประเทศไทย จึงมีหลักการสำคัญพิจารณา ดังนี้ ข้อพิจารณาเชิงทฤษฎีในการปรับปรุงระบบตรวจสอบ ควบคุมการใช้อำนาจโดยมิชอบของผู้ดำรงตำแหน่งการเมืองระดับสูง ได้แก่ หลักการที่หนึ่ง หลักนิติกรรมและความชอบด้วยกฎหมายทางอาญา หลักการที่สอง หลักการพิจารณาคดีการเมืองหรือกึ่งการเมืองให้มีประสิทธิภาพและได้ผล โดยให้ความคุ้มครองผู้ดำรงตำแหน่งที่มีอำนาจและอิทธิพลอย่างเหมาะสม หลักการที่สาม การกำหนดองค์กรตรวจสอบการใช้อำนาจโดยมิชอบ ของผู้ดำรงตำแหน่งการเมืองระดับสูงไว้ในรัฐธรรมนูญ ข้อพิจารณาการนำระบบอิมพีชเมนต์มาปรับปรุงใช้ในประเทศไทย ได้แก่ การกำหนดรูปแบบที่เหมาะสมของระบบอิมพีชเมนต์สำหรับประเทศไทย การจัดองค์กรของระบบการพิจารณาคดี ผู้ดำรงตำแหน่งการเมืองระดับสูงตามหลักกฎหมายปกครอง วิธีพิจารณาความของกระบวนการอิมพีชเมนต์ การจัดตั้งหน่วยงานธุรการที่อิสระ.

	Descr. หน้า 319-360.

	Subject อิมพีชเมนต์

	ISBN 9746326686.

	Source ศป.

	Title บทสรุปและข้อเสนอแนะการนำระบบอิมพีชเมนต์มาใช้ประเทศไทย ในการนำ “ระบบอิมพีชเมนต์”มาใช้ในประเทศไทย/

	Author กานดา สิริฤทธิภักดี.

	Imprint กรุงเทพฯ : ภาควิชานิติศาสตร์ จุฬาลงกรณ์มหาวิทยาลัย, 2538.

	Contents บทสรุป ระบบควบคุมที่มีผลบังคับใช้แบ่งออกเป็น 2 วิธีการ คือ วิธีแรก เป็นวิธีการที่กฎหมายกำหนดไว้เป็นการล่วงหน้า ได้แก่ ระบบควบคุมโดยองค์กรภายในฝ่ายปกครอง และระบบควบคุมโดยองค์กรภายนอก เช่น รัฐสภา ศาลยุติธรรม และองค์กรพิเศษ วิธีที่สอง เป็นวิธีการที่เกิดขึ้นจากการใช้อำนาจพิเศษในการตรวจสอบนักการเมือง ภายหลังจากการรัฐประหารโดยยึดหรืออายัดทรัพย์สิน โดยอาศัยอำนาจตามธรรมนูญการปกครองหรือประกาศ ที่ฐานะเป็นกฎหมายข้อเสนอแนะการนำ “ระบบอิมพีชเมนต์” มาใช้ในประเทศไทย มีดังนี้

	1. กำหนดระบบตรวจสอบควบคุมการใช้อำนาจไว้ในรัฐธรรมนูญ

	2. กำหนดรูปแบบของระบบอิมพีชเมนต์ในรูป “ศาลพิเศษ”

	3. กำหนดกลไกการจัดองค์กรตัดสินชี้ขาด

	4. กำหนดให้มีกฎหมายว่าด้วยวิธีพิจารณาความ ทั้งในขั้นไต่สวนข้อเท็จจริงและขึ้นวินิจฉัยชี้ขาดคดี

	5. กำหนดให้มีการจัดตั้งหน่วยงานธุรการที่อิสระ ทั้งขององค์กรไต่ส่วนข้อเท็จจริงและองค์กรชี้ขาดตัดสิน.

	Descr. หน้า 361-371.

	Subject อิมพีชเมนต์

	ISBN 9746326686.

	Source ศป.

เรื่อง หลักการแบ่งแยกอำนาจกับความสมดุลย์แห่งอำนาจ
รัฐสภาสาร ปีที่ ๓๑ ฉบับที่ ๓ (มีนาคม ๒๕๒๖)
(หน้า ๑๖-๓๓)

	โดย จเร พันธุ์เปรื่อง

	Title หลักการแบ่งแยกอำนาจกับความสมดุลย์แห่งอำนาจ

	Journal Desc. รัฐสภาสาร ปีที่ 31 ฉบับที่ 3 (มีนาคม 2526), หน้า 16-33.

	Author จเร พันธุ์เปรื่อง.

	Contents หลักการแบ่งแยกอำนาจเป็นหลักการที่สำคัญอย่างหนึ่ง ของการปกครองในระบอบประชาธิปไตย หลักการแบ่งแยกอำนาจที่เป็นที่ยอมรับกันในปัจจุบัน เป็นไปตามแนวคิดของมองเตสกิเออ (Montesguieu) แต่มองเตสกิเออไม่ใช่ผู้คิดขึ้นเป็นคนแรก ได้มีนักปราชญ์หลายท่านกล่าวถึงส่วนประกอบของอำนาจอธิปไตยไว้ก่อนมองเตสกิเออ หลักการแบ่งแยกอำนาจโดยตรงหรือโดยเด็ดขาดนั้น มีแนวคิดว่าอำนาจทั้งสามจะอยู่ในการควบคุมขององค์กรใดองค์กรหนึ่ง มากกว่าหนึ่งอำนาจไม่ได้ และองค์กรที่มีอำนาจทั้งสามองค์กรจะเกี่ยวข้องสัมพันธ์ หรือก้าวก่ายหน้าที่กันไม่ได้ โดยมีวิธีการต่างๆ มากมาย การนำหลักการแบ่งแยกอำนาจเพียงอย่างเดียว มาใช้ในระบอบประชาธิปไตยเป็นสิ่งที่เป็นไปไม่ได้ เพราะทำให้การบริหารประเทศเป็นไปด้วยความยากลำบาก จึงมีความจำเป็นต้องนำหลักการถ่วงดุลย์อำนาจมาใช้ประกอบด้วย เมื่อนำเอาหลักการทั้งสองมาใช้จะทำให้เห็นถึงรูปแบบการปกครอง ในระบบประชาธิปไตยอย่างเห็นได้ชัด 4 ระบบ สำหรับประเทศไทยการนำหลักการแบ่งแยกอำนาจมาใช้แต่น้อย แต่ต้องเน้นหลักการถ่วงดุลย์อำนาจเป็นหลักใหญ่ เพราะเรายอมรับเอาระบบรัฐสภามาใช้.

	Subjects การแบ่งแยกอำนาจ

	ISSN 01250975.

	Source มธ.: ก.

	กฎหมายมหาชน

	(หน้า ๒๕๙-๓๕๐)

	โดย บุรีรักษ์ นามวัฒน์

	Title บทที่ 5 องค์กรนิติบัญญัติ ในกฎหมายมหาชน/

	Author บุรีรักษ์ นามวัฒน์.

	Imprint กรุงเทพฯ : หนึ่งเจ็ดการพิมพ์, 2526.

	Contents องค์กรนิติบัญญัติเกิดขึ้นเพื่อเป็นเครื่องดุลอำนาจของผู้ใช้อำนาจปกครองรัฐตามหลักการแบ่งแยกการใช้อำนาจอธิปไตย รัฐสภาซึ่งเป็นผู้ใช้อำนาจนิติบัญญัติของประเทศอังกฤษเกิดขึ้นในคริสต์ศตวรรษที่ 13 ระบบรัฐสภาของอังกฤษถือเป็นแม่บทของรัฐสภาประเทศต่างๆ ประเทศไทยเมื่อได้เปลี่ยนแปลงการปกครองใน พ.ศ. 2475 แล้ว ก็ได้นำระบบรัฐสภาอังกฤษมาประยุกใช้ องค์กรนิติบัญญัติมีรูปแบบองค์ประกอบและองค์กรภายใน แตกต่างไปตามระบบการปกครองของแต่ละประเทศ องค์กรนิติบัญญัติมีอำนาจหน้าที่ในการจัดทำกฎหมาย ควบคุมฝ่ายบริหารให้ความเห็นชอบและอำนาจหน้าที่อื่นตามที่กฎหมายกำหนด แม้ตามระบอบประชาธิปไตยจะถือว่าอำนาจอธิปไตยเป็นของปวงชน แต่เป็นไปไม่ได้ทางปฏิบัติที่จะให้ประชาชนทุกคนใช้อำนาจอธิปไตยของแต่ละคนในการปกครองประเทศ การเลือกตั้งจึงเป็นวิธีที่ประชาชนแสดงออกซึ่งการใช้อำนาจอธิปไตยผ่านผู้แทนพรรคการเมืองเป็นสถาบันทางการเมืองที่เป็นสื่อกลางและช่องทางให้ประชาชนมีส่วนร่วมในการปกครองประเทศ.

	Descr. หน้า 259-350.

	Series ชุดวิชากฎหมายมหาชน.

	Subject องค์กรนิติบัญญัติ

	ISBN 9746103407.

	Source มธ.: ก.

	เอกสารการสอบสวนชุดวิชากฎหมายมหาชน หน่วยที่ ๑-๗ : Public Law

	(หน้า ๒๕๙-๓๔๗)

	โดย บุรีรักษ์ นามวัฒน์

	Title องค์กรนิติบัญญัติ ในเอกสารการสอนชุดวิชากฎหมายมหาชนหน่วยที่ 1-7 : Public Law/

	Author บุรีรักษ์ นามวัฒน์.

	Imprint กรุงเทพฯ : มหาวิทยาลัยสุโขทัยธรรมาธิราช, 2543.

	Contents องค์กรนิติบัญญัติเกิดขึ้นเพื่อเป็นเครื่องดุลอำนาจ ของผู้ใช้อำนาจปกครองรัฐแต่เดิมซึ่งมีอำนาจสิทธิขาดแต่ผู้เดียว โดยมีต้นกำเนิดจากรัฐสภาของประเทศอังกฤษ ซึ่งมีวิวัฒนาการต่อมาจนเป็นแม่แบบให้ประเทศต่างๆ รวมทั้งรัฐสภาของไทยด้วย องค์กรนิติบัญญัตินั้นมีรูปแบบองค์ประกอบและโครงสร้าง แตกต่างกันไปตามระบบการปกครองของแต่ละประเทศ โดยมีอำนาจหน้าที่หลักในการจัดทำกฎหมาย นอกจากนั้น ยังมีอำนาจหน้าที่ในการควบคุมฝ่ายบริหารและให้ความเห็นชอบในเรื่องต่างๆ ตามที่กฎหมายกำหนดด้วย ในการปกครองระบอบประชาธิปไตยนั้นสมาชิกขององค์กรนิติบัญญัติ จะเป็นผู้แทนราษฎรมาจากการเลือกตั้งของประชาชน โดยอาจเป็นการเลือกตั้งในรูปแบบต่างๆ นอกจากนี้ พรรคการเมืองยังเป็นสถาบันการเมืองที่มีบทบาทต่อการดำเนินงานขององค์กรนิติบัญญัติ โดยทำหน้าที่เป็นสื่อกลางสะท้อนแนวคิดทางการเมืองของประชาชน และเป็นช่องทางให้ประชาชนมีโอกาสร่วมในการปกครองประเทศอีกด้วย.

	Descr. หน้า 259-347.

	Series เอกสารการสอนชุดวิชากฎหมายมหาชน.

	Subjects องค์กรนิติบัญญัติ การแบ่งแยกอำนาจ

	ISBN 9746103407.

	Edition พิมพ์ครั้งที่ 26.

	Source ศป.

	วิทยานิพนธ์ 
เรื่อง บทบาทและโครงสร้างของสถาบันตรวจเงินแผ่นดิน

	คณะนิติศาสตร์ จุฬาลงกรณ์มหาวิทยาลัย

	โดย เนตรทราย ตั้งขจรศักดิ์

	 

	229

	Title ปัญหาและอุปสรรคบางประการภายใต้กฎหมายว่าด้วยการตรวจเงินแผ่นดินของไทยในปัจจุบัน ในบทบาทและโครงสร้างของสถาบันตรวจเงินแผ่นดิน/

	Contents กล่าวถึงปัญหาเกี่ยวกับความไม่มีประสิทธิภาพในการดำเนินการของสำนักงานตรวจเงินแผ่นดิน (ส.ต.ง.) ซึ่งเกิดจากสาเหตุใหญ่ๆ สองประการ กล่าวคือ สาเหตุทางโครงสร้างของสำนักงานตรวจเงินแผ่นดินซึ่งขาดหลักประกันความเป็นอิสระและเป็นกลาง เป็นผลให้ถูกแทรกแซงการทำงานจากฝ่ายการเมืองมาโดยตลอด นอกจากนั้น โครงสร้างของสำนักงาน ที่ยังไม่มีระบบถ่วงดุลอำนาจการวินิจฉัยในองค์กร หากแต่เป็นการรวมอำนาจเบ็ดเสร็จไว้ที่ตัวผู้อำนวยการเพียงคนเดียว ทำให้มีโอกาสเกิดการใช้อำนาจโดยมิชอบได้ง่าย ส่วนสาเหตุประการที่สอง เป็นสาเหตุแวดล้อมอื่นๆ ได้แก่ การที่ ส.ต.ง. ไม่มีอำนาจบางประการที่จำเป็นต่อการดำเนินงาน เช่น อำนาจในการชี้ขาดกรณีเกิดปัญหาเกี่ยวกับการเงินของรัฐ อำนาจในการกำหนดมาตรการใดๆ ให้หน่วยงานของรัฐต้องปฏิบัติตามข้อเสนอแนะในการตรวจสอบ เป็นต้น นอกจากนั้น ส.ต.ง. ยังไม่ได้มีส่วนร่วมในการกำหนดกฎเกณฑ์เกี่ยวกับการบัญชี ซึ่งใช้บังคับแก่หน่วยงานของรัฐ รวมถึงกฎเกณฑ์ที่เกี่ยวข้องอันอำนาจหน้าที่ของ ส.ต.ง. เองด้วย ตลอดจนถึงความบกพร่องเกี่ยวกับกฎหมายว่าด้วยความรับผิดทางแพ่งของเจ้าหน้าที่รัฐ ซึ่งก็มีส่วนในการก่อให้เกิดอุปสรรคแก่การปฏิบัติงานของเจ้าหน้าที่ของ ส.ต.ง. ด้วยเช่นกัน.

	Contents ในอดีตสิทธิของสาธารณชนในการรับรู้ข้อมูลข่าวสาร ของทางราชการในประเทศไทยเป็นสิทธิที่มีอยู่จำกัด ข้อมูลข่าวสารราชการส่วนใหญ่ถูกกำหนดเป็นความลับ และการจัดเก็บรวบรวมเอกสารของราชการยังไม่เป็นระบบและไม่มีประสิทธิภาพ เพียงพอต่อการนำไปใช้ให้เกิดประโยชน์ต่อประเทศ จากการตรากฎหมายเพื่อรับรองสิทธิของสาธารณชน ในการรับรู้ข้อมูลข่าวสารของราชการในต่างประเทศ มีเหตุผลในการตราเพื่อรับรองและคุ้มครองสิทธิดังกล่าวของประชาชน เป็นกลไกตรวจสอบและถ่วงดุลอำนาจรัฐ.

